
Romanaţenilor, cu gând bun... 


UN PETIC DE ISTORIE 


Datoria faţă de istorie, de memoria locurilor pe care le bătătorim, m-a 
îndemnat să imortalizez o pagină controversată din epopeea mersului prin 
vreme. Pentru a se şti. Pentru a lua aminte. Pentru a înţelege o realitate şi a nu 
lăsa loc interpretărilor. Pentru ca, din identitatea generaţiilor, să alungăm 
legenda. 

O fac cu ajutorul oamenilor de cuvânt care mi-au oferit mărturii, 
declaraţii, relatări despre fapte şi întâmplări la care au fost părtaşi sau le-au 
cunoscut în substanţa lor. 

Fiecare, şi toate la un loc, oferă o imagine a unui fenomen, o pârghie 
de analiză veridică pentru istorici, o clipă de meditaţie, un prilej de reevaluare, 
o posibilitate de a ne cunoaşte mai bine cine suntem. Faptul că, la peste 20 de 
ani, multe s-au uitat şi au intrat într-o stare de amorţeală, îmi întăreşte 
convingerea că demersul meu este benefic. 

Am lăsat materialul crud, exprimările degajate, naturale, iar 
înregistrarea în pagină fără selecţiuni. 

Strădania a fost maximă, reuşita parţială! 

Chiar şi aşa, o bucată de adevăr şi realitate înseamnă mult mai mult 
decât nimic... 


Autorul 

“Dacă o generaţie poate avea un merit, apoi meritul 
este acela de a fi un credincios agent al istoriei, de a 
purta sarcinile impuse cu necesitate de locul pe care îl 
ocupă în înlănţuirea timpurilor” 


Mihai Eminescu 



DRUMUL SPRE ADEVĂR 


...Pe cât de simplu de parcurs, pe atât 
este de dificil şi de greu de determinat 
conştiinţa de a apuca pe calea adevărului. 
Pentru că adevărul este crud şi dureros, iar 
omul preferă căile... întortocheate (ale 
compromisului). Pecetea de om bun, tolerant şi 
ospitalier (pe care, adesea, vrem să o nuanţăm 
ca trăsătură ce ne defineşte care cu justificare 
poate reliefa şi specificitatea unui grup social, 
sau popor), atunci când este în discordanţă cu 
adevărul, nu constituie o virtute. Din contră! 

Falsitatea din noi (puşi în faţa unui fapt 
notoriu, de necontestat, preferăm ocolişurile în 
exprimare), bâlbele în decizii, declaraţii de 
complezenţă - neacoperite în realitate, vorbele 
în doi peri - pentru a evita substanţa 
subiectului, răspunsuri duplicitare ori în coadă 
de peşte. Sunt răul care (mai devreme ori mai târziu, dar indubitabil) ne 
cotropeşte; şi, sub imperiul sancţiunii, îşi cere dreptul la adevăr. 

Complicitatea noastră, lipsa de curaj, eludarea a ce e drept şi adevărat, 
frica derivată din lipsa de educaţie sunt carenţele cu care ne-am obişnuit să 
convieţuim, “principii” nesănătoase, cauzatoare a multor nenorociri în evoluţie. 

Cu prea mare lejeritate şi nonşalanţă evităm pronunţarea directă, 
ocolim esenţialul, omitem fenomenul important şi, astfel, devenim prizonierii 
propriilor opinii. Obişnuinţa devine regulă, iar cu timpul - convingere; de aici 
decurge seria nemulţumirilor, contradicţiilor, conflictelor cărora nu le găsim 
explicaţii. Explicaţiile sunt în starea noastră meschină, în discordanţa dintre 
gând, pe de o parte, vorbă şi faptă pe de alta. 

Tocmai în acest context, cartea de faţă se vrea o dovadă de adevăr, 
momentul istoric pe care-l conturează având dreptul la lumină. în hăţişurile unei 
conjuncturi dominată de dezinformare, confuzie şi ipocrizie, mărturisirile dintre 
aceste coperţi vor să fie un strop de speranţă, un detaliu - deloc de neglijat - în 
evaluarea şi interpretarea clipelor din decembrie ’89, o dovadă fără echivoc. 
Este motivul pentru care m-am alăturat proiectului, susţinându-l şi încurajindu-l! 
Găsesc de cuviinţă că am obligaţia faţă de cunoscuţi, de comunitate şi neam de 
a rosti adevărul. 

Prin declaraţii necenzurate, promovăm opinii, întâmplări, gesturi, 
comportamente, consideraţii (simple, directe, crude, reale) care relevă o stare 
de fapt, starea de fapt a unui episod deloc de neglijat - din istoria României, cu 
bunele şi relele sale, cu riscuri, cu sentimente, cu lacune şi insatisfacţii, cu 
atitudini care reliefează limitele noastre, greşelile poate chiar şi un oarecare 

grad de laşitate, perversitate, demagogie. La scara istoriei (a istoriei apropiate, 
dar şi în perspectiva timpului), numai aşa ne putem regla ritmul mersului demn, 
înainte. Recunoaşterea greşelilor reprezintă cea mai eficientă profilaxie şi reţeta 
forte de însănătoşire. Ca individ, dar şi ca naţiune! 

Decembrie ’89 a fost un extemporal naţional! Colegii mei retrăiesc 
clipele - prin mărturisire; de aceea, ne grăbim să le lăsăm pildă spre evaluare şi 
dreaptă retrospectivă. Nimeni - mai concret şi fidel - nu poate lăsa amintiri, 
concluzii, trăiri. Pentru că sunt parte din istoria pe care au scris-o! 

Angajarea mea derivă din cel mai nobil sentiment de solidaritate cu 
poporul român! Este un risc de conştiinţă numai aparent, filonul meu 
educaţional preferând - în locul unor poveşti plăcute adevăruri lucide (oarecum 
o reverie inexplicabilă - în vremuri zbuciumate - poate, dar pe care o doresc, 
faptic, molipsitoare la scară naţională!). 

Din lipsurile asumate, din greşelile - unele inerente, altele conştientizate 

- din înţelegerea că totul este perfectibil rezidă verticalitatea această stare de 
care este atâta nevoie. Este pilonul evoluţiei! 

Sunt un luptător pe altarul adevărului, comportament care provine din 
fire sau formaţie. îl găsesc în gena de român-moldovean (din plaiurile 
Rogojeniului) care n-a acceptat compromisul, îl percep în sămânţa şi spiritul 
bunicului meu Mohor Gheorghe Bujor cel care s-a autointitulat prefect de 
Covurlui, în perioada aspră a anului 1907, când răscoala curgea ca o apă 
tulbure, dezlănţuită de la Flămânzi, pe Valea Prutului (până la noi, unde s-au 
adunat toate satele de pe Valea Horincei: Murgeni, Cavadineşti, Vădeni, Cârja, 
Suceveni, Găneşti, Bereşti şi Oancea, unde răsculaţii au fost opriţi de jandarmi), 
el asumându-şi rolul de conducător. A fost arestat împreună cu cel mai bun 
tovarăş al său (aşa se spune la noi prietenilor, amicilor de ispravă), cu moş 
Costache şi a pătimit opt ani în puşcărie la Doftana. 

Nevoia de adevăr găsesc în tata, cel smuls din aşternut, de lângă noi 
în anul 1957 - pentru că nu şi-a abandonat agoniseala în favoarea colectivului, 
momentele în care ciracii stăpânirii comuniste au intrat, noaptea, cu pistoalele 
peste noi - să ne dezmoştenească şi să ne înfometeze, când l-au împins în 
dubă, când din faţa primăriei - a fost pornit spre Periprava, împreună cu Ţiu şi 
cu Lupu, unde un an şi şase luni au tăiat la stuf - pentru c-au crezut în libertate, 
nu pot avea corespondent în cuvinte. 

E pilda mea de ostaş - format la şcoala curajului şi dedicaţiei pentru ţară 

- care, nici o clipă, n-am ezitat să zbor - acolo unde ţara mi-a cerut, să decolez 
în ploaie de gloanţe - fără să-mi permit (şi nici măcar să gândesc) să pun 
întrebări, să manifest pentru o nouă democraţie. Atât cât s-a putut, iar 
destăinuirile din carte sunt îndreptar spre mai mult. 

Este mesajul meu spre ştiinţa şi conştiinţa nepoţelului Andrei, în ale 
cărui convingeri şi fapte aş vrea să mă regăsesc! 

A fost pornirea mea lăuntrică pe care am declarat-o, conştient, atunci 
când am fondat şi dăruit Romanaţiului un nou suflu de gândire prin ziarul 
REÎNTREGIREA, al cărui nume - simbol, pe zi ce trece, mă ispiteşte şi-l consider 

tot mai potrivit. (Ziarul adevărului - într-o clipă de răscruce, de necesitate 
istorică, căruia colectivul de redactori şi colaboratori i-au dat dimensiunea 
exactă a zilelor şi previziunilor, singurul - din toată paleta existenţială a presei 
Oltului de Jos - care s-a exprimat clar, direct, critic motivat împotriva 
comportamentului şi carenţelor funcţionale ale administraţiei în exerciţiu; Un 
serviciu necondiţionat şi fidel adus cititorilor, istoriei pentru că ziarul este 
cronicarul, mărturisitorul şi dăltuitorul clipei). 

Nu intru în substanţa lucrării (dealtfel, o cronică a evenimentelor - din 
care deducem greşeli şi ironii ale sorţii, o totală discordanţă între declaraţiile 
sforăitoare ale regimului şi acoliţilor săi şi trăirile în câmpul tactic, complicităţi, 
absurdităţi, o slabă pregătire psihică şi fizică, o dotare materială insuficientă). 

Mai mult, este evidentă tendinţa spre crimă, trădare, debusolare a 
trupelor, laşitate, insubordonare, frică. încă nu vreau să cred că parvenitismul, 
neloialitatea, meschinăria sunt flageluri care macină, pe dinăuntru, spiritul naţiei 
româneşti. 

Caracalul, Romanaţiul, România şi armata sa, au nevoie de adevăr - 
spre limpezirea paşilor în viitor. 

Caracalul a fost unul din epicentrele evenimentelor din Decembrie ’89: 
numai şi câteva subiecte cutremură, dacă le consemnăm fie doar ca titlu de 
jurnal: „Aeroportul Deveselu - cap de pod între comandourile arabe şi 
regimul comunist”; „Măcel pe strada Craiovei’; „Paraşutiştii fac legea în 
Timişoara”; „Tancurile de la Caracal în marş spre Capitală”; „Anghel 
părăseşte corabia”; „Terorişti la Reşca”; „Soldatul Dumitraşcu este 
împuşcat, căpitanul Burcea are creierii pe asfalt!”; ” Manea Mănescu şi 
Bobu - captivi la aviaţie”; “Aviatori romanaţeni puşi să localizeze terorişti în 
cimitirul Ghencea”; “Ordin pentru doborârea morii din Comanca”; ‘‘Trenul cu 
contrarevoluţionari pleacă spre Banat”; “Gărzile patriotice din fabrici pun 
mâna pe bâte”; “Traian lliescu ascultă Europa Liberă, Popescu ameniţă cu 
trecerea în rezervă, Dumitru mângâie tabloul Iu’ Ceauşescu, Fugaciu este 
deghizat pe tren - partidul se clatină.. .pentru moment!”; “Cum de nu avem 
morţi?!, este nedumerirea Iu’ Harpailă”; “La Caracal, în piaţă, nu s-a strigat 
„Jos comunismul!” 

în esenţă, cartea se vrea subiect de meditaţie. Şi acţiune! 


Comandor aviator Vasile Bujor 
Consilier municipal 

RADU CEL FRUMOS 


“Radu cel Frumos” a fost un indicativ de alarmare al forţelor armate 
care însemna declanşarea stării de luptă parţiale - în toate componentele 
militare ale sistemului naţional de apărare, pe întreg teritoriul ţării. 

Alarma de luptă parţială însemna trecerea în stare de război a tuturor 
unităţilor militare ale ministerului apărării naţionale, ministerului de interne şi 
securităţii statului. 

Denumirea de stare de luptă parţială rezidă din faptul că aceasta nu 
presupunea şi punerea în aplicare a planului de mobilizare generală. 

Pentru alarma de luptă cu mobilizare generală a fost instituit planul de 
alarmare sub indicativul “Ştefan cel Mare” 

Alarma de luptă şi tipul acesteia era decretată de şeful statului - în 
calitate de comandant suprem al forţelor armate şi preşedinte al Consiliului de 
Apărare al Republicii Socialiste România. 

Indicativele “Radu cel Frumos” şi “Ştefan cel Mare”, cât şi cele care 
însemnau alarma de exerciţiu sau orice altă stare de operativitate, aveau 
caracter de uz intern şi presupuneau o anumită doză de protecţie şi secret. 

Erau instituite, ca denumire codificată, de către Marele Stat Major 
pentru o perioadă nelimitată (schimbarea acestora fiind determinată de o 
relativă rutină, de deconspirarea în medii ostile ori modificarea planurilor de 
operaţii - la nivel central). Alarma de luptă este o stare de forţă majoră. 

în ultimii 70 de ani a fost decretată (decât) de două ori: 

- în 1968, determinată fiind de invazia militară (din 21 august, a Uniunii 
Sovietice şi a patru aliaţi - din componenţa Tratatului de la Varşovia) în 
Cehoslovacia şi crearea unui pericol iminent pentru România; 

- în decembrie 1989, în conjunctura schimbării regimului politic în ţara 

noastră. 

în 1968, trupele militare au rămas în unităţi peste o lună de zile (unele 
au fost dispuse, cu tehnica de luptă, cu precădere pe frontiera de est). Şi forţe 
din Regimentul mecanizat de la Caracal au fost dislocate în teritoriu, iar 
Regimentul de Tancuri - aflat în rezerva strategică a Diviziei şi Armatei - a 
efectuat acţiuni de cercetare şi recunoaştere pe malul Dunării. 

Regimentul de aviaţie a fost în stare de disponibilitate - cu toate 
avioanele echipate cu armament de toate categoriile, gata de intervenţie unde 
situaţia impunea. 

în 1989, indicativul Radu ce Frumos a fost lansat către toţi militarii - în 
ziua de 17 decembrie 1989 - duminica - în jurul orelor 19.00. 

DUPĂ 20 DE ANI... 


„Aerodromul Deveselu a fost punctul cel mai fierbinte al Olteniei - în 
timpul desfăşurării evenimentelor din Decembrie 1989, împreună cu 
regimentele de paraşutişti, mecanizate, tancuri, subunităţile de radiolocaţie, 
artilerie antiaeriană şi gărzile patriotice constituind o componentă decisivă, ce a 
determinat şi impus cursul mişcării naţionale de abandonare a societăţii 
socialiste. Aici au fost concentrate forţe militare şi civile de luptă şi apărare 
(batalion de tancuri, companii de TAB-uri, infanterişti, baterii de artilerie 
antiaeriană, paraşutişti, companii de gărzi patriotice); au fost aduşi, pentru 
reţinere în stare de arest, liderii comunişti Emil Bobu şi Manea Mănescu; 50 de 
avioane supersonice, înarmate cu toată gama de armament şi muniţie (rachete, 
bombe, proiectile reactive nedirijate, proiectile de tun), au fost pregătite şi gata 
de luptă; au fost executate misiuni de recunoaştere, de interceptare şi atac; 
militarii de la Deveselu au contribuit, practic şi ideologic, la iniţierea, coagularea 
şi impunerea mişcării CADA; în angrenajul imensei desfăşurări de forţe, a fost 
evidentă dezinformarea şi diversiunea. 

La Deveselu, în mod criminal, s-a vrut sânge şi măcel! Dumnezeu a 
vegheat, Dumnezeu, pentru o clipă, a fost aviator!” 

(Din ziarul REÎNTREGIREA nr. 12/2011) 


UN FEL DE JURNAL 

AERODROMUL DEVESELU Şl REGIMENTUL 91 
A VIA ŢIE VÂNĂ TOARE ÎN CONTEXT NA ŢIONAL 


Duminică, 17 dec. 1989 

Ora 14,15: în contextul evenimentelor de la Timişoara, generalul Vasile 
Milea - Ministrul Apărării Naţionale - ordonă “alarmă de exerciţiu” pe întreg 
teritoriul judeţului Timiş. 

Ora 17,00: Nicolae Ceauşescu a purtat o teleconferinţă cu autorităţile 
locale, în urma căreia a dat ordin să se deschidă foc asupra civililor - după 
nerespectarea somaţiei: “începând de astăzi, toate unităţile ministerului de 
interne, inclusiv miliţia, trupele de securitate şi unităţile de grăniceri vor 
purta armament de luptă, inclusiv gloanţe. Fără discuţie, cu respectarea 
regulamentelor şi normelor legale de somaţie conform legilor, 
Constituţiei. Dar, oricine atacă un ofiţer, un soldat, trebuie să primească 
riposta. Oricine intră într-un Consiliu popular, într-un sediu de partid sau 
sparge un geam la un magazin trebuie să primească riposta imediat! Nici 

un fel de justificare” 

Ora 17,15: Şi la Deveselu, comandantul şi grupa operativă - din statul 
major - sunt chemaţi la unitate. 

Ora 18, 45 : Generalul VasileMilea transmite ordinul „Radu cel Frumos”. 

Imediat, şi la Regimentul 91 aviaţie-vânătoare şi unităţile adiacente, dispuse 
pe Aerodromul Deveselu, se pune în aplicare planul de luptă conform 
indicativului Radu cel Frumos. Cadrele militare sunt alarmate urgent şi se 
prezintă în unităţi. Se suspendă concediile de odihnă. în jurul orei 19,30, pe 
platoul unităţii domneşte incertitudinea. Militarii sunt uimiţi de instituirea acestei 
situaţii; nu văd elementele şi motivele ce o determină şi impune. 

Toţi militarii ridică armamentul individual - care constă din pistolete 
“Carpaţi” 7,65 pentru ofiţeri şi maiştri militari de aviaţie şi pistol mitralieră 7,62 
pentru subofiţeri şi militari în termen, fără muniţie. într-o informare aleatorie, 
şeful de stat major - maiorul Grosu Mircea precizează că se pune accentul pe 
apărarea terestră, în dispozitivele cunoscute. 

Prima noapte: se instituie patrule şi plantoanefără un obiectiv verosimil, 
clar; fiecare militar trece noaptea pe unde găseşte, în locuri improvizate, în 
dispozitivul de dispunere; piloţii sunt comasaţi la Celula de alarmă. Cadrele care 
locuiesc în colonie, la Blocuri, merg noaptea acasă. 

Luni, 18 dec. 1989 

Orele dimineţii: Nicolae Ceauşescu, înainte de a pleca în Iran, la 
reşedinţa de la Palatul Primăverii are discuţii separate, cu: Tudor Postelnicu - 
ministrul de interne; Iulian Vlad - şeful Securităţii; Vasile Milea - ministrul 
apărării naţionale. 

Nelinişte nedeclarată, păreri şi... încep să vină ştiri despre Timişoara. 
Cei care au mers acasă au avut posibilitatea să asculte Radio Europa Liberă. 
Discuţiile devin mai tensionate, orizontul este incert. Soseşte în unitate o 
companie de TAB-uri, în cadrul planului de cooperare. 

Ora 9,05: Nicolae Ceauşescu pleacă spre Republica Islamică Iran - 
unde efectuează o vizită de prietenie şi semneză Programul pe termen lung 
pentru dezvoltarea colaborării economice, comerciale şi tehnice dintre cele 
două ţări. Pentru prima dată, aeronava prezidenţială (a şefului statului) este 
escortată, la plecare, de patru aeronave militare Mig21, în spaţiul aerian şi al 
apelor teritoriale din Marea Neagră. în vizită este însoţit şi de generalul losif 
Rus, comandantul aviaţiei militare. 

O patrulă de însoţire a fost pregătită şi pe aerodromul Deveselu. 

Marţi, 19 dec. 1989 

Zvonurile devin certitudini! Paraşutiştii pleacă spre Timişoara, îmbarcaţi 
(de pe aerodrom) într-o flotilă de avioane AN-26, înarmaţi. Misiune nedefinită. 
Avioanele sosesc unul după altul şi, în paralel, autobuzele şi camioanele cu 
militarii paraşutişti, în zona de est a pistei de decolare - aterizare. Decolarea 
are loc în jurul orelor 17,30. 

Seara, la front, comandantul regimentului, It. col. Harpailă Constantin, 
informează că nu există nici-o problemă deosebită, doar că “prezenţa în 

unitate este motivată de vizita preşedintelui Nicolae Ceauşescu în Iran şi, 
cum de fiecare dată se dublează serviciul de luptă şi se instituie serviciul 
de permenenţă, acum s-a luat măsura, suplimentară, de a se da alarmă de 
luptă şi a rămâne tot personalul la datorie”. 

Informarea este considerată drept hilară. Sunt aduse paturi la locurile 
de dispunere a subunităţilor. 

Miercuri, 20 dec. 1989 

Ora 15: Nicolae Ceauşescu se înapoiază din Iran. în spaţiul aerian şi 
apele teritoriale, avioane militare escortează aeronava prezidenţială. 

Imediat organizează o teleconferinţă, în care expune implicarea SUA, 
URSS şi Ungariei în evenimentele petrecute în ultimele zile. 

în acest moment se prefigurează trimiterea gărzilor patriotice înarmate 
împotriva forţelor destabilizatoare din Timişoara. 

Ora 19.00: într-o cuvântare televizată, flancat de Manea Mănescu şi 
Ion Dincă, Nicolae Ceauşescu condamnă manifestaţiile de la Timişoara şi 
ordonă măsuri drastice de represiune. Proclamă stare de necesitate pe tot 
cuprinsul judeţului Timiş. Face apel la raţiune, la implicarea tuturor forţelor de 
ordine, la măsuri imediate de instaurare a liniştii, de eliminarea a grupurilor 
iredentiste, şovine care vor destabilizarea ţării. 

Orele 17,00 - 24,00: în unităţile economice din Caracal (întreprinderile 
de: Vagoane, Tricotaje, Anvelope, Conserve, Fabrica de mobilă, Fabrica de 
prestări servicii şi producţie, ISCIP) muncitorii sunt chemaţi la locurile de 
muncă, nominalizaţi, instruiţi, echipaţi cu uniforme de gărzi patriotice şi dotaţi cu 
mijloace de lovire (bâte, bastoane de cauciuc). Ordinul este transmis de primul 
secretar, Anghel Gheorghe. Coordonator din partea Biroului judeţean PCR Olt 
este numit secretarul Damian Munteanu. 

Confecţionarea obiectelor de lovire se face sub directa supravegherea 
secretarilor comitetelor de partid, responsabililor politici din Biroul orăşenesc 
PCR Caracal, a ofiţerilor de securitate. 

Aprovizionarea cu pâine, apă, brânză, a luptătorilor se face sub 
supravegherea cadrelor de miliţie şi securitate. Aproape de miezul nopţii, 
subunităţile de gărzi patriotice afluiesc spre gara Caracal. După miezul nopţii, 
trenul (în care au urcat şi detaşamente din Corabia) a pornit în direcţia 
Timişoara. Li s-au alăturat unităţi de contrademonstranţi din Craiova, Calafat, 
Segarcea. Alt tren a plecat din gara Slatina. 

Tensiunea creşte, evenimentele se precipită şi în rândul locuitorilor. 

în cursul nopţii sunt transmise telegrame, atât către unităţile militare, cît 
şi spre organele de partid judeţene, locale şi din întreprinderi, prin care se 
dispune organizarea de adunări de informare şi luarea de atitudine împotriva 
destabilizatorilor de la Timişoara, de a se exprima susţinerea politicii partidului. 
La Comitetele de partid, cele mai luminate creere caută soluţii. 

în poziţiile de apărare din extremităţile aerodromului, transportoarele 
autoamfibii blindate sunt instalate pentru tragere şi atac. Militarii infanterişti 
şi-au construit adăposturi comune şi individuale. 

Joi, 21 dec. 1989 

Ora 9,00: Muncitorii din Oltenia au fost primiţi în, Gara de Nord a 
Timişoarei, de către reprezentanţi ai grupurilor de manifestanţi - unde li s-a 
explicat situaţia şi au fost duşi în centrul Timişoarei. Li s-a dat hrană şi au fost 
cazaţi în căminele studenţeşti. O parte dintre ei s-a alăturat timişorenilor, alţii 
s-au întors acasă, pentru a răspândi vestea victoriei de la Timişoara. 

Ora 10,00: în garnizoana Deveselu este organizată o adunare, cu tot 
personalul, în care sunt înfierate faptele antisociale, antiromâneşti, iredentiste, 
fasciste şi imperialiste de la Timişoara, adunare organizată de Comitetul de 
partid şi comandantul unităţii, la ordinul factorilor politici din eşaloanele 
superioare. S-au ocupat de organizare, având drept ghid telegrama semnată de 
secretarul Consiliului Politic al Comandamantului Aviaţiei Militare - colonel 
Andrei Berescu: Comitetul de partid, prin secretarii Pop Petru, Dumitru Teodor, 
Nicola Tudor, Tănase Teodor, Creţan Constantin şi comandantul regimentului, 
It. col. Harpailă Constantin. Au luat cuvântul, permanent, acoliţii şi trâmbiţaşii de 
serviciu. 

Atmosfera este încordată. Adunarea nu şi-a atins scopul. 

Ora 12.00: La Bucureşti începe Mitingul de sprijinire a politicii duse de 
Nicolae Ceauşescu; 

Ora 12.40: La circa un minut de la începerea discursului lui Nicolae 
Ceauşescu se aude o explozie în mulţime, iar demonstranţii încep să se agite. 
Nicolae Ceauşescu e debusolat; 

Ora 12.54: Emisia radio-tv este întreruptă; 

Ora 13.00: încep manifestaţiile anticomuniste în principalele oraşe ale 

ţării; 

Ora 15.00: Autorităţile ripostează în forţă, violent; 

Ora 16,45: încep să se tragă focuri de armă asupra manifestanţilor, în 
Bucureşti. 

Regimul se zdruncină din temelii. 

Deveselu: Mitingul este urmărit la televizor. în unitate, oficial, nimeni nu 
vorbeşte şi nu trage concluzii cu voce tare. Noapte apăsătoare. Curiozităţile 
cresc! Părerile sunt împărţite. Deja, oamenii îşi pun întrebări de viaţă şi de 
moarte. Viaţa de ostaş e mai complexă! Deja, militarii, vis a vis de incidentele 
de la Timişoara, sunt blocaţi psihic - privind o eventuală ripostă (împotriva 
cetăţenilor din alte zone sau chiar local) şi modul de acţiune. 

CUM, NU AVEM MORŢI!? 

Vineri, 22 dec. 1989 

Ora 8,30: într-o şedinţă fulger cu câţiva generali, Nicolae Ceauşescu îl 
acuză pe generalul Milea de trădare; 

Ora 9,20: Ministrul Apărării, generalul Milea, se împuşcă în sediul CC 
şi moare câteva ore mai târziu; 

Deveselu: Este un moment de mare tensiune şi nedumerire. Orizontul 
este incert! 

Ora 9,54: Prin Nota Telefonică nr 35, generalul Eftimescu (adjunctul 
şefului Marelui Stat Major) ordonă trupelor venite din ţară în Bucureşti: “Toate 
unităţile armatei execută numai ordinele comandantului suprem. Toate unităţile 
din Târgovişte şi Mihai Bravu se concentrează in Bucureşti, în cazărmile din 
Şoseaua Olteniţei”; 

Ora 10.40: Generalul Victor Atanasie Stănculescu, numit în locul 
generalului Milea, dă ordin unităţilor militare să se retragă în cazărmi; 

Ora 11.00 până la 12,00: Manifestanţii ocupă Piaţa Palatului şi forţează 
intrarea în Comitetul Central; 

Ora 12,06: Ceauşescu Nicolae şi soţia sa, Elena, decolează - de pe 
acoperişul Comitetului Central - cu elicoperul pilotat de colonelul Vasile 
Maluţan, la sugestia generalului V.A. Stănculescu; 

Deveselu: în unitate, se trece la înarmarea personalului cu pistoale 
mitralieră şi muniţie nelimitată. încep zvonuri, ştiri şi scenarii fantastice, 
alimentate şi de curentul informativ-diversionist efectuat prin televiziune: 

- vor face arabii cap de pod prin aerodromul nostru, pentru a veni în 
sprijinul regimului comunist şi al dictatorului; 

- un avion este decolat pentru a identifica poziţia elicopterului cu cuplul 
Ceauşescu şi, eventual, pentru a-l doborî; 

- sosesc gărzile patriotice; 

- se trece la amplasarea aeronavelor în start, la echiparea acestora cu 
dispozitivele de lansare a rachetelor şi a bombeleor, la aprovizionarea cu 
muniţie a armamentului de bord. 

Ora 18,20: S-au tras primele focuri de armă, în Piaţa Palatului, în 
Bucureşti, marcând debutul confruntărilor cu teroriştii. Un semnal la care se 
raportează şi tresare toată ţara. 

Seara: începe vacarmul! Lipsa de coordonare şi comandă şi ideile 
diversioniste au determinat declanşarea focului în toate direcţiile, cu toate 
armele: trag gărzile patriotice, cu ZB-urile; fronturile de apărare sunt amplasate 
fără o logică strategică; trag militarii şi civilii din zona escadrilelor, de la staţiile 
de radiolocaţie, din preajma punctului de comandă, hangar, din apărarea 
concentrică, de la pădure şi Casa Armatei; trag şi bateriile de artilerie. 

Oamenii sunt speriaţi, nu au experienţă, sunt debusolaţi chiar de 
comandanţi; Lt. colonelul Harpailă anunţă că regimentul va fi atacat: ba de 
elicoptere, ba de paraşutişti, ba de regimentul de securitate de la Drăgăşani. 
Aproape toată noaptea, Deveselu e haos şi iad! Se aşteaptă ca morţii să fie cu 
zecile, după o exprimare plastică: “o să-i urcăm în camioane ca pe baloţi!” 

Din fericire, nimeni nu a fost împuşcat. Poate într-un exces de zel sau 
inocentă sinceritate, comandantul unităţii este uimit şi exclamă cu năduf: Cum, 
nu avem morţi!? 

Sâmbătă, 23 dec. 1989 

Ziua: Vine, în sprijin, Batalionul de tancuri de la Regimentul mecanizat. 

Militarii răsuflă uşuraţi. Soldatul Nichita mărturiseşte Iu’ Balea: “Tovarăşe 
maistru, mi-e frică să vină noaptea!” Şi vine, ca un nor duşmănos. O singură 
lovitură şi vacarmul se declanşează. Sunt aşteptaţi, cu spaimă, duşmanii. 
Maiorul Grosu anunţă că avem pierderi mari la poarta doi, unde se dau lupte 
grele! Tancurile brăzdează tot perimetrul. 

Seara, orele 20,00-22,00: în amurg, din cauza unei diversiuni, militarii 
proprii trag asupra camionului în care se aflau piloţi; 

Bobu şi Mănescu sunt aduşi, prin întuneric, cu un elicopter la 
Deveselu. Pericolul creşte, determinatele prezenţa acestora. 

Lipsa de comunicare duce la deschiderea focului, de către It. maj. 
Sandu Eugen - Şarpe asupra elicopterului care-i adusese pe Bobu şi Mănescu, 
la întoarcere. Veştile despre “stoluri” de elicoptere care vin să atace aerodromul 
şi Caracalul nu mai contenesc. 

Lt. colonel Bujor este decolat cu misiune deasupra Bucureştiului, iar 
trupele proprii trag proiectile asupra sa. La fel i se întâmplă Iu ‘ Tihon. 

Conducerea şi comanda se limitează la două personaje: Harpailă şi 

Grosu. 

Duminică, 24 decembrie 1989 

Se impun măsuri pentru limitarea tragerilor cu armamentul. Anunţ şi 
ordin general: se va deschide focul numai în caz de atac real iminent! 

Oamenii se mai uşurează. încep să se coaguleze grupuri de iniţiativă şi 
acţiune. Este controlat biroul ofiţerului de contrainformaţii. Deja se aduc 
reproşuri şefului de stat major, pentru modul defectuos de organizare a apărării 
terestre. 

Luni, 25 dec. 1989 

în cursul dimineţii, patru avioane supersonice Mig 21, de la Regimentul 
91 aviaţie-vânătoare Deveselu, înarmate, sunt decolate - pentru a efectua 
misiune de observare şi atac asupra eventualilor terorişti, aflaţi la Cabana 
prezidenţială din pădurea Reşca. Se deschide foc de intimidare asupra 
obiectivului cu proiectile reactive şi o aripă a clădirii este lovită. 

Ziua cea mare! Ziua de Crăciun. Ziua uciderii lui Nicolae şi Elena 
Ceauşescu. Ziua în care începe blestemul asupra poporului român! Poporul 
tolerant de până mai ieri este radical şi şi-a ieşit din minţi. Oamenii, deopotrivă 
militari şi civili, se uită la televizor, se uită în dreapta şi-n stânga şi nu zic nimic. 

Lucrurile s-au mai calmat pe teren, dar s-au agitat spiritele. 

Până în Anul Nou şi după... 

încep oamenii să aibă curaj. Deja încep să aibă orizont, chiar dacă nu 
aşa clar. Comandantul este chemat la ordine. Sunt verificate fişele de operaţii 
şi nici nu mai sunt găsite. Sau, poate nici n-au existat! Secretarului Consiliului 
Politic (maiorul Pop Petre), rămas fără obiectul muncii - prin respingerea 
unanimă, i se dă de înţeles că loc de muncă în unitate nu-şi mai găseşte. Se fac 
liste de schimbare a comandantului unităţii şi înlocuirea acestuia. 

Sâmbătă, 30 dec. 1989 

Ora 17,00: Un avion de transport de la Baza aeriană Otopeni aterizează 

în capătul de est al pistei. Sub pază întărită, sunt aduşi, din comandament, Emil 
Bobu şi Manea Mănescu şi îmbarcaţi. Avionul decolează, cap compas Bucureşti. 

Ianuarie 1990 

Lupte de culise, deschise, pe faţă. Se întocmesc tabele, se cuantifică 
semnături - prin care se cere schimbarea comandantului şi îndepărtarea din 
unitate a secretarului Consiliului politic. 

Se fac adunări prin care se desemnează (prin influienţă şi uneltire) 
militarii propuşi pentru avansare la excepţional. 

Primii doi proscrişi (căpitanii Manicea Viorel şi Anghel Ion) sunt trecuţi 
în rezervă. Primul, ofiţer cu aprovizionarea, pentru proasta gestionare a 
sectorului în timpul evenimentelor; al doilea, ofiţer de contrainformaţii militare, 
pentru excesul de zel în exercitarea misiunii. 

Februarie 1990 

Prin maiorul Bujor Vasile, se formează grupul coordonator, sub impulsul 
unei largi susţineri, de aderare la Comitetul de Acţiune pentru Democratizarea 
Armatei (CADA). Militarii vor democraţie, deschidere, comandanţi de valoare şi 
dotare pe măsura necesităţilor unei armate moderne. 

12 februarie 1990: Comitetul CADA, format din exponenţii militarilor din 
unităţi militare din: Timişoara, Alba lulia, Bucureşti, Otopeni, Topraisar, solicită, 
în Piaţa Victoriei, dialog cu conducerea Guvernului şi a ţării şi promovarea unui 
set de valori pentru democratizarea şi modernizarea armatei. 

13 februarie 1990: îmbarcaţi în autoturisme, peste o sută de aviatori de 
la Deveselu pornesc pe drumul Bucureştiului. Ajung în Piaţa Victoriei şi, 
împreună cu cadre din alte unităţi, de la Academia Militară Tehnică, plus 
celebrul (devenit proverbal) Lupoi îşi susţin reprezentanţii care fac parte din 
CADA şi se află la discuţii cu potentaţii vremii: Ion lliescu, Petre Roman, Gelu 
Voican-Voiculescu. 

Zac într-o ploaie păcătoasă şi scandează, ciuciulete împotriva 
generalului Militaru - aflat la cârma armatei, a altor ocupanţi de funcţii care erau 
cu viclenie vânate. 

Deveselu: Vestea respingerii dialogului şi existenţa unei potenţiale 
acţiuni de arestare a Comitetului ajung în unitate. Asemenea timişorenilor, 
personalul navigant şi tehnic de la Deveselu pregăteşte şi înarmează o patrulă 
de avioane cu care, la momentul potrivit, vor survola Bucureştiul pentru a 
semnala voinţa sa. 

14 februarie 1 990: încă un grup masiv, de peste o sută de cadre militare 
- de la aerodromul Deveselu, merge la Bucureşti, exprimându-şi solidaritatea, 
alăturându-se miilor de militari din Piaţa Victoriei. 


-Ion lliescu refuză întâlnirea cu CADA; 

- Este înlocuit, de la conducerea ministerului apărării, generalul Nicolae 

Militaru. 

- Generalul Victor Atanase Stănculescu e numit ministru al apărării. 

- Generalii Rus şi Stănculescu vin la Deveselu, în etape diferite. 

Bujor cere demisia generalului Rus, de la Conducerea 
Comandamentului Aviaţiei Militare. Generalului Stănculescu i se solicită 
dotarea regimentului cu tehnică performantă. Acesta ridică din umeri. 

începe modernizarea avionului Mig 21, iar aeronavele aparţinând 
Deveselului sunt direcţionate spre unităţile de la Borcea şi Bacău. 

Cad mai multe avioane. Merg pe lumea cealaltă piloţii: Deaconescu, 
Popa, Truşcă, Scrobotă, Băloi. 

Anul 2000 

începe restructurarea. Personalul este mutat, treptat, spre alte 
regimente. Se zboară tot mai rar. Juncu se dovedeşte un comandant imatur 
care nici nu vrea să acţioneze în favoarea Deveselului, prin comportamentul lui 
făcând regimentul inofensiv şi de neglijat. 

Colonelul Dogaru participă la destrămarea unităţii; şi la propriu, şi la 

figurat! 

Din bravul, măreţul şi de temutul regiment de la Deveselu au rămas 
memoria şi numele! 

După 20 de ani... 

Vise spulberate, o imensă valoare materială şi spirituală pusă la mezat 
pe doi arginţi blestemaţi, praf şi pulbere! Bălării pe locurile de glorie, conştiinţe 
înalte transformate în relicve ale indiferenţei, generaţii lipsite de mândria de a fi 
şi a şti! 

Un corp de comandanţi (incapabil de a rezona la filonul zestrei native şi 
demnităţii naţionale a poporului român, aflat la cheremul unei clase de politicieni 
troglodiţi) a dus armata la pieire; şi prin ea, ca simbol, ţara. N-au ştiut şi n-au 
avut interes să lupte, să argumenteze trăinicia bărbăţiei prin stagiul militar, 
valoarea bunurilor cumpărate cu sudoare, sentimentul de libertate şi 
patriotismul care prin armată se clădeşte, fără tăgadă... A dispărut memoria 
celor de ieri, imboldul de a sluji ţara cu pasiune şi devoţiune. 


* 


* 


PROLOG 

Ce a fost, cum a fost, de ce şi încotro sunt întrebări pe care nu le putem 
acoperi în substanţa şi dimensiunile lor; de aceea, ne bizuim pe colegii, 
prietenii, comandanţii şi subordonaţii noştri (cei pentru care Aerodromul 
Deveselu a fost acasă, acolo, în plai de câmpie, sub larmă de decibeli şi burniţă 
de ploaie mustind dorul inimii de glie, aleile, văzduhul şi orice fir de iarbă fiind 
hrănite cu dorinţele şi tinereţea lor!) Numai împreună suntem un tot! 

„...Şl EU ÎL URĂSC, DAR LASĂ-L ACOLO!” 


Activist PCR Dumitru Theodor 

“Munca” activiştilor de partid din unităţile militare s-a manifestat diferit: 
cu aplomb şi curaj, cu spirit patriotic şi implicare - precum la UM 01256 (multe 
episoade justificând concluzia) şi foarte tacit şi viclean, la limita minimă a 
comunicării cum a fost la UM 01905 Deveselu (slujbaşii partidului postându-se 
pe un loc oscilant, cu şansă de plasare şi adaptare în orice circumstanţă). 

De fapt, aceasta era şi atitudinea şefilor din eşaloanele superioare: de 
la nivelul Consiliului politic al Aviaţiei Militare, în afară de telegrama prin care se 
ordona organizarea de adunări de susţinere a politicii partidului, doar telefonul 
din noaptea de 23 decembrie, al colonelului Stanca (fost secretar cu 
propaganda la C. Av. M, activat din rezervă după fuga lui Nicolae Ceauşescu), 
a mai “spart liniştea” şi a surprins; un apel mai mult de complezenţă, fără un 
mesaj concret. 


“PETRE”, FĂ-TE CĂ MUNCEŞTI! 

Secretarul Comitetului PCR din regiment, It. col. Pop Petru, era (defel) 
un individ destul de închistat, dar foarte duşmănos şi tăcut. Totdeauna munca, 
activitatea lui s-au limitat la a nu face nimic. 

O secvenţă este de reţinut, pentru grotescul comic ce-l reflectă: în 
noaptea de 23, când au fost aduşi Bobu şi Mănescu şi au fost introduşi în 
birourile de la etajul comandamentului, Pop l-a însoţit pe Harpailă ca un căţel. 
Drumul, de la intrarea în comandament până acolo, sus, trecea pe lângă 
santinela de la drapelul unităţii, iar pe perete, în imediata apropiere, era un 
panou de afişaj, cu realizări ale armatei, care conţinea şi fotografii cu Nicolae 
Ceauşescu în vizită la Canalul Dunăre-Marea Neagră. Intempestiv, Pop a luat 
baioneta de la soldatul din postul de gardă; tabloul era prins în nişte agrafe, iar 
Pop le-a demontat, cu avânt proletar, şi a pus afişul jos. Surprinderea şi 
stupefacţia au fost halucinante: în primul rând pentru că el, care n-a bătut un 
cui, s-a apucat să dărâme; cel care, până ieri, intona cultul personalităţii 
secretarului general, pe ale cărui state de plată era şi în numele căruia vorbea, 
îşi aruncă azi, idolul la coşul istoriei! 

CARACTER Şl. ..CARACTERE! 

Cei care erau deconectaţi şi foarte degajaţi, ca stare (nici nu avea ce să 
le preseze conştinţa) erau căpitanii: Creţan Constantin - instructor cu 
propaganda, al Comitetului de partid - şi Tănase Teodor - secretar al 
Comitetului UTC, pe unitate. 

Aceştia intră în birou la It. col. Dumitru Theodor - secretar, cu 
organizarea, al Comitetului de partid; Tănase se urcă pe un scaun, ia tabloul Iu’ 

Ceauşescu din perete şi-l pune jos. Dumitru Teodor îl pune la loc. Iarăşi, 
Tănase dă tabloul jos, iar Dumitru nu mai rezistă şi se văicăreşte: “Băi, Tăsică 
băi, şi eu îl urăsc, băi; dar lasă-l, bă, acolo, în perete, că nu se ştie!...” 

O scenă de râsu-plânsu care devoalează un caracter de toată 
jena... Adică, în străfundul sufletului îl urăşti, dar preferi să-i stai la picioare şi 
să-l aduci osanale. 


DERAPAJE DE CONŞTIINŢĂ 

Cu o lună înainte de prăbuşire, activiştilor de la Deveselu nu le venea 
să creadă că fenomenul se va produce şi în România! 

Ei, care au fost totdeauna deasupra maselor - prin optică şi privilegii, au 
spus că “au făcut ce a făcut toată lumea”] sau, mai exact, „s-au dat cu masele!” 
întrebare: O cangrenă generalizată de labilitate psihică sau un 
comportament de laş, tipic românesc? 

***** 


EU SUNT PRIETEN CU DUMNEZEU! 

Adjutant şef Mircea POPEL 

Mi-a plăcut să citesc, iar dacă la Revoluţie m-a impresionat ceva, a fost 
moartea Iu’ Ceauşescu. Răspund concret, la obiect, am fost membru de partid; 
dar nu sunt un retrograd, să nu-mi dau seama. Comunismul a făcut numai bine; 
a greşit în unele puncte, eu am citit Capitalul Iu’ Marx din scoarţă în scoarţă. 
Taică’meu a fost ofiţer, a moştenit o bibliotecă şi eu îl am pe numărul 11. Aşa 
m-am format, m-am autoeducat! înţelegeţi? Momentul cel mai tragic şi cel mai 
emoţionant a fost când l-au împuşcat pe Ceauşescu. Mi-au dat lacrimile, iar 
colegii mei săreau în sus de exuberanţă. De ce? Fiindcă la mine nu are efect 
psihotronicul, a fost război psihotronic, i-a influenţat pe toţi, erau beţi prin 
unitate: planşetistele dansau cu soldaţii, şi alte fenomene; Goran, Dumnezeu 
să-l ierte, trăgea cu automatul spre Centrul de emisie, Amza Viorel (de la noi, 
un ameţit) trăgea spre el, şi tot aşa! Se putea să fie victime! 

La un moment dat, dacă vreţi să vă spun o secvenţă (fără nici-o 
omisiune), sună telefonul: “Locotenent colonel Harpailă sunt!” „Să trăiţi 
tovarăşe comandant, sunt... adjutant în aviaţia supersonică!” „Măi Popele, aţi 
prins pe cineva?” 

Ascultaţi întrebările, vi le spun mot-â-mot: “N-am prins pe nimeni!”; “A 
murit cineva?”; „Nu!” 

Mi-a închis telefonul. 

Ce deducem de aici? Contrai nformatorul, comandantul unităţii - care 
ajunge peste doi-trei ani general, secretarul de partid (ajungs ceea ce ştim) au 
fost pe mână cu aceşti aşa-zişi revoluţionari, cu lliescu în frunte, care au distrus 

ţara şi o distrug în continuare. La ora actuală, tot serviciile secrete, nu trebuie 
să ne ferim de nimeni... Asta este concluzia mea! Aş avea multe să le dezvolt, 
dar n- are sens... Eu v-am spus aşa, minimum de cuvinte, maximum de sens, 
cum zicea Mark Twain. 

A fost o diversiune ordinară, pentru a-l îndepărta pe Ceauşescu; aici 
au servit toate serviciile secrete, fiindcă era o forţă Ceauşescu. Şi va fi 
recunoscut, vă spun eu. Cine era România? Domn'e, dacă refuzi clauza naţiunii 
celei mai favorizate! Numai de la dezideratul ăsta să pleci! Ce ţară i-a mai 
refuzat pe americani? Cum să ne vadă, ăştea, bine pe noi? Şi nu ne vor vedea 
bine, până nu ne vor îngenunchea... Baza aeriană de la Deveselu nu e un lucru 
benefic, domn'e!... Suntem o ţintă, domnule! Ăştea sunt părerilemele... 

.... Nu ştiu dacă Grosu a fost în gaşca lor. El vine, la un moment dat, în 
Centrul de emisie; şi a oprit un TAB, acolo. Cine se duce la el? N-a avut nimeni 
curaj; m-am dus eu - însoţit de un sergent şi, când am ajuns la jumătatea 
distanţei, TAB-ul a plecat spre direcţia Corabia... 

Am avut viziunea mea. Mi-am dat seama... Atâta mi-a fost teamă, să nu 
mor ca prostu’ împuşcat d’un dobitoc, l-am şi spus căpitanului Popescu (după 
două zile mi-am dat seama ce se întâmplă, fiecarea are păreri, pe mine nu mă 
derutează... numai Dumnezeu dacă vrea: dar nu, Dumnezeu mă iubeşte, eu 
sunt prieten cu Dumnezeu, vorbesc serios), i-am spus: Domn'e căpitan, eu nu 
mai fac de pază... nu mai fac, stau degeba şi consum muniţie... 

Eu, în Decembrie atuncea, am tras numai două cartuşe: am reglat 
pistolul-mitralieră şi am tras într-un stâlp dezafectat (pac, pac). Atât, şi ăia 
înroşeau ţevile armelor şi consumau muniţie. Scurt pe doi! N-a fost nici-o 
revoluţie! 

...Şi contrainformatorul Anghel a ajuns şef la Slatina, secretarul de 
partid - mare psiholog la Comisariat, iar Harpailă - general, în trei ani de zile, de 
la locotenent colonel. 

Ei au ştiut de această lovitură de stat! 

Eu sunt un om practic, iar trecând în sfera impresiilor, asta este părerea 
mea (nu trebuie să mă judecaţi şi nici să ziceţi ca mine, dacă n-am dreptate nu 
e nici-o problemă). 

...Uniunea Europeană e un fiasco, vă spun pe scurt aşa, e un kitsch, o 
aiureală, ştiu eu ce vor... Ideea Iu’ Hitler a fost preluată de Angela Merkel - 
pentru a domina, ei sunt cei mai puternici... dar nu durează mult. Dumnezeu a 
creat om, familie, gintă, trib, popor, naţiune cu specificul ei. Asta e vrerea lui 
Dumnezeu! Eu sunt român, domn'e! Eu îmi iubesc ţara! l-aş împuşca pe toţi 
care au condus ţara! Uitaţi unde am ajuns! Toţi au vrut să ajungem piaţă de 
desfacere şi mână de lucru ieftină. Ăsta e noul colonialism! 

Eu admir cultura prusacă, dar ce n-a reuşit Hitler cu război (nici 
Napoleon, Cezar, Alexandru cel Mare şi alţi anticrişti, în urmă cu zeci şi sute de 
ani), au reuşit acum, cu metode perfecţionate, urmaşii lor: să cucerească 

economic şi, implicit, şi politic... 

***** 

NOTĂ TELEFONICĂ 


Unitatea Militară 02580 Bucureşti 

Către 

Unitatea Militară 01905 Deveselu 

Precizări privind organizarea şi desfăşurarea de adunări ale 
personalului: 

în ziua de 21.12.1989, în MU, unităţi şi formaţiuni vor avea loc adunări 
în care să se condamne faptele grave care au avut loc la Timişoara. 

Activitatea se desfăşoară întrunit, cu întregul personal. 

Adunările vor fi deschise de comandanţii unităţilor care vor prezenta, în 
spiritul cuvântării tovarăşului Nicolae Ceauşescu - rostită în seara zilei de 
20.12.1989 la posturile tv. şi radio, caracterul fascist, naţionalist, iredentist şi 
şovin al elementelor grave care au avut loc la Timişoara. 

în cadrul adunărilor vor lua cuvântul 5-7 participanţi, generali şi ofiţeri, 
maiştri militari, subofiţeri, militari în termen, elevi şi p.m.c. care vorexprima: 

- adeziunea deplină la poziţia fermă a partidului şi a statului nostru - 
exprimată în cuvântarea tovarăşului Nicolae Ceauşescu din 20.12.1989, privind 
apărarea cuceririlor revoluţionare, independenţei, integrităţii teritoriale ale RSR; 

- condamnarea fermă a actelor teroriste, fasciste, provocatoare, 
produse de grupuri huliganice aflate în slujba cercurilor reacţionare, 
imperialiste, iredenţioniste, şovine prin care se urmăreşte destabilizarea vieţii 
sociale, politice, dezmembrarea teritorială a României, distrugerea patriei 
noastre socialiste; 

- să se sublinieze faptul că armata a acţionat (în urma atacurilor 
violente, împotriva unităţilor militare, săvârşite de elemente huliganice şi 
teroriste) în conformitate cu prevederile jurământului militar şi Constituţia ţării, 
îndeplinindu-şi cu cinste datoria faţă de patrie, partid şi popor; 

- să se exprime hotărârea fermă a personalului, de la general la soldat, 
de a acţiona, împreună cu întregul popor, pentru a apăra - chiar cu sacrificiul 
vieţii - independenţa, suveranitatea, şi integritatea teritorială ale României 
socialiste, hotărârea de a îndeplini măreţele programe de dezvoltare a patriei 
(pe calea socialismului şi comunismului), adoptate de marele forum al 
comuniştilor români, Congresul al XlV-lea al Partidului Comunist Român. 

în încheierea adunărilor se vor adopta moţiuni, în care se vor exprima 
angajamentele personalului de a sluji patria, de a apăra cu fermitate şi 
consolida cuceririle revoluţionare, socialiste ale poporului român. 

Se va sublinia hotărârea, neabătută, de a acţiona strâns uniţi în jurul 
partidului, al secretarului său general, tovarăşul Nicolae Ceauşescu, în făurirea 
şi apărarea orânduirii socialiste. 

Cuvântul comandantului să fie mobilizator şi să se întindă pe 
aproximativ 10 minute. 

Cei de alte naţionalităţi să fie pregătiţi să ia şi ei cuvântul. 
Moţiunile să fie scurte şi mobilizatoare. 

Adunările să fie temeinic pregătite. 

Activităţile se desfăşoară între orele 07.00 - 14.00. 

La terminarea acţiunii se va raporta la BIRUINŢA 138. 

/Secretarul Consiliului politic al Aviaţiei militare 
Lt. col. Andrei Berescu 

a tr 1/179 urgent op 45 la ora 04.05 
r. trsdvl/179 u opl la ora 04.05 


* * * * * 


M-A AJUTAT DUMNEZEU 

Dialog cu lt. col. Tihon Alexandru 

...Omul e pasager pe aici (şi popa zice că: să-l lăsăm că a plecat în altă 
parte, teoria şi credinţa omului fiind că a plecat acolo unde e mai bine); pentru 
că, plecând din iadul ăsta - unde ai griji, munceşti, când zici că e mai bine, îţi dă 
altul la picioare, unde clipele de satisfacţie sunt infime - faţă de griji şi nevoi 
(asta e discutabil, dar cert este că amprenta celor rele este mult mai puternică, 
în raport cu fericirea - care trece imediat, uneori). Glumind, “revoluţia” despre 
care vrei să vorbim poate reprezintă şi o frântură din Turnu Babei, prezentat 
în Biblie... 

Rep.: Aţi fost în miezul evenimentelor, aţi fost navigatorul-şef al 
Regimentului de aviaţie de la Deveselul, lt. colonel, pilot de înaltă clasă, aveţi 
capacitatea să comentaţi, să trageţi concluzii. . . 

Tihon Alexandru: Noi am fost îngrădiţi undeva, limitaţi... să ştii că 
aviatorii sunt un pic, dacă nu chiar mai mult, privaţi de nişte forme de acces la 
esenţa evenimentelor la care ei înşişi participă, care derivă din misiunea ingrată 
de a sta acolo, lângă obiect (n.a. avion), de a se sălta, a-şi îndeplini misiunea şi 
a veni la loc, pe când ceilalţi militari. ..deci, jocurile nu le fac aviatorii. Aviatorul 
este pumnul; iar pumnul, ca să plece să ajungă în barba cuiva, comportă mai 
multe elemente. 

Informaţiile sunt foarte puţine pentru că... noi, materialul volant, 
zburătorii, am fost izolaţi, am fost trimişi la Celulă şi... s-a terminat. Personalul 
navigant, la cel mai înalt nivel (locţiitori, navigator-şef, comandanţi de escadrile, 
cu excepţia comandantului) nu a participat la luarea deciziilor. Personalul tehnic 
se ocupa cu deservirea şi de asemenea era izolat, cei care manevrau tot ţesutul 
„revoluţiei” fiind comandantul aviaţiei - care dădea pricazul şi pricazul (n.a. 

ordinul, în limba rusă) era preluat de comandantul regimentului, Harpailă şi şeful 
de stat major, Grosu Mircea. Nimeni, pe noi ceilalţi, nu ne-a pus în temă cu 
ceva. Iliescu Dumitru, ca locţiitor pentru zbor, era între noi; şi, de cele mai multe 
ori când era cazul, sărea în punctul de dirijare a zborului, pe când locul lui 
trebuia să fie lângă comandant. Şi navigatorul-şef, la fel. S-a invocat faptul că 
eram cu licenţa la zi, adică examenele şi controalele în termen! Asta a fost un 
moft care n-avea nimic de-a face cu situaţia de luptă. în situalia de luptă, 
deosebită, aviatorul care nu făcuse controlul la trei luni, dar zburase vreo 
zece ani în condiţii grele, trebuia să zboare, indiferent că-şi rupe gâtul, 
scopul era îndeplinirea misiunii. Păi, dacă nu avea controalele la zi, tu de ce 
îl ţineai la serviciu? 

Starea aceasta nu a existat “din eroare!” Cum “din eroare”, când toate 
veneau în cascadă! Nu e admisibil ca eu, comandant, să stau bine-mersi în 
birou, ca belferu, iar ăia îşi rup gâtul pe aerodrom. 

Cel mai evident aspect: era ordin de la Bucureşti că “nimic nu se ridică, 
se trage în tot ce zboară”. Atunci, de ce sunt decolate două avioane de la 
Deveselu? Că veneau elicoptere să atace! Care elicoptere? Dar sistemele de 
informare, sistemele de descoperire ce făceau? Bine, a fost bruiaj, eu sunt de 
acord că există tehnică-tehnică; dar să nu uităm că matematica, oricât de 
avansată ar fi, se bazează pe cărămizile: adunarea, scăderea, înmulţirea şi 
împărţirea. E bine? 

Când era ordin de la generalul Rus losif (n.a. comandantul aviaţiei): “tot 
ce zboară, se doboară!”, cine a dat voie, cu a cui aprobare au fost ridicate 
avioanele de la Deveselu, în noaptea de 23 decembrie 1 989? Cu a cui aprobare 
am fost eu ridicat şi adus la aterizare să se tragă în mine, începând de la staţia 
îndepărtata şi până la apropiata? 

Norocul a fost că am gândit-o de sus şi n-am venit pe unde se aşteptau 
băieţii să vin, am venit prin altă parte, cu nişte scheme făcute pe ultima sută de 
metri; adică nu poţi veni să scoţi trenul, flapsul, la apropiată şi să-l pui în pistă, 
încărcat cu combustibil, cu rezervoare suplimentare, proiectile... norocul a fost 
de la Cel de sus. 

Eu am avut şi frică, am încredere în chestia asta că sunt un creştin, eu 
nu văd religia aceasta aşa cum este descrisă; însă am o treabă, domnule, am 
o credinţă, cred că am acolo un susţinător moral, asta a fost treaba. în rest, ce? 
Voiai să mă împrăştii pe câmp? Spuneai pe urmă că am fost un prost şi am fost 
găurit, aşa cum s-a întâmplat şi cu avionul de transport, aşa cum a fost şi cu 
elicopterele... M-a ajutat Dumnezeu! 

Rep: Era nevoie de victime? 

T.A.: Normal că era nevoie de victime; iar motive de eschivare şi 
motivare se găseau cu duiumul. 

Eu n-am stat să mă gândesc când am decolat, eu eram în slujba 

ţării, aveam un jurământ, era menirea mea să fac o treabă,... Nu trebuia să pun 
eu întrebări, deciziile veneau de sus. Cine a dat aprobare? Cine a venit cu ideea 
că vin mii de elicoptere? Şi dacă vin, ce să facă MIG-ul 21 , la ora 1 1 noaptea, 

împotriva unor elicoptere, avea sistem de ochire pe timp de noapte? Aveai 
sistem de bombardament pe timp de noapte? De ce să plece un avion noaptea, 
pe timp senin, încărcat la maximum cu petrol, armament, bombe, muniţie şi 
după decolare, i se comunică să vină imediat la aterizare? Cum să vii cu atâta 
încărcătură! Cum îţi imaginezi, pe timp de război, un avion pe cerul patriei, 
senin sticlă, cu forţajul aprins? Te dobora cine voia! 

Sunt întrebări multe, iar răspunsuri de asemenea. Nu m-am aplecat 
mult pe chestiunea asta, n-am stat să dezgrop morţii... Nici să caut victime, 
nici... Vremurile au trecut, lucrurile au avansat cu aşa rapiditate, încât sunt 
convins de nişte treburi sută la sută. 

Sunt convins de mânăreală, şi de acea forţă ocultă, de cele 24 de 
protocoale ale SionuluL.care nu sunt basme. 

Rep: Sunt responsabili care ar fi trebuit să dea socoteală? 

T.A.: Comandantul este responsabil de tot ce s-a întâmplat! Dacă 
n-a ştiut, era obligatoriu să pună întrebări. Dacă noi greşim, au ei răspunsurile. 
La regimente, ei au fost simpli executanţi; dar trebuiau să întrebe! Cum pot eu 
să-mi condamn nişte colegi la moarte, la surghiun? Asta era întrebarea 
esenţială. Ordinele nu sunt vorbe în vânt! 

Rep.: S-o luăm cu emoţiile începutului... 

T.A.: Indicativul Radu cel Frumos nu m-a surprins. Ce, veniseră turcii şi 
noi nu ştiam? Aici era linişte şi pace. 

în momentul în care, noaptea aia, s-au tras 30 000 de cartuşe, plus 
altele de la artilerie, tancuri şi gărzile patriotice (într-o veselie de ziceai că eşti 
la parada de artificii), iar eu, după ce am aterizat şi am văzut ce s-a întâmplat şi 
mi-am dat seama că era o mare cacealma, o prostie pusă la cale ca să se 
poată susţine (la un moment dat) o teorie, m-am dus, m-am băgat în pijamale 
şi m-am culcat. în timpu ăsta, s-au tras sute de proiectile de artilerie... 

M-a scârbit momentul ăla... 

... Nu, nu eram un pilot obişnuit, dar nu s-a pus problema de a aranja 
jocurile, de a face (noi) un nucleu constituit aleatoriu, dar bine definit, ojoncţiune 
faţă de comanda regimentul lui. Noi eram acolo, pur şi simplu, nişte oameni care 
aşteptam ordine, oameni care făceam parte din toată atmosfera aia de acolo: 
şi, la rândul nostru, eram şi noi îngrijoraţi şi apăsţi de atmosferă. N-aveam gând 
de a propune oameni în structuri... Treaba era de a lua măsuri, exact ca într-un 
caz de forţă majoră, să-ţi aperi pielea şi să-ţi faci şi datoria, nu ne interesau 
jocurile; pentru că, pe moment, oamenii nu şi-au dat seama ce se întâmplă după 
cortină şi s-a mers pe bună credinţă. 

Noi eram la Celulă, eram o mână de piloţi clasa I şi de la comandă; şi, 
de-abia după ce ştirile au început să mai transpire, din cazarmă spre pistă, 
atuncea s-a auzit că, după 23, după arestarea lui Ceauşescu, se pun la cale 
mişcări de schimbări (atunci lumea s-a trezit şi şi-a pus întrebări cu privire la 
poziţia lui Harpailă). De ce el a stat numai în birou şi n-a venit niciodată în 
mijlocul celor de la Celulă? Nici prin unitate n-a ieşit. El dădea ordine. El a fost 
un fel de releu. Cu bună ştiinţă, că dacă nu eşti releu cu bună ştiinţă, (ori mai 

scurtcircuitezi ori nu transmiţi nimic), eşti defect. 

Atunci au început mişcări, dar de la cei de jos, pentru că au fost 
nemulţumiţi, privind inactivitatea şi implicarea dubioasă a Iu’ Harpailă şi a 
Iu’ Grosu în evenimentele reale care se desfăşurau pe teren, nu în birou. 

... Politruci adevăraţi au fost un Pop, un Mocanu. Nicola a fost şi el 
acolo, dar a fost băiat isteţ şi a mirosit mersul lucrurilor. 

Cei care au fost acolo, era Pop (care a fost, şi ăsta şulfă, deşi stătea 
mai mult pe partea asta, dar a dat-o la pace şi a zis: să fim foarte circumspecţi, 
să nu ne angrenăm, să nu facem jocul altora, într-un fel calea de mijloc, omu' 
şi-a dat seama că e bine să fie alunecos: dacă rămân tot ăştea e bine mersi, 
dacă vin alţii n-au ce să-mi zică); mai era dobitocu’ ăla de Dumitru, sau cum 
dracu îl chema... un incapabil. 

Rep: O părere avizată asupra evenimentelor? 

T.A.: ... ca tactician pot să apreciez că schema a fost foarte bine pusă 
la punct. Toată activitatea care a fost asupra României a fost bine gândită şi 
mult timp s-a lucrat la ea. Ruşii au lucrat la unison cu americanii, să nu crezi că 
ăştea îşi vor da vreodată-n cap; decât, în cel mai rău caz, dacă se va adeveri 
adevărata apocalipsă... în rest, îşi împart... Nu uita, harta Europei a fost, 
dintotdeauna, trasată înainte de conflicte. 

Rep.: Ordinele care se dădeau: “Au aterizat trei elicoptere la 
Slăveni, urmează să fiţi atacaţi din moment în moment”; sau: “La poarta 
doi se dau lupte grele, avem pierderi mari!”... 

T.A.: Toate aceste ordine, tot ce comportă acţiuni de luptă trebuie să fie 
consemnate într-un jurnal; dar, dacă eu, Rus, îţi dau ordin să nu le treci. ..şi 
vedem noi... 

Rep.: Ei, Harpailă şi Grosu, ştiau că nu este adevărat sau le propagau 
conştient; şi în ce scop? 

T.A.: Ei ştiau! De ce au dat ei asemenea ordine? Dar dacă aveau ordin 
să creeze? 

Rep: Se poate aşa ceva, la Deveselu? 

T.A.: De ce să nu se poată? Eu ţin minte un moment pe care am să i-l 
spun numai omului ăluia, în faţă, când mă va întreba: se stătea cu puşca la 
umăr, culcaţi undeva, şi-l aud dintr’odată: “inamicul în faţă, foc”, trage un foc de 
armă şi a început vacarmul. Poate să fie şi la întâmplare, dar a fost unul care a 
creat un moment. Eu cred că a fost un moment creat atunci când a trebuit, când 
a fost necesar, pentru că toate treburile astea se urmăresc. Conducătorul 
urmăreşte câmpul de luptă, declanşarea, încetarea ostilităţilor, asta e materie 
distinctă care se face în academie. Păi, eu, ca şef de stat major sau comandant, 
nu pot să înţeleg, să nu ştiu ce se petrece la o sută de metri de mine! Comunic 
că se dau lupte grele, fără să ascult afară că nu e nici-un foc de armă, nu dau 
telefoane să mă informez sau să întreb şefii de dispozitive... Că avem pierderi 
mari! Cine a raportat pierderile? Prin ce s-au raportat? 

Rep.: Atunci, întreb mai franc: prostie sau diversiune? 

T.A.: Lucrătură! Nu poţi să consideri prostie pentru cei ce au stat acolo 

şi au tras. ..Trebuie să iei mai mulţi factori în analiză, printre care factorul psihic 
care contează extraordinar de mult. Când cineva îţi inoculează un tablou care 
te priveşte, deja îl vezi ca şi existent; psihic, te apasă greu. După ce pe un om 
l-ai dominat psihologic, e ca şi cum l-ai fezandat şi poţi să-l toci cum doreşti. 

Toată acţiunea care a fost - după părerea mea - a fost din exterior, în 
colaborare cu ai noştri. 

Rep.: Pomovarea Iu’ Harpailă să fi avut legătură cu aşa ceva, să fi 
constituit o recompensă? 

T.A.: Crezi tu că nu erau alţii mult mai capabili? Ce a făcut Harpailă, în 
fond şi la urma urmei, să ajungă general? De ce nu l-a făcut general pe ăla de 
la Borcea (care era şi deştept şi zbura ca nimeni altul), pe Luca? De ce l-au 
făcut pe Harpailă general? Cum şi-a permis, ulterior, Harpailă să intre, şi să 
poată intra, în jocul piramidal Caritas? Unde sunt informaţiile? Cine primeşte 
informaţiile? Cine le culege? Cine le dă? 

Vorba ăluia: dacă nu suntem în familie, se duce dracu judeţu’i Altfel, 

înflorim! 


***** 

NU PUTEM SĂ UITĂM CE AM FOST! 

- colocviu camaraderesc- 


“Au crezut că-i execut!”; ‘‘...s-au dus să-şi sustragă dosarele”; 
‘‘Am primit ordin: răspunzi cu viaţa!”; ‘‘Harpailă a fost executantul 
scenariului...”; ‘‘îi escortam cu luminile stinse”; ‘‘...paraşutiştii au 
beneficiat!” 

Bujor Vasile, comandor: Uite de ce am venit; noi ne-am gândit să 
scoatem o carte care să înfăţişeze activitatea noastră, extra sarcinile cotidiene. 
Nu putem să uităm ce am fost, chiar dacă am vrea. La decembrie ‘89 mă refer. 
E viaţa noastră, acolo... 

Costică Pârlogea, maistru militar, viceprimar, comuna Traianu: Să ştiţi 
că aşa este. Eu, înainte de armată, am fost strungar; şi, o parte din mine a 
rămas acolo, anumite imagini mă însoţesc şi în vis... 

Cârjan Ion, sublocotenent: Vă spun sincer că toată noaptea am visat 
numai aviaţie, mă şi gândeam: cum, bă, şi după 17 ani de când am ieşit la 
pensie... 

C.P.: Eu mă imaginez ba la unitate, ba la hangar, pe la Celulă; ş’acuma, 
când te uiţi spre Celulă se vede... Chiar, ce s-a făcut acolo? 

B. V.: Se lucrează la sistemul antirachetă; acolo, în zona Celulei, vor fi 
buncărele... 

C. P.: Am auzit că distrug pista? 

B. V.: Nu, n-au de ce! Au distrus, în sensul că fac ceva pe o bretea de 
legătură dintre pistă şi calea de rulaj, cea de la punctul de alimentare din est. 
Pista le trebuie să rămână operativă. Aci vin avioanele cu contingentele, cu 
alimentarea şi deservirea, aparatura, logistica şi alte aspecte pe care noi nici nu 
le bănuim... 

Dar, despre carte, ce se vrea şi cum va fi, vă informează domnul 
Vasilescu. 

C. Vasilescu: Domnilor, o carte nu poate fi generală, şi pentru că aviaţia, 
e un domeniu prea ampi;, de aceea, noi ne axăm pe fenomenul revoluţia din ’89. 
Şi, dumneavoastră fiind persoane cu o anumită implicare şi notorietate, nu 
puteţi lipsi din economia lucrării. Subliniez, doar, că noi vrem aspecte sincere, 
adevărate, dramatice şi chiar de un anumit haz sau notă comică, pentru că viaţa 
este şi un joc, până la urmă... 

Am pornit de la ideea că aici, la Deveselu, a fost (poate) punctul cel mai 
fierbinte al evenimentelor: au fost aduse forţe, forţele proprii au fost la 
capacitate maximă, iar concentrarea şi riscul - evidente; plus că aici au fost 
aduşi Bobu şi Mănescu... 

Negrilă Marian, maior, azi colonel şi primar ai comunei Traianu: Şapte 
zile şi şapte nopţi am stat cu ei. Unul a fost cazat în primul birou pe stânga, spre 
comandant (aici a fost Manea Mănescu), iar Emil Bobu - în ultimul birou pe 
stânga, unde stăteau planşetistele. Erau separaţi. Am vorbit cu ei, pentru că pe 
mine m-a numit Harpailă responsabil cu paza şi securitatea lor. 

Atunci, în prima seară, pe 23 când au fost aduşi, i-am dezbrăcat la piele 
- pentru că trebuia să-i schimb, le-am luat hainele şi le-am pus la mine în biroul 
de via a vis, în saci de folie, aveau căciuli de astrahan şi ghete de piele fină, nu 
ca bocancii noştri, l-am îmbrăcat în pijamale albastre, de soldat, iar ei au crezut 
că-i execut. Le-am spus că nu facem aşa ceva, iar Bobu (care am înţeles că, 
acum, trăieşte pe undeva - într-o comună din judeţul Buzău) mi-a promis: 
“Domnu ofiţer, dacă tovarăşul o să scape cu viaţă, vă promit că am să vă 
pun ministrul apărării naţionale. Dacă scap cu viaţă şi tovarăşul se va 
întoarce”. Era disperat şi se agăţa de orice speranţă. 

Manea Mănescu se vedea, avea un grad de cultură mai ridicat, vorbea 
limbi străine; chiar se străduia să evidenţieze aceasta, dar avea o boală de 
prostată avansată, mergea des la W.C., nu putea să urineze. Am sunat la 
Bucureşti, la Comitetul Central, mi-a dat nişte numere de telefon, am sunat şi 
eu, şi Tănase Teodor - care era cu UTC-ul. Am sesizat că Mănescu nu-l agrea 
pe Bobu. 

L-am arestat şi pe Anghel Ion, securistul 

...L-am dus noaptea, atunci, am lăsat la mine în birou pistolul mitralieră 
cu 120 de cartuşe - patru încărcătoare -, aveam şi pistoletul Carpaţi, se anunţau 
fel şi fel de variante şi scenarii. 

Harpailă Constantin era comandant; nu ştiţi că noaptea, pe 22 
decembrie, l-am arestat pe Anghel Ion - Cl-stul unităţii şi l-am ţinut, şi pe el, sub 
arest în biroul unde aveau ăştea biblioteca. 

B. V.: Când l-aţi arestat pe Anghel, pentru mine este o enigmă (că 
imediat ce l-aţi arestat, lliescu a deschis biroul şi fişetele Iu’ Anghel. Primul 
lucru, s-au dus direct la dosare, să-şi vadă dosarele şi să le sustragă). M-am 
gândit: mă, nu cumva a fost o acţiune deliberată cu arestarea, tocmai pentru a 
facilita pătrunderea la dosare? 

N.M.: Domne comandor, eu eram şeful biroului cifru; şi, în noaptea aia, 
am primit nişte documente - între care ordinul generalului Militaru care preluase 
conducerea ministerului apărării naţionale şi a ordonat arestarea ofiţerilor de 
contrainformaţii. Iar Harpeilă mi-a ordonat să-l bag după gratii, spunându-mi: 
Nu dai voie să intre nimeni aici, execuţi foc! 

L-am ţinut, iniţial, şi la mine în birou, pentru că a avut nişte discuţii 
contradictorii cu Harpailă (eu am intrat în birou la comandant şi avea discuţii 
foarte aprinse cu Anghel). l-am şi zis Iu’ Anghel să o termine, să rezolve 
problema altfel; până la urmă, i-am spus: “Băi, băiatule, tu vezi că eu am 
consemnul meu şi nu stau prea mult la discuţii cu tine, părăseşte zona - că aici 
eşt sub incidenţa sectorului meu”. Discuţia era pe documente, şi ultimul, adică 
Anghel, venise să-l aresteze ! l-am spus: “Nu te opune, că dacă te opui o 
păţeşti, situaţia e la nivel de ţară, stai un pic”, şi până la urmă a înţeles. 

Am primit ordin, şi pe direcţia mea, să răspund de ei, adică de Bobu 
şi Mănescu, cu viaţa. Şi eu ce trebuia să fac! Am fost între ciocan şi nicovală... 
l-am şi zis, ulterior, Iu’ Harpailă: “De ce, domne comandant, ai zis despre mine, 
când s-a pus problema să fiu avansat, că am fost cu comuniştii”. Dacă vă 
executam eu atunci, nu era mai bine? Asta e drept mulţumire că v-am salvat 
viaţa?” 

C. I.: Iar răspunsul lui? 

N.M.: A tăcut! D’asta nici nu vrea să se întâlnească cu mine, pentru că 
atunci, când a fost să-mi dea dreptul meu, adică avansarea la excepţional 
pentru ce făcusem... Dacă se întorcea Ceauşescu, nu eram eu executat? 

B.V.: Eu îmi aduc aminte de lista asta cu cei avansaţi la excepţional, că 
a intervenit şi Scrobotă şi m-a rugat frumos să-l las pe el, că pe mine şi aşa mă 
face colonel... 

Am fost în slujba comuniştilor? 

N.M.: Eu, atunci ,am avut un gust amar. M-am şi întrebat: De ce am 
riscat, măi; aveam fetiţa de un an şi putea să rămână orfană, mă împuşcau şi 
n-o mai vedeam niciodată. Uite, paraşutiştii au beneficiat! Păi, de ce nu se pune 
semnul egal între unii şi alţii? Mie mi-au spus că am fost în slujba comuniştilor! 
Păi, atunci Lucescu care i-a şi apărat la proces! 

A fost pericol! Atunci când am plecat puţin, să mă schimb, Dorneanu 
(care era cu Opriţa) s-a împuşcat în picior. 

Vreau să subliniez că, atunci când i-a adus, erau camerele pregătite cu 
paturi şi lenjerie, i-am îmbrăcat în pijamale de soldaţi, eu i-am dezbrăcat de 
hainele lor. l-am verificat peste tot, că se vorbea că au emiţătoare pe ei, prin 
tocuri... Aveau haine deosebite, erau cineva la vremea aia. 

Harpailă m-a numit să răspund de ei; eu am refuzat în prima fază că nu 

e misiunea mea să mă ocup de treaba asta, iar el mi-a zis: Ascultă-mă, îţi 
ordon. E situaţie de luptă şi ştii ce presupune ordinul dat şi neexecutat! 

C.I.: Aţi fost acolo, în creierul unităţii, unde se afla şi aparatul de partid. 
Care era starea de spirit acolo, ce vorbeau, ce planuri îşi făceau slujitorii 
comunismului falimentar? 

N.M.: Ei nu credeau. Le era teamă. Şi Pop, şi ăştelalţi, mâinile lui 
dreapta şi stânga, plus Creţan şi Tănase. Ei nu credeau că, Ceauşescu va fi 
executat. Revin şi spun că am avut o discuţie cu Bobu, pe 25, după ce i-au 
executat. M-am dus şi le-am spus: “Pe tovarăşul l-au executat!” Iar Bobu a 
întrebat: “E adevărat, tovarăşu' ofiţer?” 

Eu aşa am vorbit cu ei, pe acest ton, pentru că mă gândeam: ...dacă 
se schimbă calimera şi lucrurile nu sunt clare; şi nu ştiu dacă ne executa pe toţi, 
dar pe mine, sigur! Dacă eu aveam atitudinea să-i fi lovit? Pentru că subofiţerul 
Opriţa era mai larg la gură şi vorbea la per tu cu ei: “Hai, hai, dezbracă-te, că şi 
aşa, uită-te cu ce facem căldură!” 

Adusese nişte ciocălăi din GAZ, erau umezi de ieşeau un fum şi miros 
de bălegar, de te înfunda. „Uite aşa trăim noi, nu ca voi!” 

L-am chemat şi l-am apostrofat: “băi, ăsta a fost omu' de casă al lui 
Ceauşescu şi nu ştii cum se învârte roata. .."Bobu a observat şi mi-a zis: “Lăsaţi 
tovarăşu’ ofiţer, lăsaţi că nu mă supăr..., dar totuşi, nu ne executaţi?” „Nu vă 
executăm, tovarăşe ministru!”, (n.a. secretar), l-am asigurat eu. 

C.V.: Dormea cineva cu ei în cameră? 

N.M.: Permanent era un subofiţer în preajma lor, nu puteau să facă 
nicio mişcare neobservaţi. Aveam schimb din trei în trei ore, cu regim de 
santinelă; aveam caporal de schimb, iar eu eram în biroul - meu care era la doi 
paşi, şi eram, în orice clipă, în supravegherea lor. 

De ce au fost aduşi tocmai la Deveselu? 

B.V.: Eu am o nedumerire legată de faptul că, la proces, în 
interogatoriu, ei au declarat că, în timpul desfăşurării evenimentelor, s-au aflat 
în Bucureşti. Pentru mine a fost şi rămâne o mare enigmă! De ce n-au 
recunoscut? Pentru că aici vine o a doua întrebare: De ce au fost aduşi tocmai 
la Caracal? 

N.M.: Nu poţi să ştii conjunctura din momentul acela, ce s-a întâmplat 
pe Otopeni sau ce ordine s-au dat... 

B. V.: Eu am convingerea că tu ştii ceva... 

C. P.: Pe ei, din Comitetul Central i-a adus... 

C.V.: Nu, de la Snagov de unde i-a abandonat Maluţan... 

B.V.: l-a adus de la Titu (n.a. aerodromul Boteni, unde se afla un 
regiment de elicoptere). Colegul meu de promoţie, Diaconu, a fost pilotul 
elicopterului şi n-a vrut să stea de vorbă cu mine, ca şi cum nu ne-am fi 
cunoscut. Efectiv, n-a vrut să stea de vorbă cu mine... Mai târziu, încoace, mi-a 
spus că i-a luat de la Titu, a zburat şi fără luminile de poziţie, în zbor i s-a 
comunicat locul de aterizare... 

N.M.: Cine, Rus era comandantul aviaţiei? 

B. V.: Da, Rus era, dar ei s-au şi văzut, că nu sunt coincidenţele aşa şi 
avansarea de urgenţă a Iu’ Harpailă la gradul de general şi pe funcţie grasă... 

N.M.: L-au făcut pe el, iar pe mine m-au lăsat pe margine (că dacă l-aş 
întâlni, i-aş spune: Domnule general, meritai să te împuşc noaptea, atunci, 
mureai colonel post mortem, nu ştia nimeni cine te-a împuşcat; dar, aşa e în 
viaţă, aşa am fost învăţaţi: să ascultăm de comandanţi, că ei au simţul bunei 
măsuri. Da! de unde!) 

C. V.: Vi s-a părut ceva curios în comportamentul lui? 

N.M.: Nu, n-a ridicat tonul niciodată... 

B.V.: El a fost dirijat în permenenţă... 

N.M.: El intra în birou la el, domnule comandor, încuia uşa şi discuta, 
cu voce săzută, la telefon. El n-a vorbit niciodată în prezenţa mea. Anghel, 
Cl-stul, a intrat în conflict cu el, după cum am văzut, atunci s-a pus problema cu 
documentele, l-am şi auzit când i-a zis, a reproş: “Tovarăşe comandant, ăştea 
au trădat cauza noastră, a comunismului!” 

Trebuia să fie victime! 

B.V.: Poate nu era a comunismului, poate aveau alte ordine şi planuri, 
cu alte cauze, ceea ce denotă că a fost, din timp, preconizat un alt program, 
doar de ei cunoscut. Cum adică, la un semnal să se deschidă focul din mai 
multe puncte şi să se ajungă la un vacarm general. Ăştea au fost gândite. 
Trebuiau să fie victime, să se justifice măsurile extreme! 

N.M.: Lu’ Harpailă i-a fost şi frică, era terminat, nu mai ştia ce e cu el! 

B.V.: Acuma, vrem, nu vrem, trebuie să recunoaştem că el a făcut parte 
din structura asta... 

N.M.: La un moment dat, i s-au impus condiţii, dacă vrea să reziste, să 
fie comandant... 

B. V.: Mie mi se pare inadmisibil ca, având toate serviciile la dizpoziţiile, 
toate informaţiile, să dai, de unul singur, ordin să se tragă la poarta de intrare, 
că vin teroriştii, că la poarta doi se duc lupte grele, că pe strada Craiovei curge 
sânge! Cum explicaţi? 

N.M.: Domne, singura explicaţie e că a primit ordin să ducă lucrurile în 
aşa sens. Eu l-am simţit, la un moment dat, că se detaşează şi nu vrea ca eu 
să ştiu de nişte ordine primite. Am vrut să intru în birou, dar uşa era încuiată, iar 
el vorbea la telefon în şoaptă. Eu cred că el n-a avut nici o colaborare bună cu 
Grosu, pentru că şeful pregătirii de luptă şi şeful operaţiilor se subordonează 
şefului de stat major. Aceste două compartimente se ocupă, strict, de pregătirea 
luptei. 

Dezinformarea trupelor, un act criminal 

Cât priveşte acţiunea de a dezinforma trupele, chiar din neştiinţă, tot 
dezinformare se numeşte, că i-a pus pe tanchişti să doboare moara de la 
Comanca, să plece cu tancul în oraş, să vorbească de lupte imaginare; 
înseamnă că aşa au primit ordin. 

C. I.: Sunt convins că se voiau victime la Deveselu! 

C.P.: Dezbină, destabilizează şi stăpâneşte... 

C .V.: Care era atmosfera în comandament? 

N.M.: Era o anarhie totală, fiecare cum putea să se apere, să se 
fofileze. Păi, când din Punctul de comandă s-a anunţat că “vin 33 de elicoptere 
din direcţia Craiova, pregătiţi-vă de luptă, că vor ataca comandamentul”, îmi 
aduc aminte că erau toţi acolo; iar Socol, comandantul Divizionului de artilerie, 
a plecat primul şi, după el, toţi ceilalţi, a rămas comandamentul gol. Vă daţi 
seama ce senzaţie am avut eu, atunci când a trebuit să rămân lângă cei doi, că 
nu puteam să-i abandonez. Unul singur a mai rămas, maiorul Mitică Gojgar, 
Dumnezeu să-l odihnească, cu el m-am întâlnit prin bezna aia. 

La Comitetul de partid, nu-mi dau seama... Cu Pop nu eram în relaţii 
bune, iar Dumitru stătea băgat acolo, în biroul lui. Ei amândoi se întâlneau, dar 
ce şuşoteau, nu ştiu. 

Atunci când s-a dat alarma de luptă, pe comandant nu l-a luat pe 
nepregătite. El era deja, era în unitate, chemase mai înainte grupa operativă, 
între care şi pe mine, ca ofiţer cu cifrul pe unitate. Era informat şi m-a chemat 
la el, spunându-mi că am să primesc o telegramă şi să i-o prezint numai 
lui. Era indicativul Radu cel Frumos. 

Contrainformatorii au ştiu mai înainte. Aveau informaţii pentru că aveau 
şi informatori. Pe Gică Boţea ştii cine l-a lucrat, cine era informator şi dădea 
despre el relaţii? Măria Cioablă! 

C.V.: Cum catalogaţi toată acţiunea, în ansamblu, de la Deveselu? 

N.M.: Scenariu. Făcut în anumite condiţii de anumiţi oameni. Mai marii 
noştri comandanţi, inclusiv cei de la Bucureşti, de la noua conducere care se 
prefigura. 

B.V.: Corect! 

N.M.: Serviciile speciale au ştiut totul şi au colaborat şi cu cei din afară. 

B.V.: Acţiunile au fost gândite la Comandamentul Aviaţiei, în ceea ce priveşte 

aviaţia; iar Harpailă a fost un simplu executant şi transmiţător de ordine. 
D-aia au fost răsplătiţi cu grade, funcţii şi titluri de eroi... 

N.M.: Aşa e în viaţă! Bine că am scăpat cu viaţă! Puteam să fiu şi mort! 
M-au folosit şi au vrut să scape de mine. 

Aici n-am putut să mai descifrez, că nu mai aveam legături, şi am plecat 
la paraşutişti, la omologul meu cu materialele respective; m-am băgat într-un 
butoi de tablă, pe platforma de la maşină, şi s-a tras asupra mea, atunci, 
noaptea. în unitatea mea! 

Ordinele strict confidenţiale s-au discutat între ei, în birou. Şi-au 
rezolvat treaba. Bobu şi Mănescu au plecat după o săptămână, au ajuns la 
tovarăşii lor, la tovarăşul lliescu şi la colegii lor de partid. 

Au venit aici pe 23 decembrie, la orele 19,30; i-a adus elicopterul, erau 
cu nişte batiste pe cap. 

Eu i-am ridicat de ia elicopter 

B.V.: Eu i-am recunoscut pe amândoi, în momentul în care au coborât 
din elicopter. Eu am primit ordin de la Harpailă să-i ridic de la elicopter, mi-a 
precizat să transmit ordinul lui de a intra toată lumea de la Celula de alarmă în 

clădire. 


l-am băgat în microbuz, în care era decât şoferul, iar eu, cu camionul în 
care se aflau patru militari înarmaţi în caroserie şi unul în cabină, plus şoferul, îi 
escortam. M-i s-a dat ordin să circulăm cu luminile stinse. 

N.M.: De la microbuz i-a preluat Harpailă şi mi i-a dat mie, în grijă. Ăştea 
au fost lucrurile. Şi uite, după 20 de ani, ce se întâmplă; tot ei la putere, tot ei 
fac cărţile, tot lor le e bine, de lliescu se ştia că el va fi, aşa şi ministrul apărării... 
A fost un scenariu, dar cu pierderi de vieţi omeneşti, ceea ce nu e bine 
deloc. 


****** 


C. V.: La hangar, care era situaţia? 

C.P.: Noi eram izolaţi, nu prea aveam tangenţă cu ştirile. Şedeam în 
tranşee. Era o incertitudine, pentru că nu spunea nimeni, nimic. Inginerul 
Constantin era şef la hangar. Ne-a dat ordin să scotocim tot GAZ-ul, să băgăm 
cartuş pe ţeava automatului. Atunci am băgat şi eu cartuş, pentru că la revoluţie 
eu n-am tras. Am căutat prin toate glugile, prin pomi şi canale, şi n-am găsit 
nimic. Din trei în trei ore, schimbam gărzile în şanţurile de apărare, zi şi noapte, 
pe frig şi ninsoare. A fost şi pericol. Cărămidă Dumitru, nu era cât p’aci să se 
împuşte cu Achim! Era băgat mai în faţă, în mărăcini, iar Achim - când a văzut 
mişcând - a pus arma la ochi; iar Cărămidă a strigat: “Nu trage!” 

La fel şi Bălan ăla mare, namila; îl băga în dizpozitiv, iar el: “Al dracu cu 
mă’sa care s-o duce\” îi plasau şefii în zig-zag, intercalaţi, pentru eficienţa 
apărării, d’aia a fost şi pericol... şi de afară, şi dintre noi! 

N.M.: A fost şi pierdere mare de muniţie: Socol, de la artilerie, a raportat 
că a fost folosit un vagon de proiectile! Pentru nici-un terorist, nici măcar un 
câine mort! 

B. V.: Ce e drept că a fost şi spectacol, trist, e adevărat! 

C. P.: Referitor la artilerie, să vă spun o întâmplare: Patrula un tanc, de 
la Grupu’ Tehnic, prin faţa hangarului: iar un bezmetic de la noi, n-a avut de 
lucru şi a tras în tanc. 'Ăi din tanc au slobozit o ghiulea, de a asurzit totul, parcă 
a crăpat ceru'. Maistrul Truşcă Constantin, care era în faţă, a desfăcut uşa 
hangarului şi, când a luat-o la fugă prin întuneric, era un morman de ciment praf, 
s-a împiedicat în el, l-a despicat prin două, s-a făcut tot una... O săptămână a 
curăţat ăsta la haine şi la puşcă, nici nu se mai cunoştea că e om sau drac! Era 
albă puşca, iar el era ca în desene animate... 

CRED CĂ ŞEFII NOŞTRI AU ŞTIUT! 

Maior Aurel Ghencea 

Eram la Deveselu, m-a pus Grosu să organizez apărarea la punctul de 
control, pentru că a primit Harpailă informaţia că la noapte o să fim atacaţi de 
Batalionul de Securitate de la Drăgăşani. Acum eram în amurg, a doua noapte 
de la fuga lui Ceauşescu. 

l-am şi zis că de ce m-a pus acolo, că după atribuţii eram şeful biroului 
operaţii, trebuia să fiu în punctul de comandă, să notez toate ordinele, 
rapoartele, misiunile ş.a.m.d.; Dar, m-a luat din punctul de comandă, mi-a spus 
că răspund cu capul dacă pătrunde ceva în unitate. Mi-au şi dat amănunte, să 
merg la ceferist, era nea Petrică din Fărcaşele, să-i comunic să nu ridice bariera 
decât la ordinul meu. Au tras, atunci, în neştire cei de la transmisiuni, a avut 
probleme şi trenul care venea de la Corabia; şi, abia pe la ora unu, a venit un 
TAB care se rătăcise (a rămas şi în pană, o luase către Corabia, au început şi 
cei de la pădure - care erau sub comanda maiorului Nicolae, s-a rătăcit şi a 
întârziat), practic era din compania de infanterie de la Regimentul Mecanizat 
(care urma să vină în sprijinul nostru, să apere aerodromul). 

Aveam glonţ pe ţeavă, l-am postat strategic pe ofiţerul Petruş de la 
cadre, cu care eram în echipă; aveam grupele organizate pe două fronturi de 
apărare... L-am somat şi i-am cerut parola, comandantul TAB-ului a deschis 
trapa şi mi-a dat-o. El ştia, făcuse recunoaşterea aici. 

Ăsta a fost, chipurile, batalionul de Securitate; poate a fost un 
aranjament... 

...M-am gândit şi la faptul că ei au vrut să mă îndepărteze din punctul 
de comandă; şi uite că nu m-a împuşcat nimeni, pentru că sunt tot felul de 
oameni, unii responsabili, alţii frustraţi... Totul se plăteşte în viaţă! 

...A fost diversiune. ..şi prostie destulă! A tras un ofiţer cu ochelari 
până s-a roşit ţeava puştii! 

Concluzia mea, după atâta vreme, e că au fost, în primul rând, şi 
elemente d’ale noastre interne, de la Batalionul cercetare-diversiune, în 
adâncimea frontului de la Buzău; paraşutişti care amplasau dispozitive 
luminoase în preajma unităţilor militare. 

Nu venea rusu' şi cu americanu' să se ocupe, practic, de aşa ceva... 

Rep.:Să fi fost şi ai noştri implicaţi în aşa ceva? 

G.A.: Da, bineînţeles! Păi, eu am fost cu Grosu, cu TAB-ul, în toate 
locurile din cazarmă şi împrejurimi şi n-am găsit nimic... 

Dar cred că şefii noştri au ştiut! Nu ne-au chemat, în preajma 
Congresului al XlV-lea, la Casa Armatei, pe toată lumea, mai puţin organele de 
serviciu, adunare organizată de ofiţerii de contrainformaţii care ne-au zis: “vă 
rog să spuneţi toate nemulţumirile, fără nici o rezervă”, când s-a ridicat şi 
doctorul nostru: dar şi că, în anul ăla, tot securitatea a influenţat pentru a nu mai 
fi avansaţi ofiţerii superiori şi a crea nemulţumiri în rândul armatei, să vadă 

atitudinea armatei, dacă este pro sau împotriva lui Ceauşescu. 

E părerea mea, şi sunt şi argumente... Oricum, Ceauşescu tot cădea! 

Am convingera că toţi comandanţii au ştiut chestiunile care se 
pregătesc: aşa, obscur şi clandestin pentru mulţi, au ştiut, au fost chemaţi la 
Bucureşti, şi... 

...Păi, când am raportat câte zeci de mii de cartuşe s-au tras şi s-au 
consumat în primele două - trei nopţi, mi-au zis cei de la comandament: “Băi, 
Ghenca, păi înseamnă că, dacă va fi ceva real, voi nu mai aveţi muniţie!” 

Noi nu am avut experienţă, pentru că a fost acţiune subversivă şi pe 
care, practic, armata n-o învăţa şi nu o avea prefigurată în manuale. Războaiele 
ăştea speciale, răzmeriţele, dacă se pot numi aşa, clandestine, obscure, au 
mult neprevăzut. Mai ales la aviaţie. 

Cred că unii se şi distrau. Păi, dacă n-am mai putut să ies din sala cu 
mese, din cauza tragerii cu armamentul în neştire şi în nu se ştia ce! 

...Emil Bobu şi Manea Mănescu au fost aduşi la noi pentru păstrare, 
i-am văzut când i-a adus; iar nouă ne-a ordonat să intrăm în birouri şi să 
stingem luminile. Eu eram acolo, când a primit Bujor ordin (sau s-a oferit) să 
vină cu ei, de la pistă, de la elicopter, şi să-i bage în birouri separate. Când 
comandantul era cu Grosu, în birou, eram şi eu acolo; şi m-a dat afară, să nu 
aud şi să cunoască numai un grup limitat (de militari) persoanele respective. 

A doua zi, a venit curier special, cu medicamente, de la Spitalul Militar 
Central din Bucureşti, pentru Manea Mănescu. Erau supravegheaţi de 
subofiţerii: Opriţa, Dorneanu, Vânătoru şi Mihuţ; se roteau ca santinele şi erau 
coordonaţi de căpitanul Petre Sidian. Le aducea mâncarea acolo. Voiau meniu 
special, dar, până la urmă, au fost alocaţi la drept de hrană ca soldaţii, l-a ţinut, 
aici, cam o săptămână, pentru protecţie, pentru că a primit ordin Harpailă de la 
Comandantul aviaţiei cred, ţin minte cuvintele exact: “Răspunzi cu capul de 
pachetele, sau coletele, astea!” Vorbeau codificat. Adică, de ce? Să nu se 
întâmple ceva. Deci, s-a ştiut, rândul doi să fie protejat. Au fost multe chestii 
insinuate... Nu se întâmpla aşa, dacă... mie mi-a părut rău că au murit, în prima 
etapă, tinerii ăia. ..dar, după ce l-au omorât pe Ceauşescu, de ce a mai murit 
lume, nu e de vină lliescu? De ce, domne, dacă au fost împuşcaţi unii care au 
luptat pentru el... o harababură... păcat de tinerii ăia! 

Am ajuns, după 24 de ani , oameni care au muncit 40 de ani să aibă 
pensie sub 10 milioane lei vechi? îţi vine să plângi! Sunt bucuros că a început 
justiţia să lucreze. Sunt magistraţii ăştea tineri, cu altă mentalitate. Nu se mai 
poate! 

Rep. : De ce transmitea Grosu prin telefon: „Se dau lupte grele la poarta 
doi, avem pierderi mari!” 

G.A: l-auzi! Un om, responsabil şi cu funcţia lui, nu trebuia să zică 
treaba asta: de aici, trag concluzia că a fost în scop precis. Că s-o fi îndeplinit 
sau nu, asta e altă problemă. 

Unele se ştiu, altele nu se vor şti nici în 50 de ani de aici încolo. 
Adevărul adevărat! 

AM APĂRAT LOCUL DE MUNCĂ, NECONDIŢIONAT! 


Sublocotenent Sandu Marin 


Sunt dezamăgit că puteam să fiu mort! S-a primit ordin ca toate 
avioanele de la serviciul de luptă să fie înarmate şi cu blocuri de proiectile 
reactive, şi cu rachete, cu toată gama de armament posibilă. în timp ce noi 
executam operaţiunile, nu ştiu cine a strigat:T eroriştii, în linia de avioane! Noroc 
cu deviatoarele de jet! Au început să tragă în neştire, ţiuiau gloanţele... 

La urmă, am constatat că a fost maiorul Vulpescu care a zis că sunt 
terorişti; iar când au auzit de terorişti, militarii din linia de apărare au început să 
tragă asupra noastră. într-un târziu, şi-au dat seama şi au încetat focul! 

...într-o noapte am fost de serviciu la intersecţia stânga la pistă şi 
dreapta la hangar; acolo unde era o pancartă cu semnul de ingineri, eram, cu 
Mateescu şi cu Truşcă, să păzim intersecţia. Aveam puşca mitralieră cu noi şi 
lăzile cu muniţie. Când au început să tragă de la Staţia de acumulatori... Uite, 
aşa era mormanu’ de tuburi de cartuşe dimineaţa. Domnul inginer Tudor, poate 
îl mai ţineţi minte, a văzut ceva sau i s-o fi părut, spre cazarmă, şi a dat drumul 
la foc automat. 

Eu n-am tras niciun glonţ! Aşa le-am sugerat şi colegilor, numai dacă 
avem ţintă identificată sigur. Iar dimineaţa erau supăraţi pe mine, că de ce n-am 
tras! 

La nivel de comandă s-a făcut greşeală, că, după ce a tras ăsta, 
dimineaţa ne-a strâns căpitanul inginer Constantin şi ne-a cerut să mergem în 
GAZ, să scotocim prin glugile de coceni, că sunt terorişti ascunşi acolo. Nu s-a 
găsit nimic! 

Mi-am apărat locul de muncă necondiţionat, ca şi pe moşia mea! 

... Ce s-a întâmplat: s-a dat, atunci, ordin de decolare; iar pilotul colonel 
loniţă, Dumnezeu să-l ierte, ştii ce a zis? Eu nu merg, eu nu urc în avion, eu 
d’abia am venit din concediu şi nu am controalele la zi! Ştii ce i-am zis? 
Domnule, eu, dacă aş fi comandant, v-aş pune la zid şi v-aş împuşca imediat, 
fără să clipesc! Bă, Sandule, nu ţie ruşine, bă? Nu mi-e ruşine, domnule, păi 
aşa se pune problema? Nu se poate aşa ceva, domnule! 

Aşa ceva depinde şi de interes, dar şi de cum ai fost educat de mic. 
Ăştea ca el sunt laşi! 



NU ERA DEFINIT ACTUL DE COMANDĂ! 

Economist llie Stoica 

S-a format un comandament de garnizoană la Casa Armatei, al cărui 
şef era domnul maior Nicolae care a anunţat că toţi civilii trebuie să participe 
alături de cadrele militare, la apărarea coloniei şi a întregii zone. 

Acuma, vă spun ce am constatat eu. Ne-am dus patru nopţi la rând; la 
civili nu ne-a dat arme şi voia să ne trimită, veniseră paraşutiştii şi se tot trăgea 
dinspre unitate spre pădure, iar cei de la pădure ripostau. Paraşutiştii asigurau 
perimetrul, încercuiseră pădurea din 50 în 50 de metri, ei au preluat acest 
obiectiv, să-i zic. Au fost destui. 

Aşa au făcut, domne, eu sunt un om sincer. Când am văzut treaba asta, 
m-am dus la dânsu' şi i-am spus: “Dom’ maior, nu e bine ce se întâmplă aici! 
Haideţi să mergem în blocul de la Alimentara, că trag ăia d’acolo continuu spre 
Casa Armatei de e prăpăd!” 

Ne-am dus; iar când am urcat scările, pe prima scară dinspre pădurea 
de salcâm, unde stătea Voican, la etajul doi erau doi ofiţeri, nu-i cunosc, erau 
tineri locotenenţi piloţi, erau cu pistoalele mitralieră îndreptate direct spre unitate 
şi trăgeu de făcuseră grămadă de cartuşe. Am mers în urma domnului Nicolae 
la un nivel de scară şi dânsu' s-a dus uşor, n-a strigat la ei, a mers uşor, s-a 
apropiat şi le-a pus mâna pe arme, să nu se întâmple vreun eveniment; i-a 
atenţionat că ne împuşcăm reciproc şi aşa s-a oprit focul. 

Ne-am întors la Casa Armatei pe lângă blocuri; şi, în faţa Casei Armatei, 
dânsul sta în uşă, iar eu alături, a venit un glonte, dinspre aviaţie, direct 
deasupra tocului uşii şi a căzut jos. S-a culcat imediat jos, dar era târziu, eu am 
rămas în picioare. 

Pe urmă, m-a trimis şi stăm în ştrandu’ de copii care nu avea apă şi 
aşteptam... nimic. Că nu era nimic, se mai auzea câte un zgomot prin pădure, 
foşnet, se mai auzeau voci: “bă, ziceau, vin elicopterele, vin acuma...”; şi cu 
noi, erau alţi ofiţeri tineri şi, vă rog să mă credeţi că, la unul dintre ei, nu-l mai 
cunosc cine e, nu pot să dau nume, stătea rezemat în colţ cu pistolul mitralieră 
cu pat rabatabil şi tremura, nu ştiu dacă tremura de frig sau de frică, i se 
zgâlţâia cureaua de la armă. 

Eu eram cu Mili a Iu’ fostu' miliţian Gângu, iar domnu' maior ne-a trimis 
la bazinu' de apă, să vedem ce se întâmplă acolo; şi am refuzat, pe motiv că nu 
cunoaştem nici locul, nici parolele, n’aveam armament... chiar i-am explicat că 
nu e nimic, în afară de o mare brambureală, o dezorganizare de ne 
împuşcăm unii p’alţii. Aşa am păţit trei seri la rând. 

A doua zi dimineaţa, venea Ghilă sau Dilă, mai erau alde Olaru şi alţii; 
şi intrau în blocuri la subsol, cu pistoalele din dotare desfăceau capacele, trăgeu 
două-trei focuri, şi plecau mai departe... 

. . .într-o seară când voiam să mă duc în blocul de la Alimentara, maistrul 
militar Paul Ţoc era la colţul blocului, dinspre Alimentară; l-am auzit trăgând, 


35 



trăgea încotro nu ştiu, şi, să nu mă împuşte, am strigat dinainte: “Paule, vezi că 
eu sunt, Stoica!” 

A lăsat arma jos, se uita printre salcâmi - că se vedea spre Deveselu - 
şi era un bătrân care venea totdeauna pe acea potecă să-şi cumpere pâine; iar 
Ţoc se uita, aproape să-l împuşte că e terorist. 

Vreau să spun că, după ce au venit paraşutişii, nu ştiu data exactă, nu 
au mai fost probleme, nu s-a mai tras aiurea. 

Nu vă mai spun că, în seara de Revelion, erau... făceau de gardă; 
domn'e, s-au tras la cartuşe atuncea, s-a împuşcat Anul Nou, câte două 
încărcătoare... 

Din punctul meu de vedere, a fost o dezorganizare totală la nivel de 
armată, nu era definit actul de comandă, fiecare trăgea la întâmplare; eu, 
care n-am fost militar activ, sunt şi eu sergent major în rezervă, dar organizarea 
apărării, cu ocazia revoluţiei, a fost un dezastru total. 

Aceeaşi concluzie am auzit-o şi de la socrul meu, Ene Vasile, care a 
fost mobilizat cu gărzile patriotice la apărarea terestră a unităţii de aviaţie; el a 
fost înarmat şi cu carabină, şi povestea cum s-a tras în şirele de paie de la 
Comanca şi au luat foc. 

Totul a fost lăsat aşa,... la voia întâmplării, cred că intenţionat. Plus 
zvonurile de a panica lumea... Eu cam aşa am văzut revoluţia! 



ÎNARMAŢI CU BÂTE, LA ORDINUL PARTIDULUI! 


Urmare a unei hotărâri a lui Nicolae Ceauşescu, în calitate de secretar 
general al PCR şi Comandant Suprem al Forţelor Armate, implicit şi al gărzilor 
patriotice, în decembrie 1989 s-a dispus trimiterea la Timişoara, pentru 
intimidarea şi războirea cu manifestanţii, a peste 5 000 de muncitori, membrii ai 
gărzilor patriotice muncitoreşti din unităţile economice ale Olteniei, din judeţele 
Olt şi Dolj. 

în judeţul Olt au fost mobilizate efective din întreprinderile cu forţă de 
muncă masculină; astfel, peste 2.000 de salariaţi, echipaţi în uniforme ale 
gărzilor patriotice, înarmaţi cu bâte şi bastoane de cauciuc, cărora li s-au pus la 
dispoziţie pachete cu mâncare, au fost îmbarcaţi în două garnituri de tren, din 
staţiile CFR Slatina şi Caracal. 

Acţiunea s-a desfăşurat sub ordinul, conducerea şi coordonarea 
partidului, a comitetelor: judeţean, locale şi din unităţi. în fiecare localitate, a 
supravegheat şi vizat operaţiunile câte un secretar al Comitetului judeţean PCR 
Olt. 

La nivelul Caracalului, a fost delegat Damian Munteanu - secretar cu 
probleme agrare; iar pentru Slatina, loan Comănescu - secretar cu probleme 
organizatorice la Comitetului judeţean. Se spune că au fost preferate judeţele 
Dolj şi Olt, întrucât aveau o mică influenţă din partea Timişoarei; dar şi pentru 
că loialitatea faţă de secretarul general era crescută, conducători fiind loan 
Traian Ştefănescu şi, respectiv, clanul Bărbulescu şi primul secretar Anghel 
Gheorghe, ca membru al Comitetului Central al PCR. 

De fapt, cei doi activişti au fost prezenţi în localităţile respective 
începând cu data de 17 decembrie; şi au însoţit garniturile de tren până la 
Timişoara. Alături de Munteanu, din partea Comitetului orăşenesc PCR Caracal 
s-a aflat secretarul cu probleme organizatorice, George Pavel. 

„AM VĂZUT GLOANŢE ÎNFIPTE ÎN ZIDURILE CLĂDIRILOR!” 

Marian Stanca - “Bucată”, 
strungar la întreprinderea de Vagoane Caracal 

“Am fost trimis la Timişoara, în decembrie 1989, împreună cu colegii 
mei din schimbul doi de la întreprinderea de Vagoane Caracal. Peste şapte sute 
de muncitori din unitate, dar şi alte mari efective de la Anvelope, Mobilă, FPSP, 
Tricotaje, ISCIP, din alte unităţi din localitate am umplut trenul care ne aştepta 
în gară. Am fost anunţaţi că vom face deplasarea la Timişoara, fără a ni se 
prezenta exact scopul şi fără a ni se solicita (opinia ori a da acceptul personal). 

Mişcarea a fost dirijată, la noi, de secretarul Comitetului de partid 
Marian Olteanu. 

După lăsarea serii, pe 20 decembrie am fost încolonaţi şi conduşi la 
gară, fără a putea părăsi dispozitivul, iar coloana se întindea pe un kilometru şi 
ceva. Am înţeles că sunt probleme legate de siguranţa statului, dar eram 
detaşaţi, ca stare de spirit. în gară ni s-a dat câte o pâine, o conservă de peşte 
şi o sticlă de apă minerală şi ne-au fost pregătite bâte de lemn (cu care urma 
şi se presupunea că restabilim ordinea, în viziunea organizatorilor), obiecte de 
lemn de aproape un metru lungime, cam de dimensiunea unei cozi de casma, 
confecţionate la întreprinderea de industrie locală şi la Fabrica de Mobilă. Cei 
de la Anvelope aveau nişte obiecte lungi, din cauciuc. Aceste obiecte au fost 
aduse pe peron şi echipe speciale le-au urcat în tren, pe culoar şi pe sub 
canapele. Noi am mers pe traseul: de la uzină, prin faţă pe la Romaniţa, iar 
oamenii Iu’ domnu' senator Gâtan au venit cu bâtele asupra lor, pe bulevardul 
Republicii, pe la Liceul loniţă Asan. 

împreună cu noi erau şi activişti de partid, de la oraş şi din uzină, şefii 
de secţii la fiecare vagon şi ofiţeri de securitate. 

De ia Craiova, au mai mers două garnituri de tren cu 
contramanifestanţi; trenurile aveau peste zece vagoane fiecare, astfel că eram 
mii. Am rămas surprins că aveam numele de contramanifestant. în tren mai 
făceam spirite de glumă, pentru a ne da curaj; dar în zona Caransebeş - Lugoj, 
am simţit că situaţia e complicată, gravă. Lumea manifesta, am auzit scandând 
“Jos comunismul!”, erau tanchete şi maşini de luptă pe străzile oraşelor. 
Comentam şi trăiam clipe de groază, iar colegii mei erau deprimaţi. “Fă-ţi 
cruce, c’aici murim!”, era expresia îngrijorătoare pe care ne-o adresam 
reciproc, cu desnădejde. 

Trenul a făcut multe opriri, poate unde era cursa neregulată şi trebuia 
să-i facă loc printre celelalte, în circuit. Dimineaţa am ajuns la Timişoara. Mii de 
oameni erau, acolo, care ne aşteptau în genunchi şi ne implorau să pactizăm 
cu ei. Ne puteau omorî cu pietre de pe terasament, dar au fost foarte civilizaţi şi 
inteligenţi. 

Noi ne-am dezbrăcat de ţinuta de gărzi patriotice, cu care fusesem 
echipaţi la plecarea din uzină. Ne-au luat spre Piaţa Operei şi am văzut un oraş 
distrus, ne-au spus că armata a tras şi am văzut gloanţe înfipte în zidurile 
clădirilor, vitrine devastate. Ne-au servit cu sandwich-uri, ne-au dat ţigări. 
Centrul era plin de lume, iar de la balconul Operei manifestanţii vorbeau şi 
chemau la revoltă, la luptă. 

în seara aceleeaşi zile am plecat spre Caracal, cu aceleaşi trenuri. în 
staţiile de amplificare ale gării se anunţa că pleacă oltenii acasă. 

în gara Timişoara de Nord, populaţia scanda împotriva regimului; iar 
miliţienii, înarmaţi, erau resemnaţi, priveau în altă parte. 

La Caracal, când am ajuns dimineaţa, era gara plină de securişti; iar, 
ca la comandă, cu viteză fulgerătoare, soldaţii ştergeau cu cârpe vagoanele 
pe care scria: “Jos comunismu', Jos Ceauşescu!” 

Mulţi colegi au plecat cu braţele cu bate acasă, şi ne-am întâlnit, 
aproape de Crăciun, în şanţurile de apărare de la aeroportul Deveselu. în uzină 

a început lucrul abia în cursul lunii ianuarie 1990 


***** 

ORDINUL L-A TRANSMIS TOVARĂŞUL ANGHEL 

Economist, llie Gâtan 


în seara zilei de 20 decembrie 1989, am primit un telefon de la 
tovarăşul prim secretar al oraşului Caracal, Gheorghe Anghel, pe la ora 
22.00, să mă prezint la sediul întreprinderii de Industrie Locală - unde 
îndeplineam funcţia de contabil şef, întrucât tovarăşul Fleară Nicolae (care era 
director) nu era de găsit. 

Am fost convocat la sediu pentru a mobiliza oamenii să plece cu două 
garnituri de tren, împreună cu alţi salariaţi - din celelalte unităţi de pe raza 
oraşului, la Timişoara. 

Unitatea mea avea peste 1 200 de angajaţi. La sediul de pe strada 
Bicaz, m-am întâlnit cu tovarăşa Mihăilescu Maria - secretar al Comitetului PCR 
Caracal care mi-a solicitat să chem oamenii la serviciu. Cu sprijinul şefilor de 
secţii, de ateliere şi ai formaţiunilor, am mobilizat toţi oamenii, şi, întrucât eu 
eram în concediu, am plecat acasă. 

Am auzit, ulterior, că în acea seară au fost antrenaţi la confecţionarea 
de bâte sau ciomege (s-au confecţionat nu numai la noi, ci şi la Fabrica de mobilă. 
Pe la ora 1.30 - 2.00, întrucât eu locuiam pe Bulevardul Republicii, am văzut 
colective de muncitori care treceau spre a fi îmbarcaţi în tren şi a merge la 
Timişoara. 

Cât am stat în unitate, m-au întrebat salariaţii: “De ce mergem acolo?”, 
iar eu le-am răspuns că nici eu nu ştiu, că: “Nu e vorba să vă bateţi cu cineva, 
ci e vorba de... după câte ne informaseră pe noi activiştii de partid de la 
oraş şi judeţ, elemente care vor să atenteze la securitatea ţării, numite huligani”. 

Pe la ora 3, cred, din primele ore ale zilei de 21 decembrie au plecat; 
iar pe 22, dimineaţa, au fost înapoi. 

Vreau să spun că mobilizarea era obligatorie, la chemarea 
conducătorului unităţii; ordinul l-a transmis tovarăşul prim secretar 
Gheorghe Anghel, iar acţiunea se desfăşura sub egida gărzilor patriotice, el 
fiind şi comandantul lor la nivel de oraş. 

***** 

“NU CREDEAM SĂ PICE UN REGIM AŞA DE BINE ANCORAT” 

Prof. Dan Niţulescu 

“...am văzut multe maşini ruseşti”; “...s-a trecut la confecţionarea 
bastoanelor”; “Tribulalul Militar avea prerogative...”; “Securiştii observau 
totul”; “...eram sub jurământ!”; “Hai mă nea Nicule...”; “Aveam carabine 
cu lunetă, puşti, mitraliere...”; “Diversiune!” 

...Eu aveam idee de mişcări sociale, de la Europa Liberă, ştiam de 
Timişoara; dar nu-mi venea să cred. Spunea că muncitorii au ieşit în stradă, au 
ocupat sediul Comitetului judeţenei de partid, sunt în balconul Operei. în plus 
de asta, am primit un telefon de la un coleg de liceu, caracalean, Varga Niky 
care lucra la Centrul meteorologic. Eram la serviciu la Anvelope, în cabina 
portarului de la Punctul de acces, şi îmi spunea: “Dane, ieşiţi în stradă că la noi 
nu mai poate nimeni să întoarcă roata, la noi s-a ocupat sediul PCR-ului”; era 
un telefon de răspândire a veştii, cred că la fel au lansat mesaje toţi timişorenii, 
în zonele de unde proveneau. 

Eram pe alee şi m-a chemat ofiţerul de serviciu la telefon, acolo făcuse 
legătura centralista, erau mai multe persoane de faţă şi chiar mi-a fost frică, vă 
spun sincer; şi am căutat să scurtez convorbirea, pentru că transpirau toate, mai 
ales că acolo se afla şi şi ofiţerul de securitate (de obiectiv) care sigur şi-a dat 
seama, dar nu mi-a zis nimic. 

Nu ştiam ce se petrece în ţară, chiar dacă am auzit de la Europa Liberă; 
consideram că nu e de aşa natură nici când Ceauşescu a vorbit din balconul 
Comitetului Central (nu credeam să pice un regim aşa de bine ancorat, cu 
securitate la spate, cu armată pusă la punct). Chiar în acele momente, până să 
plece Ceauşescu, echipe formate din cadre militare şi de la gărzile patriotice 
patrulau pe străzi, cu armament asupra lor pentru siguranţă şi menţinerea ordinii. 
Am crezut iniţial că se exagereză, oraşul era liniştit... 

...După fuga lui Ceauşescu, eu am văzut cum treceau multe maşini 
ruseşti pe traseul Bucureşti - vestul ţării, într-un sens şi în altul, prin faţa casei 
mele, maşini în care se aflau tineri, de regulă doi băieţi şi o fată. Aci în 
intersecţie, la semafoare, o maşină, o Volgă inscripţionată ruseşte, a făcut pană 
la roata stânga spate. 

în acel timp, treceau tancurile din unitatea de pe strada Carpaţi spre 
Bucureşti, altele spre aeroportul de aviaţie. Cred că rolul acestor ruşi era să 
monitorizeze mişcările de trupe şi starea psihică a populaţiei. Afară era lapoviţă 
şi stăteau sub o prelată; iar eu ca bun român am pus soţia şi a pregătit o 
gustare, le-am dus-o pe tavă, acoperită cu un prosop, dar m-au refuzat 
categoric, nici n-au acceptat să mă apropii de ei. Chiar mă gândesc dacă au 
avut pană sau a fost numai un pretext. Cred că (chiar) şi fotografiau. 

Rep.: Domnule Niţulescu, cum a venit peste dumneavoastră ordinul 
sau ştirea sau comunicarea - fiecare cum vrea să-i zică - chiar şi sarcina de 

partid, că un detaşament de muncitori, din întreprinderea de anvelope, trebuie 
să meargă la Timişora pentru a întrona liniştea? 

N.D.: Prima dată am fost chemaţi de acasă, în seara zilei de 20 
decembrie 1989, între orele 18,00 - 19,00, toate cadrele de conducere, la 
fabrică: şefii de la sindicate, şefii de secţii, conducerea tehnică a unităţii, 
directorii. Eu eram bolnav atunci, dar a trebut să fiu prezent obligatoriu, şi am 
să vă spun de ce. Chemarea, convocarea a fost făcută de secretarul 
Comitetului de partid. 

Telefonul l-am primit de la centralista fabricii, fără să precizeze scopul 
sau alte amănunte. 

Ne-am adunat în sala de şedinţe operative, vreo 15 persoane în total, 
directorul asista şi el. Iar adunarea o conducea secretarul de partid care ne-a 
spus că trebuie să mergem la Timişoara... 

Să ştiţi că nimeni nu era împotriva Timişoarei, a fenomenului, cu toate 
că ni se spusese că este vorba de huligani. Ce treabă aveam noi cu huliganii? 
Mesajul era că mergem la Timişoara pentru restabilirea ordinii. Misiunea era 
clară, iar toate acţiunile erau vizate de Comitetul orăşenesc PCR. 

Deja eu, Niţulescu, îmi făceam probleme! Dacă voi fi trimis, cum voi 
rezista şase ore pe drum, în tren, aflându-mă în convalescenţă de hepatită. 

Concret, au fost mobilizaţi şi salariaţii, s-a făcut o primă prezenţă apoi, 
prin şefii de formaţiuni care au raportat situaţia. A fost adus la servici peste 70% 
din efectivul fabricii de anvelope. S-a trecut la confecţionarea bastoanelor de 
cauciuc, personal am văzut, întrucât am trecut prin secţii. Noi, însă am 
procedat şi la selectarea oamenilor, întrucât trebuia să disponibilizăm numai 
bărbaţi, o companie din rândul gărzilor patriotice din unitate, dar şi 
intreprinderea să nu stagneze din fluxul productiv (se lucra pe trei schimburi). 
Mai mult, s-a mers pe personalul indirect productiv: cei de la Mecano-energetic, 
de la vulcanizare (sector care putea fi preluat de cei de la confecţionare). 

Unitatea avea vreo 900 de salariaţi, iar la Timişoara au plecat până 
într-o sută de luptători din gărzile patriotice. Femei, nu. 

în cadrul gărzilor, eu răspundeam de echipament; motiv pentru care am 
ordonat distribuirea uniformelor. Oamenii n-au avut prea multe întrebări, chiar 
am constatat că se supuneau. Unii au motivat imposibilitatea de a merge, aşa 
cum alţii insistau şi îşi exprimau dorinţa de a participa la această misiune. Mulţi 
erau pasivi, cu toate că situaţia era delicată, pe de o parte erai pus să loveşti 
semenul; pe de alta, refuzul însemna neexecutare de ordin întrucât toţi 
eram sub jurământ, iar tribunalul militar avea prerogative în acest sens. 

Adunarea şi încolonarea s-au făcut la poarta fabricii, iar deplasarea 
către gară a început aproape de ora 23,00. Comanda companiei a fost preluată 
de comandantul companiei. Acolo s-au întâlnit toate subunităţile din oraş, de la 
vagoane, conserve, industria locală, mobilă etc, dar şi din unităţile din Corabia, 
în gară aşteptau cadrele de partid - de la nivel oraş şi judeţ, poliţie, 
securitate, fiecare în modul specific. Era o hărmălaie, de ziceai că este 
dimineaţă. 

Un singur tren a plecat de la Caracal, în jurul miezului nopţii. Fiecare 
vagon a fost însoţit de responsabili (de la partid, de securitate, sindicate, 

sarcinile fiind bine definite) care, pe parcursul traseului au inspectat, au făcut 
apel la modul de comportare, la disciplină, la conduita civică, la 
responsabilitatea faţă de atitudinea manifestată, la apel la intoleranţă. 

La Timişoara, lucrurie au luat o altă întorsătură: oamenii care 
compuneau gărzile patriotice s-au trezit fără comandă politică şi de orice fel. 
Toţi dispăruseră: şi activist, şi securist, şi... 

Aşteptau şi nu ştiau încotro să apuce, ce să facă. Oltenii noştri au fost 
preluaţi de timişoreni, treziţi la realitate, trataţi omeneşte şi s-au înapoiat a doua 
zi, pe 22 decembrie fiind prezenţi la serviciu. 

Vreau să vă spus o chestiune foarte interesantă; pe 21, pe la ora 10,00, 
am fost puşi să instalăm televizoare în cât mai multe săli, pentru ca personalul 
să audieze cuvântarea lui Ceauşescu, la mitingul din Capitală. Din partea 
partidului, era prezentă tovarăşa Mihăilescu Maria; şi, în timpul cuvântării 
secretarului general, când au avut loc întreruperi de imagine, vuiete şi 
promisiunea acestuia de a mai suplimenta alocaţia - eram la televizorul din 
biroul directorului general - o aud pe dânsa: Hai, mă, nea Nicule, nu ne arde 
nouă d’asta, noi nu avem ce mânca, mâncăm biscuiţi in loc de pâine şi spui că 
o ducem bine! M-a şocat faptul ăsta! 

O sarcină a mea, extra-profesională, era gestionarea camerei cu 
armamentul gărzilor patriotice (pentru care aveam destinat un muncitor care 
avea în grijă armamentul). De aceea spuneam că prezenţa mea era obligatorie. 
Permanent armamentul era în întreprindere, fără muniţie. Aveam carabine cu 
lunetă, automate cu lunetă, puşti mitralieră, nişte mitraliere mai vechi, depăşite, 
plus echipamentul, uniformele de gărzi patriotice. Era păzită permanent. Cei de 
la Uzina de vagoane aveau şi tunuri în dotare. 

La nivelul întreprinderii de Anvelope, era constituit un Batalion de gărzi 
patriotice - al cărui comandant era unul Dumitru; iar eu eram comandantul uneia 
dintre cele două companii. Unităţile economice erau organizate şi pe principiul 
apărării patriei de către întregul popor, motiv pentru care exista o evidenţă 
strictă a personalului apt de luptă; funcţiona şi la noi Biroul de evidenţă militară 
(care se ocupa cu evidenţa livretelor militare, a specialităţilor şi, în funcţie de 
asta, erau actualizate situaţiile demobilizare). 

...Şi acuma socotesc că pregătirea militară era (şi este) esenţială; poate 
şi datorită acestui aspect eu mi-am dat seama că este o diversiune faptul că, 
după declanşarea luptelor de stradă se făcea apel la populaţie să vină în număr 
mare, să apere televiziunea şi Comitetul Central, ...fapt deosebit de grav, pentru 
că în acele momente trebuie efectuată dispersarea populaţiei în teren (şi, 
nicidecum masată populaţie)... Armata are nevoie de spaţiu pentru acţiune. Era 
diversiune! învăţasem asta în armată, parcă-l şi aud pe căpitanul Ghila Ludovic 
când ne vorbea: în caz de război urban, anunţaţi prin toate mijloacele şi 
dispersaţi populaţia, să ia copiii in braţe şi să fugă din teatrele de luptă... 

...Au primit ordin ai noştri de la gărzile patriotice, să sprijine unitatea de 

aviaţie de la Deveselu. Diversiune! Cum să sprijini tu, gărzi patriotice, o unitate 
înarmată până-n dinţi, cu 15 inşi... Negrea, de la oraş, ne-a anunţat telefonic. 
Putea să nu fie adevărat. A fost real, dar putea fi şi diversiune, l-am trimis cu 
cisterna de pompieri, echipaţi, înarmaţi; nu ştiu dacă aveau şi muniţie, era după 
22 decembrie. 

Aproape de unitatea de radar (n.a. radiolocaţie), s-au pomenit atacaţi 
cu foc, au sărit, s-au adăpostit.. Cine trăgea? Armata! Ca la Otopeni. Nu existau 
staţii radio, nu parole de recunoaştere... începuse toată lumea să aibă vedenii... 
Psihoză în masă! 

...O gravă eroare a fost că muniţia s-a dat fără o evidenţă clară. S-o fi 
semnat pe un caiet, dar la învălmăşeala aia... 

...Ulterior, şi în întreprinderea noastră au fost mici dezordini, au fost 
aruncate cărţi politice şi tabloul lui Ceauşescu, a fost scandat “Regele Mihai”, 
dar de către oameni fără credibilitate, de cei frustraţi care voiau să se răzbune 
pe (anume) cineva... 

A fost constituit şi Frontul Salvării Naţionale pe unitate. 

* * * * 

...cam aşa a fost şi în oraş. Se strânsese lume, iar de frică salariaţii 
Primăriei se închiseseră în sediu. Derbedei din localitate, cu un stâlp de telegraf 
pe post de bumerang, loveau în uşa Primăriei (pentru a o sparge şi intra 
înăuntru), în acelaşi timp vociferând: “Fără violenţă”. 

Au fost oameni cu atitudini confuze, discutabile, de la care aveai alte 
aşteptări. A fost anarhie: unii nu ştiau cum de frică să se încuie în casă, alţii 
ieşeau în drum şi înjurau; miliţia nu mai avea curaj să restabilească ordinea, 
procuratura nici atât, toţi se voiau şefi şi să apuce ceva. 

Un lucru a fost foarte bun: oamenii şi-au apărat întreprinderile şi 
mijloacele de producţie. 

(n.a. Partidul a fost reprezentat de ec. Vieza Pătru secretar al Biroului 
PCR Caracal, iar Securitatea statului de ofiţerul Vava) 

***** 

SCANDAU CĂ VOR SĂ TRĂIASCĂ BINE... 

Maria Mihăilescu 

Preşedinte al consiliului orăşenesc Caracal 


Mă aflam la Fabrica de Mobilă din Caracal, aveam sarcina de a 
organiza o adunare în care să mobilizăm oamenii muncii de acolo, să le 
determinăm susţinerea pentru politica partidului (care era oarecum zdruncinată 
de evenimentele de la Timişoara). 

Stăteam într-un birou, era acolo şi ofiţerul de securitate de obiectiv; şi, 

deodată, vedem că s-a întrerupt cuvântarea secretarului general, la mitingul de 
la Bucureşti. 

N-am mai ţinut nici o adunare; şi acela pot spune, a fost momentul în 
care am înţeles că s-a terminat cu regimul. Lumea era debusolată, femeile 
mai mult plângeau... Nu, nu plângeau după Ceauşescu, să nu se înţeleagă 
greşit, aveau o incertitudine, mai ales că şi soţii lor nu se întorseseră de la 
Timişoara, unde au fost trimişi cu bâte. . . 

...Toate ordinele şi indicaţiile au fost date şi transmise de la Slatina; 
aici, pur şi simplu s-au executat... 

Noi, la sediul Primăriei (care era şi sediul Comitetului orăşenesc PCR), 
după plecarea cu elicopterul de pe acoperişul Comitetului Central, ne-am dat 
seama că o să intre, cei adunaţi în faţa clădirii în sediu. 

Pentru a nu devasta mai mult, am dat jos tablourile cu portretul Iu’ 
Nicolae Ceauşescu, mai puţin pe cel din biroul Iu’ Anghel, întrucât era prins 
foarte bine şi n-am avut cu ce să-l desfacem. 

...Majoritatea dintre cei din faţa sediului erau de la Fabrica de Prestări 
Servicii şi Producţie - FPSP - fostă întreprinderea de Industrie Locală, şi erau 
conduşi de Fleară Nicolae, directorul lor, cel care îi înarmase cu bâte 
pentru Timişoara. El fusese, mai înainte, şi deputat al Consiliului Popular şi a 
venit cu oamenii, cu drapelul cu stema decupată. Scandau că vor să trăiască şi 
ei bine, ca noi; Anghel a fugit la unitatea militară, iar noi am plecat acasă. A 
încercat Adriana Mitrache (care era secretarul cu propaganda al Biroului 
orăşenesc PCR), să le vorbească, dar n-a mai avut cui.... 

***** 


NE-A ATENŢIONAT SĂ APĂRĂM PARTIDU’ 

Adjutant şef de poliţie Gică Rogojinaru 

"... Anghel a făcut o greşeală. Ne-a dat alarmă la toate cadrele din 
miliţia Caracal, să venim cu carnetele de partid, ne-a băgat în sala de şedinţe 
de jos, din faţă când se intră în sediu, sala ovală, şi ne-a făcut cum i-a venit la 
gură: să pună toată lumea carnetele de partid; venise şi unu' Munteanu, de la 
Slatina. Aveam un ofiţer Rotaru, tatăl lui lucra pe lângă Ceauşescu... 

Anghel a fost dur: “voi, ăştea care ne îngreunaţi munca şi telefoanele la 
ureche, de nu putem să ne facem sarcinile lunare, cutare, cutare...” Ne-a 
atenţionat să apărăm partidul şi valorile economice şi să-i arestăm pe cei care 
crează probleme; şi nu mai ţin minte ce i-a zis Iu’ Rotaru, iar Rotaru i-a replicat: 
“Nu cred, vedeţi că sunteţi la marginea prăpăstiei, vă duceţi!” 

S-a luat şi Mitrache de el, nu ştiu ce i-a zis Iu’ Mitrache, şi ăsta n-a mai 
răbdat: “Păi dumneata, în loc să ne chemi să ne comunici ce avem de făcut, 
dumneata ne bălăcăreşti...” 

Anghel a replicat tăios: “Te rog să pui pistolul şi uniforma pe masă 
şi să pleci acasă!” 

Când au auzit ăştea (că se anunţa că venea câte un curier şi le spunea: 
Timişoara înaintează, vin către Bucureşti!...), Munteanu de la judeţ zice: 
“Anghele, am plecat!” 

Luase şi el cuvântul, dar scurt: “Oameni buni, e vorba de ţara noastră, 
să nu creăm conflicte să intrăm în război civil să distrugem ţara...” 

Eram singurul care aveam pistolul la mine, că eram miliţian pe sectorul 

Piaţă. 

Noi, miliţia, eram la ordinul lui, aveam subordonare şi pe verticală şi pe 
orizontală, aşa se zicea. 

Asta se întâmpla pe 20 sau 21 seara, după declaraţia Iu’ Ceauşescu la 
televizor. 

* * * * 

...Când a fost acţiunea cu bâtele, pentru a pleca la Timişoara, eu am 
participat când se transporta brânză, de la depozitul din spatele miliţiei. Se 
dădeau: o sticlă cu apă, o bucată de brânză iar ciumegele de cauciuc le-au făcut 
la Anvelope. Nu ştiu dacă îl mai am pe al meu acasă că am oprit şi eu unul. Am 
văzut când i-a urcat la tren, unii mai ezitau, alţii, care erau şefi, îi ameninţau că 
“ne dau ăştea afară”... 


* * * * * 


LA CARACAL NU S-A STRIGAT “JOS COMUNISMUL!” 

NU ŞTIU CE A FOST: REVOLUŢIE SAU LOVITURĂ DE STAT 

Gâtan llie 


Pe 22 decembrie, l-am văzut pe Mircea Dinescu la televizor; dar n-am 
ştiut ce se întâmplă. M-am dus să-mi ridic banii pe concediu de la fabrică, iar 
paznicul mi-a spus că toţi salariaţii au plecat împreună cu tovarăşul director, 
Fleară Nicolae, în centrul oraşului, că acolo au fost convocaţi. De ce? Nu ştiu! 

Am ajuns în centru pe la ora 14.30; şi m-am trezit împins în sediul Comitetului 
orăşenesc de partid, mulţimea m-a pus, în faţa unui microfon cu staţie de 
amplificare să preiau conducerea oraşului (fără să ştiu nimic, fără să iau 
legătura cu cineva). N-am ştiut nimic, d-asta şi spun că nici nu ştiu dacă a 
fost revoluţie sau lovitură de stat. 

Vreau să spun că eram singur şi am găsit oameni în stare de ebrietate 
care spărgeau, aruncau de la etaj cărţi şi tablouri, alte mijloace de propagandă. 
Cântau, scandau, dar niciodată - în Piaţa Victoriei - nu s-a strigat Jos 
comunismul. 

N-aş fi crezut, niciodată, că mă voi afla într-o aşa situaţie dificilă.. 


45 



Am solocitat să vină cineva de la armată. Comandantul garnizoanei, It. 
col. Gogonţea, paraşutistul, era plecat la Timişoara; şi a venit mr. Popescu, 
comandantul Regimentului mecanizat 01256, pe la ora 17.00. 

l-am propus să preia conducerea FSN, iar eu să rămân vicepreşedinte 
- întrucât nu puteam da ordine şi sarcini armatei şi militarilor. Adusese şi militari 
pentru asigurarea ordinii şi paza bunurilor.. Am fost şi la Miliţie, unde fusesem 
solicitaţi, întrucât erau mulţi inşi puşi în libertate, prin decretul Iu’ Ceauşescu 
(care voiau să se răzbune, înconjuraseră sediull miliţiei şi exista pericolul să 
pătrundă acolo). Am reuşit să-i calmăm. 

La primărie, toţi factorii de decizie se retrăseseră, au fugit, ăsta e 
cuvântul potrivit; poate aveau ceva pe conştiinţă şi n-au mai avut curaj să 
rămână în faţa oamenilor. 

Când am intrat eu în sediul administrativ tovarăşul Anghel Gheorghe 
părăsise instituţia, nu ştiu cum, în ce situaţie şi unde s-a dus. Seara, am aflat 
că era adăpostit în unitatea militară de la gară. Asta mi-a relatat Gabriel 
Popescu. 


***** 

AM FOST LUAŢI ÎN PRIMIRE DE ARMATĂ! 

Colonel de poliţie (r) Ţugmă Florin 

...Nu, miliţia nu a fost alarmată, atunci când s-a dat alarmă de luptă la 
armată. Pe Radu. ..(n. a. indicativul Radu cel Frumos), îl ştiţi dumneavoastră; eu, 
nu. Cred că doar şefii ştiau. Eu eram ofiţer de serviciu, am plecat acasă, n-am 
ştiut nimic decât că noaptea mi s-au întrerupt legăturile telefonice cu judeţul. 
Vorbesc de ziua în care a fugit. Plecasem acasă cu colegii de tură, eram la 
Romula, auzisem la radio, fusese mitingul iar lumea se cam ferea de noi. 

La ora aia, eu nu ştiam de treaba cu Ceauşescu. Nimeni, nimeni n-a 
ştiut la noi. între 17 şi 22, noi am lucrat normal. Despre Timişoara, ştiam 
ceva-ceva dar era fals, că se vorbea de golani acolo. Oameni de la noi au mers 
la Timişoara, iar eu cu Pavel, de la Securitate, am mers să le ducem pâine 
la gară; am luat-o de la fabrică (şef la Securitate la Caracal era colonelul lancu), 
pentru muncitorii cu bâtele (care erau de la Fleară, de la Vagoane, Anvelope, 
Romaniţa)..., iar eu cu Pavel, după ce le-am dus pâinea, am întins-o din gară şi 
am plecat cu toate că trebuia să-i însoţim... 

Rep.: De unde aţi luat pâinea? 

Ţ. F De la Fabrica de pâine. 

Rep.: Pe ce bază? 

Ţ. F.: Pe neve! 

Rep. : Şi contracostul? 

Ţ. F.: Ce contracost!? N-am plătit nimic. Am luat o dubiţă. 

Rep. : Gâtan spune că nu s-au confecţionat la ei la FPSP bâte şi ciumege! 

Ţ. F.: Păi n-o fi prost să spună că s-au confecţionat, ce dracu domne! 
Sunt atâţia muncitori care trăiesc, au lucrat tâmplarii o zi ş-o noapte. Bâte de 
bâte! Fasonate frumos! 

Vreau să spun că noi am plecat, că ar fi trebuit să-i însoţim până la 
destinaţie, dar am zis că, ce rost are, măi frate! Nici cei de la Securitate nu ne-au 
spus nimic. 

...După fuga lui Ceauşescu, am intrat în subordinea Armatei; s-a 
constituit garnizoana aici, şef era Popescu Gabriel. 

Când a venit la Primărie, a luat măsuri de siguranţă, a făcut sistemul de 
apărare triconcentric, ultimul inel era dinafara oraşului. Era format din militari 
activi, gărzi patriotice, în zona Vagoanelor erau numai lunetişti, făcuseră biute 
până la Devesel, la aeroport. Ultimul bastion era spre Cezieni, unde era o 
mitralieră de la gărzile de la Conserve; se îmbătaseră şi trăgeau cu ea la ora 
nouă fix, când venea noaptea. 

...în centru a fost miting, a fost ad-hoc, au venit muncitorii de la 
Vagoane, din oraş, mai mulţi gură-cască decât cei care aveau un obiectiv clar; 
împreună cu un avocat de la Redea, au vrut să intre în Primărie să devasteze, 
apoi la Miliţie... 

La noi comandant era Băţăuş Costică, a fost coleg cu mine, am început 
să scoatem armamentul, să ne amplasăm la ferestre pentru apărare... o 
porcărie... 

l-am şi reproşat şi l-am atenţionat: Ce vrei să faci, Costică? Este 
momentul în care m-au scos pe mine pe scări să stau când veniseră ăştea ai Iu’ 
Molete: şi alţii, şi alţii care scandau să iasă afară cutare şi cutare, înfine... 

Eu am ieşit pe scări, să vorbesc cu ei, că n-aveam nici-o problemă, că 
lucrasem pe cercetare penală; ei n-aveau nimic cu mine, iar colegii din interior 
mi-au închis uşa şi am rămas pe scări 

Rep.: Cine, colegii dumneavoastră? 

Ţ. F.: Ei, firar’ai dracu să fie... Am discutat cu ăştea, am fost un fel de 
mediator, a durat o oră şi ceva şi au început să plece, unu câte unu... 

Au văzut că nu avem armament, că-l băgasem la magazie, a intrat în 
sediu o comisie formată de ei, vreo 5-6 inşi, noroc că am băgat armamentul că 
poate trăgea cineva, şi atâta trebuia, că eram şi reperaţi de aviaţie... Un foc 
dacă ne scăpa nouă... 

După ce am fost luaţi în primire de armată, ne cooptau în echipe când 
aveau nevoie; aşa am fost la cercetarea la faţa locului la Reşca (la Cabană), la 
verificarea puţurilor de apă când au fost zvonuri alarmante că e apa ortăvită, 
mai apăreau ştiri că au apărut terorişti, aşa a fost în cimitir - de au tras şi 
paraşutiştii... La Reşca m-au trimis pe mine împreună cu şapte soldaţi, cu un 
ARO, că nu puteai ieşi singur, ne-am întors şi cu generalul Roşu (ei au mers la 
paraşutişti iar pe noi ne-au oprit la 01320). 

...La primărie, au aruncat decât tabloul Iu’ Ceauşescu - care era în 
birou la Anghel. Anghel fugise. Cam atunci a apărut Gâtan, că datorită lui n-au 

devastat birourile. A fost şi avocatul Dobre care (lucra la Anvelope). 

Cei de la Miliţie stau şi aşteptau ordine. Nu se mai lua nici un fel de 
hotărâre, ca miliţie independentă, ci prin armată. Şi cei de la Securitate la fel, 
erau în sediu... 

Rep.: Vorbesc unii că era Moşteanu pe Casa Armatei, cu o mitralieră... 

Ţ. F.: Nu domne, a fost pe blocul turn. A fost o vorbă în prima fază, 
atunci, după miting, să se amenajeze puncte; erau diversiuni şi imaginaţii 
bolnave şi a fost ideea să meargă doi de la Securitate pe Casa Armatei, dar cu 
aprobarea Iu’ Popescu, s-a pus pe turn o puşcă mitralieră la care se rânduiau 
Moşteanu şi băiatu Iu’ lancu, subofiţeru de la Securitate, că la un moment dat 
crezusem că l-am pierdut, pe când el plecase acasă să mănânce. Credeam că 
l-a sechestrat cineva, intrasem în panică! 

...A fost multă diversiune, băgate cotite, atât pe oraş cât şi pe 
comunele din jur. La Vădastra căzuse un balon meteo adus de curenţii de aer 
de la bulgari; s-au speriat oamenii. Era balon cu paraşută micuţă, scria ruseşte 
pe el, alertă maximă, eu am fost acolo şi l-am luat, l-am băgat în birou; ăştea, 
cu teama în ei, erau speriaţi, au venit doi specialişti de la Bucureşti, după vreo 
două zile, şi au constatat acelaşi lucru. 

...N-a existat comunicare, la noi. Nu mai aveam comandă. Toţi 
aşteptau, iar diversiunile curgeau, ca şi cu soldatul împuşcat la 01256. 

***** 

NOI SUNTEM ROMÂNI! 

Adjutant şef Gică Rogojinaru 


...în Primărie au intrat: Gigi şi Marian ai Iu’ Bou Rău, nevasta Iu’ Gabi 
Petrescu - care a luat eşarfele primarului care sunt aurite, şi mulţi alţii... 

A încercat Mitrache, al nostru, să le vorbească dar, l-au luat, ăştea, la 
huiduieli şi ameninţări de l-a scăpat un fotbalist din Bold de pe strada Poenari. 
Aşa s-a întâmplat şi cu nea Dan Dioşteanu, s-a luat după el ăsta care a fost 
şofer pe autobuz la IGO care stă lângă nea Picu Iu’ Găină, chiar pe colţ, Isidor 
îl cheamă, iar apoi l-am tras pe nea Dan din maşină, şi... mână, nu merita să 
stai în faţa lor... 

Mai era asta de care spusei, Aurora, conducea un grup prin faţă pe la 
miliţie (scandau “Noi suntem românf’) şi se uita spre miliţie şi zicea „Şi voi 
sunteţi români”, au venit la Miliţie, comandantul Băţăuş (care era atunci) le-a 
sugerat un comportament adecvat. M-a chemat comandantu’ că a venit Aurora 
şi s-a autointitulat secretară la miliţie din partea FSN-ului. Am luat-o la înjurături, 

şi a ieşit afară val-vârtej. 

***** 

AM ARS DOSARELE INFORMATORILOR! 


...Pe noi ne amplasaseră în faţa miliţiei să spunem la lumea care venea 
că nu mai e program de lucru, dacă insista careva i se satisfăcea solicitarea, şi 
vine una din cartierul Dr. Marinescu, sora unuia care schimbă numele... 
Anghelescu o chema pe ea, să controleze ea dosarele informatorilor de la 
Securitate. 

Prima problemă, în caz de război, se distrug dosarele informatorilor, şi 
noi aşa am făcut. Le-am dat foc! Cum? M-am uitat să nu fie cineva, am dat foc 
şi am stat până a ars tot. Ăştea de la Securitate m-au văzut, „mă nea Gică ce 
faci?”, m-au întrebat ei, iar eu le-am răspuns: „Păi care e domne legea 
războiului, nu suntem în război acuma, odată ce am omorât şeful statului!” 

Şi le-au ars şi ei. 

A venit aia şi a găsit două crâmpeie de dosar, dar nu scria nimic pe ele, 
a căutat prin cenuşă... 


***** 

UNDE A FOST DEZINFORMAREA? CHIAR ÎN PRIMĂRIE! 

„Eu am crezut în ideologia comunistă” 

Jurist Dobre A Victor 

Eu am devenit membru al Partidului Comunist Român când eram 
student la Drept la Facultate la Sibiu. Era destul de anevoios mai ales că din 
rândul studenţilor şi al intelectualilor se recruta rar şi bine motivat. Eram patru 
inşi în camera şase la internat care ne-am dus la secretara de partid (care era 
şi îndrumătoarea noastră de an), l-am spus dorinţa noastră, iar ea, curioasă şi 
suspect în acelaşi timp, ne-a întrebat ce am făcut pe linie de partid. Am dat din 
umeri, iar dânsa ne-a încredinţat câte o sarcină: repartizarea pe lângă câte o 
fabrică din Sibiu, să participăm la adunările de partid şi la munca politico- 
ideologică, împreună cu activiştii de acolo. Noi am luat misiunea în serios, 
participam cu plăcere, eram interesaţi şi solicitaţi să ne implicăm, cu ştiinţa şi 
pregătirea noastră. Era chiar în perioada lui 77 când murise Aldo Moro; erau 
oamenii foarte curioşi, iar secretarii de partid - mulţumiţi că îi scuteam pe ei de 
activitate. Munceam noi. 

După vreo şase luni de zile a apărut în Tribuna Sibiului un articol, cred 
că-l am şi acuma decupat: Studenţii de la Facultatea de Drept, pe baricadele 
muncii politico ideologice. Acuma, dânsa, profesoara Petică (de altfel o doamnă 
deschisă la minte care ne preda şi legislaţie comercială - cam de acolo am 
început eu s-o iau pe munca de comercial), a făcut propunerile la structurile pe 
facultate, municipiu şi judeţ şi am luat toate referinţelefavorabile. 

Ne-a căşunat nouă aşa, la băieţii de la camera şase, să devenim 

membri de partid (pentru că să ţi-o spun pe cinstite, eu am crezut în ideologia 
comunistă pentru că nu e în esenţă rea, e tot morală ca şi creştinismul, nu are 
nimic imoral, inuman, numai că a fost răsucită prost). 

Aşa am ajuns, în 1979, la Anvelope unde eram, d-acum, jurist-consult. 

* * * * 


„Fratele meu l-a scos pe Anghel din Primărie: pleacă, domne, că te 
linşază ăştea!”; „ Dan a dat cu tabloul de scări”; „...arde la ...Procuratură”; 
‘‘Conducerea au luat-o cei odihniţi şi guralivi” 

în 1989, după ce plecase Ceauşescu cu elicopterul de pe Comitetul 
Central pe 22 decembrie, am plecat la Primărie aşa, pur şi simplu. Stăteam de 
vorbă cu Dan Dioşteanu miliţianu în parcarea de la Anvelope, ascultam la radio 
ştirile de la Timişoara, şi tocmai a venit nevastă’mea în fugă să mă anunţe : 
Victore, a fugit Ceauşescu! 

Rep.: Dan Dioşteanu era în misiune? 

D.A.V.: Nu. Era singur în maşină. Eu îl cunoşteam, venise la Dan 
Niţulescu că e finu’său. Mai venea de mai lua şi el câte o cameră pentru maşină, 
în misiune au fost mai înainte, când patrulau pe străzi miliţieni împreună cu 
muncitori din Gărzile patriotice. 

M-am suit în Trabant, iar în centru am găsit o atmosferă confuză. Sute 
de oameni scandau în fel şi chip, dar în sensul satisfacţiei şi descătuşării de 
comunism, iar un grup destul de mare format din elemente dubioase căutau să 
intre în sediu să devasteze. Anghel era în primărie, era destul de speriat şi 
debusolat. Conjunctura a făcut să intru, am avut norocul că a venit şi fratele meu 
cu un grup de muncitori de la Anvelope (care m-au susţinut, apărat şi au ţinut 
ordinea), şi m-am constituit într-un fel de lider. Ţiganii erau croiţi să spargă 
Primăria. Muncitorii noştri i-au scos afară, era unu Rotunjeanu de la Redea care 
dădea cu ei pe scări. Cam de mine ascultau toţi. Fratele meu l-a scos pe Anghel 
din Primărie pe uşa din faţă şi l-a urcat într-un autobuz care se afla în faţă, pe 
lateral, în parcarea de la statuia Ceres. l-a şi zis: pleacă domne d’aci că te 
linşează ăştea! Nu ştiu al cui era autobuzul, dar nu era de la armată, că armata 
nu venise, n-am ştiut unde se duce dar a ajuns la Regimentul mecanizat de la 
Gară. A aflat lumea că-l ascunde Popescu Gabriel acolo şi au şi plecat vreo sută 
de inşi să-l descopere, dar n-au reuşit. 

Imediat după plecarea Iu’ Anghel a ieşit afară Dan Oganovici cu 
portretul Iu’ Ceauşescu. Când l-a văzut mulţimea a început să huiduie, dar când 
Dan a dat cu tabloul de scări şi l-a distrus, a început să scandeze a mulţumire. 
Când am reuşit să scoatem banda de devastatori din Primărie şi s-a făcut 
ordine, unu (care-i zice a Iu’ Bou Rău) mi-a zis: Şefule, eu merg cu tine! 

După plecarea Iu’ Anghel (era spre seară, că se întuneca repede), am 
ieşit în balcon să liniştesc mulţimea, am solicitat să stăm în ordine să ne putem 
înţelege, iar lumea mă asculta. Am pus şi un televizor pe balconul de la Primărie 

să vadă lumea ce se petrece la Bucureşti, era tensiune mare în mulţime. Toţi 
funcţionarii părăsiseră instituţia. Am cerut cheile de la secretara primărie, 
Oprica, pentru a nu se produce stricăciuni, şi i-am spus să stea acolo că aveam 
nevoie de ea, cunoştea toate legăturile telefonice. 

Atunci a venit semnalul că arde la Judecătorie sau Procuratură, a fugit 
acolo un grup de manifestanţi crezând că au dat teroriştii foc (când colo ardeau 
tâmpiţii dosare). 

Acum, seara, am pus-o pe doamna Oprica să facă legătura la 
Garnizoană şi am vorbit cu colonelul Popescu Gabriel solicitându-i să-mi trimită 
un pluton de militari neînarmaţi pe care i-am dispus în faţa primăriei pe tot 
aliniamentul. Fratele meu (care fusese un militar destoinic) se ocupa de ei, le 
pregătea ceai la cantină, că era un frig mistuitor. Ulterior m-a sunat Popescu, 
m-a întrebat de situaţia existentă dar a cerut şi permisiunea de a veni cu militari 
înarmaţi întrucât se vorbeşte de acţiuni teroriste. A venit cu două autocamioane 
cu soldaţi înarmaţi cu mitraliere pe care le-a amplasat cam la 10 metri în faţa 
primăriei şi saci de nisip pentru protecţie. Avea şi un aghiotant. Se liniştise 
treaba, venise noaptea, ţiganii nu mai insistau să intre în instituţie. Mulţimea a 
plecat acasă, a venit a doua zi dar nu mai era nici-un pericol, pentru că oamenii 
aveau rol şi de apărare şi de manifestare a doleanţelor. 

Mai târziu au venit şi Gâtan, şi Ion Rotaru, şi Carigoiu, şi Tunsoiu, 
platoul era plin de oameni, scandau Libertate!, Armata e cu noi!, c-aşa văzuseră 
la televizor (strigau, se descărcau săracii oameni). S-a ales şi Frontul Salvării 
Naţionale, s-au ales între ei, pe mine m-au lăsat deoparte, iar peste câtva timp, 
până la împuşcarea Iu’ Ceauşescu, după ce n-am dormit mai multe nopţi am 
plecat acasă. Conducera au luat-o cei mai odihniţi şi guralivi: Gâtan şi Carigoiu. 
Ei se duceau noaptea acasă, mâncau, dormeau. 

* * * * 


“Diversiune... ca la cartei”; “Vin teroriştii”; “...apa e otrăvită!”; 
“Când Popescu dormea, era linişte”; “Trăgea mantaua să-i iasă pistolul la 
vedere”; “...era ceva necurat la mijloc!” 

Constat, şi mai mult azi că a fost o diversiune ca la carte: se anunţa 
că sunt terorişti pe blocuri (când colo erau câţiva ţigani curioşi să privească de 
sus primăria); Popescu ne-a anunţat că vom fi atacaţi că vin elicoptere duşmane 
pe Olt dinspre Dunăre (ulterior s-a spus că vom fi atacaţi din nord de la Slatina) 
iar noi aveam încredere în unităţile militare care se aflau în calea lor; că s-ar 
putea să ne invadeze bulgarii; de asemenea, că apa este otrăvită (deja lumea 
se alimenta de la Şipotul Encei). 

Am trimis echipe de apărare şi supraveghere formate dintr-un militar şi 
doi civili la puţurile forate pe frontul de aducţiune Stoeneşti dar nu s-a descoperit 
nimic. Culmea este că, atunci când Popescu dormea (lui i se adusese un pat 
de campanie în birou care era chiar al primarului, şi atunci şi acum) era linişte, 

nu existau alarme ori ameninţări şi nu mai trăgea nimeni cu nimic. Nici telefonul 
nu mai suna, însă, cum se trezea el, cum începeau panica, forfota şi ideile 
năstruşnice, de care sunt sigur că nu era străin. Se vedea că este ceva care 
mişună la mijloc, mai ales că el avea şi legături telefonice şi cu conducerea 
armatei. Am sentimentul că asculta de ordine şi era ceva necurat la mijloc, l-am 
şi zis: Domne comandant, acuma că venişi cu armata încoace, nu mai căuta 
domne terorişti. M-am prins eu că nu prea sunt. Dacă vrei, împuşcă-mă pe 
mine! Că tot vedeam că trage mantaua să-i iasă pistolul la vedere. 

Era spaimă de te apucau damblalele şi eram mulţi care credeam. 
Venise la Caracal în sprijin (spuneau ei), şi un grup de la Băbiciu în frunte cu 
Victor Goanţă, luaseră uniforme şi armament de la Gărzile patriotice (dar, 
culmea, n-aveau muniţie), c-auziseră că teroriştii atacă oraşul. 

* * * * 


“Au cotrobăit, la Miliţie, după arme”; “Săreau gardul cei de la 
Securitate!”; “...aveau mitraliere în spate”; “...am trăit o scenetă “; “Nu s-a 
tras nici un foc de armă la Primărie” 

Şi miliţia a fost ameninţată. A venit unul cu ideea, uite că nu mi-l 
amintesc, să se meargă să se facă aprovizionarea cu arme de la Miliţie. S-au 
coalizat alţii cu el, au ieşit pe poarta mică dinspre Cantina partidului, iar eu am 
luat legătura cu comandantul miliţiei să-şi ascundă şi să-şi protejeze 
armamentul. S-au dus, miliţienii au rămas încremeniţi, ăştea au cotrobăit şi n-au 
dat peste arme. 

Lucrurile s-au potolit şi datorită intervenţiei armatei, Popescu a luat 
legătura şi cu cei de la Securitate, iar când s-a potolit iufa, cam pe 24 decembrie 
stăm şi mă uitam (pe geamul din spate) în curtea primăriei, şi când mă uit, cine 
sărea gardul? Toţi ofiţerii şi subofiţerii de la Securitate cu mitralierele la spinare, 
aveau şi benzi de cartuşe, că-i cunoşteam pe toţi, vreo 10-12 inşi. Eu dădusem 
dizpoziţie să fie blocată poarta mică din spate. îi cunoştea nu ca atunci când 
aveau nevoie de o anvelopă, de o cameră pentru autoturism veneau la noi, sau 
veneau când voiau să stea de vorbă cu informatorii lor din fabrică. Eu ştiam toţi 
informatorii din Anvelope, pentru că ofiţerul nu se putea duce el în secţie, ci mă 
ruga pe mine să-i chem sub alt pretext, pentru că eu puteam să-i chem la raport 
întrucât am avut de la director decizie ca pe faptele disciplinare la care se 
primea referat trebuia să iau notă explicativă, declaraţia de rigoare... Am avut 
mult de lucru pe Decretul 400, dar am satisfacţia că n-a intrat nimeni în puşcărie 
din cauza mea. Nu ştiu încotro au luat-o sau ce-au făcut, pentru că eram tare 
obosit, am plecat apoi la Nelu Beseu unde am dormit o zi ş-o noapte. Altceva 
nu mai ştiu, pentru că eu nu vorbesc din auzite ori imaginaţie... 

Rep. : Aşa-mi şi doresc, eu vreau numai realitatea; iar titlul lucrării aş 
vrea să fie: Caracal 89 - Revoluţie şi dezinformare. 

D.A. V.: Cred că arfi mai exact Evoluţie după dezinformare. Unde a fost 

dezinformarea? Chiar în Primărie! în sensul că totul s-a desfăşurat după o 
regie. Noi n-am trăit revoluţie ci o scenetă în care săracul popor român a fost 
actorul principal. Eroul principal a fost vreunul dintre cei care au ajuns mai sus, 
care au profitat. 

Carigoiu a venit şi a stat foarte puţin, era fricos, acum mă şi mir că are 
certificat de revoluţionar! Singuru’ care a stat tot timpul, nu ştiu dacă are 
certificat de revoluţionar, a fost doctoru’ Stoica. Avea trusa medicală şi m-a 
rugat să stea şi el acolo că poate se întâmlplă ceva accidente. ..Ăla într-adevăr, 
a stat în Primărie tot timpul, a şi dormit acolo. Eu n-am putut să dorm. 

în faţa primăriei nu s-a tras nici-un foc. La Anvelope doar. l-au pus pe 
băieţi să apere întreprinderea sus pe secţia Amestecare că vin terorişitii dinspre 
Deveselu, iar unul dintre ei, a adormit cu degetul pe trăgaciul armei automate, 
nesiguranţate (a declanşat dar nu s-a întâmplat nimic deosebit, decât alarmare 
şi panică în tot oraşul). Şi a mai fost un incident, cu un soldat de la 01256 care 
a fost împuşcat. 


* * * * 


...Oprea, directorul de la Tricotaje, ne-a făcut banderolele pe care le-am 
purtat pe braţ, la revoluţie, l-a dat secretara telefon şi ne-a adus brasarde 
tricolore. Numai aşa ne cunoşteam între noi şi se dădea accesul în sediul 
Primăriei. 


* * * * 


...Atunci stătea lumea la Primărie şi în fabrici, vreau să remarc că acasă 
stăteau numai femeile cu copiii mici. Era un sentiment de panică. Se auzea că 
vin elicoptere, lunetişti, terorişti, oamenii manifestau o atitudine responsabilă, 
chiar patriotică, să-şi apere instituţiile şi locurile de muncă. 

* * * * 


„Au plecat cu bâte şi s-au întors cu salam”; „Organizarea. ..Pavel 
de la UTC. Anghel superviza!”; „Băi, să nu trageţi!”; ‘‘Securiştii au însoţit 
trenul" 


Rep.: De la Anvelope au plecat oamenii cu bâte la Timişoara? 

D.A.V.: Nu, cei de la Vagoane au plecat cu bâte, ştiu bine situaţia, ai 
noştri de la Anvelope au plecat cu pulane de cauciuc, că la noi cauciuc se 
găsea. Le-au confecţionat femeile din cauciuc crud pânzat, lungi devreojumate 
de metru şi groase ca pe mâna mea, dacă-ţi dădea unu d-ăla pe şale te căpia. 
De toată organizarea s-a ocupat bunul meu prieten, care mi-a rămas prieten, 
George Pavel de la UTC (care atunci, în ’89 era şef la sindicate şi ţinea şi loc 
de secretar pe oraş cu organizarea), plus vreo doi ofiţeri de securitate. Ei 

au coordonat îmbarcarea (anveloparilor, vagonarilor şi a celor de la tricotaje) în 
garnitura de tren. Pavel a fost trimis din partea partidului să ducă oamenii la 
Timişoara pentru manifestaţie, intimidare şi represiune. Activi erau şi cei din 
conducerea de partid din fabrică. Secretar nu mai ştiu exact cine era (ori 
Dumitru Silvia, ori unu Mititelu, îi ziceam noi). Au plecat încolonaţi de la fabrică, 
alături de şefii de secţii, de echipe... 

Fratele meu care lucra tot la Anvelope a fost acolo. îmi spunea că pe 
drum l-a frapat când stătea la geamul vagonului, iar un bătrân, lângă tren, în 
genunchi striga: Băi, unde vă duceţi aveţi grijă să nu trageţi in ei! Dar ei nu 
aveau arme de foc. La Timişoara l-a impresionat că atunci când au ajuns cu 
trenul în gară, pe peron era lume multă, femei cu copii în braţe. A fost dezlegată 
locomotiva de la tren iar Pavel şi securiştii care au însoţit trenul au dispărut. 
Unul care era strungar la Anvelope, Sebi, e tot de pe Valea Oltului de la noi, a 
avut inspiraţia şi curajul să coboare din tren, a luat un drapel de la oamenii 
Timişoarei şi l-a pus pe tren. Atunci toţi care se aflau jos au început să 
scandeze: Oltenii sunt cu noi! Caracalenii au avut curajul să coboare din 
vagoane, au abandonat “armele”, s-au convins de realitatea din Timişoara. 

Eu am mers la gară să-l întâmpin pe fratele meu şi am văzut o imagine 
stranie: oameni în toată firea, mergeu cu capetele aplecate, parcă le fusese 
ruşine de mersul lor. Au plecat cu bâte şi s-au întors cu batoane de salam şi 
pâine bănăţenească! 

De la Anvelope au fost cam jumătate dintre bărbaţi, vreo 200 la număr. 
De la Vagoane au fost mulţi, era şi uzină cu mii de salariaţi, l-am văzut când au 
ieşit încolonaţi, ai noştri cu pulanele de cauciuc iar cei de la Vagoane cu bâte, 
un fel de cozi de topor. 

Şi eu am primit sarcină să mă ocup de organizarea plecării. 

A venit şi primarul Anghel, atunci era şi prim secretar al Comitetului 
Municipal al PCR. 


* * * * * 


“MAIORUL POPESCU? ...AVEA Şl DEDESUBTURI!” 

Marian Scarlat, electronist 

Pe 21 când era mitingul la Bucureşti, cel cu întreruperile, ce mai, eram 
turbat în zilele alea de bucurie că scăpăm de nenorocit. Lucram la IGO, am venit 
acasă, nu mai ştiu cât era ceasul, am cuplat de la televizor prin magnetofon 
sonorul, aveam o boxă în balconul care dădea direct spre grădiniţă, cu efect 
auditiv către întregul scuar; i-am şi spus Iu nevastă’mea: “te-ai dat dracu dacă 
întrerupi aicea!”, (ea fiind fricoasă de fel), iar toţi care veneau dinspre gară se 
opreau şi ascultau ca la spectacol. 

...Am ajuns în centru, la Primărie pe la ora patru, cu gândul de ordine şi 

disciplină. Era hărmălaie, oamenii erau înrăiţi şi voiau să-l prindă pe Anghel, 
voiau să pătrundă în Primărie, dar nu prea ştiau pentru ce. Anghel fugise. în 
birou am intrat când era deja răvăşit, încercau unii să distrugă nişte carnete cu 
însemnări ale Iu’ Anghel, un album de familie, fotografiile copiilor, soţiei, 
documente personale, iar eu i-am oprit pe nenorociţii dracu. Le-am luat eu, 
le-am ţinut până a trecut aşa zisa revoluţie, iar când s-a potolit iufa şi a fost 
readus Anghel, m-am dus şi i le-am dat... 

...Era p’acolo Gâtan, Ion Rotaru a venit şi el acolo, la fel Mitrache, de la 
miliţie dar a plecat repede că oamenii nu mai voiau să vadă şapcă de miliţian... 

...Când a fost să facem şi noi FSN-ul am căutat să punem şi oameni ca 
lumea, nu să intre acolo toţi maidanezii, să ne facem de râs, că şi aşa... 

...Lume s-a adunat din ce în ce mai multă, era platoul plin. Se mai şi 
striga de bucurie că a căzut Ceauşescu, se mai şi cânta, dar dezordonat... 

... maiorul Popescu de la armată care a ajuns şef avea o atitudine 
destul de conturată, de clară, dar avea şi dedesubturi. ..avea şi părţi ascunse, 
se mai produceau şi şuşoteli! 

Carigoiu? ...mai fricos şi sfios! 

Chiţimia? Un om, parcă, prea înrăit împotriva regimului, oricum. ..prea 

agitat! 

...în situaţii delicate, critice, vezi pe omul-om! 

...După ce a fost pus Anghel în funcţie, în 1984, l-au luat ăştea să-l 
plimbe să vadă toate întreprinderile. La Anvelope a venit însoţit de vreo 15 inşi, 
şefii din fabrică, de la oraş şi judeţ, de la partid, sindicat şi uteceu, iar eu eram 
în tura a doua. Eram la laboratorul de electronice, mă pregăteam să intru în 
secţie, deja luasem la umăr geanta de depanare. 

Un ins mă ia la întrebări, cu ce mă ocup acolo, îi spun. El zice: „Aaaa, 
mai şi furaţi şi piese d’aci!” “Păi, dacă furăm nu vă dăm şi dumneavoastră!”, îi 
răspund eu. El râde, mă întreabă cât curent consum până mă schimb, i-am 
făcut calculul, îi spun că e un fâsss, finalul fiind: 

- Bă, tu ştii cine sunt eu? 

- Nu ştiu domne, de unde să ştiu! 

- Bă, de azi sunt primu-secretar al oraşului Caracal! 

- Şi ce dacă, şi eu sunt Marian Scarlat, cetăţean al oraşului Caracal! 

Toată suita a început să râdă, şi mi-am dat seama că Anghel are creier. 

A doua zi, - Anghel dormea la blocul porcinelor - mă trezesc cu Nicu Tufiş 
speriat: “Bă, Mariene, bă, ne-am dat naiba, trebuie să reparăm prim-secretarului 

televizorul cu lămpi, dacă nu ne mănâncă Diaconul” 

****** 

...Acuma, după 25 de ani, vor ăştea (în frunte cu Gabriela Oganovici) 
să ne strângem, să depunem documente şi să acţionăm în justiţie (pentru ca toţi 
care am fost în Consiliul FSN să devenim revoluţionari). Eu i-am spus, înainte 
de a veni Gâtan, că nici el n-o să fie de acord, şi nici unul dintre noi, decât nişte 
femei şi s-o mai găsi vreun dobitoc (Cum să fii tu, mă, după 25 de ani 
revoluţionar!) 

S-AU LUPTAT, ÎNTRE El, PENTRU PUTERE 

Dialog cu doctorul Stoica Radu 

...Simţul datoriei m-a împins pe mine să merg în centrul localităţii, să 
stau lângă oameni. Erau zvonuri care impuneau luarea de măsuri de ocrotire a 
sănătăţii, se vorbea de terorişti, de apă otrăvită, de acţiuni periculoase ale 
elicopterelor. M-am dus la dispensar, pe vremea aceea era dispensarul urban 
(era în interiorul spitalului unde sunt acuma cabinetele medicilor de familie), 
întâmplarea făcea să fi fost eu medicul coordonator. Am luat o caserolă mare 
plină cu seringi, nişte antibiotic, spirt, faşă şi m-am dus la primărie. 

Rep.: La ce oră aţi ajuns acolo? 

S.R.: Am ajuns după ora 16,00, deja se însera. 

Rep.: Care era atmosfera din centru: în Piaţa Victoriei şi în sediu? 

S.R.: Entuziasm! Entuziasm! Era piaţa plină şi tot vorbea lumea. Se 
perindau la fereastra de unde se adresau mulţimii cei care credeau că au ceva 
de spus. Concret, singurul pe care mi-l aduc aminte, era un părinte, Simion îl 
chema, era la biserica din centru, şi el a vorbit. Era peste suta de inşi adunaţi, 
lumea era speriată, şi după aceea, pe la zece şi ceva, seara, s-a anunţat să 
meargă lumea acasă , să aibă grijă, etc, etc. 

Rep. : în sediu cine se afla, cine se constituise în lider? 

S.R.: Domne, eu abia venisem de un an şi ceva în Caracal şi nu-i prea 
cunoşteam. în sala mare a Primăriei erau adunate notabilităţile nou înfipte în 
putere, îşi căutau locul. Anghel fugise pe geam, toată lumea ştie asta. 
Amănunte nu ştiu. Ceea ce ştiu cu adevărat este că în podul Primăriei era 
montată o mitralieră, şi asta ne liniştea, şi era un căpitan cu mustăcioară, foarte 
drăguţ, o figură bonomă, mai mic de statură, plinuţ, cu aer de ardelean. 

Avocatul Dobre Victor a fost aproape toată vremea acolo şi pot să 
spun că era cel mai activ. Sigur! Că n-a ajuns în FSN, nu-mi dau seama. A 
fost dorinţa de putere, fiecare se credea important, fiecare dorea să 
parvină... 

Atmosfera a fost normală în astfel de împrejurări, că se vorbea puţin 
mai tare... dar nu prea ştiam toţi asta. Mă refer la cei care eram în sală şi tot 
aşteptam să se întâmple ceva. Nu s-a întâmplat nimic! 

Rep. : Cum s-a constituit FSN-ul? 

S.R.: S-au adunat în sala de la etaj. Eu eram un simplu doctoraş, m-am 
dus acolo mai mult din curiozitate, din copilărie. Am vrut să ajut lumea în caz de 
necesitate. Nu pot să spun că am fost din eroism. 

Popescu, de la armată era acolo, dar nu prea-şi arăta faţa, într-un birou 
sta mai mult. 

. . .Au fost momente de panică, dar nejustificate, cred că era diversiune! 

După aia, se vorbea de Gâtan. Rotaru nu era atunci când am fost eu, 
şi nici Gâtan. Nu cred că era... Carigoiu era acolo, era singurul care voia să ţină 
ordine. 

Ceea ce ştiu eu, uite spre exemplu la spital, când erau evenimentele şi 
toată lumea la televizor, de gardă, la chirurgie era doctorul Savu care le-a gonit 
pe asistente, nu le-a dat voie să se uite la televizor, Se temea şi el, mi se pare 
firesc. A doua sau a treia zi a plecat la Bucureşti şi a lucrat pe la un spital, d’aia 
are hârtie de revoluţionar. Asta ştiu. Eu n-am pus asta pe răutatea lui, ci pe 
dorinţa de a asigura ordinea. 

Directoarea policlinicii era Păunescu Mariana. A fost fantastică! Director 
mare era Iulian Bârsan... Ei au venit a doua zi şi au vorbit în faţa cadrelor 
medicale solicitându-le să stea la serviciu zi şi noapte... A fost o foarte bună 
organizare. Păuneasca nu prea era ea iubită că era severă, dar era foarte 
serioasă. 

Ulterior la Primărie a vent doctorul Mihai Păun despre care se punea 
problema să fie primar, chiar în zilele alea fierbinţi (făcea parte din FSN, umbla 
cu banderola tricoloră şi mă lua pe mine cu el, voia să fie însoţit de cineva d-ai 
lui din spital). Fără discuţie a fost în primele rânduri. El a fost bolnav în 
ultima parte a vieţii, dar în rest a fost un om deosebit. 

...Evenimentele au fost mult mai tumultoase, cu mai mulţi lideri de 
opinie (care s-au luptat între ei pentru putere); dar eu n-am fost în lumea aia... 

Simpozion 

DUPĂ 21 DE ANI DE LIBERTATE! 

(Decembrie 2010) 


Locul desfăşurării: Cercul Militar Caracal 

Participanţi: Cpt. Tudor Mihai - şeful aprovizionării la Reg. de Irigaţii; It. 
maj. Ştefănescu Smarandache-comandant grup cercetare, Reg. 56 Paraşutişti; 
maistrul militar Cârjan Ion - tehnician aviaţie la Reg. 91 Av. Vânătoare; cpt. Dinu 
Dumitru - comandant Batalion Tancuri la Reg. Mecanizat; It. col. pilot Bujor 
Vasile - locţiitor comandant Esc. 3-a la Reg. 91 Av. V.; cpt Albu lon-şeful 
transmisiunilor la Reg. 56 Paraşutişti; maistrul militar Ciobanu Nicolae - 
specialist radiolocaţie la Reg. 91 Av. V.; It. maj. Enache Constantin - şef 
companie cercetare la Reg. 56 paraşutişti; avocat Sultana Vlaicu - soţie de pilot 
militar la Reg. 91 Av. V; It. Burneiu Dorel - şef staţie la Batalionul radiotehnic; 
economist Gâtan llie - primul preşedinte FSN Caracal; It. maj. Pandelea Vasile; 

mr. Andrei Constantin. 

Organizatori: Clubul A’VIS, reprezentat de Vasile Bujor, şi Colegiul 
Naţional loniţă Asan - prof. Jeana Marica. 

Moderatori: Jeana Marica şi Costel Vasilescu 

Prof Jeana Marica: Bună ziua, sunt profesoara Jeana Marica de la C.N. 
loniţă Asan şi, împreună cu colegul meu Costel Vasilescu, ne bucurăm să fim 
alături de dumneavoastră, cei care aţi participat direct la evenimentele de acum 
21 de ani; este vorba despre Revoluţia din 1989. Am înţeles şi din discuţiile 
preliminare că este pentru prima dată când vă întâlniţi în această formulă, nu 
sunteţi toţi cei care aţi participat, şi ne-am fi bucurat să fiţi cât mai mulţi, atât cât 
se putea - din cauza spaţiului. 

Ce ne dorim noi, astăzi, şi daţi-mi voie, când spun noi - mă refer la 
sectorul de învăţământ: elevii, tinerii dacă vreţi, să cunoaştem mai bine acele 
evenimente, cele din Caracal, lăsând pe cele la scară naţională; adevărat este 
că nu putem discuta despre cele din Caracal, dacă nu le încadrăm în fenomenul 
naţional; şi, de ce nu, european. 

Costel Vasilescu: Satisfacţia noastră este că vă avem acum, aici, pe 
dumneavoastră, militari sau civili care, raportat la momentul ’89, puteţi fi 
circumscrişi unui nume generic, cel de luptător, luptători importanţi care au scris 
cu fapta şi conştiinţa o pagină importantă din istoria României; iar noi vrem ca 
azi, într-o reunire de pionierat după 21 de ani, să lăsăm mărturii veridice - care 
să ilustreze acea clipă, ca izvor de reflecţie şi meditaţie - în vreme. 

Vrem un dialog sincer, iar rezultatul depinde de disponibilitatea 
dumneavoastră - cât şi de inspiraţia de a face o introspecţie în timp, de a vă 
reculege şi a sublinia cele mai semnificative momente - ca pecete dăruită 
generaţiilor. 

Sunteţi reprezentanţi ai principalelor forţe militare: aviaţia, paraşutiştii, 
trupele de uscat, radiolocaţia, tancuri - care, prin intermediul acţiunilor, au avut 
legături ori chiar au susţinut dispozitivele capitalei ţării şi Timişoarei (ori alte 
puncte fierbinţi). 

Am structurat discuţia pe câteva segmente care marchează paşii în 
timp, e bine să ne cantonăm asupra momentului pus în discuţie. 

J.M.: De aceea mizăm, încă odată subliniem acest lucru, pe 
răspunsurile dumneavoastră pertinente, obiective (şi nu avem niciun semn de 
îndoială); am constatat că sunteţi - in genere - militari, militarul fiind caracterizat 
de promptitudine şi exactitate; să trecem la dezbatere -pe care ne-o dorim 
degajată, la sfârşitul căreia câştigul să fie de partea comunităţii (a celor 
pasionaţi de istorie, de cunoaştere, de realism). 

C.V.: Vom stărui numai la momente şi evenimente care privesc 
Caracalul, petrecute în oraş şi zona Romanaţiului, dar şi în oricare alt loc unde 
au fost prezente detaşamente din oraşul nostru. Nu facem divagaţie, ci vrem să 
punctăm elemente şi clipe limită, surprize, decepţii, incertitudini, trăiri personale, 
acţiuni la care aţi luat parte ori în care aţi fost împinşi, subliniind obstacolele, 

nedumeririle, dezorientările şi chiar dezinformările. 

Aşadar, declanşarea alarmei de luptă şi rostirea indicativului Radu cel 
Frumos: ce aţi crezut, aţi făcut ce vi s-a spus, ce a urmat vom mai vedea... Cine 
începe? 

Albu Ion (căpitan în ’89, azi colonel): Mi-aş permite să încep eu... Pe 
data de 17 decembrie, după amiază, s-a primit indicativul - Radu cel Frumos 
care a fost transmis prin instalaţiile de alarmare ale unităţilor. Iniţial, ofiţerul de 
serviciu, de la mine de la unitate vorbesc, a crezut că e, totuşi, o greşeală, un 
asemenea indicativ (faţă de ce ştiam noi despre starea în care ne aflam la 
momentul respectiv, despre informaţiile pe care le aveam în ziua de 17) nu 
ne-ar fi dus cu gândul că s-ar întâmpla ceva atât de grav - încât să fie transmis 
acest ordin de luptă. S-au făcut verificări; într-adevăr, era real! S-au pus în 
aplicare: planul de aducere a cadrelor şi întregului personal în cazarmă, 
celelalte măsuri care erau prevăzute în sinopticul activităţilor ce urmau a fi 
desfăşurate... 

La momentul respectiv, nici comandanţii nu erau prea bine informaţi, 
abia ulterior au început să vină dispoziţiuni preliminare. Cert este că unitatea din 
care făceam parte, prin specificul ei, era o unitate care avea termen de ieşire la 
alarmă 4 ore, ceea ce s-a şi întâmplat: s-au format eşalonul de luptă, nucleul de 
mobilizare, după care am rămas în aşteptarea ordinelor. Era 17 decembrie. Am 
aşteptat toată noaptea, cadrele au rămas în cazarmă, militarii în termen la 
subunităţi. La acest indicativ, măsurile erau: scoaterea muniţiei de război din 
depozite, a tehnicii de luptă, distribuirea pe militari a unităţii defoc. 

Ulterior, au venit precizări privind repartiţia muniţiei pe oameni; aceasta 
a fost pusă în încărcătoare şi păstrată la nivelul subunităţilor, iar cealaltă tehnică 
- mă refer la unităţile de transport, de paraşutare, de transmisiuni - a fost 
pregătită, rămânând în aşteptare. 

C.V.: Bănuiesc că şi regulamentele militare prevăd explicarea motivului 
şi raţiunea ordinelor, pentru a fi conştientizate; ce vi s-a detaliat dumneavoastră, 
care era rolul în această conjunctură, acum, la această alarmă de luptă, de ce 
se dăduse, care era starea de spirit a militarilor din unitate, ce se vorbea? 

A.I.: In momentul respectiv, vă pot spune (din ce-mi aduc aminte acum, 
după douăzeci şi ...de ani): informarea a fost vagă! 

Pericol la graniţa de vest! 

Cert este că; din dispoziţiunea primară primită de comandant, atunci 
când am fost adunaţi pentru informare, ni s-a explicat că există un pericol real - 
la graniţa de vest; drept pentru care, printre celelalte unităţi care sunt 
desemnate în planurile Marelui Stat Major, cum era la vremea aceea, eram una 
dintre unităţile care puteau interveni cel mai repede, cel mai eficace (în afară de 
unităţile care, probabil, urmau să treacă la acoperirea frontierei). 

Vasile Bujor, (maior, azi comandor): Remarc un fapt extraordinar, o 
funcţionare perfectă - dacă dumnealor le-au precizat asemenea elemente. Ăsta 

a fost un caz fericit, înseamnă că au avut comandanţi de înaltă ţinută. Vreau să 
vă spun că la noi, la Deveselu, nu ne-au informat nimic; erau doar bănuieli la 
latitudinea fiecăruia (în perioada aia se asculta - foarte mult - postul de radio 
Europa Liberă), pentru că la noi în unitate au fost aduşi paraşutiştii pentru 
misiune la Timişoara, iar noi nu ştiam nimic! E o chestiune tare interesantă!... 

J. M.: Cum a spus domnu’ Bujor, se ştia că se asculta Europa Liberă; 
dar, dincolo de haina militară, bănuiesc că se ştia ce se întâmplă, după 16 la 
Timişoara şi, oarecum... vă aşteptaţi!... 

A.I.: Se ştia şi nu prea se ştia, pentru că aveam, la momentul respectiv, 
organele de contrainformaţii; după cum poate vă aduceţi aminte, foarte rar 
găseai un aparat de radio care să aibă posibilitatea de recepţie pe unde medii 
sau scurte (ş’apoi... acuma nu trebuie să ne ascundem după deget, Europa 
Liberă şi Vocea Americii, cel puţin la militari, nu cred că au fost atât de multe 
cazuri care ascultau în mod frecvent sau ocazional aceste posturi)... 

V.B.: Spre deosebire de dumneavoastră - care aveaţi alt mod de 
organizare şi acţiune -, la noi (la Celula de alarmă) unde făceam Serviciul de 
luptă, acolo - când începuseră evenimemtele la Timişoara - se asculta non stop! 

A.I.: Atunci da, la momentul respectiv, dar pe data de. ..să zic. ..15, 16, 
17, nu, pentru că nu aveam de unde şti... Aşa, în sensul ăsta, în noaptea de 18 
spre 19, şi noi am adus un radioreceptor de acasă şi am prins ceva-ceva, dar 
cu mare teamă, pentru că vreau să vă spun că biroul în care-mi desfăşuram 
activitatea (cu Cornea, Grosu, Nişulescu)... eram perete în perete cu biroul Cl- 
stului, nu puteam comenta, în fine... 

C. V.: Cum au început şi au evoluat lucrurile la trupele de uscat, în speţă 
la dumneavoastră - la Regimetul mecanizat, domnule colonel? 

Dinu Dumitru (căpitan, azi colonel): După primirea indicativului Radu 
cel Frumos, s-a început punera în aplicare a măsurilor prevăzute; iar referitor 
la activitatea mea, a batalionului de tancuri, prima problemă a fost 
disponibilitatea tehnicii (ca din cele 21 de tancuri să pot să asigur 10 tancuri, cu 
echipajele complete). Introducerea muniţiei era problema prioritară; la noi a 
durat cam trei zile - întrucât un tanc avea în jur de 55 de lovituri. Am cărat de la 
Depozitul de la Reşca, zi şi noapte, operaţiunea în ansamblu fiind foarte 
complexă. 

Era pus în aplicare planul, dar nu ştia nimeni pentru ce anume. Tot ce 
ştiam erau numai zvonuri: că la Timişoara se întâmplă ceva şi că trupele ruseşti 
ar fi intrat pe la Galaţi, că s-a tras asupra lor, iar noi să fim permanent pregătiţi... 
şi alte ştiri confuze, chiar cu caracter diversionist. 

Fac o paranteză aici: pe 14 -15 decembrie, aveam un militar din 
Timişoara şi eram în relaţii mai amicable; era mai amărât şi ţineam legătura cu 
maică’sa. . . Era în permisie şi a fost chemat imediat la unitate, iar eu am stat de 
vorbă cu el în cancelarie şi mi-a povestit cam tot ce se întâmplă acolo. Am 
chemat şi eu Statul Major al Batalionului, comandanţii de companii şi le-am 
comunicat că situaţia se cam îngroaşă, şi nu este nicidecum ce ni se dă nouă 
pe postul de televiziune şi la radio. 

S-a dus zvonul, şi din acel moment am intrat în vizorul organului de 
contra inform aţii, iar ofiţerul CI a stat numai pe capul meu zi şi noapte, în orice 
punct mă aflam. 

în afară de asta, noi- comandanţii de batalioane - trebuia să mergem 
în fiecare dimineaţă, să raportăm care este starea de spirit a oamenilor din 

subordine, ce se întâmpl - pe lângă stadiul pregătirii. 

Oamenii erau disperaţi! 

C. V.: Care era starea dumneavoastră, ce credeaţi, ce planuri vă 

făceaţi... 

D. D.: Intrasem într-o panică d’asta, aveam... o să spun mai târziu, când 
am primit ordinul de luptă să plec acolo, aveam (inclusiv) cadre militare care 
au început să plângă, soldaţi( inclusiv eu, când am dat ordinul de luptă pentru 
deplasare, aveam momente în care-mi pierea glasul, pentru că vedeam oamenii 
din faţa mea disperaţi, ca şi cadrele din toată unitatea, când au văzut că 
plecăm)... Domina frica, nimeni nu ştia ce se poate întâmpla şi cum! 

C.V.: Perioada de început a alarmei de luptă, din 17 până în 20 seara, 
când preşedintele Ceauşescu s-a întors din Iran, a culminat cu episodul (poate) 
cel mai zguduitor, prevestind o realitate dezlănţuită, şi anume plecarea 
paraşutiştilor la Timişoara... 

Burneiu Dorel (locotenent, azi It. colonel): Vreau să spun altceva ce nu 
vestea ceva bun: La început de decembrie eram în tură operativă şi am pornit 
staţiile la ora 9,00, întrucât tovarăşul Nicolae Ceauşescu pleca la Moscova; şi 
am stat continuu, până după amiaza când s-a întors( vreau să spun că nu a mai 
existat vizită în care şeful statului să revină în ţară în aceeaşi zi. Pentru mine a 
fost un semn de întrebare) . 

Ştefănescu Smarandache (It. major, azi It. colonel) : Haideţi să vă spun 
şi eu câteva lucruri. Eu sunt un ofiţer care nu am avut acces la informaţii, acum 
aflu că majoritatea aţi avut. Eu am făcut parte dintr-o structură care, după 1 
decembrie până pe 16 decembrie, am fost într-o tabără de pregătire în munte 
şi am venit pe 16 decembrie ,cu trenul, de la Braşov până la Caracal, seara am 
ajuns în gara Caracal; după care (ce nu aţi spus dumneavoastră), după care 
duminică, înainte de a se da alarma de luptă, s-a pus în aplicare Planul de 
măsuri care a funcţionat în timpul Congresului al XlV-lea. Spun asta pentru că 
am făcut parte din acel plan şi am fost primul chemat la unitate. Pe mine, alarma 
de luptă Radu cel Frumos m-a prins (fiind) în unitate. Eu îmi aduc aminte că, la 
posturile de radio şi televiziune româneşti, nu prea s-a dat nimic; ce e drept, noi 
am pus în aplicare măsurile de la alarma de luptă (şi, după ce li s-a făcut 
ofiţerilor de stat major o informare, a ajuns şi la noi- comandanţii de companii şi 
grupuri). Noi, primele informaţii pe care le-am avut la nivelul comandanţilor de 
grupuri, al ofiţerilor de jos, le-am avut de la militarii care au venit din permisie, 
din zona Timişoara. 

Acum, dacă vreţi, să vă spun trăirile unui ofiţer şi ce gândeam eu atunci: 

după ce am dat muniţia pe oameni, am cerut (prin comandantul companiei) 
comenzii regimentului să ne permită să mergem la volei, să ne ţinem în tonus, 
adică: până când plecăm la luptă, daţi-ne voie să facem mişcare. Când am fost 
trimişi la Timişoara, aveam 25 de ani, aveam un moral foarte ridicat, aveam o 
încredere oarbă în subordonaţii mei- pentru că ştiam că sunt foarte bine 
pregătiţi; şi, ceea ce este cel mai important (şi constat că lucrurile nu s-au 
întâmplat aşa în celelalte unităţi), aveam o încredere nemărginită şi nemăsurată 
(şi viaţa mi-a demonstrat că nu m-am înşelat). 

Eram legaţi de mâini şi de picioare... 

Eu pot să spun că nu am văzut niciun coleg al meu care să plângă, 
niciun militar în termen care să se dea înapoi; şi, ca să vă dau un element, aşa, 
de picanterie: de la Caracal până la Timişoara, îmbarcaţi în avion, noi am jucat 
şeptic. Ştiam că ne ducem la Timişoara, că acolo se întâmplă ceva, deci 
versiunea oficială, şi singurul lucru pe care-l aveam de făcut era să aşteptăm 
momentul; deci, nu trebuia nici să ne văietăm, nici să ne facem fel de fel de 
probleme, ştiam că pe timpul traiectului de la Deveselu la Gearmata nu aveam 
posibilităţi de acţiune, eram legaţi de mâini şi de picioare, aşteptam să ajungem 
la Timişoara, să ni se facă noi informări şi să trecem la acţiune. 

C.V.: Vorbiţi-ne concret despre explicaţiile care vi s-au dat, conţinutul 
ordinului, modul de îmbarcare; puteţi face referiri la numele comandanţilor, 
efective... 

B.V.: Este interesantă chestiunea asta, el povesteşte că efectiv a făcut 
lucrul ăsta. Să vă spun un aspect foarte interesant. Pe data de 17, am plecat 
într-o permisie- să duc fetiţa la bunici, la Galaţi. Acolo am primit telefon: “Radu 
cel Frumos”. N-am prea băgat eu de seamă; dar, la un moment dat, mi-a picat 
fisa şi am cerut lămuriri: mă, ce ai zis tu mă, Radu cel Frumos? la mai zi, mă, o 
dată! Mi se transmite exact indicativul. în fine... am plecat imediat, în noaptea 
aia, la Deveselu; comandantul sunase acasă la mine, să mă prezint direct în 
unitate. îmbrăcat civil, aşa cum eram, am ajuns... 

Domnilor! Când am coborât din microbuzul care m-a dus până la linia 
de avioane de lângă Celula de alarmă, unde se pregătea tehnica, se aducea 
muniţie de toate categoriile. La un moment dat, constat că aerodromul era plin 
de avioane de transport, iar paraşutiştii au început să vină îmbarcaţi în autobuze 
şi camioane. Prima mea senzaţie, emoţională puternic, pe care am sesizat-o şi 
m-a marcat, a fost când voi, paraşutiştii, introduceaţi muniţia în încărcătoare. Şi 
acuma am în urechi acel zgomot înfiorător. Atunci am şi zis: Bujoare, te-ai dat 
dracu’i 

Ş.S.: M-aţi întrebat de ordinele care ni s-au dat. Majoritatea sunteţi 
militari şi ştiţi că ordinele se dau pe etape. Noi am avut un ordin de deplasare 
(ulterior, pe timpul traiectului, urmând să primim dizpoziţiuni de luptă sau ordine 
când ajungem acolo). Singurul semn de întrebare pe care ni l-am pus noi la 
îmbarcare a fost că ni s-a interzis să luăm cu noi armamentul greu de infanterie... 

C.V.: Care consta în... 

Ş.S.: Care consta în aruncătorul de grenade AG-7, aruncătoarele de 82 
şi aruncătoarele de grenade AG-9, plus mitralierele de 7,62 (care existau la 
nivelul fiecărei companii şi care, pentru noi care ştiam ce înseamnă în câmpul 
tactic, a presupus o mare nedumerire). Am luat numai armamentul uşor; şi, 
gândind în perspectiva a ce se putea întâmpla, am bănuit că nu ni se vor acorda 
misiuni de luptă la graniţă sau în apropierea frontierei (şi aşteptam să ni se dea 
în zona Timişoarei). Ulterior, ni s-a făcut o informare numai la ofiţeri- de către 
un ofiţer de contrainformaţii... 

Enache Constantin (It.maj., azi colonel): Numai o secundă, vă rog; şi 
v-aş ruga să nu ducem în derizoriu ceea ce a semnalat domnul colonel Albu mai 
devreme. Din informarea care ni s-a făcut, am înţeles că există pericolul de 
intervenţie în graniţa de vest şi de aici derivau toate celelalte. 

Ştiam că mergem să apărăm ţara... 

Ceea ce spuneaţi dumneavoastră- că ascultaţi postul de radio Europa 
Liberă, pentru noi nu putea să fie decât un indiciu care... cum să spun... să ne 
pună şi mai mult în priză, că acest pericol exista; deci, noi am fost pregătiţi - 
în acele momente - pentru a respinge o eventuală intervenţie împotriva 
statului român. Cu această misiune şi cu acest gând plecam; noi mergeam cu 
inima deschisă, ştiam că mergem să apărăm ţara... 

C.V.: Vă rog să faceţi referiri mai exacte la armamentul şi 
harnaşamentul dumneavoastră, la numărul aeronavelor, la efective, trupe, 
comandanţi. . . 

A ./.: în orice caz, situaţia (dacă e s-o analizăm acuma, după 21 de ani) 
ni se pare simplă; dar, la momentul respectiv presupunea nişte operaţiuni 
desfăşurate succesiv, au fost oarecum complicate şi impuneau un grad de 
periculozitate (şi aici mă refer la faptul că în unitatea de foc pe care fiecare 
luptător o avea, în afară de muniţia de infanterie pentru armamentul individual, 
mai intrau şi cele două grenade de mână ofensive şi încă două defensive). 
Acuma, cine ştie ce înseamnă (şi, probabil, toţi cunoaşteţi), se iau nişte măsuri 
de siguranţă deosebite pentru categoria asta de muniţie; respectiv, focosul se 
transportă separat, grenada se asamblează în nişte condiţii speciale (ceea ce 
zice domnul comandor Bujor: noi, la coada avionului; în afară, unii introduceau 
muniţia în încărcătoare - pentru că s-au dat ordine) - venea ordin: „descărcaţi 
muniţia din încărcătoare şi o puneţi în lăzi”; după patru ore, ni se ordona „băgaţi 
muniţia în încărcătoare”, iar pe noi ne-a prins ordinul de deplasare la aeronave 
când era muniţia în lăzi. La Zebră (n.a. punctul de conducere a zborului) era It. 
colonelul Gogonţea - care ţinea legătura cu comandamentul - şi acolo a primit 
ordin: “Muniţia în încărcătoare, grenadele de mână pe oameni!” 

Bineînţeles că piloţii care au venit cu AN-urile aveau şi ei măsuri de 
siguranţă care trebuiau respectate; şi, de aici o întreagă discuţie: “domn’e, 
nu-mi urcaţi cu grenadele pe oameni!” (că, vă daţi seama: o greşeală, şi-ntr-un 

avion ce se putea întâmpla la altitudinea de 4 - 5000 de metri- la cât a fost 
eşalonat zborul). Eiii..., în condiţiile astea, în care (300 de oameni, 325 de fapt) 
am plecat la Timişoara, fiecare -în afară de muniţie, de 300 de cartuşe cât 
aveam pe noi- mai aveam câte două grenade ofensive şi două defensive care 
stăteau pe oameni, în buzunare, la piept. Vă daţi seama că nu ne era chiar aşa 
uşor, că oamenii sunt oameni: unii sunt mai exacţi în ceea ce fac, alţii sunt mai 
superficiali. Cu toate astea, nu s-a întâmplat nimic (din punctul ăsta de vedere) 
în timpul zborului până la Timişoara. 

Am plecat cu 9 avioane - în care am intrat cu tot cu oameni, cu tehnica 
de luptă pe care o aveam (fiecare soldat avea containărul individual, 
armamentul, muniţia; transmisioniştii aveau, în plus, staţiile radio, acumulatori 
de intervenţie, trusele de intervenţie pentru depanare, plus- la fiecare subunitate 
-fiecare comandant ştia foarte bine ce ia după el, pentru că aveam experienţele 
din taberele mobile, din aplicaţii, şi sunt o sumedenie de lucruşoare 
neprevăzute în nici un manual ori regulament, dar de care acolo ai nevoie, 
ş’atunci fiecare se adapta, iar la Statul major- documentele operative şi toate 
celelalte necesare funcţionării, în situaţie de luptă). 

B.V.: Acuma, să nu uităm că şi la Deveselu- când s-a dat alarma asta 
şi au venit şi paraşutiştii- a început să apară şi armamentul greu al aviaţiei, la 
aerodrom; şi atunci, au început tot felul de discuţii (ţin minte, se punea problema 
modului de înarmare a avioanelor, cu ce, în ce algoritm, la Grupul Tehnic se 
pregăteau rachetele). Au apărut armament şi muniţie pe pistă- ce unii nici nu 
şi-au imaginat vreodată... 

Până a pleca şi paraşutiştii la Timişoara, s-a format startul (din cele 
două escadrile de MF-uri), s-a dat SPL1 (n.a. Starea de pregătire de luptă nr. 
1)- care nu s-a ridicat mult timp. Erau mobilizaţi, la Celula de alarmă, toţi piloţii 
clasa I- pregătiţi pentru zbor; exista un dialog continuu- între inginerii de aviaţie 
şi piloţi-, în ceea ce priveşte: armarea avioanelor, pregătirea şi desigilarea 
contactelor şi butoanelor de tragere şi lansare (totul, pe fondul febrei de agitare 
şi necunoaştere a realităţii)... 

Disponibilitate totală, urma apăsarea pe trăgaci! 

Starea de pregătire pentru luptă nr.1 însemna că avioanele erau 
pregătite, din toate punctele de vedere: pilotul- echipat în cabină, sursa de 
alimentare pentru pornire era cuplată la aeronavă. în orice secundă se putea 
apăsa butonul de pornire, şi d’abia atunci am conştientizat că situaţia este 
foarte gravă. Din trăiri vă spun, în momentul când am văzut acea masare de 
forţe şi că se aduceau rachete (precum s-ar încărca o garnitură de tren) plus 
bombe, era ceva înspăimântător. Ulterior au fost aduse şi avioanele RFM, iar 
din hangar s-au scos toate avioanele, disponibilitatea regimentului fiind 100%. 
Echiparea cu armament a fost maximă, pe variante care depăşeau chiar şi 
prevederile manualelor de specialitate. Imaginaţi-vă ce însemnau, la un 
avion: două blocuri de proiectile reactive nedirijate, două rachete, o 

bombă, plus tunul de bord. 

Â.I.: Suntfoarte, foarte multe etape parcurse la Timişoara; şi, s-ar putea 
să mai desprindem ceva în cadrul discuţiei. Venind ca o completare la ceea ce 
a spus domnul comandor Bujor cu variantele de înarmare, faptul că dânşii au 
primit ordin, că-n baza unor ordine s-a făcut înarmarea aeronavelor, asta 
presupune ca- la nivelul conducerii armatei- să fi existat nişte indicii. De regulă, 
oriunde, în orice aplicaţie (şi în academie, dar şi în aplicaţiile pe care le 
desfăşuram pe armată sau pe diverse eşaloane), se pleca de la o situaţie 
generală jucată (şi aici, situaţia generală- invariabil- pornea de la relaţiile 
internaţionale ale statului roman; in cazul în care acestea se depreciau, se 
trecea într-o anumită stare de luptă, mişcările interioare produse- fie de grupuri 
de cercetare diversiune, fie grupuri infiltrate, în fine- i-arfi dus la concluzia că ar 
urma o invazie. De unde putea să apară această invazie? Din toate părţile!). 
Haideţi să ne aducem aminte care era situaţia statelor din jurul nostru: Bulgaria 
deja o rezolvase cu Jivkov, Ungaria mai'nainte, Ucraina şi Rusia... de fapt, 
Rusia (Uniunea Sovietică, la momentul respectiv) avea poziţia pe care o avea; 
şi atunci, era normal să se transmită- la eşaloanele care intrau în luptă- 
dispoziţiile astea. în acest sens s-a făcut informarea- şi la noi la unitate;de 
aceea noi am plecat bine (că semnele de întrebare au apărut că renunţăm la 
armamentul greu de infanterie şi la ce ne trebuia nouă pentru ducerea unei 
lupte- aşa cum ştiam noi că trebuie să o ducem: pentru acoperire, pentru 
ocuparea şi menţinerea unei zone importante), asta s-a întâmplat pe data de 19 
decembrie. 

Noi, pe data de 19 seara, către ora 17,00 am decolat, iar pe la 18,00- 
19,00 am aterizat la Gearmata; acolo, cum spunea colegul, am fost întâmpinaţi 
de un ofiţer de contrainformaţii de la Divizia de apărare antiaeriană (mă rog, 
ne-a făcut o informare sumară, ne-a explicat că în oraş au apărut- urmare a 
deciziei de a evacua pe pastorul reformat Laszlo Tokes- nişte mişcări de stradă, 
produse de grupuri de oameni care s-au dedat la acte de vandalism: au spart 
vitrine, au furat din magazine, dar -în condiţiile în care armata a ieşit să 
liniştească situaţia-grupuri de neidentificaţi au atacat armata în stradă, au 
incendiat transportoare blindate, că armata a fost nevoită să riposteze şi, 
ulterior, s-a retras în cazarmă; era vorba despre regimentul mecanizat de la 
Timişoara). 

Oraşul era devastat 

Respectivul ne-a făcut o introducere în atmosferă; e adevărat că am 
fost îmbarcaţi în camioane descoperite, iar de la Aeroport până la 
Comandamentul Diviziei de a. a. (pe unde am trecut noi, pe Calea Lipovei) am 
văzut: erau magazine cu vitrine sparte, rafturi goale- mă rog, asta era... 

Am ajuns în cazarmă- unde ne-a întâmpinat secretarul Consiliului politic 
al Diviziei, generalul Florea Cârneanu. După ce am debarcat din mijloace, ne-a 
adunat pe toţi şi, primul lucru care l-a făcut, l-a întrebat pe comandant: “Aveţi 

militari din Timişoara sau Arad?” “Da!” “Vă rog frumos, separaţi-i! Armele rămân 
în unitate, iar cei care sunt din Timişoara, Arad, din zona asta- am luat legătura 
cu Aerodromul- pleacă înapoi, la Caracal!” 

Chestiune care s-a şi întâmplat, maiorul Plăiaşu (căpitan pe vremea 
aceea) şi cu Repede (căpitanul Repede) s-au înapoiat cu cei vreo opt militari - 
care erau din zonă. 

Ş.S.: Am avut şi noi doi militari, în subunitatea noastră, pe care i-am 
menţinut şi nu i-am trimis la Caracal- fapt ce ne-a prins bine şi ne-a ajutat, 
ulterior, în desfăşurarea acţiunilor. Este vorba despre soldaţii: Văşar- din Arad 
şi Leşeanu- din Timişoara. 

A.I.: Pe noi, chestiunea rămânerii fără opt militari care cunoşteau oraşul 
şi zona ne-a dezavantajat, ulterior, foarte mult; şi am să vă spun şi de ce, la 
momentul potrivit. 

După etapa asta, a făcut o informare întregului efectiv:ce se întâmplă 
în oraş, că au apărut grupuri care provoacă dezordine, că (într-adevăr) la 
balconul Operei au apărut nişte dizidenţi care atentează la idealurile politicii 
interne, că există pericolul să fim invadaţi de Ungaria ş.a.m.d.; după care, 
militarii în termen au intrat la cazare, iar pe noi- cadrele militare- ne-a adunat 
acest Cârneanu în spălătorul de la etajul doi (acolo stăteam, o clădire mare, mai 
mare decât Casa Armatei, era cu dormitoare, cu săli de specialitate). Deci, 
acolo în spălător ne-a făcut pregătirea: “vedeţi că o să daţi nas în nas cu grupuri 
mari, îi somaţi să se oprească!” Deja era instituită de Ceauşescu STAREA DE 
NECESITATE în Timişoara, situaţie în care era interzisă circulaţia în grupuri 
mai mari de trei persoane. 

Trageţi! Sunteţi acoperiţi de lege! 

Printre altele, ne-a explicat şi cum să facem somaţia: ” Vedeţi că în 
regulamentul de gardă şi garnizoană somaţiile se fac prin voce şi prin 
armament! Trageţi întâi foc de avertisment în aer, dacă nu se opresc, trageţi la 
picioare. Dacă nu se opresc nici acum, e posibil ca ricoşeele să sară şi mai sus. 
Sunteţi acoperiţi de lege!”\ n fine, chestiunea asta ne-a cam dat de gândit. Cert 
e că, după ce a plecat de acolo, noi ca şi cercetaşi, plus ofiţerii din Statul 
Major... 

Eu am avut şansa să întâlnesc, acolo, nişte colegi din academie. Unul 
era chiar comandantul batalionului de transmisiuni de la Divizie şi avea biroul 
chiar în clădirea în care eram noi cazaţi. Am intrat repede în legătură cu el, m-a 
invitat la el în birou şi m-a informat, în detaliu, despre ce se întâmplase. Omul 

ăla avea în batalionul de transmisiuni şase militari despre care nu ştia 
unde sunt, probabil nici nu i-a mai găsit, pentru că - vorbind cu el după o 
perioadă, bănuieşte că au fost în lotul celor şaizeci şi ceva care au fost 
duşi de la morga din Timişoara, în Bucureşti - la Crematoriul Cenuşa... 

Armata a ripostat! 

Era (pot să zic aşa, fără să analizez prea mult) deja panicat. Ştia ce s-a 
întâmplat şi mi-a spus: “s-a tras, măi, s-a tras cu armamentul; ce să mai o 
învârtim că armata a ripostat? S-a tras! S-a primit ordin şi s-a tras, s-a 
executat! Sunt mulţi morţi la spital!” 

Plus de asta, ce ne-a şocat pe noi: o parte dintre cadrele militare îşi 
aduseseră familiile şi dormeau în cazarmă. Chestie care ne-a dat de gândit. Mai 
m-am întâlnit cu un alt coleg, locotenentul major Cora; şi ăsta la fel, mi-a întărit 
informaţiile pe care le primisem de la Petreuş. Am căutat să obţin cât mai multe 
informaţii şi de la soldaţii din cazarmă, şi de la personalul civil - care deservea 
Punctul de comandă de la Divizie (şi vreau să spun că acolo erau câte 40 - 50 
de femei pe tură, erau dictoriţe, planşetistele, centralistele, telexistele şi era 
imposibil să nu înţelegi ceva, când discutau ele acolo la fumat). 

Seara către 22,00, comandantul nostru - It. col. Gogonţea - a fost 
convocat la Comitetul Judeţean Timiş al PCR, împreună cu ceilalţi comandanţi 
de unităţi. Acolo era Bălan (care era prim-secretar al Comitetului judeţean de 
partid), Ion Coman, Emil Bobu, Victor Stănculescu, Dăscălescu, generalul 
Chiţac şi alţii. 

S-au stabilit nişte măsuri, dar informaţiile n-au fost puse pe masă - ca 
să ştim şi noi la ce ne aşteptăm; în schimb, unităţii noastre i-au repartizat trei 
obiective - pe care să le luăm în pază şi apărare şi să împiedicăm ieşirea şi 
afluirea, spre obiectivele astea, a grupurilor de oameni. Am avut Solventul, 
care era unitate de risc unu, UMT-ul şi Comitetul Judeţean de partid. Acuma 
- cum să împărţi trei sute de oameni (erau zone mari, numai platforma de la 
UMT era cât cartierul HCC!)? 

E.C.: Aş vrea să subliniez câteva elemente, până intraţi dumneavoastră 
în substanţa evenimentelor propriu - zise. 

Povestea fratele meu Ştefănescu - eu aşa-i numesc pe paraşutişti, 
pentru că - realmente - am ce să le datorez, faţă de ce s-a întâmplat acolo - că 
noi am plecat din garizoană, cu o misiune de luptă într-o situaţie (probabilă) de 
atac a graniţei de vest; iar primul declic pe care l-am avut a fost la îmbarcare, 
când ni s-a spus să nu luăm armamentul important, de bază până la urmă: 
mitraliere, aruncătoare (măi, nu se poate, deşi ni s-a explicat că - la nevoie - 
vom primi acolo, dar chiar un militar cu o precară pregătire îşi pune întrebarea: 
măi, cum merg să apăr graniţele ţării folosind un armament despre care nu ştiu 
cum trage? E o chestie ciudată până la urmă!). 

Ajungem acolo, un al doilea element - care iar ne-a pus pe gânduri, pe 
mine şi pe cercetaşii cu care am avut permanent dialog (chiar vreau să deschid 
o paranteză, să le mulţumesc pentru modul cum au acţionat - pentru că ne-au 
dat gura de oxigen necesară -, pentru a lua o atitudine, la un moment dat, într-o 
situaţie realmente critică). 

Ajungem la Timişoara, coborâm pe aeroport şi, dincolo de informarea 
pe care ne-a făcut-o acel Cl-st (sigur, noi filtram), am fost pregătiţi (noi, 

paraşutiştii), iar în momentul în care ne-a şi indicat o demonstraţie de acţiune 
împotriva demonstranţilor, ne-am dat seama că nu mai e vorba de graniţă, cu 
alte cuvinte ni s-au arătat nişte proceduri prin care noi am putea anihila o masă 
de oameni, nu neapărat de militari. 

Am intrat în municipiu: Timişoara era devastată (ce spunea domnul 
colonel mai devreme, sunt chestii subţiri, era devastată îngrozitor, transmitea 
fiori)... Nici asta n-a fost suficient, am fost solicitaţi la o pregătire. 

Spunea că, la un moment dat, am fost solicitaţi la o pregătire - făcută 
de generalul Cârneanu. Eu acuma vă spun, relev un aspect - care pentru mine, 
care mă credeam un tip care nu se impresionează atât de uşor, m-a clătinat un 
pic: dincolo de pregătirea aia (“vedeţi, se face uz de armă!”), fără îndoială a 
şi spus: “în condiţiile legii”; dar spune: „dacă va fi lovit între ochi, e vina lui 
c-a stat în genunchii”. Mai mult decât atât, cea care m-a apăsat a fost 
ameninţarea: “de modul cum vă îndepliniţi misiunile, răspundeţi! Nu uitaţi 
c-aveţi acasă familii care vă aşteaptă!” 

Deja a picat ceru’ pe noi, vă daţi seama. Ce să mai vorbim despre faptul 
că, la un moment dat (eram cantonaţi într-o zonă relativ periferică a Timişoarei), 
era cerul roşu, roşu; n-am văzut în viaţa mea aşa ceva! Din zona în care ne 
aflam noi nu se trăgea; dar, pe o direcţie nu ştiu exact unde, nici nu vreau să-mi 
amintesc, se vedea ca ziua acolo. Cine trăgea, de ce trăgea, iarăşi e mai puţin 
relevant. Ce-aş vrea să mai semnalez? 

Aţi trecut peste o etapă; la un moment dat, înainte de a ajunge la acele 
misiuni, ni s-a făcut invitaţia să apărăm Inspectoratul de Miliţie. Imaginaţi-vă o 
clădire suficient de mare, înţesată de oameni (când spun înţesată, imaginaţi-vă 
că nu puteai să treci unul pe lângă altul pe holurile alea, oameni care erau 
înarmaţi toţi), iar noi am fost solicitaţi să-i apărăm de undeva, din exterior. Şi 
împotriva cui, până la urmă (ne întrebam). 

Am refuzat misiunea! Din momentul ăsta, să ştiţi că tot ce au făcut 
paraşutiştii a însemnat cel puţin o evitare a îndeplinirii misiunilor, în forma în 
care a fost dată; dar, de cele mai multe ori cu pactizare cu cei care, până la 
urmă, am înţeles că erau demonstranţi. 

A fost primul refuz de misiune; sigur, noi am motivat că nu se poate 
executa din faţa unei clădiri (eficienţa e maximă din clădire, nu din afară), că nu 
erau obstacole suficiente în faţă - deşi nu-mi explicasem împotriva cui să ne 
cantonăm, cu forţele în exterior. Şi, atenţie, să faci uz de armă! 

Dacă, cineva-mi spune, sunteţi majoritatea militari de carieră, cum se 
face uz de armă - de către o grupă sau un pluton, se face cu somaţii? Asta 
numai santinela o poate face! Că se face permanent caz de acest lucru! Că s-a 
dat ordin să se facă uz de armă, în condiţiile regulamentului etc etc... Nu cred 
că prevede aşa ceva. Noi am primit ordin expres să tragem! Şi dacă n-am 
primit, după douăzeci şi ceva de ani, am rămas cu aceeaşi convingere. 

A.I.: Ne-au repartizat obiectivele pentru apărare şi pentru interzicerea 
defluirii mulţimilor şi alte probleme - care pentru noi contau prea puţin. 

Era şedinţa operativă şi era în direct cu Comitetul Central, în care le-a 

transmis Ceauşescu să facă pregătirea militarilor - că până în acel moment 
şi-au făcut datoria. De altfel, comunicatul a fost dat pe postul de televiziune, a 
doua zi. Important e că, în momentul în care s-a întors comandantul nostru de 
acolo, vă spun - era schimbat la culoare! 

Scăpăm cu viaţă? 

Era o sală de pregătire mare, noi eram acolo în primele rânduri. A pus 
pe masă hârtia: “Asta avem de făcut! Să vedem cum scăpăm cu viaţă de 
aici!” 

Ăştea au fost vorbele, nu s-a discutat despre cum executăm, cum 
facem, cum le învârtim, ci cum scăpăm cu viaţă de aici. El a intuit din poziţia 
celor care au participat acolo. 

Printre documente, că mai devreme discutam cu domnul colonel 
Popovici despre caracteristici de lucru, am primit de la garnizoană frecvenţe, 
indicative, dar nu chei, nu parole. Eu l-am întrebat pe comandant despre cum 
lucrăm, că nu putem să ne protejăm! „Asta mi-au dat, cu asta lucrăm!” mi-a 
răspuns comandantul! Şi, într-adevăr, mai târziu am avut probleme. Te trezeai 
pe frecvenţă cu cine voiai şi cu cine nu voiai - exact când aveai de dat nişte 
dispoziţii, ordine importante în economia acţiunilor. N-a durat, cred, o oră- 
ne-am repartizat noi subunităţile pe cele trei obiective. Ei, la divizie, aveau un 
sistem de alarmare, cred că la fel ca şi la radiolocaţie, cu sonerie, cu nu ştiu ce, 
când se trecea - succesiv - dintr-o stare de luptă în alta. Ei aveau turele care 
erau la somn, şi-n anumite momente îi cheamau şi p’ăia de la odihnă, pe tură. 
Şi-acuma, stabilisem cu ei: băi, fraţilor, daţi-ne şi nouă un semnal - pentru că la 
jumătate de oră, la oră, când îşi alarmau ei subunităţile, ne alarmau şi pe noi. 

Nouă ne repartizaseră nişte camioane cum eu n-am mai văzut până 
atunci, nişte KRAZ-uri foarte înalte, cu punţile foarte sus, cu roţi mari, de 
ajunseseră soldaţii noştri de nu durau două minute şi erau îmbarcaţi, cu 
armament şi muniţie. Eiii, noaptea aia am petrecut-o în camioane, şi era o 
ploaie, o ploaie în luna decembrie, era cald atunci. în fine, dimineaţa s-a ieşit la 
obiective. Pentru că bănuiam cam ce se va întâmpla, am tărăgănat ieşirea la 
misiune (ştiam că la ora şapte se fac schimburile la uzine, în platformele 
respective): nu ştim, daţi-ne traseul pe unde s-o luăm, daţi-ne călăuze că nu 
ştim Timişoara. în prima zi, ne-au dat câte un ofiţer, la capul de coloană, 
călăuză. S-a ajuns la obiective: la Comitetul judeţean s-a ajuns relativ uşor şi au 
intrat în sediu pentru pază, dar la celelalte două obiective... 

în momentul în care s-a ajuns la obiectivul UMT, în întreprindere cele 
două schimburi încetaseră lucrul, deja se organizaseră, şi d’acuma nu se mai 
punea problema că sunt grupuri de oameni care se dădeau la acte de 
dezordine, de vandalism. Erau bine organizaţi, aveau oameni exacţi; citeam, 
mai de curând, legea organizării adunărilor publice. Domn’e, parcă o ştiau de 
atunci: aveau oameni de ordine, au găsit - printre ei - câţiva din ăştea tinerei, cu 
gura foarte mare, şi i-au exclus din rândul lor; cert este că militarii noştri luaseră 
dispozitiv în faţa porţii numărul unu, la vreo 50 - 100 de metri, din relatări. în 

momentul în care au ieşit oamenii din întreprindere, cel care conducea grupul 
acelor oameni care ieşeau spre Piaţa Operei, aveam să aflu mai târziu că s-au 
dus, a ieşit în faţă şi, cu ofiţerul comandant de la noi, era colonelul Tabacu la 
dispozitivul respectiv, a purtat o discuţie foarte scurtă: „Suntem cetăţenii 
Timişoarei, vrem să ieşim în Piaţa Operei. Ce aveţi de gând cu noi?” Atunci, 
Tabacu a zis: “Daţi-mi zece minute să plec cu oamenii de aici!” 

Nu mai încăpea discuţie cum să...; erau exact părinţii, fraţii, verii, rudele 
noastre”. 

C. V.: Puteţi să localizaţi in timp, cu exactitate? 

A.I.: Asta se întâmpla pe 20 decembrie dimineaţa, între orele 9 şi 10. 
Respectivu’, şef de secţie sau ce-o fi fost, a tras pe asfalt cu coada drapelului o 
linie şi a zis: ”Un sfert de oră nu trecem de linia asta!” Tabacu s-a întors, a 
îmbarcat toţi oamenii. Deja erau foarte departe şi oamenii ăia nu se mişcau de 
pe loc. Au respectat cu sfinţenie cuvântul dat. Acela poate fi consemnat drept 
momentul pactizării armatei cu manifestanţii. Aceeaşi scenă s-a petrecut şi la 
Solventul, decât că manifestanţii n-au ajuns faţă-n faţă cu militarii, cu armata. 

Când s-a consemnat momentul de la UMT, i-am retras şi pe cei de la 
Solventul. Cei de la Solventul au venit în cazarmă, era batalionul lui Vasile, iar 
cei care au fost la UMT - compania de stat major şi antitancul, s-au dus în sprijin 
la Comitetul judeţean - pentru că fuseseră solicitaţi, erau foarte puţini acolo. 
Gurski era acolo şi s-a mai dus şi subunitatea asta (de fapt, un conglomerat ce 
era acolo, antitancul şi...) iar cercetarea făcea misiuni specifice. 

C.V.: După cum vedeţi, am făcut paşi in timp, am început cu 17 
decembrie, suntem acum în 20 - când preşedintele Ceauşescu s-a înapoiat din 
vizita din Iran. Transmite un mesaj către ţară, fiind flancat de Manea Mănescu 
şi Ion Dincă; a doua zi, au loc in unităţile militare adunări de susţinere - cu un 
anumit mesaj. Aici, v-aş ruga să stăruiţi asupra comportamentului oamenilor, 
asupra a ceea ce se propovăduia. . . 

Ciobanu Nicolae (maistru militar, azi sublocotenent): Uitaţi dovada aici, 
citeşte dumneata - că eşti mai tânăr.. 

C. V.: “Precizări privind organizarea şi desfăşurarea de adunări ale 
personalului. în ziua de 21. 12. 1989 în unităţi şi formaţiuni vor avea loc adunări 
în care să se condamne actele grave care au avut loc la Timişoara... .şi multe 
altele, văd aici subliniat... 

în slujba cercurilor reacţionare! 

Condamnarea fermă a actelor teroriste, fasciste, provocatoare şi 
produse de grupuri huliganice, aflate în slujba cercurilor reacţionare, 
imperialiste, iredentiste, şovine- prin care se urmăreşte destabilizarea vieţii 
sociale, politice, dezmembrarea autorităţii, distrugerea patriei noastre 
socialiste... .şi multe, multe alte precizări... semnează, pentru Secretarul 
Consiliului politic al Aviaţiei Militare, colonel Andrei Berescu”. 

D. D.: Asemenea instrucţiuni au sosit în toate unităţile, inclusiv la noi. 

Misiune de luptă ordonată în noaptea de 23.12.1989 

Eram în alarmă de luptă în unitate (n.a. U.M. 01256, Caracal) şi, pe data de 21 
decembrie 1 989, pe la ora 7,30 - 8,00 ,am fost chemat la secretarul Comitetului 
de partid -care mi-a spus că voi deschide Adunarea întregului personal al 
unităţii (care urma să aibă loc la ora 10), în care să exprim ataşamentul la 
politica Partidului Comunist, urmare a evenimentelor de laTimişoara. 

C. V.: La care secretar de partid? 

D. D.: La 01256, maiorul Popescu. Am primit ordin... 

B.V.: Cine e Popescu Nicolae? Este la noi la Asociaţie? 

D.D.: Era secretarul Comitetului de partid... 

B.V.: Cel care a fost ulterior la Cercul Militar, şef? 

D.D.: Da, da... 

B.V.: Extraordinar! 

D.D.: Mi-a indicat ca eu să iau cuvântul primul la acel miting, întrucât 
eram mai în vârstă, aveam priză la mase mai mult, şi bineînţeles că am 
refuzat, eu cunoscând realitatea care se petrecea- mai bine faţă de alţii. Au 
apărut discuţii între mine şi el, lucrurile s-au calmat, dar nu s-a mai ţinut 
mitingul, pentru că s-a primit ordin de la Comitetul Central, că după amiază va 
avea loc o mare adunare în Bucureşti. în situaţia asta, am scăpat să mai iau 
cuvântu. Am avut discuţii, că de ce nu vreau să iau cuvântul, iar eu nu ştiam 
cum s-o scald, c’aveam doi băieţi în Şcoli militare, unul la Mediaş şi celălalt la 
Piteşti, eu plecat la alarmă, soţia singură cu fata, şi mă gândeam la ceva, parcă 
aşteptam ceva să se întâmple. 

Făceam şi eu parte, eram membru în Comitetul de partid, cadrele mai 
cu funcţii - cum eram eu comandant de batalion - eram cooptaţi şi la partid. 
Trebuia să susţinem Comitetul Central, conducerea partidului... 

V.B.: Eiii, asta este, asta se cerea! La dumnealor acolo, a mai ţinut 
treaba; în schimb, la noi la Deveselu (şi-mi pare rău că nu avem aici, între noi, 
un secretar de partid - aş vrea, acuma, să-l întreb ce a simţit el acolo, când l-a 
chemat comandantu’, şi ne-a adunat pe toţi, din regiment, pe platou)... 

De ce nu sprijinim partidul?! 

El a început să vorbească: reproşându-ne că de ce nu sprijinim partidul, 
că asta este atitudinea noastră! Noi am început să ne mişcăm, să vorbim între 
noi... Au fost nominalizaţi cei care să ia cuvântul, de către tovarăşul locotenent 
- colonel Harpailă, viitor general, şi printre ei se afla şi tovarăşul Vulpescu, un 
ofiţer cu origine muncitorească. Vreau să vă spun că unii erau chiar pătrunşi de 
ceea ce spuneau, doar că nu plângeau, şi am în imagine pe unu’ de la Grupu 
Tehnic, care era secretar de partid (Neagu îl cheamă). 

Am fost foarte mulţi care ne-am întors cu spatele, unii au început să 
fluiere (adică am avut o atitudine) - ştiind exact ce se petrece în ţară; unii însă, 
se pregăteau să adune cotizaţia la partid. Şi era 21 decembrie - când ţara se 
pregătea să ia foc! 

Eu am fost, permanent, în gradul 1 de luptă - şi nu cunosc, în amănunt, 

comportamentul lor; dar modul cum s-au manifestat, înţeleg că trebuia să 
mănânce şi ei o pâine, dar nu pot decât să-i comdamn. Cu toate că, cei de la 
organizaţiile de la escadrile nu erau plătiţi pentru funcţia asta, chiar după ce se 
dăduse armamentul individual şi situaţia se îngroşase, mergeau cu comandanţii 
lor la subunităţi şi ţineau cuvântări politice. Modalitatea în care ei au acţionat şi 
s-au prezentat în zilele alea, la majoritatea ne-a dat de gândit despre caracterul 
lor. 

Goşa Doru (maistru militar, azi tot maistru militar): Ăştea, secretarii de 
partid, au devenit - apoi - cei mai înfocaţi revoluţionari!... 

B. V.: Aveam piloţi care erau secretari de partid; şi, ca să treacă printr-o 
stare d’asta, duplicitară, când tu zburai plan la plan cu el şi după aia să te 
condamne... 

Eu nu sunt un povestitor bun, dar sunt unii oameni care pot să vă spună 
că, atunci când au ieşit în faţa regimentului şi subliniau: importanţa partidului, a 
tovarăşului Ceauşescu, ce înseamnă momentele respective, în care ei ştiau 
exact ce se petrece la Timişoara, când noi eram convinşi că Timişoara se 
deplasează în centrul ţării, ei acolo ne spuneau să condamnăm huliganii şi să-l 
sprijinim pe Ceauşescu, să nu cadă. E o chestie! Şi iată că, dacă până acum un 
an erau restricţionaţi de a accede în asociaţiile cadrelor militare, de a fi avansaţi, 
acuma s-a ridicat această interdicţie - deşi au fost principalii beneficiari ai 
sistemului! 

C. V.: Suntem in 22 decembrie, Ceauşescu a plecat, unităţile erau ca o 
oală sub presiune... Ce a urmat? 

Haos la Deveselu! 

C.N.: Am să vă spun de unde a plecat haosul revoluţiei - la Deveselu... 
Dumneavoastră, domnule Dinu, aţi venit în unitate pe data de 23. La capătul 
pistei de la Stoeneşti a fost amplasat un tanc. Cine a hotărât ca acel tanc să 
deschidă focul spre interiorul aerodromului? Atunci a început haosul revoluţiei 
la Deveselu, când am văzut foc de salve de trasoare am crezut că tot regimentul 
ia foc. Asta e enigma care mă macină pe mine. Cine a dat ordin? 

G.D.: Trasoarele au pornit din spatele Grupului Tehnic, am fost apăraţi 
noi - că aveam Depozit de rachete; culmea e că au început să tragă escadrilele 
spre noi, iar noi nu am deschis foc, nu s-a tras nici un cartuş în toată perioada 
revoluţiei... 

Atunci când am văzut că s-a decolat cu două avioane, nu ştiam cine a 
decolat - dar am considerat că e cineva infiltrat în regiment. Nu poţi să-ţi explici: 
decolează avionul tău şi tragi chiar tu în el?! La noi, s-a tras cu toate 
categoriile de armament: pistolete, puştile de ia gărzile patriotice, 
mitraliere, tunuri de baterii antiaeriene şi de pe tancuri... 

C. V.: 22 Decembrie, ora 12, a reprezentat un şoc: Ceauşescu a fugit cu 
elicopterul - de pe acoperişul Comitetului Central, după ce - cu câteva ore în 
urmă - fusese anunţată moartea ministrului Milea. Care au fost reacţiile în 

unităţile dumneavoastră? 

V.B: După fuga Iu’ Ceauşescu, la noi - la regimentul de aviaţie de la 
Deveselu - s-a dat stare pentru pregătire pentru luptă nr. 1(SPL-1), patru piloţi 
s-au urcat în avioane, avioanele erau înarmate, şi a primit ordin să decoleze 
comandorul Stoica. A pornit, m-am dus la el la avion (eram în aceeaşi escadrilă) 
şi i-am zis: ” mă, dacă-l vezi, tragi!” Era vorba despre trimiterea pentru urmărirea 
şi doborârea elicopterului în care se afla Ceauşescu! Aberant era însă faptul de 
a trimite un avion MiG-21 (care zboară cu viteza minimă de 600 km/oră) să 
tragă într-un elicopter - care se putea ascunde şi după o clădire şi nu putea fi 
descoperit. O nebunie! Dar uite că s-a întâmplat, şi multă vreme ne-am pus 
întrebarea asta: de ce? Pentru ce? Când se trăgea din toate părţile! Nu exista 
să mişte ceva - fără să auzi foc de armă! 

Tot atunci, comandantul de regiment (şi reţineţi ce informaţii au ajuns la 
noi, la piloţii din regiment, că în pădurea Reşca se află un regiment de tancuri 
care se pregăteşte să atace aerodromul Deveselu. O dezinformare totală!)... 

D.D.: Unitatea de tancuri a primit altfel de ordine... 

B.V.: La fel, a dat ordin la patru avioane înarmate cu blocuri cu proiectile 
reactive, pe 22 decembrie, să decoleze; dar, surprinzător este că acei piloţi care 
au decolat nici măcar nu făcuseră trecerea pe tipul de avion în care zburau 
acum. Unii nici nu ştiau contactele, cum să armeze tunurile, să tragă 
proiectilele; să fi făcut misiuni de genul ăsta! lacătă, ei au fost urcaţi în avioane 
- pentru a lichida acea unitate cantonată în pădurea Reşca. Au decolat, s-au 
dus la Reşca, toate tunurile s-au blocat (aşa spuneau ei, dar nu asta este 
realitatea); un singur pilot a tras acolo (comandorul Costică) două proiectile, 
care au lovit streaşină de la cabană. 

întrebarea noastră era: de ce nu ne-a trimis pe noi, cei care zburasem 
tipul ăsta de avion (şi rădeam toată pădurea, dacă era de ras)?! Atunci au 
decolat: Juncu, Neagoe, Costică şi Calcişcă. Cred că toate aceste inadvertenţe 
au fost făcute cu bună ştiinţă... întrebarea noastră este: de ce i-a decolat pe ei, 
pentru că erau - efectiv - adevărată carne de tun?! Dacă deschidea focul şi 
subunitatea de tancuri, ce se întâmpla acolo?! Era admisă, eventual, o misiune 
de cercetare. 

D.D.: Referitor la aviaţie, era bine să fie - aici - cineva de la Regimentul 
de tancuri, de pe starda Carpaţi, pentru că ei au plecat cu trei tancuri la Cabana 
de la Reşca, sub pretextul că, Ceauşescu s-ar fi refugiat acolo. 

Bombardamente la Reşca 

în momentul când tancurile au plecat acolo, cam aşa au venit ordinele, 
aviaţia a primit ordin să bombardeze şi să tragă în cabană, întrucât sunt tancuri 
acolo. Deci, regimentul de tancuri primise ordin să meargă la Reşca, iar 
ceilalţi să-i omoare! 

Eu făceam parte din Regimentul Mecanizat de la gară, dar vreau să vă 
mai spun că - pe Caracal - a fost o mare presiune în perioada aia, pentru că 

Regimentul de tancuri (de pe strada Carpaţi) a plecat, pe 23 decembrie, cu 
toată forţa - de 62 de tancuri - la Bucureşti, la ordin. Era bine să fi spus ei ce-au 
păţit, pentru că în Alexandria au avut un mort, supravieţuieşte un subofiţer care 
a fost împuşcat în cap de lunetişti în Bucureşti... 

Trebuia, iniţial, ca Batalionul de tancuri de la gară (n.a. U.M. 01256), 
adică eu, să plec la Bucureşti, dar - având în vedere că, Gabriel Popescu luase 
comanda oraşului (cum a învârtit lucrurile ca să nu plece Batalionul de tancuri 
din unitatea lui, nu ştiu), a făcut astfel, încât a fost împins Regimentul de tancuri 
în lupte în capitală. 

Pe 23 decembrie, eu am primit ordin să mă deplasez la Aeroportul 
Deveselu (după ce, pe 22, plecase o companie de T.A.B.-uri - care s-a instalat 
în perimetrul staţiei, sub comanda căpitanului Humă Nicolae - era comandantul 
batalionului, din care compania făcea parte). 

Am fost primit, acolo, de către comanda Regimentului de aviaţie: de 
comandantul Harpailă Constantin, de secretarul Comitetului de partid, de şeful 
de stat major - Grosu Mircea, de C.l-stul unităţii. Nu ne cunoşteam, am dat 
mâna, m-am prezentat, şi mi-a zis: “Domnule căpitan, din momentul de faţă 
răspundeţi de paza aerodromului; dacă se întâmplă să pătrundă cineva, 
sunteţi direct răspunzător”! 

C. V.: Este interesant că spuneţi că, din grupul de oficiali, făceau parte 
şi secretarul Comitetului de partid şi CI -ui. în ce calitate v-au primit ei şi ce 
mesaj vă transmiteau? 

Vin teroriştii! 

D. D.: Mi-au precizat că, dinspre: Uzina de vagoane, Staţiunea 
experimentală şi Liceul agricol, vin grupuri - de peste cinci sute de terorişti 
- care vor să ocupe aeroportul; şi, mi s-a atras atenţia că avioanele sunt în stare 
de luptă, echipate cu: tunuri, rachete, blocuri de proiectile şi muniţia aferentă, 
cu rezervoare suplimentare de combustibil, şi un singur inamic, dacă pătrunde 
acolo, e prăpăd! îmi spuneau să intru în dizpozitiv de luptă, cu toate tancurile pe 
direcţia oraşului Caracal (în lizierele dinspre Staţiune). 

Eu le-am spus că nu se poate să trec cu toate tancurile în poziţie, pe 
direcţia oraşului Caracal; n-are rost să trec cu toate tancurile, mai bine cu un 
singur pluton. Ei au insistat; în fine, m-au lăsat acolo şi mi-au dat un locotenent 
de infanterie, drept călăuză (care în acel an terminase şcoala şi venise în 
regiment de trei luni, deci n-a putut să mă ajute cu nimic - întrucât nu cunoştea 
unitatea şi oamenii). Am trecut doar cu un pluton în poziţia de tragere (n.a. trei 
tancuri) şi, aici, am avut o inspiraţie de moment: n-am respectat echipajele de 
încadrare şi am format echipaje numai din subofiţeri şi ofiţeri, pentru că nu 
aveam prea mare încredere în militarii în termen. Le-am dat ordin să nu execute 
nici un foc de armă - decât la comanda mea. Tancul e dotat cu lunete de 
apropiere şi ochire, de urmărire a distanţei; şi, la un moment dat, eu eram prin 
spatele tancurilor - cu nişte transmisionişti, cu staţii la spinare şi luam legătura 

cu echipajele; celelalte tancuri erau trase pe aleea principală spre hangar... la 
un moment dat, spuneam, ne făceam probleme că dacă se apropie ăştea 
(vorbisem cu comandanţii respectivi pe care-i băgasem în tancuri, era vorba 
despre: şeful de stat major al batalionului, despre comandanţii de companii - 
oameni cu răspundere), dacă se apropie la 700 - 800 de metri, vedem, atunci, 
ce vom face!... 

în fine, au început să apară şiruri de terorişti - cum spunea 
comandantul de la aviaţie; se întindeau pe o suprafaţă de trei - patru kilometri. 
Apropiindu-se, ne întrebam (că erau îmbrăcaţi în toate culorile posibile, şi când 
erau pe la vreun kilometru, şeful de stat major - locotenentul major Popescu - 
îmi spune: “ domnu’ căpitan, domn’e, ăştia sunt gărzile patriotice, domn’e, vin 
spre noi!”)... 

l-am lăsat să se apropie, am dat ordin: "ŢEAVA SUS, DESCĂRCAŢI 
ARMAMENTUL!”, că totul era pus pe luptă... Noi am descărcat armamentul, 
ei s-au apropiat, au ajuns pe linia tancurilor. Era o companie de la paraşutişti, 
de militari în termen, ce mai rămăsese din cei ce se aflau - acum - la Bucureşti, 
de pe la ateliere şi de la alte unităţi (care făceau pregătirea centralizată pentru 
pază, la paraşutişti). O parte dintre ei - terminaseră liceul cu copiii mei şi mă 
cunoşteau - au sărit pe mine; erau şi doi ofiţeri pe care i-am înjurat pentru 
imprudenţa de a merge pe acolo, iar ei au precizat că au venit pe acolo, întrucât 
au primit ordin că Regimentul de aviaţie e ocupat de tancuri! 

Am trecut din acel dizpozitiv pe aleea principală şi am primit iar ordin de 
la colonelul Harpailă, să fac o incursiune spre Slăveni - întrucât sunt terorişti în 
combinezoane negre, pe la nişte târle, care trag asupra aerodromului. M-am 
deplasat personal, cu două tancuri, dar n-am văzut nimic; doar un cioban cu 
oile, beat, dormea acolo. La un moment dat, nici nu-ţi venea să mai crezi! 

De-acum începe circul! 

Nu trageţi, suntem noi, piloţii! 

Vin de acolo, amurgeşte aşa, puţin; era 23 seara şi instalasem Punctul 
de comandă aproape de Corpul de gardă şi mă trezesc, la un moment dat, că 
începuse să se tragă. Eu eram pe o alee. Tragerile haotice au luat amploare de 
când au fost arestaţi Emil Bobu şi Manea Mănescu, de când au fost aduşi aici 
şi introduşi în comandament, în cameră. Atunci a început nebuneala. Făceam 
salturi, pentru că zburau gloanţele prin meri şi peri; cine trăgea, nu ştiu! Mi-era 
frică, dar începusem să mă obişnuiesc şi gândeam: intră vreunu’ în mine, nu 
intră, noroc bun! 

Dinspre pistă venea un camion. Din faţa comandamentului de la aviaţie, 
a ieşit cineva ( am înţeles că nici acuma nu se ştie cine) care striga:” Opriţi, 
opriţi camionul - că e cu terorişti şi ocupă comandamentul!” în timpu’ ăsta, 
santinela din faţa corpului de gardă a început să tragă spre camion - cu gloanţe 
reale! Aveam şi noi plutonul bucătărie: doi bucătari şi un subofiţer care 
s’apucaseră să gătească, în bucătăria de campanie. De frică, şi-au luat armele, 

s-au aruncat într-un şanţ alăturat şi au început să tragă. Din camion au început 
să strige: “Nu trageţi, nu trageţi, suntem noi, piloţii!” 

Piloţii veniseră la masă! Vă gândiţi ce catastrofă se putea întâmpla, 
dacă aceştia, câţi erau, erau măcelăriţi!!!” 

V. B.: Erau toţi piloţii neclasificaţi, clasa a 3-a şi clasa a 2-a, care 
veneau la masă; după care, pe timp de noapte, îi trimiteam la pădure - să apere 
colonia. Deci, acolo, gândiţi-vă dumneavoastră ce se putea întâmpla şi cum de 
s-a putut da un asemenea ordin, să tragă în acel camion că sunt terorişti!... 

D. D.: Camionul venea dinspre pistă, imediat s-a înţeles şi s-a încetat 
focul, nu s-a mai tras, au mai fost câteva trageri izolate - până când a înnegurat; 
ca să ne trezim, în jurul orei 22,00, că domnul Harpailă îmi solicită să împrăştii 
toate tancurile, pe toată raza Deveselului. Am început să pun: unul în spatele 
G.A.Z.ului, altul la Depozitul de muniţie; iar noaptea,... invazie de elicoptere! 

Harpailă ne spunea (el era comandant, iar eu stăteam pe lângă el 
întrucât dirijam acţiunile batalionului de tancuri) că e invazie de elicoptere, că 
s-a tras cu trei Cuburi de la Craiova şi le-au pierdut planşetiştii - de nu se mai 
ştie pe unde sunt teroriştii respectivi! 

Am început să ne facem probleme, nu atât eu, cât conducerea aviaţiei; 
şi se presupunea că, dacă pe la Dăbuleni s-au îmbarcat în camioane, ne atacă 
din partea de sud, dacă fac o incursiune pot veni pe cealaltă parte! la tancurile, 
mută tancurile!. ..în elicopteru’ de care vorbiţi (că a aterizat lângă Vagoane) a 
tras un căpitan de la mine şi lovitura s-a dus la Peco, iar acolo era o baterie de 
artilerie, de s-au trezit ăia cu proiectilul!... 

Tot pe 23 seara, mă trezesc cu comandantul Harpailă: “vezi că-ţi mai 
trimit două tancuri!”. 

“ Păi, de ce-mi mai trimiteţi două tancuri?”, am întrebat eu surprins. M-a 
sunat şi domnu’ colonel Popescu, comandantul garnizoanei, de la primărie şi 
mă întreabă: “Dinule, ţi-au venit tancurile?” “Ce tancuri, domn’e?” „ Păi, am 
înţeles că nu poţi să faci faţă, acolo, şi ţi-am mai trimis - de la Regimentu’ de 
tancuri - două tancuri!”. 

Acuma, nu veniseră tancurile respective. Se gândea că au pus teroriştii 
mâna pe ele şi ni s-a sugerat că, atunci când vin, să tragem în ele! Am 
aşteptat până la 8, la 9, şi nu veneau tancurile. După aia, am aflat că începuse 
fosta Şcoală de şoferi militari - de la ieşire spre Corabia - să tragă, pe Aviasan, 
ca-n codru, şi să aflu pe la 12,00 - 1,00 noaptea că tancul respectiv fusese oprit 
pe la Batalionu’ de radiolocaţie, a intrat în curtea lor... 

Ordin: Doboară moara din Comanca! 

Noaptea, pe la ora trei, mă cheamă domnul colonel Harpailă şi-mi 
spune: ” “Băi, Dinule, în moara de la Comanca sunt terorişti şi trag spre 
aeroport; uite, l-am informat şi pe domnul general Roşu (care era 
comandantul Armatei de la Craiova) şi, uite, vorbeşte cu dânsul!”. Acuma, eu 
nu ştiu dacă o fi fost domnul general Roşu sau nu cel care-mi spune: “Măi, care 

eşti măi, tinerele, acolo, care eşti tu comandant de batalion?”; iar eu m-am 
prezentat: „domn’e general, sunt comandantul batalionului”..., în fine, “ băi, 
ia vezi băi, nu poţi, băi, să dobori moara aia, să-i tragi câteva, să dobori 
moara aia din Comanca?” “Domn’e general, păi cum, dacă n-o nimeresc?” 
Cum era poziţia tancurilor, era la vreo patru kilometri... ”Dăi, mă, o lovitură 
d’aia, aţi tras voi atâta!”. ..şi zic: “Domnu’ general, şi dacă nu nimeresc 
moara, e noapte acuma, nu văd!”...”Bă, ia vezi, mă, te descurci tu, mă, ia 
vezi cum faci!”, susţinea el mereu... 

Harpailă insista mereu: ”păi ce faci, nu tragi?”. “ Nu trag, domn’e 
colonel, cum să trag?!”. 

Vorbesc şi eu, iau prin staţia de radio, vorbesc cu ofiţerii pe care-i 
aveam în tanc:” băi, uite ce ordin primesc!”. “Domn’e căpitan, nu se poate, 
domn’e, vreţi să ne lege ăştia dup-aia, dacă se duc proiectilele prin sat, 
prin casele ălea, p-acolo!”; şi n-am executat ordinul ăsta şi s-au încercat tot 
felul de... 

Nu mai spun dup’aia, şi a doua zi se încerca, aflaseră precis unde stau, 
pe ce stradă locuiesc, dar revin... 

Măcel pe strada Craiovei! 

Din momentul zilei de 22, anumiţi comandanţi au ştiut mersul 
revoluţiei şi au primit indicaţii precise ce să facă şi ei vroiau neapărat să 
fie morţi. Părerea mea e că în altfel nu se poate; pentru că, dup’aceea, dacă 
ştia Harpailă şi unde stau, pe ce stradă... Zice: „domnu’ Dinu, domn’e, primii 
acuma un telefon, pe lângă altele, cu terorişti prin trenuri, primii un telefon că la 
C.A.P-ul din Bold s-a dat cu substanţe toxice de luptă, strada Craiovei e 
terminată, cară salvările la Drăgăneşti, la Slatina, la Craiova, nu pot să facă 
faţă...” Eu spun: "Păi, acolo stau şi eu!”. “ Acolo stai?” Zic: “ da!”. “ Băi, 
Dinule, ştii ce ţi-aş zice: ia un tanc şi du-te cu el! Du-te pân’acasă, să vezi 
şi tu situaţia familiei - care e acolo!”. Probabil, ca să tragă dup-aceea... 
„Cum să mă duc, domn’e, cu tancul, păi vă daţi seama, acuma noaptea, să 
plec eu cu tancul, d’ aicea, pe strada Craiovei! Şi ce-aş putea să fac acoio?\ 

De ce spun că au fost şi infiltraţi: am avut un tanc, dispus la depozitul 
de muniţie. în depozitul de muniţie au fost infiltrate persoane - care au fost 
pregătite de pe timp de pace - care au tras asupra tancurilor, cu cartuşe care în 
Armata română, la ora aceea, nu existau în dotare. S-au găsit gloanţe pe aripa 
tancului, patru-cinci gloanţe, pe care le-am dat domnului colonel Harpailă şi 
celui care răspundea de artilerie, şi nu mai ştiu nici în ziua de azi ce s-a 
întâmplat. Pentru că toţi ne făceam probleme: cine a intrat acolo, de ce a tras, 
cum a tras... 

C.V.: E bine să revenim puţin, ne amuzăm - trist - de anumite situaţii 
care par penibile, pe care militarii le-au creat sau in care au fost puşi; aţi 
pronunţat un cuvânt, domnule colonel, HARABABURĂ! V-aş ruga să detaliaţi: 
harababura asta a provenit din neştiinţă, voit - ca diversiune. . . 

V.B.: Noi încercăm să luăm apărarea unor comandanţi, dar nu se 
justifică atitudinea lor - vis a vis de unităţile pe care le-au condus, ordinele care 
au fost date; şi aici, vreau să punctez doar două chestiuni, ca să vedeţi, 
dumneavoastră, diferenţa dintre sângele rece manifestat de paraşutişti, prin 
căpitanul Geoabă (care inspira încredere şi tenacitate, iar prin atitudinea şi 
comportamentul său a contribuit la evitare unui măcel)... 

O acţiune premeditată 

Am avut, însă, şi oameni cum a fost comandorul Vulpescu - care a 
spus că a primit ordin de la comandant că hangarul este atacat de terorişti; 
şi, din momentul ăla, a scos toţi piloţii, afară de cei care erau pregătiţi pentru 
zbor, i-a culcat în faţa clădirii Celulei de alarmă şi le-a dat ordin să deschidă foc 
- atenţie, s-a dat ordin! - şi au început, efectiv, să tragă. Ce se putea întâmpla 
acolo! Numai o întâmplare fericită a făcut de n-au ajuns gloanţe în vreun avion, 
să explodeze ori să omoare pe cineva! Eu nu cred că a fost vorba de stress, ci 
de o acţiune premeditată. 

Mai am două chestiuni să precizez şi termin. Să nu uităm că anumiţi 
comandanţi, şi o spun explicit despre Deveselu, atât şeful de Stat major Grosu, 
cât şi Harpailă comandantul (şi toţi cei de pe lângă el) au fost implicaţi în 
această revoluţie, pentru că - în noaptea de 22 - a aterizat un elicopter pe 
aerodromul Deveselu care i-a adus pe Manea Mănescu, pe Emil Bobu şi 
şoferul lor (care era deghizat în femeie). Cu acel elicopter, a venit un fost coleg 
de-al meu - se numeşte Diaconu - şi a refuzat acest coleg să vorbească, cu 
mine (care eram delegat să-i preiau). Harpailă mi-a dat ordin să bag pe toată 
lumea în Celula de alarmă, să însoţesc microbuzul cu acei indivizi şi, cu pistoale 
mitralieră, să-i conduc la comandament; iar aceşti indivizi au declarat, mai 
târziu, că au stat - în permanenţă - în Bucureşti! Ce-au căutat la Deveselu?, e 
întrebarea noastră, către autorităţi. 

Şi, o altă problemă: pe data de 23, pe la orele 23, am primit ordin să ne 
organizăm în formaţii de câte patru piloţi, să intrăm în gradul unu - că trebuie să 
decolăm, întrucât va fi atacat aerodromul Deveselu; şi vom face şi cercetare 
deasupra Bucureştiului, la cimitirul Ghencea, pentru că acolo s-a descoperit că 
sânt foarte mulţi terorişti. 

Ne-am adunat noi, toţi piloţii, acolo şi au început discuţii - prin care mulţi 
motivau că nu pot zbura, din cauza neîndeplinirii condiţiilor prevăzute de 
regulamentele specifice. Unii au refuzat - chiar - să decoleze. Dintre ei, am 
rămas doar doi piloţi apţi să decolăm: Bujor şi Tihon. Eu am decolat primul; 
iar din capătul de est (când am decolat, se ştia limpede că - de pe aerodromul 
Deveselu - decolează un avion), în capătul de est a început să tragă T.A.B.-ul. 
Vă spun sincer că nu ştiu când am ajuns la înălţimea de zece mii de metri, nu 
ştiu cum am ajuns acolo şi am spus la radio că se trage asupra mea; iar 
conducătorul de zbor (care era colonelul lliescu Dumitru), a răspuns: vezi-ţi tu 
de treaba ta! 

Vreau să vă spun că misiunea ordonată era să merg deasupra 
Cimitirului Ghencea, să execut cercetare până acolo, iar acolo să execut foc. 
Aveam asupra mea patru rachete, tunul de bord şi rezervorul suplimentar. 
Gândiţi-vă ce ordin aberant, să-i spui unui pilot să se ducă noaptea, cu MiG-ul 
21, să caute în Bucureşti cimitirul Ghencea şi să tragă în el. Am primit ordin să 
vin la aterizare. După părerea mea, toate au fost făcute cu ştiinţă, a fost o 
chestiune dinainte stabilită. Când am venit la aterizare, m-am aşteptat la 
surprize; iar Tihon - care nu decolase - mi-a spus, prin radio, să sting toate 
luminile şi să vin pe invers. Am venit din altă direcţie - să nu mă depisteze la 
timp; dar, când am ajuns deasupra radiofarului apropiat, la un kilometru de 
pistă, iar s-a deschis foc asupra mea şi am aterizat fără lumini. Ulterior, când 
am cercetat firul evenimentelor, n-am mai găsit benzile de înregistrare a 
convorbirilor, şi nici jurnalul de luptă!... 

Sultana Vlaicu, soţie de pilot: A fost destul de delicat. Eu mă mutasem 
de câteva luni, nu cunoşteam multă lume şi nu vă pot spune cu exactitate ziua 
(că am fost plecată în prealabil, la Turnu Măgurele, şi eu şi soţul meu fiind din 
acel oraş). Acolo am aflat că se întâmplă ceva, m-am agitat, dar şi mama şi 
soacra mea mi-au spus să rămân şi să nu plec. Eu sunt mai încăpăţânată aşa, 
de felul meu, şi am pornit spre Deveselu. Consideram că e casa mea, era soţul 
meu acolo, voiam să văd ce se întâmplă! 

Patul era plin de muniţie şi armament 

Am ajuns în gară, nici un taximetrist n-a vrut să meargă la Deveselu; 

d’abia am convins pe unu - care m-a adus doar până la capătul pădurii, unde 
se face drumul spre unitate, şi de acolo am mers pe jos, până acasă. 

Când am intrat în casă, soţul meu era cu toţi colegii lui de promoţie; 
erau mai mulţi, cinci, şase: Nicolae Jianu, Ştefan Dănilă, Petre Cedric, mai mulţi! 
Şi, chiar mă impresionează şi acum că, în dormitorul nostru, tot patul era plin de 
muniţie, armament; iar ei, discutau! Era aproape să pic din picioare! M-au 
întrebat ce caut acolo, de ce am venit? Nu erau telefoane pentru a comunica, 
nu ştia nimeni că eu o să ajung acolo. Piloţii tineri, cum a spus şi domnul 
comandor Bujor, păzeau unitatea, făceau cu rândul - din trei în trei ore. Eu eram 
singură pe scară, nu mai era nici o soţie, mă simţeam foarte singură şi eram 
speriată. Ei repetau, într-una, să stau liniştită - că nu se întâmplă nimic; se 
trăgea mai ales noaptea, nu puteam să aprindem nici o lumină. Am făcut 
imprudenţa să aprind un bec şi s-a auzit imediat. Zilele alea, efectiv n-am ieşit 
din casă! 

ADEVĂRURI Şl REFLECŢII DUPĂ 22 DE ANI 


Simpozion 

LA PAS PRIN ISTORIA CONTEMPORANĂ 

(Decembrie 2011) 


Jeana Marica, profesor: Bună ziua, mă bucur să ne aflăm din nou 
impreună, spun acest lucru pentru că, de fapt, este o continuare a unei activităţi 
pe care am început-o, dacă nu mă înşel, cu un an în urmă. De ce spun că mă 
bucur, că, spre deosebire de anul trecut, am venit împreună şi cu câţiva elevi 
de ia Colegiul Naţional „loniţă Asan” dar şi de la Colegiul Tehnic „Matei 
Basarab”. 

împreună cu alţi colegi de la C. N. loniţă Asan predăm un curs, intitulat 
O ISTORIE A COMUNISMULUI ÎN ROMÂNIA. Nu spun acest lucru pentru a 
motiva cursul, ci pentru a motiva prezenţa elevilor în faţa dumneavoastră. Sunt 
multe întrebări pe care, sunt convinsă, răspunsurile nu le ştiu încă, poate că nu 
le vor afla... poate că le vor afla cu prilejul întâlnirii de astăzi; de aceea, pe 
parcursul desfăşurării activităţii, daţi-mi voie ca, în numele lor, să vă pregătesc 
cumva pentru întrebările pe care ei le vor adresa. 

Cu 22 de ani în urmă speram (dumneavoastră la vârsta... eu ştiu... 30, 
40 de ani, poate greşesc... voi elevii nici nu vă născuserăţi atunci) să scăpăm 
de un regim, de regimul comunist (ei spun cu multă nostalgie din povestirile 
părinţilor şi poate vom rămâne surprinşi) şi tocmai de aceea spun că unele 
întrebări pe care vi le vor adresa vor primi, sau nu, răspunsurile aşteptate. 

Deci, să revenim la ce s-a întâmplat cu 22 de ani în urmă, v-aş propune, 
şi cred că suntem cu toţii de acord, să şi păstrăm un moment de reculegere în 
cinstea şi memoria colegilor dumneavoastră care nu mai sunt, din Caracal sau 
a altor eroi căzuţi în Decembrie 1 989, şi apoi să continuăm activitatea noastră. 


Voi da cuvântul artizanului acestei activităţi ca şi a celei de anul trecut, 
domnul Costel Vasilescu. 

C.V.: Bună ziua vă spun şi eu domnilor, nutresc satisfacţia unui fapt 
înălţător, viu, care începe să devină realitate: un dialog pe tărâmul istoriei între 
cei care au scris-o cu faptele şi cei care trebuie să-şi însuşească realitatea, iar 
noi suntem aici pentru motivul declarat deschis şi sincer, acela de a evidenţia 
faptele dumneavoastră, ale colegilor, ale unităţilor cu care aţi fost implicaţi 
într-un fenomen atât de amplu care s-a numit: pentru unii - revoluţia română, 
pentru alţii - lovitură de stat, pentru cei mai mulţi - evenimentele din Decembrie, 
iar definiţiile pot continua. . . 

Mărturisesc că nu avem o preconcepţie şi un mod prestabilit de a 
canaliza discuţiile, ci doar ideea de bază, pentru că fenomenele fundamentale 
se autoimpun pe retina timpului, ele există pur şi simplu, trebuie ca numai noi 

să ştim să le identificăm în intimitatea lor! 

Doresc să vă amintesc dumneavoastră şi elevilor care sunt aici, cărora 
le mulţumesc că au răspuns prezent la un proiect aşa de generos, să le spun 
că şi anul trecut noi am discutat, parţial, despre cursul şi amploarea 
evenimentelor, mi-am şi notat etapele abordate: declanşarea alarmei de luptă 
prin indicativul „Radu cel Frumos”; amnezia militarilor determinată de lipsa de 
informare; primele acţiuni ale unităţilor; misiuni de sprijinirea unităţilor militare 
de către gărzile patriotice; controverse legate de adunările iniţiate în sprijinul 
partidului comunist, în unele unităţi militare; discuţii colaterale despre plecarea 
paraşutiştilor la Timişoara şi anumite secvenţe pline de neprevăzut. 

Sunteţi faţă în faţă, elevi de o parte, de alta participanţi în linia întâi a 
evenimentelor: piloţi din regimentul de aviaţie, paraşutişti, reprezentanţi ai 
trupelor de uscat, domnul ofiţer Dinu de la regimentul mecanizat, alţi ofiţeri şi 
subofiţeri, rezervişti în poziţia de exponenţi ai societăţii civile - vorbesc despre 
domnul Deaconescu care se afla la Primăria Caracal. 

Am procedat şi la invitarea domnului primar Gheorghe Anghel, n-am 
înţeles dacă a fost vorba despre un refuz sau eschivare, cert este că nu a sosit, 
nici secretarul cu probleme organizatorice al PCR Caracal - domnul George 
Pavel, având în vedere implicarea lor în organizarea represiunii, la fuga din 
sediul Comitetului orăşenesc de partid. 

Haideţi să pornim la drum cu amintirile sub imperiul adevărului, să 
aşezăm imaginar faptele la locul lor, să nu ne pierdem în amănunte puerile sau 
păreri alambicate, că, până la urmă, îmi spunea domnişoara profesor Jeana 
Marica, istoria nu se scrie cu floricele, ci cu adevăruri, iar mărturiile 
dumneavoastră temeinice devin incontestabile. Greşesc? 

J.M.: Nu, nu greşiţi deloc, spuneam şi cu altă ocazie că orice subiect 
nu trebuie tratat cu ură şi părtinire şi în acest spirit vă rog să interveniţi într-o 
ordine aleatorie. . . 

Bujor Vasile, comandor. Şi anul trecut am evitat şi am trecut cu prea 
mare uşurinţă peste atitudinea secretarilor de partid din unităţi, era necesară 
prezenţa unora pentru a ne detalia discuţiile lor interne, modul de gândire şi 
planurile de acţiune. Noi avem documente originale în acest sens, care privesc 
atitudinea lor, poate şi domnul primar a evitat întâlnirea cu noi pentru că se ştie 
pătat, de 22 de ani tot ocoleşte adevărul şi asumarea propriei poziţii. 

La Deveselu cel puţin, după ce au fost primite şi citite materialele 
propagandistice de condamnare a faptelor huliganice şi intervenţiile de 
destabilizare de la Timişoara, după ce în adunare au luat cuvântul anumiţi ofiţeri 
şi subofiţeri nominalizaţi expres, deja atitudinea multora dintre cei care ne aflam 
acolo s-a schimbat, efectiv s-a văzut un refuz de a mai colabora cu factorii 
politici, deja nouă nu ne mai plăceau comandantul, secretarul de partid, nici 
chiar colegii noştri - pentru modalitatea în care s-au exprimat. Dacă-mi aduc 
bine aminte, cei care au luat cuvântul, unii dintre ei, au fost ofiţeri proveniţi din 
elementele muncitoreşti, pentru că înainte de 1989 se punea foarte serios 
accentul pe recrutarea în armată şi promovarea în funcţii a cadrelor provenite 

din câmpul muncii. 

Deaconescu Nicolae, comandor, ofiţer pensionar. La nivelul 
Caracalului se observa, de multă vreme, că oamenii se frământau, doreau o 
schimbare - dar nu exista la vremea, respectivă posibilitatea să îi aduni pe cei 
dornici să treacă într-o nouă fază a istoriei, să se coaguleze o mişcare, nu se 
găsea un „dirijor” şi bâjbâiau... Ca ofiţer, simţeam nevoia să mă implic, nu prea 
ştiam cum, eram totuşi limitaţi ca implicare politică, noi militarii nu prea făceam 
o politică aplicată la scară socială, de aceea şi consider necesar ca profesorii 
să se implice în a cultiva la elevi simţămintele naţionale - prin crearea unui 
curent, ca la începutul fiecărei ore de curs să fie alocate câteva minute noţiunilor 
de istorie naţională şi locală, aşa cum a fost o practică în perioada interbelică. 

Am dat un imbold acelei mişcări populare 

Ştefănescu Smarandache, It. colonel. Sunt unul dintre participanţii 
activi la evenimentele de la Timişoara şi Bucureşti şi aş vrea să-l completez pe 
domnul Vasilescu, căci - cu privire la a fost sau nu a fost revoluţie- nu este o 
problemă de comentat, întrucât la articolul 3 din Constituţia României este 
precizat că a fost revoluţie. Că nu s-a terminat, se dovedeşte, dar toţi cetăţenii 
acestei ţări sunt obligaţi să respecte această prevedere, iar noi care suntem 
aici, împreună cu marea mulţime care nu a încăput în această sală, am început 
o revoluţie, am vrut să schimbăm o societate. Că n-am reuşit până acum, sunt 
multe de discutat, dar cu aportul dumneavoastră, al celor tineri care veniţi cu 
altă forţă din urmă, credem că - în următorii 10 - 20 ani - vom reuşi să facem o 
societate pe măsura dorinţelor. 

Marile călătorii au început totdeauna cu un pas mic! 

Vreau să subliniez ca dumneavoastră elevii - care trăiţi în era telefoniei 
mobile - să percepeţi şi pricepeţi ce s-a întâmplat în 1989. Nu erau telefoane, 
fluxul de informaţii era foarte mare, iar transmiterea greoaie. N-aveam reţele şi 
nici telefonul fix nu funcţiona cum trebuie! 

A zis domnul Vasilescu că noi, paraşutiştii, ne revendicăm a fi primii 
care am dat un imbold acelei mişcări populare de la Timişoara - din zilele de 19, 
20, 21 decembrie. Da, aşa este, şi avem mărturia colegilor noştri din 
organizaţiile de revoluţionari care consideră că noi, prin participarea sau non- 
combatul arătat în stradă, am dat încredere demonstranţilor şi ei au înţeles 
că este cineva de partea lor şi au avut curajul să meargă mai departe 

Ofiţerii care conduceau paraşutiştii s-au expus şi şi-au expus şi familiile, 
dovadă ameninţările voalate despre care am vorbit anul trecut. 

C.V.: Aş vrea să vă provocăm, să vă prezentaţi evoluţia şi 
personalitatea chiar, pentru ca elevii să ştie cine le vorbeşte. Ne-aţi spus că aţi 
fost pionul din faţa reginei şi pe noi aspectele concrete ne-ar interesa. . . 

Pandelea Vasile, maior: Am venit în Caracal, acum 35 de ani, 
repartizat din şcoala militară, sunt moldovean. Odată cu mine s-a înfiinţat şi 
regimentul de paraşutişti. Eram cea mai tânără unitate din ţară, media de vârstă 

24 de ani iar eu aveam 23. Toată promoţia a fost repartizată la Caracal unde am 
găsit comandantul şi câţiva ofiţeri mai în vârstă care aveau rolul de a ne 
coordona. 

Am fost înfiinţaţi la ordinul lui Nicolae Ceauşescu. Eram consideraţi 
copiii lui. Prin instrucţia pe care o făceam, prin fondurile care se alocau, am trăit 
cu convingerea că ne credeam copiii lui. Noi nu participam la munci agricole, ne 
ducea aci, aproape, cu câteva subunităţi la ajutorarea unor unităţi -agricole 
rămase în urmă. Noi n-am fost la Canal ori detaşaţi la Transfăgărăşan sau în 
mină. Nici-un obiectiv industrial nu se făcea fără militari. Nu pentru că voiau. Era 
ordin, iar noi paraşutiştii eram privilegiaţi. Eram văzuţi de unii mai bine, de alţii 
mai rău decât colegii noştri, aveam nişte avantaje întrucât se plăteau salturile, 
dar pentru salturile alea am plătit şi noi cu vârf şi îndesat, cu sănătatea, cu 
risc şi emoţii. 

Momentul ’89 să ştiţi că ne-a prins foarte nepregătiţi. Noi am fost instruiţi 
să intervenim când suntem atacaţi, iar atunci trebuia să intervină tot poporul 
pentru apărarea ţării. Dându-se alarmă de luptă, prezentându-ne la unitate, mai 
auzisem nişte zvonuri că la Timişoara a început, se vehiculau zilele de 16 şi 17 
decembrie, n’aveam nici cele mai mici detalii, nu se comunica nimic, era o 
tăcere totală. Nu puteai asculta Europa Liberă că nu ştiai cine te ascultă, cine 
te vorbeşte sau cine te bănuieşte şi erai dus imediat la contrainformaţii. Nu 
puteai atunci să spui un banc cu nuanţă, că erai imediat catalogat duşman al 
poporului. 

Când ne-am prezentat la unitate, pe 17 decembrie, ni s-a făcut o 
informare, comandanţilor de subunităţi, spunându-ni-se că: grupuri organizate 
au început la Timişoara acţiuni diversioniste contra partidului şi statului român, 
în timpul ăsta nu discutam, că ne feream şi noi între noi. 

Pe data de 19 decembrie am primit ordin de îmbarcare cu o unitate de 
muniţie ceea ce era aproape echivalent cu de război. N-am avut muniţie 
rezervă, doar o unitate de foc aveam şi era foarte complicat să ne urcăm în 
avioane cu muniţie, că până atunci, când făceam exerciţii ori participări la 
parăzi, ne demontau armele. Acuma, cu muniţie de război în avion, era ceva 
curios! Pe creierul nostru s-a pus atunci ceva: băi, şi până la urmă, în Timişoara 
ce s-a întâmplat, de plecăm cu muniţie de război! 

Ajungând acolo, secretarii de partid şi contrainformatorii ne-au făcut o 
nouă prezentare. De la aerodrom de la Gearmata până în oraş, unde am fost 
cazaţi, ni s-au arătat magazine sparte, vitrine devastate, era jaf! Lor li s-a dat 
apă la moară să ne influenţeze şi mai mult, că grupuri organizate din Occident 
vor să dărâme societatea. Când am văzut aşa, nu ne-a căzut bine, erau totuşi 
bunurile poporului român! 

Conflict între noi şi populaţia civilă! 

în unitate am primit ordin să luăm măsuri. De ce noi şi nu ei sau 
altcineva, nu ne întrebaţi pe noi -că nu ştim să vă răspundem. Ce căutam noi 

acolo - unde era miliţie, forţă armată, securitate, era o întrebare la care nu 
găseam răspuns! Bănuim doar: cineva a avut mai multă încredere în noi. Unii 
prevedeau un conflict între noi şi populaţia civilă... 

A doua zi, am fost amplasaţi în dispozitive. S-a dat comunicat specific 
situaţiilor de urgenţă, că pe stradă nu se merge în grup mai numeros de cinci 
inşi. Am primit ordin să intervenim la obiectivele economice, să nu lăsăm 
salariaţii să iasă în mod organizat. Ordinul a fost clar fără a ni se preciza să 
facem uz de armă, dar conform ordinului reieşea această necesitate. Aici a fost 
un moment cheie, pentru mine vorbesc, dar, şi pentru colegi, că la fel am 
procedat toţi. 

Militarii Timişoarei aveau familiile acasă şi lucrau în fabrici soţiile, 
mamele şi rudele acestora şi d’aia cred că s-a produs o stare de spirit, zvonuri 
că au venit paraşutiştii care sunt militari fără mamă, fără tată, pentru a produce 
dezinformare şi a induce teama. 

Ne-am văzut limitaţi ca forţă, ce să faci 300 de paraşutişti într-o 
Timişoară de mari dimensiuni şi aglomerare urbană deosebită? Ne-au dat 
obiectivele cele mai mari: UMT-ul, la care am participat şi eu, era Solventul şi 
altele - pentru că n-am fost toţi în acelaşi loc, ci dispersaţi: îţi luai 20 de soldaţi 
şi plecai în punctul indicat. Ajungând în faţa demonstranţilor, noi atâta i-am 
întrebat: de ce aţi distrus? Asta ne frământa pe noi, cel puţin pe mine. Nu noi! 
Ăsta a fost răspunsul lor, vorbind însă de grupuri organizate. Aveam obligaţia 
să-i întoarcem înapoi dar era imposibil - mai ales că ei afirmau că-şi dau şi viaţa, 
în această situaţie, hotărârea importantă, cu de la sine putere, a luat-o colonelul 
Gursky care a dispus însoţirea demonstranţilor: ei pe carosabil, iar noi pe 
trotuare - pentru a asigura protecţia magazinelor, a vitrinelor, să nu distrugă. 
Ne-am convins că ei nu aveau aşa ceva în minte, ei aveau probleme cu JOS: 
Jos comunismul!, Jos Ceauşescu!, Jos tot... 

Eu nu prea înţelegeam atunci ce e cu Jos Comunismu’, că am fost 
crescut cu aşa ceva de mic -copil de trupă fiind, cum adică fără comunism? 
Cum, Jos comunismul? Parcă era nu ştiu cum! Fără comunism? Nici nu ne 
puteam imagina aşa ceva, aşa am fost educaţi. Să cadă ăsta aşa, după atâta 
strâns din mâini? Aşa de încătuşaţi am fost! Noi îi însoţeam, dar unii ne 
huiduiau, iar alţii ne aplaudau, funcţie de cum ne percepeau. Noi eram pentru 
cei mai mulţi ăia fără mamă, fără tată, care împuşcă ... 

Noi n-am făcut aşa ceva, nimeni dintre noi n-a tras. 

Ei s-au strâns în Piaţa Operei, noi ne-am mai retras. S-a zvonit că o să 
vină să tragă în ei şi am venit noi în ajutor! Pe revoluţionari, de fapt pe toată 
Timişoara, că toţi locuitorii erau acolo din fabrici, aveau drapelul fără stemă, că 
eu m-am şi mirat: bă, de ce taie stema? Aşa mă întrebam. Au venit cu 
steagurile găurite! Ce au cu stema? Doar era destul de frumoasă, aşa am fost 
învăţaţi, reprezenta bogăţiile ţării! Hai, s-o fi tăiat steaua care era cu ruşii, dar 
cu stema! 

Până când ne-au retras în unitate. Pe urmă am trecut la apărarea 
obiectivelor, am început noi să le apărăm de terorişti, de presupuşi terorişti. Noi 

i-am prins, vinerea, dar predându-i, nu mai sunt! 

C.V.: /Aş vrea, domnilor, să stăruiţi asupra situaţiei de la Comitetul 
judeţean de partid, la prezenţa, acolo, a liderilor comunişti, la reacţiile lor, la 
acţiunile dumneavoastră... 

Albu Ion, colonel. Misiunea paraşutiştilor a fost de a asigura paza 
Comitetului judeţean, Ştefănescu a fost acolo şi poate relata... 

Vreau,, însă să fac câteva completări legate de ce a mărturisit colegul 
meu, faptul că în prima fază aşa este, probabil s-o fi strigat în primele zile - până 
în 22 când a fugit Ceauşescu cu elicopterul - „Jos comunismul”, dar în 
Proclamaţia de la Timişoara, prima care a fost citită la Comitetul judeţean PCR, 
apoi la balconul Operei, acolo a fost vorba de intrarea Frontului Democrat 
Român (care se constituise în data de 20) în negocieri cu guvernul României, 
dar numai cu condiţia de înlăturare a familiei Ceauşescu de la conducerea ţării. 
Era primul punct, şi urmau cele cu revendicări: pluralism, alegeri libere, dreptul 
la manifestare liberă, libertatea presei şi a mass media. La început, chiar şi 
Lorin Fortuna - preşedintele F. D. R. care era un organism politic până la urmă, 
că n-aveai cum să-i zici, avea ideea şi era adeptul de a trece gradual la 
capitalism, fiindcă la un moment, dat chiar acolo, în faţă la Operă, oamenii îşi 
manifestau neîncrederea în capitalism. Era o chestie puţin mai complicată 
decât ne închipuim acuma, lucrurile n-au fost în alb şi negru, unii voiau în 
continuare un fel de „perestroikă” - pentru că era la modă atunci când venise 
Gorbaciov cu schimbările democratice în URSS, alţii voiau trecerea la 
capitalism. Mă rog, ăştea sunt chestiuni pe care istoricii şi analiştii politici le pot 
judeca mult mai bine decât noi. 

îl rog pe Ştefănescu să relateze desfăşurarea evenimentelor la 
Comitetul judeţean de partid Timiş - al cărui preşedinte era Radu Bălan, iar 
primar al municipiului - Moţ. 

Ş. S.: în Comitelui judeţean PCR Timiş, paraşutiştii au ajuns în noaptea 
de 20 spre 21 decembrie- în jurul orei 5 dimineaţa - cu un batalion condus de 
colonelul Gursky, întărit cu un grup de cercetare în dispozitivul inamicului, 
comandat atunci (ad-hoc) de It. major Enache - care era comandantul 
companiei de cercetare - diversiune, din cadrul regimentului. în împrejurimile 
acestei clădiri erau demonstranţii, ei au intrat puţin, nu neapărat prin forţă, ci 
făcând apel la elementul surpriză, pentru că altfel nu puteai să-i convingi să se 
dea la o parte: “daţi-vă la o parte că intrăm noii”, se dăduse ordin să se intre în 
CJP, să se preia paza clădirii şi a personalităţilor care erau la momentul 
respectiv în clădire. în clădire, când a intrat batalionul nostru, erau: Constantin 
Dăscălescu - prim ministru în funcţie al RSR, generalul Ion Coman care era 
secretar al CC al PCR pe probleme de apărare, colonelul Popescu - şeful 
Inspectoratului de Securitate Timiş care fusese numit cu vreo 3-4 zile în urmă, 
prin detaşare de la judeţul Caraş-Severin şi nici nu putuse să-şi preia 
subordonaţii, n-avea pârghiile conducerii, era cel mai străin de evenimente. 

Eu am ajuns în acea clădire pe 21 decembrie pe la ora 7, împreună cu 
It.maj Câmpeanu, şi apoi, după vreo două ore, a ajuns şi Adi Ţene - până în ora 

11, împreună cu It.maj Gioabă, de fapt cu toţi ceilalţi cercetaşi. 

Atmosfera, acolo, era destul de tensionată, îmi amintesc că prima vizită 
care ni s-a făcut, din partea celor care conduceau sau erau la conducerea PCR, 
a fost a ministrului Tineretului - loan Toma - care ne-a făcut o scurtă informare 
referitoare la ştirile difuzate la Radio Belgrad, dorind să contracareze; după 
care, la vreo oră, a venit generalul Guşe. Noi aflasem că în Timişoara era o 
ruptură între armată şi securitate şi între armată şi conducerea de partid, 
ruptură care cred că a şi marcat evoluţia în carieră a generalului Guşe. La scurt 
timp, a venit generalul llie Ceauşescu - secretar al Consiliului Politic Superior al 
armatei, fratele preşedintelui în exerciţiu, care ne-a prezentat informaţii primite 
de la Ataşatul militar al României la Budapesta care subliniau prezenţa şi 
gruparea trupelor ungureşti la graniţă, că este imprevizibil un conflict în 
care trebuie să ripostăm. 

Primul lucru care ni s-a cerut nouă, ca paraşutişti, în afara faptului de a 
organiza apărarea clădirii, a fost apelarea la colonelul Gursky - de a da citire 
unui comunicat al PCR, de la balconul Comitetului judeţean, către manifestanţi. 
Colonelul Gursky a refuzat şi i-a sugerat Iu’ Coman să-l citească el. Coman 
s-a eschivat - pentru că nu voia nimeni dintre ei să se mai expună în balcon şi 
în faţa manifestanţilor. N-avea sens să-l citească colonelul Gursky, întrucât el 
reprezenta altceva acolo şi nu putea să-şi asume conţinutul mesajului. 

Vin oltenii! 

în noaptea respectivă am primit informaţii că vor veni coloane de 
muncitori să ocupe sediul Comitetului judeţean, următoarele informaţii fiind că 
acele detaşamente muncitoreşti dotate cu bâte vor fi din Olt de la Vagoane 
şi Aluminiu, şi din Dolj. Am organizat apărarea clădirii - în sensul de a nu se 
produce stricăciuni, pentru că se mai intrase odată, cu vreo două zile mai ‘nainte 
şi reuşiseră să strice cam ce se putea strica într-o oră - două, cât au stat acolo. 

Important de subliniat este faptul că pe străzile Timişoarei, în momentul 
ăla, vedeai paraşutişti. Nu era niciun miliţian, securist ori alt militar - din unităţile 
militare din Timişoara. Asta pentru că se formase o atitudine de respect între noi 
şi demonstranţi, în sensul că noi ne limitam la apărarea unor obiective, iar ei se 
limitau la a ocoli acele obiective sau străzi pe care patrulam. Nu ştiu ce se 
întâmpla cu noi, paraşutiştii, dacă, Ceauşescu nu pleca pe 22, dacă puteam să 
vă mai povestim acuma. 

Ulterior am aflat de la un aparat de radio pe care l-am adus eu cu Ţene 
dintr-un alt birou, un “Dunărea “deformat mare (că legăturile radio erau bruiate, 
nu mai reuşeam să luăm legătura cu baza), la un moment dat am auzit: “A fugit 
dictatorul, suntem liberi!” Era Dinescu. Am crezut că e radio Budapesta sau 
teatru radiofonic. Am înţeles că a fugit Ceauşescu, iar mai ‘nainte aflasem că a 
murit ministrul Apărării, Milea. Ştirea ne-a venit de la generalul Guşe - prin curier. 

Noi nu mai aveam legătură cu baza, iar colonelul Gursky care era şeful 
obiectivului a luat hotărârea să predăm clădirea şi să ne retragem către bază, 

unde era grosul paraşutiştilor - la Divizie - unde era comandant domnul colonel 
Rotariu. Presiunea era destul de mare acum, fugise şi Ceauşescu, cât ne 
respectam noi unii p’alţii, prea mult nu se putea întinde coarda, trebuia să fim şi 
diplomaţi şi să facem în aşa fel ca să nu degenereze situaţia. Am hotărât să 
plecăm, subunitatea pe care o comandam eu - grupul de cercetare dizpozitiv -, 
eu cu Adi Ţene a trebuit să asigurăm ieşirea din clădire a batalionului şi 
încolonarea în condiţii sigure. 

Dumneavoastră nu ştiţi, disciplina este factorul de bază al capacităţii de 
luptă al unei subunităţi. Dacă e disciplină, poţi face orice! La Timişoara, noi şi 
comandanţii care ne-au comandat, am ţinut cu dinţii de această condiţie! 
Batalionul s-a încolonat şi, cu cântec, am început deplasarea, la început în 
huiduieli, apoi, când ne depărtam, simpatia creştea. 

Vreau să precizez că atunci când eram în sediu împreună cu acele 
mărimi, noi eram şefi, ei nu prea mai aveau cuvânt de spus. 

J. M. : Credeţi că s-ar fi ajuns, până la fuga lui Ceauşescu, la o măsură 
extremă din partea dumneavoastră? Vorbeaţi la un moment dat că disciplina 
este cuvântul de ordine, disciplină, înţeleg eu, să şi asculţi ordinele ofiţerilor 
comandanţi. Presupunem că muncitorii de la UMT sau obiectivele pe care le 
apăraţi dumneavoastră ar fi fost asaltate de populaţia civilă... 

P.V.: Au fost, muncitorii din toate schimburile s-au adunat în 
întreprindere şi au plecat la demonstraţie. Atunci am primit ordin să nu-i lăsăm 
să plece organizat ori în grup mai mare de cinci. 

Ş.S.: Pe 20 dimineaţa, subunitatea din care făceam eu parte a primit 
ordin să facă un filtru, să blocăm ieşirea de la UMT - poarta doi. Eram cu Adi 
Ţene, comandant de dispozitiv era It. maj. Enache. Din masa de muncitori 
adunată în curtea uzinei, a venit un ins care s-a recomandat şeful sau 
organizatorul acelei coloane, întrebându-ne care este scopul nostru şi ce avem 
de gând. Enache i-a aspus: „Suntem aici ca să nu ieşiţi!” „Dar dacă ieşim câte 
3, 4, 5 sunt probleme?”, a întrebat acesta. “Nu, nu sunt probleme - i-a spus 
Enache - dar vedeţi că mai departe o să daţi peste alţi colegi d’ai noştri care au 
aceeaşi misiune, şi negociaţi!” 

Adică i-a dat de înţeles că misiunea noastră era asta strictă şi noi o să 
ne achităm de ea într-un anume sens, adică nu ne depăşim misiunea... Dacă 
vreţi, aşa ca să extrapolăm, era clar că noi aveam misiunea ca să nu plece 
din uzină, dar am găsit o chichiţă... 

A.l: Asta s-a întâmplat la poarta doi, iar la poarta unu - unde erau 
Cornea cu Pandelea, pentru că în UMT rămăsese şi schimbul 3, venise 
schimbul 1. Schimbul 3 nu mai plecase acasă, în plus de asta, odată cu 
schimbul 1 venise şi schimbul 2, practic tot personalul din UMT era în fabrică. 
Ei au încetat lucrul, s-au organizat, către ora 10 cred, au deschis poarta să iasă, 
iar subunitatea noastră era la o distanţă unde apreciase că poate face un baraj, 
şi atunci muncitorii, măcar de teamă, n-ar fi ieşit. Au negociat, am mai descris 
momentul, muncitorii au mers în Piaţă, iar paraşutiştii s-au retras la Bază. 

Eu eram în punctul de comadă - şi ţineam legătura cu întregul dizpozitiv 

al paraşutiştilor şi ştiu că a fost o hotărâre riscantă şi pentru comandanţii de 
subunităţi din teren, şi pentru comandantul care era în punctul de comandă 
căruia i se raporta: “Venim la cazarmă?” “Veniţi!” 

Toate convorbirile erau ascultate la vremea aceea, chiar pe frecvenţele 
militare şi erau înregistrate. Ei nici nu apucaseră să se urce în camioane şi 
colonelul Rotariu - care era comandantul unităţii unde şedeam noi, şi într-un fel 
răspundea de noi, a şi dat telefon: “De ce plecaţi, băi, de acolo?”, la care 
Gogonţea a luat receptorul şi l-a pus în furcă, nedându-i altă explicaţie. Din acel 
moment cred că Rotariu a priceput care este poziţia noastră faţă de 
evenimentele din Timişoara. 

Pentru că iată ce se întâmplă! Nouă ne vine greu să recunoaştem, 
acum, că armata a făcut greşeli, şi a făcut greşeli, nu toată armata în 
integralitatea ei, au fost anumiţi comandanţi care au făcut exces de zel. Au 
primit ordinul să reprime, l-au executat întocmai, interesant ar fi fost dacă 
l-am fi avut invitat aici pe domnul, nu ştiu cum îl cheamă, care la vremea 
aceea era şef de stat major la infanterie, la unitatea din Timişoara. E aici, 
coloneluuuu... 

V.B.: Ştefan, Ştefan! 

A.I.: El ar fi putut să ne explice cum şi ce, cum s-a întâmplat la 
Catedrala de la Timişoara în ziua de 17 decembrie. Noi nu am fost acolo, 
şi din auzite, cum să vă spun, nu pot, dar ce se ştie e că acolo au fost morţi 
şi răniţi. Câţi? Mulţi. ..puţini. ..cert e că au fost! Cum şi în ce împrejurări, 
acum nu ştiu dacă dânşii sunt implicaţi în chestia asta... 

Ş.S.; Ce vă povestim despre evenimentele la care participă paraşutiştii 
de la Caracal, acestea survin după două zile în care în Timişoara armata, poate 
nu toată armata, a executat foc împotriva demonstranţilor, lucru pe care noi, 
reprezentanţii armatei, după 22 de ani nu am reuşit să-i desluşim, asta şi pentru 
că din 1991, după ministrul Spiroiu, armata română nu a mai avut ministru până 
la generalul Oprea, în 2011, care să provină din rândul cadrelor militare. Toţi 
miniştrii care s-au perindat după generalul Spiroiu nu au venit din societatea 
civilă - aşa cum s-a vehiculat, ci din Serviciul de Informaţii Externe, dar, cred eu, 
am putea spune mai mult, că sunt oameni care au lucrat în Securitate si de 
aceea, niciodată, nimeni nu şi-a permis să iasă şi să spună adevărul limpede, 
preferând să pună batista pe ţambal - cum se spune într-o românească neaoşă 
şi au tăcut. La momentu’ ăsta, ne găsim în situaţia că nu a mai fost păstrat 
nici-un indicativ al unităţilor militare participante la revoluţie, toate fiind înlocuite 
spre a se da uitării. Cineva, atunci, trebuia să facă ordine şi distincţie între 
cei care au manifestat zel şi supunere oarbă, ori au tras! Noi nu aveam 
misiunea de a ieşi în faţa manifestanţilor, de a-i obstrucţiona sau reţine. Aţi pus 
o întrebare, că noi am primit un ordin, că aveam o misiune şi trebuia să o 
îndeplinim. Da, noi am îndeplinit-o - pentru că misiunea era dusă la capăt de 
militari care efectuau stagiul, fie ca militar în termen, fie ca militar de carieră - în 
numele jurământului care se depune faţă de patrie. Noi am respectat jurământul 
faţă de România şi poporul român. 

J.M.: Nu aveaţi jurământ şi faţă de secretarul general? 

Ş.S.: Nu! în jurământ se spunea că faţă de Comandantul Suprem care 
nu era persoana Ceauşescu, ci Comandantul Suprem, cel care trebuia să 
vegheze la bunăstarea... 

J. M.: Da, dar era aceeaşi persoană, cumula funcţiile... 

A.I.: Da, dar vedeţi că în armată... 

J.M.: Eu am o curiozitate a mea, dacă ascensiunea în funcţiile militare, 
armata fiind apolitică, cel puţin teoretic, deci ascensiunea profesională era 
influenţată de... 

P.V. în primul rând! 

A.I.: Fără a avea carnet de partid nu puteai să ajungi nici măcar 
comandant de companie. Când se făceau numirile în funcţie, se luau în discuţie, 
ca şi acuma dealtfel, acum le zic altfel... Comandantu’, spre exemplu, avea 2 - 
3 propuneri aparent eligibile, se studiau la statul major împreună cu cei de la 
cadre-personal (n.a. resurse umane, acuma), pe toate faţetele, dar oamenii 
erau cunoscuţi şi chestiunea asta era mai mult de faţadă, după care intrau în 
dezbaterea comitetului de partid, iar prima condiţie era apartenenţa la PCR, 
lipsa carnetului de membru de partid însemnând eliminarea din competiţie şi 
discuţie. La fel se întâmpla şi dacă doreai să-ţi completezi studiile, să dai 
examen la Academia Militară! La verificările drastice care se făceau trebuia să 
ai şi părinţii membri de partid sau membri în FDUS cum era pe vremea 
respectivă, plus alte aspecte privind apartenenţa la categoria chiaburilor, a 
fostelor partide istorice ori a relaţiilor prin rude cu străinătatea. Era un lanţ de 
verificări şi foarte mulţi oameni capabili s-au împotmolitaici. 

V.B.: Şi pentru admiterea în instituţiile de învăţământ militare pregătirea 
politică era pe primul plan. Puteai să fii cel mai bun specialist, în specialitate, că 
erai surclasat de cel care excela la politică, pe când a fi bun specialist era 
raţiunea existenţei în armată, adică să fii bun profesionist şi strateg. 

Calitatea de membru de partid era esenţială şi la repartizarea în unităţi, 
în lipsa carnetului erai aruncat tocmai unde nu doreai. Repartizarea la ordin în 
acele garnizoane însemna calvar: cazarea în colonii militare departe de 
civilizaţie, soţii care nu-şi puteau găsi servicii, copii oropsiţi obligaţi la a face 
naveta la şcoală în condiţii vitrege. 

J.M.: Da, dar aşa sufereau şi alţi copii şi profesorii şi învăţătorii care 
făceau naveta... 

P.V.: Aşa este, dar noi simţeam privaţiunea asta întrucât eram mutaţi 
unde ne chema patria... 

V.B.: Păi, cu ce a fost vinovată soţia sau copiii mei că am fost eu 
repartizat la Deveselu unde am fost parcă nu consemnat, chiar încarcerat? 
Eram verificaţi să nu părăsim locaţia; odată, când am plecat eu cu Tihon în oraş, 
ne-a scos It. col. Creţu în faţa frontului, întrebându-ne unde am fost. Noi am 
minţit, întra-devăr, că nu am părăsit colonia, iar el ne-a replicat: “Tu, Bujor minţi 
- că aveai ziarul neridicat de două zile de la uşă, iar tu, Tihoane, m-am uitat în 
garaj pe crăpătura uşii şi nu era maşina acolo!” 

Dinu Dumitru, colonel: Eu am lucrat în arma tancuri 34 de ani de zile, 
iar la darea indicativului alarmei de război “Radu cel Frumos” eram 
comandantul Batalionului de tancuri la Regimentul 3 Mecanizat de la gară, U.M. 
01256. Am început să punem în aplicare planul de măsuri care se referea la 
introducerea muniţiei în tancuri şi alte activităţi anexă, iar pentru a vă familiariza 
imaginativ cu arma tancuri, care vă pot spune că e o armă foarte grea, cere 
cunoştinţe tehnice complexe, din domenii diverse: transmisiuni, radio, chimic. 
Echipajul era compus din patru persoane, două cadre militare şi doi militari în 
termen. Ca unitate de foc, un tancdispunea de un tun de 100 de mm, iarmuniţie 
pentru acest tun care se dispunea în tanc erau 55 de lovituri - cât masa asta de 
lungi, plus două mitraliere, una de 7,62 mm - a cărei unitate de foc era de 
3500de cartuşe şi o mitralieră antiaeriană de 12,7 mm - cu unitatea de foc de 
700 de cartuşe. 

Aprovizionarea şi echiparea de luptă au necesitat aproape două zile - 
pentru că muniţia se afla în Depozitul de la Reşca, de unde am cărat şi adus 
camioane întregi de cartuşe, fiecare dispuse pe benzi şi introduse în linia de 
armare pe tancuri. 

Cu partidul înainte... 

Pe data de 21 decembrie, s-a primit ordin pentru a se organiza mitinguri 
în unităţi - pentru a ne exprima adeziunea faţă de PCR, de măsurile luate la 
Timişoara în perioada 17-21 decembrie. La unele unităţi s-au ţinut, în altele nu. 
Unul dintre cei care nu au vrut să ia cuvântul este şi subsemnatul, pentru că 
eram luat în vizor de câţiva ani de organele de contrainformaţii - întrucât 
avusesem un militar ai cărui părinţi plecaseră în Germania, iar el nu a putut să-i 
urmeze, întrucât nu avea stagiul militar satisfăcut. 

A fost încorporat în unitatea noastră, iar când l-au vizitat la o 
săptămână, dorinţa părinţilor a fost de aşa natură încât să cunoască pe şeful 
feciorului lor. Aşa se face că m-au rugat să am grijă de copilul lor. Am avut grijă, 
iar între timp ei mai îmi dădeau câte un telefon din Germania să întrebe de copil, 
asta o dată, de două ori, dup’aceea am tras nişte concluzii - când m-am trezit 
cu cineva de la Serviciul Telefonie acasă, motivând că am telefonul defect, a 
umblat în el, sigur şi sus în centrală, că mai târziu mi-am dat seama că eram 
ascultat. 

Cât priveşte pe comandanţi, eu sunt ca şi sigur acuma că, dacă în 
prima fază nu au ştiut mersul lucrurilor, imediat după fuga lui Ceauşescu au 
fost informaţi şi ştiau cam încotro ne îndreptăm. Aş mai vrea să subliniez că 
oraşul Caracal împreună cu garnizoana Deveselu erau între cele mai mari 
organizări militare de pe teritoriu din ţară, iar la revoluţie, în afară de unităţile 
militare din Bucureşti, Caracalul a fost cel mai mult expus prin efectivele 
dislocate din localitate, de la bazele lor: Paraşutiştii la Timişoara, 
Regimentul de tancuri de pe strada Carpaţi - UM 01252 cu 60 de tancuri 
au fost în Bucureşti, închipuiţi-vă 60 de tancuri pe traseul Caracal - 

Bucureşti, cam ce forţă presupunea şi degaja. Apoi eu, subsemnatul, 
acuma o să revin, am fost plecat cu batalionul de la gară pe Aerodromul 
Deveselu. Majoritatea am fost plecaţi. Pe data de 23 am primit ordin de la 
comanda unităţii că Aerodromul Deveselu e atacat şi gata, gata să pună 
teroriştii mâna pe avioane. 

Vasile Bujor, comandor. în Decembrie 89 numai destinul aviatorilor a 
făcut să nu fie măcel. Eram într-o seară, pe 22 cred, la Celula de alarmă. 
Maistrul Onel sau llincuţă, unul din ei, s-a dus la avioanele din gradul unu să le 
verifice starea, aşa se instituise regula. Fără să ştie, când a văzut mişcări sub 
avion, pilotul Puiu Adrian a deschis rafale de foc, norocul fiind parapeţii de jet, 
metalici care se instaleseră în spatele avioanelor. Instantaneu şi grupele de 
apărare de la hangar au deschis foc în acea direcţie. A fost prăpăd! 

Andrei Constantin, Căpitan comandor: în linia de apărare de la 
escadrila a treia s-au efectuat mai multe mişcări tactice, pot spune, unele 
halucinante, ordonate de comandantul unităţii, de a aşeza apărarea pe două 
linii, încât am fost obligat să merg să-l conving că oamenii se potîmpuşca între 
ei. A fost şi o situaţie în care maiorul Negrea de la gărzile patriotice uitase 
luptătorii într-un adăpost de se trăgea peste ei. Au scăpat ca prin urechile acului! 

Cârjan Ion, sublocotenent: La escadrila a doua, tot aşa, erau în tranşeu, 
unii trăgeau spre vagoane, iar dintr-un automat a sărit un tub de cartuş şi l-a lovit 
în şubă pe maistrul Petcu, a crezut că l-a împuşcat şi a leşinat. 

A. C.: Dacă punem cap la cap toate aceste nereguli, putem constata 
disfuncţia actului de comandă, neimplicarea conştientă a comandanţilor 
în dirijarea misiunilor de luptă. 

V.B.: Tocmai asta este problema, dar şi cea a dezinformării. Păi cum să 
spui că se dau lupte grele la poarta doi, fără să verifici informaţia? Introduci 
panica în luptători! Nu se poate aşa ceva! Nici nu trebuia cine ştie ce ştiinţă, pur 
şi simplu trebuia aplicat cu rigoare planul de apărare terestră a unităţii! Norocul 
a venit şi din faptul, poate, că noi aviatorii eram cam paraleli cu armata în ceea 
ce priveşte milităria, căprăria aia tradiţională în probleme de infanterie. Dar, am 
fost foarte disciplinaţi, pentru că prin câte s-a trecut atunci, acolo, şi cum s-au 
manifestat conducătorii noştri... în fine, pentru noi zborul era esenţa. Şi iarăşi 
îmi aduc aminte că s-a ordonat formarea patrulelor de zbor, iar Scrobotă, 
comandant de escadrilă, a spus că el merge la clădirea escadrilei pentru a 
organiza apărarea terestră, de parcă asta era misiunea lui cea dintâi. După el, 
imediat şi Vulpescu telefonează comandantului că el nu poate zbura, că: „Auzi 
băi Costi, eu cred că eu trebuie să rămân aici la Celulă - pentru că trebuie să te 
ajute cineva!” Aşa şi Costică Tudor care dup-aia erau cei mai mari piloţi din 
România: “Eu nu pot să zbor băi că nu sunt controlat, n-am mai zburat noaptea 
de nu’ ştiu’ când!” 

Şi când te gândeşti că după gradul de alarmare eram în război! Eram 
în război!. Ce se întâmpla dacă eram în cel de-AI doilea război mondial? Nu 
erau puşi la zid? Dar atunci au fost patrioţi şi s-au sacrificat! 

B. /.: Vă pot spune că eu am fost în tură în punctul de comandă de pe 

data de 15 până pe 25 decembrie. Au fost unii care nici nu au ridicat pistolul de 
la ofiţerul de servici. în caz de... aveau o scuză, dar problema se pune de ce n- 
au luat pistol? 

A.C.: Au fost multe probleme, şi apropo de ce spuneaţi dumneavoastră, 
am primit ordin să înarmăm avioanele cu blocuri UB16, să le urcăm în 
camioane, ai Iu’ Negrea trăgeau în neştire acolo, la Escadrila a treia, iar colegii 
noştri refuzau să urce în caroserie să mânuim dizpozitivele... Am avut un gust 
amar, uite domne cu cine pleci la luptă! 

V.B.: Acuma suntem la un moment în care putem gândi orice, dar să 
observăm că, cei care se codeau atunci şi dădeau tot felul de ordine, câţi au 
ajuns să-şi numere banii cu grijă dimineaţa să vadă dacă le ajung? Toţi, fără 
nici-un fel de excepţie, au beneficiat de acel refuz, ei n-au refuzat întâmplător. 
Este părerea mea personală, iar exemple sunt peste tot: inginerul tău Coman, 
Vulpescu, Harpailă, Grosu, unii au ajuns generali şi au primit răsplata pentru 
ordinele contradictorii, pentru faptul că te-a dat pe tine afară, pentru că te-au 
criticat în şedinţele de partid, că te-au lăsat singur în camion, ei şi-au primit 
dreptul, au stat în sistem, au distrus unităţile militare şi au pensii de zece ori mai 
mari. Dar şi pentru că au făcut parte din organizaţii de spionaj - cum e cazul lui 
Opruţă şi Damian. 

Pe de altă parte, atunci am descoperit că avioanele se pot echipa cu 
armament şi altfel decât prevedeau manualele de specialitate. 

ÎN ’89, DIVERSIUNEA A FOST LA RANG DE ARTĂ; 
A FOST SAU NU REVOLUŢIE, E DE DISCUTAT... 

Lt. col. Epure Victor 


Reporter: “ Revoluţie şi diversiune" este tema noastră, şi în acest 
context vă rog să comentaţi cursul acţiunilor de luptă în unitatea dumneavoastră? 

Epure Victor (lt. major, azi lt. colonel): Diversiunea era extrem de mare 
la vremea respectivă, şi ce se vehicula prin televiziune, şi ce ne comunica 
comandantul erau de nesuportat. O panică generală de nedescris! Tot felul de 
zvonuri de genul 7a Craiova s-a tras împotriva unor avioane cu terorişti cu 
bateria de rachete CUB”, „forţe aeriene se deplasează spre noi” etc... 

La acea vreme, eu eram comandantul unei companii care se constituia 
numai la mobilizare. Era perioada când aveam la instrucţie soldaţi pentru 
economia naţională şi eram încadraţi noi pentru pregătirea lor. Atunci n-au venit 
soldaţi şi de aceea comandantul Regimentului 3 Mecanizat, maiorul Popescu 
Gabriel m-a chemat la ordin, pentru că anterior funcţiei de comandant de 
companie avusesem funcţia de comandant de pluton de mitraliere antiaeriene, 
căpătasem experienţă în aplicaţii, la tragerile reale de la Capul Midia ca şi 
comandant de pluton, după aceea mă trimisese să ajut pe comandantul de 
pluton ca reprezentant al Statului Major... 

M-a chemat şi mi-a ordonat: ” Din acest moment pui în stare de 
operativitate bateria de mitraliere antiaeriene”. 

Vă precizez că: la PACE, aveam pluton care se instruia cu soldaţi, iar 
la RĂZBOI - acest pluton se transforma în baterie cu misiuni clare: apărarea 
punctului de comandă de atacurile din aer la joasă înălţime. 

Am pregătit totul, am pus în stare de operativitate piesele de artilerie 
MR4, ulterior primind ordin să fiu în măsură să deschid focul asupra a tot ce 
mişcă pe cerul patriei. Acum era pe post de comandant maiorul Olteanu, 
întrucât maiorul Popescu plecase pentru a prelua conducerea oraşului, ordin 
ce a fost transmis prin maiorul Breazu care era secretar adjunct cu 
organizarea al Comitetului de partid din Unitate. 

Era seara de 22 decembrie 1989. Seara, pe la orele 22,00 - 22,30 
deasupra gării Caracal a apărut un elicopter. Observatorul (care era încadrat la 
plutonul de mitraliere antiaeriene), aflat pe clădirea divizionului ne-a alarmat 
prin indicativul “VĂZDUH, DEASUPRA GĂRII” 

Fac menţiunea pentru neiniţiaţi că o piesă înseamnă instalaţia cu cele 
patru guri de foc, sau patru mitraliere de calibrul 12,5 mm. Deasemenea, la 
antiaeriană este regula că dacă am tras asupra unui obiectiv şi nu l-am ochit sau 
doborât nu sunt tras la răspundere, dar dacă nu am tras sunt vinovat de 
neexecutarea ordinului. 

Imediat am dat comanda: Piesa unu şi doi, asupra elicopterului aflat 
deasupra gării, după urme luminoase, FOC! Cu “urme luminoase” însemna 

că procedeul de ochire se făcea cu ajutorul corectorului, o piesă distinctă la 
instalaţie, corector ce funcţiona cu nişte acumulatori pe care nu-i mai aveam, 
dar şi dacă-i aveam erau nefuncţionabili. Eram în incapacitate din lipsă de 
aprovizionare. Singurul procedeu la îndemână era “după urme luminoase”, 
adică ochitorul dirijează focul în bandă, către obiectiv, după urmele luminoase 
ale cartuşelor. 

S-a întâmplat următorul fenomen; mulţumesc lui Dumnezeu şi acelui 
pilot pe care am avut ocazia să-l cunosc după evenimente, că a fost atât de 
isteţ, când a văzut că se trage asupra lui a stins luminile de bord şi a coborât 
băgându-ne în incapacitate de a mai trage datorită unghiului de înclinare a 
ţevilor. Aşa am ordonat încetare a focului prin comanda : PLUTON, STAI! 

***** 


Rep.: Ce s-a întâmplat în unitate în această perioadă? 

E.V.: Nu ştiu dacă aţi avut posibilitatea să observaţi, să staţi lângă un 
transportor blindat, să zic, care are pe el o mitralieră de 14,5, să percepeţi 
efectul de zgomot pe care-l produce gura de foc. Dar patru la un loc? Dar opt? 

S-a creat o panică vis a vis de acest foc al celor două piese de artilerie 
încât se putea întâmpla o mare nenorocire, un măcel. Ş-acuma vin cu informaţii 
din diferite puncte. Cei din unitate s-au speriat crezând că sunt atacaţi, pentru 
că n-a existat o coordonare, o informare a cadrelor, a militarilor. îi datorez 
viaţa, pot să spun lucrul acesta, Iu’ nea Paul de la CAR. Datorită lui eu şi acei 
soldaţi pe care îi aveam atunci pentru deservirea ceor două guri de foc trăim. 

Rep. : Mai concret, domnule colonel? 

E.V.: Toţi soldaţii aveau asupra lor armamentul individual şi cartuşe, 
geanta portîncărcătoare plină, plus la pistolul mitralieră câte un încărcător. Erau 
puşi să dubleze posturile de santinelă din unitate, era o chestie nu riguros 
organizată. Era exact momentul când soldaţii veneau la masa de seară, în mod 
organizat şi individual, fiecare când îşi termina misiunea (sala de mese fiind în 
imediata vecinătate a bazei sportive unde eram noi amplasaţi). 

Când noi am dechis focul către acel elicopter (ora 21-22,00), s-au spart 
nişte gemuri la sala de mese din cauza zgomotului de la cele opt guri de foc 
concentrat. Ei au crezut că sunt atacaţi din zona cartierului de ţigani din 
apropiere şi au trecut la deschiderea focului. S-a întâmplat ca nea Paul să intre 
în acel moment în sala de mese pentru a bea o cană de ceai că era frig afară, 
şi a sesizat, era extrem de pregătit în meseria lui de artillerist-rachetist şi el a 
sesizat fenomenul, şi-a dat seama că eu am deschis focul către acel obiectiv iar 
soldaţii s-au speriat, şi a strigat: Atenţiune, nu trage nimeni! Asiguraţi armele! 
Nu vă atacă nimeni! 

La popotă, cei care au mers la servirea mesei s-au ascuns care mai de 
care, mai pe sub mese, mai prin dulapuri, cadrele scoteau pistoalele din toc şi 
nu ştiau încotro s-o ia şi pe unde să acţioneze... S-a creat o panică generală! 

...Plutonierul Căldăraru era de serviciu, pe Blocul alimentar. în 

momentul în care s-a deschis focul, s-a băgat într-un cazan şi a pus capacul. 
Stând acolo, de frică, de spaimă, poate mai luase şi vreun şpriţ, că de... a 
adormit acolo încât dimineaţa când au venit soldaţii să pună apa pentru ceai era 
să-i toarne în cap şi l-au trezit, l-au scos afară. 

Teroriştii se înalţă la cer! 

...întâmplarea a făcut să-l cunosc pe acel pilot de elicopter, pe care-l 
trimisese comandantul Harpailă de la aviaţie să facă o cercetare aeriană către 
Reşca şi eventual să deschidă focul asupra altor elicoptere de terorişti care 
ieşeau din catacombele existente la Cabana prezidenţială. Aşa erau ei 
informaţi, că acolo există catacombe de unde se înalţă spre cer terorişti şi 
acţionează asupra trupelor noastre şi a populaţiei. în unitate ni se prezentase şi 
nouă această versiune. 

întâmplarea a făcut ca, la vreo două luni mai târziu, să merg cu un 
pluton de soldaţi la Liceul Mihai Viteazul pentru a descărca nişte ajutoare din 
camioane, operaţiune la care veniseră şi vreo doi piloţi dar cu puţini soldaţi. 

Discutând, rememorând clipe, am realizat că unul dintre ei era pilotul 
elicopterului de deasupra gării, iar eu, cel care eram pregătit să-l dobor.... 

Lucruri foarte grave, era o diversiune şi o... Vreau să vă mai spun că 
ajunsesem în situaţia de a nu mai avea legătură telefonică fir prin telefon de 
campanie cu biroul comandantului, pentru că subunitatea mea se subordona 
direct comandantului. închipuiţi-vă că aveam agent de legătură, care-mi 
transmitea ordinele de la comandant pe nimeni altul decât pe It. Mincă 
Gabriel, c.i.-stul (contrainformatorul regimentului). Deci, imaginaţi-vă că 
Mincă venea şi-mi spunea: “Bă nea Epure, fii atent, dinspre Craiova vin trei 
elicoptere cu terorişti’, sau, să vă spun că în dimineaţa zilei de 24 cred, a venit 
şi mi-a transmis ordinul: ” invazie de elicoptere din direcţia sud!” 

Invazie, înţelegeam eu, înseamnă că va fi o puzderie (care vor acoperi 
cerul) şi făceam o apreciere cam de ce armament de bord dispune un elicopter, 
inclusiv tun de calibru mic, şi mă gândeam, GATA, PÂNĂ AICI MI-A FOST!, dar 
mă străduiam să ne îndeplinim misiunea operativ, aşa era la momentul respectiv. 
Din când în când mai scăpăm şi eu la televizor şi lăsam soldaţii singuri, mai 
trăgem cu ochiul să văd ce se întâmplă, chiar îmi sugerau chiar ei, erau 
conştiincioşi, chiar s-a întâmplat a doua noapte când au tras singuri şi au 
deschis focul asupra unor obiecte care zburau pe deasupra unităţii şi s-a ajuns 
la concluzia, după, că erau jucărele menite să emită luminiţe, pâlpâieli, care să 
inducă în eroare, lansate în scop diversionist. Aşa a fost! 

Rep. : A fost împuşcat un militar? 

E.V.: Pe acel militar, caporalul Dumitraşcu (care a fost împuşcat), eu 
am avut ocazia să-l cunosc foarte bine pentru că am fost cu el la Capu Midia la 
trageri. Era un băiat foarte timid, am observat când era pe scaunul de ochitor la 
o piesă de mitralieră şi noi executam o şedinţă tactică cu muniţie de război, 
şedinţă de iniţiere care nu se aprecia cu note, şi l-am văzut că-i tremurau 
genunchii pe pedală. Era stresat, şi l-am schimbat de pe funcţia de ochitor pe 

cea de încărcător. 

Trecând peste acest moment, înainte de a muri cu o oră, l-am trimis 
acasă la soţia mea să-mi aducă o carte de Kiriţescu (ce mă pasiona). El era şi 
agentul meu la alarmă şi cunoştea bine traseul şi domiciliul. Era comandant de 
grupă. Comandantul lui de pluton, un locotenent mutat disciplinar de la Craiova 
de la unitatea CUB, fusese trimis la Reşca la Depozitul de muniţie, cu una dintre 
cele trei piese de artilerie - două au rămas pe baza sportivă - pentru a face paza 
aeriană a acelui obiectiv. Se putea face şi din unitate, dar ordinul a fost de a se 
deplasa acolo. 

La un moment dat, în seara zilei de 23 decembrie, s-a creat o panică 
generală, o psihoză în masă. Ce s-a întâmplat? A trecut un tren de marfă şi de 
pe platforma unui vagon se zicea că s-a tras real, că au fost folosite instalaţii de 
imitare a focului, nu putem şti, dar s-au speriat atât de mult santinelele care 
apărau unitatea pe partea dinspre calea ferată încât s-au alarmat lansând 
indicativul: POSTUL 4 ATACAT!. ..POSTUL 5 ATACAT! 

Când s-a creat această spaimă generală am fost convins că unitatea 
este atacată şi eu am zis că menirea mea de ofiţer este să trec să apăr unitatea, 
ş-atunci i-am spus Iu’ Dumitraşcu: „Ai grijă că eu merg la postul 4”. Am ales un 
soldat mai destoinic, mai curajos, să mă înoţească, am luat pistol mitralieră, 
încărcătoare, geantă portîncărcătoare plus pistoletul TT pe centură. Ţinuta mea 
era cu pufoică, cu gradul (steluţele) pe epoleţi fără acea vipuşcă roşie, cască 
metalică pe cap. 

Le-am ordonat să deschidă foc! 

în momentul când am ajuns la poartă, era să calc pe un soldat care era 
culcat chiar acolo la poarta parcului auto. L-am întrebat de la ce subunitate e, 
mi-a spus că e de la compania căpitanului Tanasin, l-am lăsat în pace şi am 
început să mă deplasez, în salturi spre postul 4. N-am mai avut curajul să iau 
soldatul cu mine şi l-am lăsat împreună cu santinela de la postul următor căreia 
i-am făcut cunoscută prezenţa mea. Această santinelă mi-a confirmat că s-a 
tras şi a văzut urme luminoase, iar colegul de la postul 4 a dat alarma. Le-am şi 
dat misiunea să deschidă foc către poarta 2, către calea ferată dacă poarta e 
forţată şi dacă pe acolo acţionează terorişti, pentru că aveam în minte numai 
pericole. 

în momentul în care să ajung către santinela respectivă, în mijlocul 
parcului auto era un SR care nu mai funcţionase la alarmă, rămăsese acolo. Am 
făcut saltul respectiv şi am luat poziţia pentru luptă culcat către roata din faţă a 
SR-ului, fără să fiu expus către calea ferată, că era o porţiune care era 
expusă. 

în acea clipă, un glonţ de pistol mitralieră a ricoşat la o juma de 
metru în faţa mea şi mi-a aruncat ciment în ochi, m-am rostogolit, am intrat 
între roţile din faţă ale camionului şi m-am îndreptat către direcţia de unde am 
crezut că se trage. Am intrat în panică, vă daţi seama. Mi-au venit în minte toate 
relele, că-mi rămân copii pe drumuri... Prin efectul pe care l-am avut, am dat cu 

capul de roata maşinii, intenţionat, spre a mă dezmetici. M-am gândit acum, 
lucid, că poate vreun soldat m-a confundat cu teroriştii, şi am început să urlu, să 
strig în mijlocul parcului auto: „Atenţiune, sunt căpitanul Epure, e vreun soldat, 
e cineva aici?”, la care, de lângă un tanc - care şi ăla nu pornise la alarmă şi 
rămăsese la aproximativ 50-70 de metri de acel SR, mi-a răspuns un soldat: 
“Da, tovarăşu’!” „Mă, tu ai tras?” “Da, tovarăşu’!” „De ce ai tras?” “M-am 
împiedicat, tovarăşu’!” 

Pentru a evita alt incident, i-am dat ordin să se deplaseze târâş spre 
subunitatea lui... Mi-era teamă să mai şi merg înainte către postul 4 să văd ce 
s-a întâmplat, să mă şi întorc înapoi, speriat că un alt soldat nu va mai greşi 
ţinta. Spre a nu mă face de râs că nu am curaj, am continuat deplasarea, o 
lumină de lanternă venea spre mine, nu-mi explicam, am luat poziţia de tragere 
culcat, dar am avut răbdare şi în acelaşi timp persoana respectivă a sesizat că 
e cineva şi a început să strige: „Nu trageţi, sunt eu, comandantul gărzii, 
locotenentul Bălan!” Era un tinerel ofiţer venit din ultima promoţie, cu o voce 
firavă... El se deplasase tot la postul 4, acţionase greşit butonul pistolului din 
dotare şi pierduse încărcătorul iar acuma îl căuta cu lanterna... 

A fost deschis focul din tren 

El mi-a confirmat că a fost deschis focul din tren iar soldaţi din compania 
căpitanului Tanasin au dublat paza. 

Rep.: Să revenim la nenorocire... 

E.\/.:în momentul în care am ajuns pe baza sportivă, acolo era şeful de 
stat major al Divizionului de artilerie, căpitanul Ciobanu, care era intrat în panică 
şi plângea. Când m-a văzut, era cu un grup de soldaţi lângă el, mi-a spus: “Băi 
Victore, tu ştii ce s-a întâmplat aici?” „Ce s-a întâmplat?” „Bă, s-a tras asupra 
noastră dinspre ţigani!” 

Când mi-a zis aşa ceva, am şi gândit, e şef de stat major, e căpitan, e 
tâmpit dacă spune că s-a tras asupra lui şi stă cu soldaţii ca popândăii expuşi 
altui pericol? Am avut o reacţie, poate necontrolată, dar când am strigat cât am 
putut eu CULCAT! şi l-am luat pe căpitan de mână şi am dat cu el jos, acuma 
mi-a comunicat: “AVEM Şl UN RĂNIT!” “Unde e ?” “Acolo, lângă tuile ălea”. 

La îndemnul meu, l-a luat, a trecut cu el pe lângă mine şi atunci am 
văzut că-i flencăneau mâinile şi picioarele, era grav şi nici nu ştiam cine este. 
Am luat măsuri să reorganizez dizpozitivul în ideea că erau acolo mulţi soldaţi 
care se înghesuiau, peste 30-40, care nu-şi aveau rostul. Noi aveam norme 
tactice cu privire la amplasare şi distanţe de dispunere, cu misiuni clare de 
deschidere a focului, când, în ce condiţii... 

Am dat ordin atunci când eram toţi culcaţi să se asigure armele, m-am 
deplasat târâş la ei să verific personal să descarce armele în prezenţa mea, şi 
mi-am oprit doar strictul necesar de soldaţi pentru desfăşurarea misiunii. Eu 
chiar am crezut că s-a tras, s-o fi tras, nu ştiu ce s-a întâmplat acolo. . . 

După nu foarte mult timp a venit căpitanul Ciobanu plângând şi mi-a 
spus: „Bă, cred că a murit bă, l-au trimis la spital, e Dumitraşcu al tău!” 

Când am auzit, am înlemnit, am început să urlu, nu-mi venea să cred. 
Am strigat: Atenţiune, toţi de la antiaeriană, târâş! Pe burtă, la mine! Veneau ca 
şopârlele, am făcut prezenţa şi am constatat că lipsea Dumitraşcu. Era 
caporalul Dumitraşcu - locţiitorul comandantului de pluton, de la mitraliere 
antiaeriene. 

Am aflat dup’aia ce s-a întâmplat, s-ar fi tras dinspre ţigani, unii spun 
că s-ar fi tras dinspre paraşutişti, că s-au speriat şi ăia acuma. ..Dumnezeu ştie, 
dacă n-am fost acolo eu nu pot să spun că au tras dinspre ţigani, că a fost 
diversiune, că a fost o provocare sau că s-a tras şi dinspre paraşutişti. 

Una dintre piesele de artilerie era cam aproape de gardul ţiganilor. 
Ţiganii se învecinau cu unitatea, era doar gardul despărţitor, dincolo erau nişte 
case de ţigani. Căpitanul Ciobanu a crezut că cei care atacă unitatea, fiind 
mitraliera foarte aproape de gard vor sări peste gard şi e suficient ca doar unul 
să urce pe scaunul ochitorului pentru a deschide focul împotriva unităţii să facă 
măcel, să distrugă, să incendieze, să facă ravagii, şi l-a chemat la el pe 
Dumitraşcu. 

Dumitraşcu, am înţeles, era speriat şi, în loc să o ia prin spatele 
dizpozitivului de soldaţi s-a dus ca bezmeticul prin faţă, către mitraliere, ş’atunci, 
ăia speriaţi... a fost împuşcat, nu se ştie de cine, s-au făcut cercetări, 
reconstituirea, şi s-a constatat că glonţul a venit într-adevăr dinspre ţigani, i-a 
intrat prin umărul drept şi a ieşit prin stângul atingându-i inima. 

Tragedia a fost destul de mare, durerea nemărginită, s-a construit un 
monument în memoria lui, a fost avansat post-mortem la gradul de 
sublocotenent, vă daţi seama ce a însemnat pentu familia lui, pentru părinţi, 
rude, prieteni... Era din Bucureşti. 

* * * * 

... La Reşca, am plecat în dimineaţa zilei de 25 decembrie cu un 
camion cu instalaţie de mitraliere antiaeriene, cu muniţie cât cuprinde pe toată 
platforma, cu soldaţi dispuşi circular pe platformă. 

în prima fază am primit ordin de la maiorul Olteanu să merg la UM 
01320, aproape de podul de cale ferată care trece peste şoseaua Caracal- 
Slatina, acolo unde era formată o coloană care se punea în mişcare către 
Reşca, formată din trei tancuri, un transportor amfibiu blindat de cercetare 
-TAB-C - în care se aflau ofiţerii Stancu şi Tătaru, un camion cu soldaţi care să 
facă scotocirea prin pădure, şi eu cu oamenii şi mijloacele precizate care să mă 
alătur în ideea de a deschide focul asupra obiectivelor care atacă din aer, la 
înălţime mică. 

Comandantul detaşamentului era maiorul Voicu, m-am prezentat, am 
fost introdus în coloană şi am pornit înainte. 

Femeile dădeau la soldaţi pomana de Crăciun 

Am trăit momente tensionate, era dimineaţa de 25 decembrie, ziua 
Crăcinului, treceau femeile, cu străchinile cu împărţanie, dintr-o parte în alta a 

drumului, soldaţii erau pe tancuri şi transportor iar femeile nu mai mergeu la 
vecină ci dădeau la soldaţi, din mers, acea bucată de pomană. Nu-mi vine să 
cred, nici în filme nu văzusem asemenea scene. 

Am început acţiunea de scotocire, iar eu - cu instalaţia - mergeam pe 
aceeaşi linie cu ei dar paralel, pe drum, nu puteam să intru prin pădure. 
Tancurile au intrat prin pădure iar la un moment dat m-am pierdut de ei, 
n-aveam nici-un fel de legătură radio sau de alt gen, decât la vedere. Am înţeles 
ulterior că au avut o defecţiune la un tanc iar eu am ajuns la un moment dat la 
cabana prezidenţială. Eram îngrijorat pentru că mă bazam şi pe protecţia 
tanchiştilor întrucât eram foarte vulnerabil, din orice tufiş se putea deschide foc 
automat asupra soldaţilor mei, aveam cinci, şi anume: comandant de piesă, 
ochitor, corector şi doi încărcători. Stăteau cu pistoalele mitralieră orientate 
fiecare pe direcţia lui cu ordin să tragă (dacă se deschide foc din vreun tufiş) 
fără comandă, iar ochitorul de la mitralieră era pe scaunul mitralierei cu ordin 
să deschidă foc asupra avioanelor şi elicopterelor care zburau la înălţimi mici, 
adică până la 1500 de metri. Mitraliera era de calibrul 14,5mm, avea bătaia 
maximă la 7 mii de metri, benzile funcţionau continuu după ce făceai 
alimentarea din cutiile cu câte 150 de cartuşe pe fiecare gură de foc, pe care 
puteau să le “mănânce ”într-un minut. 

* * * * 


...Am ajuns la cabană, ne-a ieşit în faţă un miliţian care se plângea la 
mine să-i dau un pistol mitralieră întrucât l-au lăsat şefii lui acolo decât cu un 
pistolet Carpaţi 7,65. N-aveam cum să-i dau şi nici de unde! Miliţianul era ajutor 
sau şef de Post la Dobrosloveni de care aparţinea şi Reşca. 

La un moment dat chiar credeam că există acele catacombe din care 
se lansează elicoptere, eram pornit să le găsesc. După mai mite peripeţii am 
constatat: catacombele se rezumau la un mic beci, în care se aflau câteva 
damigeni cu vin, borcane cu murături şi un teasc de stors struguri. 

* * * * 


...Aveam şofer pe salariatul civil Nicolăiţă, militarul de drept nu avea 
experienţa unei asemenea misiuni şi am cerut înlocuirea. La ordinul 
comandantului, locţiitorul tehnic maiorul inginer Florea l-a desemnat, iar şoferul, 
în prima fază a avut o reacţie de om speriat: Unde ne ducem, domne, noi; 
acolo, la Deveselu, se trage cu gloanţe vidia în tancuri, iar noi mergem cu 
camioanele, în mijlocul pădurii, unde e mama teroriştilor? Avem copii 
acasă... 


* * * * 

... S-a acţionat din aer cu supersonicele de la Deveselu şi pur şi simplu 
s-a secerat un colţ, de la cabana Ceauşeştilor şi nişte copaci. Asta s-a întâmplat 

la scurt timp, după ce noi trecusem pe acolo. Realizaţi dumneavoastră, dacă am 
fost în pericol sau nu. N-am fost afectaţi fizic nici noi, nici tanchiştii care erau în 
alt loc în pădure, Dumnezeu le-a aranjat în aşa fel încât să nu se întâmple 
nenorociri, că, vin cu nişte versuri acuma: Că numai Dumnezeu le poate toate/ 
Şi lumea din robie el o scoate.. . 

Am trecut prin momente crâncene, dezinformarea era la rang de artă. 
Cred că cineva, la nivel înalt, a provocat această diversiune spre a ne 
paraliza. Cu misiuni foarte clare, gândite din timp. Nu ştiu de implicarea unora 
din unitate dar bănuiesc că Cl-stul n-a fost străin de anumite momente... 

Când s-au liniştit evenimentele a venit şi maiorul Popescu comandantul 
în unitate, a fost o adunare a cadrelor fără ordine de zi în care s-au făcut 
reproşuri. Nu, nu a fost iniţiată de Roşianu care era ofiţer important la Pregătirea 
de luptă, era înscrisă în planul activităţilor, dar el a venit cu propunerea, chiar 
solicitarea imperativă ca să nu se desfăşoare pe categorii de cadre, ci să 
participle şi subofiţerii la aceeaşi întrunire şi în acelaşi loc cu ofiţerii. Reproşurile 
au vizat actul de comandă, avansările pe criterii clientelare, Popescu a fost 
incriminat că a părăsit unitatea şi a plecat la primărie... 

* * * * 


...După ce lucrurile s-au aşezat lucrurile s-au făcut avansări în grad, dar 
au beneficiat tot ei, şefii, şi nu cei care a trecut prin momentele grele, 
periculoase. Ăştea au fost ignoraţi! 

Anghel era în biroul comandantului 

...Primarul Anghel a fost în unitate, “era de-al nostrum”, era tot timpul 
în biroul comandantului, ne obişnuisem cu el. Intram în birou cu diferite 
probleme, eram comandant de companie, şi era acolo. Comandantul dădea 
ordine cu el de faţă, ce deranja! 

Rep. : Vorbeaţi cu el? 

E.V.: Nu, nu vorbeam cu el că eram prea mici pentru a ne băga în 
seamă domnu primar Anghel... 

* * * * 


...Aş vrea să vă destăinui o întâmplare foarte simpatică. La primărie a 
fost luat şi colegul meu, căpitanul Dragomir, infanterist, cu un pluton de soldaţi 
pentru pază şi ordine, pe care l-a trimis ulterior la Miliţie, întrucât primise 
informaţii că s-a dus acolo o mulţime agitată spre a se răfui cu miliţienii, acesta 
urmând să asigure disciplina şi să preia controlul. 

El ne spunea că a găsit acolo miliţienii debusolaţi, speriaţi, se crease o 
disensiune între poliţie şi armată, a fost primit cu speranţă şi ca o salvare, i s-a 
prezentat armamentul care era în rastel spre a nu se crede că ei pot fi bănuiţi 
de terorism, a încuiat rastelul, şi-a pus sigiliul şi a luat cheile. 


103 



Sta la poartă cu un ochi la televizor şi celălalt la intrare, pusese soldaţi 
la intrare să nu permită accesul necontrolat în sediu, fază în care a coborât pe 
scări de la etajul poliţiei un ofiţer de Securitate cu pistolul în mână. El nu 
ştia, şi nici eu nu ştiam că Securitatea are sediul în acelaşi spaţiu. El a venit 
să-şi predea pistolul dar în mod neinspirat, iar Dragomir când l-a văzut şi-l 
cunoştea că e şi securist, şi-a... dat drumul pe el... S-aştepta ca să fie 
împuşcat! 


* * * * 

...Adunarea de incriminare a faptelor de la Timişoara şi susţinerea 
poziţiei secretarului general, în regimentul nostru s-a ţinut dar a fost nereuşită. 
Ne-a adunat pe platou şi ne-a făcut o expunere maiorul Popescu, era secretarul 
Comitetului de partid şi era primul responsabil de îndeplinire a acestei sarcini. 
Adunarea nu şi-a atins scopul în nici-unfel. 

* * * * 

...După ce ne-am prezentat în unitate urmare a instituirii indicativului 
Radu cel Frumos, la scurt timp, comandantul a primit misiunea de a organiza 
un detaşament, de fapt un batalion organizat cu ştat aparte care să meargă la 
Timişoara echipat de război, cu muniţie, unitate de foc, camioane, transportoare 
blindate... Cred că era 19 decembrie. 

Acolo se declanşaseră evenimentele, erau deja lupte de stradă... Mai 
’nainte noi mai ascultam în cancelarie la Europa Liberă la câte un radiou mic, 
încet, aflam veşti şi ne îngrozea. 

La un moment ne-a adunat pe toţi ofiţerii în club pentru că deja se 
constituise acel ştat. Special pentru Timişoara! O subunitate trebuia să meargă 
acolo, organizat, formată din cadrele din regiment cu funcţii de comandă şi 
execuţie. Ne aşteptam ca fiecare să fim numiţi, şi cu răbdare dar mare emoţie 
şi teamă aşteptam nominalizarea. 

Lângă mie, pe bancă, stătea un ofiţer, căpitanul Tiţa, şi în momentul în 
care el şi-a auzit numele că face parte din acel detaşament iar eu nu, (norocul 
meu a fost că..., am intuit că vor să mă folosească la Caracal, fiind specialist în 
antiaeriană), îmi zice: “Băi Victore, te rog eu să faci pentru mine ceva, - văd 
că îşi scoate verigheta de pe deget şi o înfăşoară într-o batistă - uite, ia tu 
verigheta asta şi o dai la soţia mea, că eu nu mă mai întorc de acolo, barem 
să rămâie la familie...” 

Am luato, am băgato în buzunar, dar după o oră a venit ordin de 
anularea misiunii şi l-am chemat de i-am dat verigheta înapoi. 

* * * * 

...De atunci am rămas cu afecţiuni cardiace, mă înţeapă inima, ...şi 
stresul şi teama şi moartea militarului au lăsat urme. Era misiunea noastră! 

Cât priveşte că a fost sau nu revoluţie, e de discutat... 

ERAM TREAZ PENTRU ŢARĂ! 

Adjutant LUPU 


Revoluţia m-a prins la UM 01256 - Regimentul mecanizat. M-a surprins, 
dar frică nu mi-a fost, când ne-am pomenit fără comandant, el a plecat şi a luat 
conducerea oraşului în locul Iu’ Anghel. Cum venea treaba asta, să stai fără 
comandant iar Olteanu şeful de stat major stătea ca belferu în birou, nu-l prea 
interesa, iar ăştea trăgeau de era pericol, şi prin spate pe la Depozitul de 
muniţie, şi pe la Porcine, trăgeau dă duduia pământul. Era şi Anghel p’acolo, tot 
ca şefu stătea! 

...A fost greu, eu eram mai bătrân ca toţi, eram cu Lia, plutonul a. a. 
plecase şi amplasase pe la Depozitul de muniţie două mitraliere, două la 
Conserve, două pe la Vagoane iar două erau pe baza sportivă. 

...Numai organizare n-a fost! Nimc! Ca din oală ne-a luat. Batalionul 
de tancuri plecase la Deveselu iar în cazarmă rămăsese numai Divizionul de 
artilerie 

Rep.: Nu v-a fost frică? 

L.V.: Nu! Păi de ce? Tata n-a fost în război şi a fost pe front! 

Rep.: întreb, pentru că se vorbeşte că unii ofiţeri plângeau când au 
primit ordin de luptă. . . Vi se pare normal? 

L.V.: Este inadmisibil, domnule! înseamnă că nu ştii ce este greul. Eu 
aveam experienţă, am fost şi tractorist, am muncit la viaţa mea, dar el dacă nu 
ştia cum se ţine o cheie în mână, cum se citeşte o hartă, cum să nu plângă? 

Eu ştiu de la mine de la autotunuri, aveam şapte, îmi venea şef şi se 
lăsa în baza mea, nu se implica şi nu avea de unde să ştie. Să ştie practică dar 
să-şi formeze şi vână şi curaj de luptător. Că noi n’am fost luaţi de armată de 
frumoşi! Eu pe mulţi i-am ajutat! 

Eu d’asta l-am apreciat pe generalul Oană, om de valoare, ăla care a 
preluat coordonarea apărării în Bucureşti în ’89. El a fost aici la noi şef de stat 
major în timpul Iu’ Balaban. Om priceput domne, făcuse inginerie şi pricepea 
lucrurile. M-a invitat de ziua lui la Bucureşti. Nu ştiu dacă mă pot duce că am 
soţia cam bolnavă. Dar de ce m-a invitat ăla? Că am fost rău? Nu! Pentru c-am 
fost meseriaş! 

în orice clipă din noapte eram treaz pentru luptă, pentru ţară! 

LUPTĂ PENTRU PUTERE 


Adjutant şef Gigi Bădălan 


La Regimentul Mecanizat (Unitatea Militară 01256 de la Gară) cred că 
se dăduse ordin pe unitate să se instaleze santinele la Pavilioane. E o chestie 
care m-a impresionat dar şi pus pe gânduri pentru că avea tentă grotească. Era 
uşa întredeschisă la Pavilion, soldatul stătea cu mitraliera, cu ordin ca în raza 
liberă de acţiune, din poziţia culcat la uşă pe direcţia căii ferate (gardul nostru 
se învecina cu terasamentul căii ferate) viza şi avea ordin de la comandanţii lui 
că dacă vede mişcare sau pe cineva care sare gardul, din întâmplare sau cu 
intenţie, să execute foc! 

în pavilion, pe timp de noapte se aflau cadre militare şi militari în 

termen. 

La altă uşă a altui pavilion era altă santinelă la post în aceleaşi condiţii 
şi sub incidenţa aceluiaşi ordin. 

...Aşa s-a întâmplat necazul cu caporalul Dumitraşcu de a fost 
împuşcat. Erau mitralierele antiaeriene cu patru ţevi lângă pavilionul de artilerie 
unde era Divizionul Iu’ Tiţu, amplasate pe baza sportivă a unităţii pentru 
apărarea zonei, şi trăgeau deasupra Depozitului Reşca după ora nouă seara în 
zilele de 22, 23 decembrie 1989 de răpăia pământul. Se zice că erau 
simulatoare secrete, vreo două instalaţii parcă se şi vedeau... 

Tot aşa, s-a văzut mişcare, ăsta ce o fi căutat p’acolo pe aleea unde era 
chioşcul unităţii, că acolo a fost împuşcat. Nu ştiu la care subunitate era 
încadrat, dar lucra la BDS, parcă-l văd, un băiat cuminte, curat... 

A fost inventată cred o scenetă sumbră, un zvon păcătos: se spunea la 
front că în ultimul vagon din trenurile care circulau spre Corabia şi de la Corabia 
sunt terorişti, şi pentru asta, noi, cadrele, mergeam la masă cu pistolul mitralieră 
sub braţ şi caschetele ascunse, întrucât terorişti sunt specializaţi de a ochi în 
frunte. Mergem la masă înarmaţi. 

...în perioada aia, comandantu, maiorul Popescu Gabriel era la 
primărie, Olteanu şeful de stat major stătea la birou, iar la front venea mai mult 
Nicu Roşianu pentru că se constituise într-un şef de comitet revoluţionar care 
să preia conducerea regimentului. PG-eu, c’aşa i se zicea Iu’ Popescu Gabriel 
era acuzat că a plecat la primărie, PN-eu, adică Popescu Nicolae că a fost cu 
partidu’... Din acest nucleu făceau parte, alături de Roşianu: ingineru Florea 
care era locţiitor tehnic, căpitanul Ţolu, Sima care era şef la echipament şi 
alimente, deja se formau noi echipe de conducere, ...asta se întâmpla după ce 
a murit Milea. 

...Nu ştiu cât a fost diversiune, dar a fost necunoaştere şi slabă 
pregătire, cât au fost ei cu academii, dar a fost o luptă pentru putere. 

...Ofiţer de contrainformaţii a fost Mincă Gabriel, la revoluţie l-a 
dezarmat maiorul Marinescu de pistol şi l-a depus pe el la Ofiţerul de servici sub 

supraveghere. Marinescu era şeful Transmisiunilor şi, probabil, pe linia lui 
primise ordin că a auzit zvonul că Mincă primise ordin să-l omoare pe 
comandant. Se vehicula varianta asta. 

...Anghel a fost ascuns în unitatea noastră, în birou la Popescu, c-au 
venit nebunii din oraş după el, erau mulţi la poarta unităţii, şi nu ştiu cine i-a 
înduplecat şi au plecat. Cadrele doar bănuiau, pentru că nici la popotă nu 
venea. Eu nu l-am văzut în popotă în perioada aia şi doar eram şef. 

...Unitatea avea vreo 1000 de soldaţi, toate companiile încadrate 100%, 
iar cadre aproape 400. Era unitate mare: un batalion de tancuri, trei batalioane 
de infanterie, divizionul de artilerie plus compania de cercetare. 

...Imediat după 22 decembrie ne-a adunat sus în sală şi se crease un 
curent: Jos secretarii de partid!, să nu mai aibe voie să ocupe funcţii de 
conducere, să meargă “Jos la porthart”. 

Pă Popescu au vrut să-l pună comandant de companie, Roşianu era 
înfocat pe el, dar s-au potolit c-au început găştile să se adune. 

L-au pus comandant de batalion, dar mai târziu, a mai durat, pentru că 
a venit ordin de la ei, când s-au reorganizat politrucii îţi dai seama că au trimis 
instrucţiuni şi la regimente, avea şi academie dar era politică. 

...Au fost unii politruci şi scârboşi! A fost unul secretar la batalion, 
c’avea şi batalionul secretar, pă Vruse, un nenorocit, avea o ură viscerală pe 
subofiţeri, umbla numai cu intrigi şi aranjamente. Un incult care atunci când nu-i 
convenea ceva se făcea bolnav, un incomod că până şi la defilare la Bucureşti 
toată suflarea era în cisme numai el în pantofi şi mai şi saluta! 

***** 


SUNT MULTE CHESTII PE CARE LE CUNOSC... 

Colonel Constantin Breazu, secretar PCR 

La noi la 01256, sau regimentul mecanizat, cum mai este cunoscut, la 
momentul 1989 partidul era reprezentat de maiorul Popescu Nicolae ca 
secretar al comitetului de partid, de mine ca secretar adjunct cu probleme 
organizatorice şi maiorul Băluţă Dumitru, artileri stul, secretar cu probleme de 
propagandă. 

în unitate, după 22 decembrie se constituise un grup de colegi cu care 
n-avem nici-o problemă, suntem prieteni, care au încercat să acuze pe 
comandant, pe Popescu şi pe şeful de stat major... 

Rep.: Asta a fost după 22, dar începând cu 17, domnule colonel, ce 
explicaţii dădeaţi dumneavoastră militarilor cu privire ia alarma de luptă, la 
motivul sau necesitatea instituirii unei astfel de situaţii? 

B.I.: Poziţia noastră era favorabilă situaţiei de atunci, dar vă pot spune 
cu toată răspunderea că ruptura, sau cutremurul în convingerile şi 

comportamentul nostru s-a produs în momentul când a fost anunţată moartea 
generalului Milea şi catalogarea acestuia ca trădător! Acolo a fost greşeala Iu’ 
Ceauşescu, iar noi ne-am schimbat toată optica. Percepţia a fost că am trecut 
de partea celor care erau în stradă. 

...Cu privire la organizarea adunării de susţinere a poziţiei partidului a 
fost o tendinţă în acest sens, era chiar ordin, pentru că şi pe linie de partid tot 
ordin era, eu în acel moment n-aş fi vrut să iau cuvântul, poate am dat dovadă 
de laşitate, altcineva, la fel n-a vrut deşi a fost ameninţat că v-a fi trecut în 
rezervă, bine că până la urmă nu s-a ţinut o astfel de manifestare. Nu ştiu ce o 
fi raportat secretam’ Popescu la Bucureşti cu privire la executarea sarcinii de 
partid. Ştiu că a vrut să-l pună pe Dinu care era comandant la Batalionul de 
tancuri, să vorbească, iar Dinu a refuzat, pe bună dreptate. Eram şi eu în birou 
la Popescu şi ştiu că era hotărât să-l treacă în rezervă pe Dinu, asta nu pot să 
uit şi să neg... 

Şi eu i-am zis Iu’ Dinu, Iu’ Mitică: „Bă... că faci, că nu faci, taci din 
gură!”, iar el a înţeles că eu am luat apărarea Iu’ Popescu. 

...Bine că n-am mai ţinut adunarea pentru că puneam într-o postură 
proastă pe colegii noştri pe care i-am fi determinat să vorbească întregului 
regiment, ar fi vorbit favorabil, pentru că aşa era linia, şi deja regimul s-a întors 
şi puteau să aibă repercusiuni. Poate situaţia cea mai delicată, sau gravă, a fost 
atunci când a trebuit să trimitem militari la Timişoara pentru stoparea gărzilor 
patriotice care au plecat de la Olt cu bâte, organizate de ofiţerul Dogaru 
Gheorghe care era şef la acest sector pe judeţ, Dogaru care este acuma la 
sindicatul rezerviştilor. Unii militari doreau să meargă acolo, e cazul celui care 
ulterior a fost împuşcat în unitate, dar bine că s-a contramandat ordinul. N-am 
prea înţeles treaba asta. 

Sunt multe chestii pe care le cunosc sau pe care nu le cunosc, sau am 
impresia că le cunosc. Au fost ordine date ad-hoc sau primite pe eşaloane, dar 
foarte puţine. Nu prea mai aveai cu cine vorbi la momentu’ ăla. 

***** 


ATENŢIE, DIN ACEST MOMENT SE MOARE! 


‘‘...eu cu tancul de sacrificiu”; ‘‘...am fost pe picior de război”; 
‘‘Săreau scânteile din şenilă”; ‘‘Căpitanului Burcea i-a retezat capul!”; 
‘‘...din blocuri trăgeau asupra noastră’; ‘‘Iniţial, ni s-a ordonat să omoram 
cu mitraliera tot ce mişcă! 

în ziua de 22 decembrie 1989, imediat după plecarea lui Ceauşescu de 
pe acoperişul Comitetului Central am primit ordin de la comandantul 
regimentului, maiorul Marchiş, că, întrucât au aterizat două elicoptere în 

pădurea Reşca pentru a prelua armamentul, muniţia şi paza ce le deţinea 
Ceauşescu la Cabană, să mergem noi, să le surprindem şi să le capturăm sau 
doborî. Aşa se face că o companie de tancuri am mers să scotocim pădurea. 
Eu am mers cu tancul de sacrificiu pentru scotocirea în pădure, iar întreaga 
companie după mine, acolo la obiectiv desfăşurându-se conform planului. 
Tancurile au fost amplasate pe marginea pădurii cu ţevile tunurilor spre interior 
pentru a doborî elicopterele, iar eu cu tancul de sacrificiu am executat 
scotocirea, am ajuns la cabană, i-am dat ocol, am mers prin toată pădurea pe 
unde mă dirija şeful de stat major căpitanul lordache Iulian. 

Misiunea de scotocire e foarte periculoasă, îţi asumi riscul conştient, 
poţi fi atacat de unde nu te aştepţi, plus că arborii te incomodează, trebuie să 
ştii să te strecori, să dobori copacii mai subţiri, altfel poţi cabra tancul pe un 
arbore gros ori să distrugi ţeava tunului şi faci şoc hidraulic la legătura elastică 
şi distrugi tunul, iar tancul fără tun se numeşte tractor. E pericol că poţi fi lovit 
de un AG de la 5 metri, face gaură-n tine şi te-a terminat. Iar în pădure cine nu 
te ia la ochi, mă mir cum de nu s-a întâmplat aşa ceva, dacă era să fie ceva 
pază serioasă la cabană... 

Mici speranţe de revenire 

... După ce am executat misiunea am venit în cazarmă, iar la poartă ni 
s-a comunicat să nu introducem tehnica în remize, să rămânem acolo pentru că 
regimentul se pregăteşte de o nouă misiune. S-a primit alt ordin de deplasare 
la Bucureşti. 

Eram oprit chiar în faţa punctului de control, de pe tanc mă uitam, 
colo’şa era nevasta, veniseră toate femeile noastre ale tanchiştilor. La semnalul 
de plecare ne-am făcut cu mâna, cu mici speranţe de revenire. La orele 16,30 
- 17,00, oricum era în amurg, în coloană cu 59 de tancuri ne-am deplasat pe 
şosea şi am ajuns dimineaţa la Bucureşti doar cu vreo 35, celelalte rămânând 
în pană pe traseu, la Roşiori, Alexandria şi în alte locuri. Ulterior, fiind reparate, 
au sosit şi acestea în Capitală şi au fost introduse în dizpozitivele de luptă. 
Ne-au secondat maşinile cu piese de schimb şi atelierele mobile de reparaţii. 

Pot să spun că încă de pe data de 17 decembrie când s-a dat alarma 
noi am fost pe picior de război. în orice moment eram pregătiţi de plecare şi 
luptă, trebuia doar ordinul: “Porniţi motoarele, după mine înainte!” 

Ordinul de deplasare a venit ca un şoc, iar ca reacţie, cadrele militare 
erau mormânt, unii mai şi plângeau. Alţii se manifestau şi de bucurie, că prea 
ne distrusese Ceauşescu. 

Traseul a fost cu peripeţii şi surprize, ne-a întâmpinat cu o răpăneală 
de foc de mitraliere chiar de aici aproape din pădure când am trecut de 
Drăgăneşti. Afost botezul focului, pentru că tot regimentul care eram în coloană 
am întors turelele către pădure şi am primit ordin de la comandantul de regiment 
să tragem câte o rafală de mitralieră pe pădure. S-au tras mii de cartuşe! 

Tancul era şi bine dotat, 3 500 de cartuşe pentru mitralieră are unitatea 
de foc, are 11 benzi pentru mitraliera jumelată şi 3 benzi pentru mitraliera 

frontală, pe lângă cele 43 de lovituri de tun. 

Toată noaptea am mers cu şenila pe asfalt. Mai aveam în faţa mea 
tancul comandantului, eu eram conductor pe tancul comandantului de batalion, 
It. col. Dragoteanu şi priveam la scânteile care săreau la şenilă 

în dimineaţa zilei de 23 decembrie am ajuns în faţa Palatului. N-am 
mers cu viteză mai mică de 40 km la oră, dar timpul de ajungere la destinaţie a 
fost lung din cauza deselor halte făcute pe traseu pentru a fi coloana compactă. 
La Bragadiru, spre exemplu, comandantul ne-a înştiinţat că a murit căpitanul 
Burcea Adrian în Alexandria. Şi la Alexandria a ordonat o mică haltă pentru 
gruparea coloanei, iar el care era la dirijarea circulaţiei, s-a băgat între tancuri 
şi semnaliza cu lanterna reflectorizantă, era noapte, iar plutonierul adjutant 
Paniţă Paul, mecanicul tancului care venea, adormise la leviere şi nu a mai oprit 
la semnal, a intrat în tancul oprit mai înainte, Burcea n-a mai avut timp şi loc să 
se dea la o parte din'napoia tancului staţionat, astfel a fost prins între tancuri şi 
decapitat. Comandantul tancului care a produs nenorocirea era plutonierul 
major Mitru Paul. Burcea avea misiunea de a dirija circulaţia pe traseu, numai 
circulaţia autovehiculeleor de luptă ale noastre ale regimentului, făcea parte din 
subunitatea CIC (n.a. comenduirea şi îndrumarea circulaţiei) 

înainte de a intra în Bucureşti, comandantul regimentului, maiorul 
Marchiş ne-a transmis ca atenţionare: „Atenţie că din acest moment se 
moare! Se trage, nu ştim de unde, sunt terorişti, aşa cum se vehicula lozinca 
atunci, oricând putem avea surprize!” 

Adevărul este că până să ajungem la Palatul Regal erau numai morţi 
pe străzi. Noi îi încălecam cu şenila pentru a nu-i zdrobi. Ne-au parcat în faţa 
Comitetului Central. Eu am amplasat tancul chiar lângă Biblioteca Naţională 
care şi atunci fumega, mă uitam pe vizor, că nu puteai ieşi că te împuşca aşa 
cum s-a întâmplat cu o fetiţă care era în spatele unui transportor blindat. 

Din blocuri se trăgea, noi am ripostat cu proiectile 

Din blocurile din faţă se trăgea iar noi am ripostat cu proiectile de 
mitralieră. Aveam misiunea să schimbăm poziţia tancurilor din două în două 
ore, aveam ţevile la orizontală, chipurile, că aşa era în misiune de luptă şi nu 
permiteam accesul mulţimii în clădire. La fiecare colţ de stradă din împrejur era 
pus câte un tanc. Eu eram mecanic conductor şi m-am aflat chiar în unul din 
cele două tancuri de la intrările principale în Comitetul Central. 

S-a căutat ca echipajele să fie constituite numai din oameni cu 
experienţă. Comandant de tanc era locotenentul major Mitroi Gheorghe, iar 
ochitor şi încărcător doi militari în termen. 

După câteva zile, maiorul Marchiş ne-a comunicat că noi, Regimentul 
68 Tancuri „General Magheru” Caracal, am primit misiunea de a apăra 
Depozitul de muniţie de la Ghencea pentru că se preconizează că ar veni 
tancuri capturate de terorişti care vor să bombardeze Depozitul şi astfel 
aruncă Bucureştiul în aer. 

Ne-am încolonat din Piaţă, am ajuns la Depozit unde ne-au dispus tanc 

lângă tanc la o distanţă 50 de metri, am înconjurat depozitul, neştiind că jos în 
vale era o tabără în care erau cazaţi în barăci de lemn militarii care munceau 
la Casa Poporului, iar la cantina lor am mâncat şi noi cât timp am stat acolo. 

Era 25 decembrie seara iar din blocurile de vis a vis trăgeau nenorociţii 
asupra noastră de te lua groaza. în faţa tancului aveam săpat lăcaş de tragere 
din picioare, individual şi cu grupa, iar în spate aveam patrulă din trei militari cu 
armament care urmărea să nu pătrundă străin în dizpozitivul nostru. 

Lucrurile s-au potolit, iar cu o zi înainte de revelion am îmbarcat tehnica 
în garnitura de tren în gara Vârteju de lângă Bucureşti şi am ajuns la Caracal pe 
o vreme păcătoasă... 

Am păţit rău mai ales că ne-a împuşcat şi pe plutonierul major Dinu 

Marinei. Era pe tanc, ce a căutat nu ştiu, să intre în tanc sau să iasă, şi l-a prins 
pe turelă, pe transmisie, un glonţ din ricoşeu. Spun asta, că dacă era lovit direct 
nu-i rămânea glonţul în cap, a fost paralizat, a stat luni de zile în spital pentru şi 
după operaţie de i-au scos glonţul. N-a murit, trăieşte şi acuma mai mult la 
Dobrosloveni. 

Vedeam dâre de sânge 

Ştiu că pe strada General Berthelot, când ne duceam către Ghencea, 
era un ARO albastru, parcă-l văd, trei inşi morţi, cu uşile deschise, se vedeau 
dârele de sânge închegat care cursese din gurile lor. Au fost mitraliaţi, era 
autoturismul de teren făcut praf, după care, mergând înainte către cimitirul 
Ghencea, dacă n-am încălecat la morţi de m-au găsit loazele, mi-era nu 
ştiu cum să-i calc cu şenila că-i făceam pastă. 

Deasemenea, veneau unii cu camioane mari cu balast, le puneau de-a 
curmezişul pentru a ne împiedica prin baraje, şi fugeau, iar noi pierdeam timp 
să eliberăm calea. 

...în noaptea de 25 către 26 a primit ordin maiorul Marchiş, că întrucât 
pe strada Nuferilor se deplasează o formaţie civilă pe jos, mascaţi în femei care 
vor să pătrundă la depozitul Ghencea, la ora 0 noaptea să executăm foc cu 
armamentul de infanterie asupra tuturor persoanelor care se deplasează 
pe acest itinerar. Noaptea! Să omorâm tot ce vedem pe stradă. Marchiş 
ne-a pus în coloană, plutonul de sarcină, de sacrificiu care să acţionăm 
noaptea aia, formula de atac, un tanc rămâne pe centrul bulevardului cu 
tunul şi mitraliera în faţă, tancul 2 merge pe partea dreaptă iar treiul pe 
stânga, şi tot ce mişcă, indiferent ce este, se distruge cu mitraliera. 

Noroc că a venit un superior cu un ARO şi a anulat ordinul întrucât nu 
este vorba ne nici-un terorist, altfel omoram toată lumea care se deplasa... 

* * * * 


Ne-a fost împuşcat drept în cap soldatul Falcă Dumitru! Tot la 

Ghencea. Era în dizpozitiv, făcea desant pe tancul observator, era noaptea. 
Direct în cap prin casca metalică l-au împuşcat, numai cu mitraliera a fost ucis 

la asemenea forţă. A fost dus la morgă, luat de familie... 

Am ţinut multă vreme casca lui acasă. îmi pare rău de el! 

* * * * 


N-am mai avut experienţa de a merge în coloană cu 60 de tancuri şi 
numai pe asfalt. E greu, destinaţia tancurilor este pentru teren frământat, merg 
mai bine p’acolo că au posibilitate să se agaţe... 

Plutonier adjutant şef Marin O ANE, 
Regimentul 68 Tancuri - Caracal 

***** 


NU MI-AM ÎNCHIPUIT NICIODATĂ 
CĂ AVEM COMANDANŢI ATÂT DE SLABI! 

M.M. Pr. Alexandru Neagoe 


“...am murit de o mie de ori”; “...am văzut nesiguranţa celor care 
ne conduci”; “Am rupt carnetul de partid...”; “în entuziasm oamenii nu pot 
fi lucizii”; “...era o nebunie, efectiv”; “Toţi eram duşmanii celorlalţi!”. 

Eram maistru şef de atelier. La intersecţie la Răzoare m-a împuşcat, 
mi-a tras din faţă, eram cu un coleg şi un soldat în cabină, mi-a spart parbrizu’ 
şi a trecut glonţul printre noi. Eu am sărit din maşină şi m-am culcat jos, ceilalţi 
s-au ciuciulit acolo în interior. Eram toţi îmbrăcaţi în combinezoane negre, era 
ţinuta noastră de lucru, şi de aici a plecat nenorocirea. S-a tras asupra noastră 
începând de la intrare în Bucureşti chiar şi cu puştile de vânătoare. Noi am fost 
în urma tancurilor, printre ultimii, eram atelierele de depanare, iar la intrare în 
Bucureşti ni s-a repartizat şi muniţie, iar pe Şoseaua Alexandriei, chiar la 
intersecţie acolo, era o biserică peste drum, s-a tras şi am rămas fără parbriz... 
Aşa am petrecut toată perioada, inclusiv deplasarea acasă spre Caracal. 

Au fost nişte chinuri nemaipomenite, nemaipomenite... Cum să spun, 
mă gândesc cu groază, mi se ridică părul în cap şi acuma, pot spune că eu am 
murit de o mie de ori la revoluţie, mulţi se dau viteji că au fost cu braţele 
deschise, mie mi-a fost o teamă grozavă mai ales când am văzut că 
mureau. ..păi ce, la cincizeci de metri în faţa mea a murit căpitanul Burcea, 
şi când am ajuns în dreptul lui... deci ultimul tanc. ..el a coborât să dirijeze 
tancurile la Alexandria, a apucat între două tancuri şi i-a zburat pur şi simplu 
ţeasta, creierii erau pe asfalt. O chestie ... 

'Când am ajuns acolo fiecare îşi pregătea muniţia, tancul să fie în stare 

de disponibilitate totală, echipajele mergeau la tancuri, iar Dinu fiind pe tanc l-au 
împuşcat direct în cap. L-au dus la spital, ştiam că nu mai are nicio şansă, i-a 
intrat glonţul în cap şi a rămas cam în zona occipitală. Eu răspundeam de o 
parte din tehnică, eram şeful atelierului radio şi instalaţii interioare în tanc, şi 
când am luat şlemafonul am văzut sânge, n-am ştiut că e al lui, era găurit. 

Cel mai mult m-a impresionat, şi atunci am văzut nesiguranţa celor care 
ne conduc..., nu mi-am închipuit niciodată că avem comandanţi atât de slabi! 

...Ulterior am aflat, de fapt noi nu ştiam nimica, eram de o săptămână 
nedormiţi în cazarmă, ne ocupam de tancuri, de tot, tot, tot să fie în stare de 
funcţionare, şi ce ordine se dădeau, printre altele şi când a fost executat 
Ceauşescu, eu am fost singurul. ..dacă trăia Ceauşescu... eram trecut în 
rezervă. ..când am auzit de la centralişti că Ceauşescu a fugit, am exclamat de 
bucurie şi am rupt carnetul de membru de partid. Mai târziu mi-am dat seama 
că în entuziasmul ăsta oamenii nu pot fi lucizi, şi cum e la noi în armată, ar trebui 
să fie conduşi, asta ne-a lipsit în foarte multe situaţii la revoluţie. 

Toate nenorocirile care s-au întâmplat au fost din cauza ordinelor 
proaste care s-au dat. 

Comandantul Marchiş nu a avut nici-un ordin să plece la Bucureşti, în 
schimb a încolonat regimentul şi a luat drumul Capitalei. Mai mult, trebuia să 
facă halte până la Bucureşti, dar el s-a urcat în Centrul radio mobil cu şapte sau 
opt inşi şefi de arme şi ce mai erau şi nu s-a mai oprit decât în Bucureşti, 
regimentul fiind înşiruit pe tot traseul, pe mai bine de o sută de kilometri. 

Primii care au tras în noi au fost ăştea de la aviaţie că au văzut coloana, 
de fapt erau infanteriştii care se duseseră să asigure paza aerodromului. Au tras 
în noi începând de la PECO din marginea Caracalului, au tras în noi că eram cu 
autoatelierele, noi am stins luminile, mergeam ca dracii... iar în Bucureşti, când 
se dădea un ordin că s-a tras la metrou spre exemplu, noi eram trimişi pentru 
că eram cei mai duşmăniţi că, vezi Doamne, venim din partea Iu’ Emil 
Bărbulescu să apărăm pe Ceauşescu. 

Plecau trei tancuri în misiune şi înainte primul semnal era că nu 
funcţionează staţia radio, iar eu trebuia să trec prin şapte posturi de santinelă, 
cu mâinile la ceafă, eram cu pistolul la brâu, era soldatul băgat şi în apă, era o 
ştorbină de ciorofleacă, mă soma, eu îi spuneam cine sunt şi că am pistol la 
mine, să vină să-mi ia pistolul pe care-l dădea la 30 de metri la alt post de 
santinelă. Era o nebunie, efectiv. 

Mai mult, s-a întâmplat să se şi defecteze staţiile, era frig, gheaţă la 
baza antenei, şi am plecat cu TAB-ul, am trecut prin două situaţii când ăla n-a 
fost atent şi era să tragă cu AG-ul în el. Nu era act de conducere, nu se ştia 
nimic, nimic... cum să spun, toţi eram duşmanii celorlalţi. 

Plecarea tancurilor de la Caracal la Bucureşti a fost nu o greşeală 
ci o tâmpenie: nu s-a primit ordin, nu era nevoie de aşa ceva... Noi şi cu cei de 
la regimentul de la Târgovişte, am ajuns de am tras tanc în tanc. Către noi 
veneau două-trei tancuri în coloană şi primul tanc T 74 a fost lovit de un proiectil 
de la ai noştri, au tras direct în el de i-a zburat turela. 

A fost diversiune, sigur. Sigur o diversiune! 

Atuncea nu aveai posibilitatea să îţi dai seama, dar în urmă, stând şi 
judecând tot ce s-a petrecut, a fost clar diversiune. 

Sigur Marchiş a primit telefon de la cineva să plece la Bucureşti cu 
regimentul. Nu ştim şi nu se ştie nicăieri, nu a comunicat nimic, nimic, nimic... 
Nici în ordinul de zi nu s-a consemnat atunci. 

Ce am aflat şi noi? El a plecat cu de la el putere la Bucureşti. Mai 
mult, după ce s-a terminat toată treaba la revoluţie, după 31 decembrie după 
amiază, au anunţat ăştea că l-au avansat la gradul de colonel, s-a urcat pe TAB, 
a plecat şi nu l-a mai interesat nimic. 

Noi ne-am îmbarcat în două garnituri de tren, eu eram cu autoatelierul 
fără parbriz, am făcut şi pană, am rămas acolo o zi şi ceva, au venit şi m-au tras 
cu capestanul să urc pe platformă. Pe Marchiş nu l-a mai interesat de 
subordonaţi, de trupă! 

Sunt multe de spus, dar vă mărturisesc că groaza pe care am tras-o 
acolo pe mine m-a marcat pentru toată viaţa. Două evenimente mi-au fost 
cruciale şi m-au determinat să constat că sunt o fiinţă minusculă, un nimeni în 
lumea asta: cutremurul din 77 şi nenorocirea asta din ’89. Tot ce învăţasem 
în şcoala militară şi ulterior în viaţa de ostaş, nimic nu s-a adeverit. Haos! 

***** 

EU AM PUS ÎN APLICARE PLANUL DE RĂZBOI! 

Cojocaru Constantin, căpitan, azi colonel - UM 01252 


...Eram la continuitatea conducerii pe 16 şi 17 decembrie, şi am fost în 
situaţia de a pune în aplicare planul de război al unităţii atunci când s-a ordonat 
indicativul Radu cel Frumos. 

Pe data de 22 decembrie am primit ordin de la comandantul unităţii, 
căpitanul Dincă Ştefan, să execut o verificare de rutină pe comunicaţia Caracal 
- Slatina. Ne-am instalat la pod, controlam toate mijloacele din trafic, între care 
şi cele în care au fost Diaconu de la Porcine şi primăriţa Cârjan de la 
Dobrosloveni. 

Am revenit în unitate şi am constatat că nu ne dădea voie să privim la 
televizor, iar comandantul ezita să dea ordine ferme, clare. Pe de o parte se 
primise o notă telefonică... Unii ziceau să se dea jos tablourile cu portretul 
Iu’ Ceauşescu, şi chiar s-au dat, iar secretarul de partid de la Divizie, 
maiorul Bălăşoiu Leontin, dădea ordin să puie tablourile la loc. Noi, 
Divizionul de artilerie antitanc de la Caracal ne subordonam direct Diviziei de la 
Craiova. 

...Pe la orele 18.00, am primit ordin, şi la comanda unui pluton de 15-20 


114 



de subofiţeri am intrat în dizpozitiv pe rambleul de cale ferată, la ieşirea spre 
Slatina, cu echipament şi armament de luptă, în ideea că vine Emil 
Bărbulescu - locţiitorul comandantului Miliţiei judeţene Olt - cu trupe de la 
Şcoala de subofiţeri de miliţie de la Slatina pentru a-l salva pe Ceauşescu, iar 
noi să fim pregătiţi să-i barăm calea şi să-l capturăm. 

Era noapte, frig, treceau trenurile pe lângă noi şi aveam teamă să nu 
fim atacaţi din trenuri... 

...Pe data de 25 a venit comandantul împreună cu plutonierul major 
Dumitraşcu, care era şofer pe maşina de serviciu a mea, şi mi-a ordonat să urc 
în maşină, să merg la Reşca „întrucât azi noapte au venit două elicoptere şi e 
posibil să fie şi Ceauşescu”. 

Pe drum ne-am întâlnit cu căpitanul lordache de la Regimentul 68 
Tancuri, care venea de la Reşca cu un tanc în care avea un subofiţer băgat cu 
capul în jos. Era securistul de la cabană. Am continuat drumul, am ajuns şi am 
dat ocol pădurii pe latura de vest, după care am intrat pe aleea asfaltată spre 
cabană. Am început scotocirea, am dat târcoale la cabană. Atunci ne-a venit în 
ajutor, tot de la Divizionul nostru, şi căpitanul Păun cu un pluton de soldaţi 
îmbarcaţi într-un autocamion DAC 6X6 pe care l-au parcat tot pe alee. Nu ştiu 
cine i-a dat ordin, comandantul Formaţiunii în orice caz nu, pentru că era cu 
mine iar telefoane de legătură sau staţii n-aveam. 

în acel timp văd un avion pe cer, am rămas surprins întrucât generalul 
Rus ordonase că nu se mai ridică nici-un avion de la sol în spaţiul aerian al 
României. Astfel mi-a încolţit ideea că fiind MIG-uri, sunt ruseşti şi vin să-l 
salveze pe Ceauşescu ori să-l nimicească. 

Când noi eram pe alee, după ce înconjurasem cabana, un avion a venit 
lansat şi a efectuat tragere cu proiectile reactive nedirijate asupra cabanei, unul 
a căzut în faţa mea la vreo 30 de centimetri. Am avut impresia, pur şi simplu, că 
acel avion a ieşit de sub cabană. Alt avion a efectuat ochirea şi tragerea, iar eu, 
noi toţi am intrat în panică, pentru că nu aveam date. în final, alte două avioane 
au venit în atac, iar unul a lansat alte proiectile şi a retezat colţul de vest al 
cabanei, era ca în filmele de groază... 

...în cazarmă se afla jurnalistul George Florin Cosma de la ziarul 
„Apărarea patriei” care a scris un articol intitulat: „A striga din dragoste de 
oameni”, în care reliefa faptul că strigătul comandantului nostru, căpitanul 
Dincă, pentru ca militarii să iasă din pădure, a fost cu scopul de a nu fi nimiciţi 
de aviaţia supersonică. 

Concluzia este că acţiunile militarilor n-au fost coordonate 
corespunzător de maiorul Popescu Gabriel. 

Batalionul Disciplinar 


UN RĂZBOI PSIHOLOGIC DEVASTATOR! 

Lt. col. Iliuţă GOAGEA 


...Unităţii îi spunea Batalionul 135 Disciplinar iar comandant în 1989 
a fost maiorul Vizauer Zoltan, de loc din Făget, Judeţul Timiş, de naţionalitate 
maghiară, prieten cu Bălăci Octavian şeful Biroului Contrainformaţii de la 
Armata a II l-a cu sediul la Craiova. Făcuseră studiile academice împreună, iar 
Bălăci, dorind să se afirme a trecut în structurile Securităţii la Direcţia a IV-a, dar 
provenea din Ministerul Apărării. Şef de Stat Major era Oagănă Ion. 

Eu am stat liniştit în banca mea pentru că m-am dus la 01320. Eu la 
01320 eram trecut la drepturi şi m-am dus să-mi iau solda. Ei ne tăiaseră 
telefoanele, telefoane mobile nu existau. Asta era la finele lui Decembrie ’89, 
după fuga lui Ceauşescu. Noi de la CI eram izolaţi. Ei au pus unu după mine... 
După 22 decembrie pe ştat eram tot ofiţer CI, dar în realitate n-am mai fost nimic 
până m-au trecut în rezervă. Am fost chemat la Craiova, cu toate că ideea era 
că n-ai ce căuta în altă parte că deveneai supect, iar eu am stat numai în 
unitate. 

Mai înainte ce-mi zisese Bălăci: “îngroapă toate documentele şi pune 
pază!”. N-avea nici-o raţiune ce-mi cerea el, “mai bine le dau foci”, i-am spus 
eu. Cum adică să le pun într-o ladă, să le sigilez şi îngrop şi să pun santinelă 
acolo? Aberaţii. Păi ce căuta santinela acolo, nu se întreba lumea? Asta mi-a 
comunicat telefonic, era până în 25 decembrie, că dup'aia ne-au dezarmat. 

Rep: Aveaţi aşa documente multe, importante? 

G.I.: Păi cum mă omule, aveam dosare de surse, dosare de urmărire 
informativă, toate însemnările şi munca ta erau acolo. în cursul normal, după ce 
le finalizezi sau abandonezi, în sensul de clasat, le trimiţi eşalonului superior, 
dar până atunci sunt la tine în birou, în fişet, în faza de lucru, pe ele lucrezi, asta 
e! Tot ce strângeai tu ca albinuţa le trimiteai prin corespondenţa secretă la 
Craiova sau fiecare la organul superior lui. O hârtie, un document, două, trei din 
acea săptămână le trimiteam cu poşta secretă joia sau sâmbăta. Te şi avertiza 
şeful tău: „ Vezi că săptămâna asta n-am primit nimic de la tine!”, ceea ce se 
traducea că n-ai depus activitate. 

De multe ori munceai degeba. Am lucrat pe unu, la Titu - Odobeşti în 
Dâmboviţa, care lucra în economia naţională, făcuse fraudă şi evaziune fiscală 
vreo 20 de milioane, iar pentru suma asta pe Ştefănescu cu vinurile l-au 
împuşcat, dar, după ce eu l-am băgat pe ţeavă, l-au avansat. De aici de la 
inginer şef la Batalion l-a promovat inginer şef la Direcţia lucrări în economia 
naţională. M-a chemat şi generalul Paraschiv, i-am prezentat dosarul 
documentat, iar rezultatul a fost invers. 

Pe 17 când s-a dat alarma de luptă s-a dat armament, adică pistolul, la 

toate cadrele, deci şi mie. Dar pe noi de la CI ne-au chemat la unităţi în seara 
zilei de 16 decembrie. Nu ştiam ce se întâmplă, se vehicula ideea teroriştilor, a 
previzibile atacuri împotriva unităţilor militare. Atunci am discutat şi cu ofiţerul de 
la continuitate, întâmplător era lliescu Traian care era şi secretarul de partid al 
unităţii. El fusese mutat la noi într-un fel disciplinar, după ce se furase muniţie 
din regimentul de tancuri. 

Traian zicea, : „Domne, ceva se întâmplă! E ceva, sunt mişcări!” El avea 
la birou un aparat de radio mai performant, Mamaia sau Gloria, şi asculta 
Europa Liberă cu uşa închisă, eu cu un prăpădit de Cora ce era să aflu! Aşa 
voalat, că acuma ne feream toţi, unu d’altu. 

Acuma, ceva bănuieli erau pentru că prin septembrie ni s-a prelucrat 
nouă pe linie de securitate situaţia operativă din ţările socialiste, starea de spirit 
existentă şi modul de operare a grupurilor de interese. Reţin că s-a precizat că 
sunt premize ca cele două Germanii să se unească, în acest caz cade Zidul 
Berlinului şi automat se bulversează starea şi în celelalte state vecine. 

A fost în 89 o diversiune păcătoasă. îi trimitea p’ăia de la Securitate, 
pe Cercul Militar cu armament să apere Poliţia şi Securitatea care erau în 
aceeaşi clădire, să facă apărarea, iar cei de la Primărie în frunte cu colonelul 
Popescu Gabriel se agitau că sunt terorişti pe Cercul Militar. 

Până pe 21 când s-a făcut miting de susţinere a lui Ceauşescu şi la noi 
în unitate, se aflase despre starea lucrurilor mai ales de la militarii care se aflau 
în permisie. Povesteau ce au văzut şi simţit. Plus că trimiseseră ăştea de la 
partid şi muncitorii din fabrici la Timişoara cu bâte şi au fost primiţi cu hrană şi 
flori. 

Comandantul nostru era suspect de calm, chiar vorbea codificat la 
telefon: "aici sunt nori negri peste tot!” Nu cred că a fost băgat în grupul de 
diversiune al celor care voiau să organizaze revoluţia, dar Marchiş comandantul 
de la Tancuri sigur a fost. El îl are pe conştiinţă pe căpitanul Burcea pentru 
că nu trebuiau să plece tancurile de la Caracal cale de 200 de kilometri, ce nu 
mai erau tancuri în altă parte? 

Toţi au spus că suntem pregătiţi, dar cât de pregătiţi am fost s-a văzut! 
La un moment dat s-a auzit că nu mai avem muniţie. Ai noştri au tras în prima 
noapte (22 spre 23), 18 mii de cartuşe, un singur pluton. în a doua noapte au 
tras 25 de mii de cartuşe. Erau cartuşe şi pe jos, călcâi pe ele, chiar l-am 
avertizat pe comandant să i-a măsuri că o să dăm socoteală pentru fiecare 
cartuş tras. “Du-te bă d-aci cu aia a ta, stăm noi d’un cartuş”! Noi am mai 
dat armament şi muniţie de la stoc şi diribiştilor (n.a. militarii din Detaşamentul 
militar de construcţii) care lucrau la construcţia punctului de comandă pentru 
aviaţie şi radiolocaţie din apropiere, am dat la ordin şi pe documente, ca până 
la urmă să ajungă să tragă în noi. 

Rep.: Stare de panică a fost? 

G.I.: Stare de panică şi agitaţie a fost, nu ştiai ce se întâmplă, chiar 
gândeai, bă, cade Ceauşescu dar ce se întâmplă pe urmă! Şi uite ce s-a 
întâmplat! Nu e bine! 

...Au fost atunci adeziuni pentru Ceauşescu, toţi s-au lăudat şi la noi 
în adunarea pregătită. Coordonator a fost Traian lliescu. El avea şi obligaţia. 
Eu n-am participat, deşi nu-mi interzicea nimeni. 

Rep: Pentru trecerea în rezervă, cine s-a ţinut de capul 
dumneavoastră? 

G.I.: A plecat de la comandant, de la Vizauer. Eu sunt mulţumit că nu 
m-au băgat la zdup cu condamnaţii, că te aşteptai la orice. Nu l-au băgat pe 
Anghel de la Aviaţie? Pe mine decât mă urmăreau. Nu mi-a imputat nimeni 
nimic, decât m-am trezit cu ordinul de trecere în rezervă. M-am dus pe 26 
februarie la Bălăci la Craiova să lămuresc nişte aspecte legate de indicativul 
CĂRAREA, era prima adunare a noastră după evenimente în care fiecare îşi 
apăra pielea, era vorba de integrarea noastră, iar el nici nu mi-a spus că deja 
înaintase generalului Roşu propunerea de trecerea mea în rezervă. Din toată 
Armata a lll-a doar eu şi Joiţoiu Vasile de la Biroul de la Timişoara am fost 
trecuţi în rezervă. Şeful Cl-ştilor pe Armata a lll-a era ŢiuleteCostică. 

M-au reprimit în armată prin raport făcut la generalul Roşu. El a spus că 
nu ştie de disponibilizarea mea, s-a arătat surprins. Poate era adevărat, ori n-a 
observat, ori a semnat vreun locţiitor. Oricum, şi Roşu era cam scos din cărţi, 
n-a fost băgat în seamă, comandantu’ de la Divizia a ll-a era pe felie şi ştia toate 
aranjamentele. 

Rep.: Dezinformare a fost la revoluţie? 

G.I.: Totală! Un război psihologic devastator, în toată regula. Ştiam că 
războiul psihologic este la fel de dăunător ca şi războiul atomic, unul te 
neutralizează psihic, celălalt, fizic. Astăzi se continuuă prin internet şi televizor, 
iar minţile copiilor şi tinerilor sunt năucite. Şi comandanţii au fost implicaţi în 
această cacealma, Marchiş sigur! Prin telefonie în primul rând pentru 
derutarea trupelor, ajungerea la confuzii şi altfel la conflicte. A fost aici 
zona cea mai complexă a experimentelor, cu ţinte false pe ecranele de 
radiolocaţie, trageri în teren în proxima apropiere a unităţilor militare şi 
provocarea panicii şi a derutei. Au fost sigur subofiţeri din domeniul cercetării, 
din care sector nu ştiu... 

La noi s-a petrecut un episod care putea fi tragic: un câine ieşit din nişte 
tuburi de la o construcţie a provocat declanşarea focului între militarii de la 
radiolocaţie şi cei de la Batlionul Disciplinar care putea produce un măcel! S-a 
tras din toate direcţiile şi e periculos. Cartuşul dacă pleacă, e ca şi vorba, nu-l 
mai controlezi! Comandantul nu s-a implicat, a lăsat lucrurile pe seama altora, 
preferând să se retragă în birou, fapt ce poate spune multe... 

Victime n-am avut, din fericire! 

* * * * 


...Aveam condamnaţi, vreo două sute, care după revoluţie, pe 5 sau 6 
ianuarie au făcut grevă, au plecat la Bucureşti. L-am avertizat pe comandant de 
intenţia lor. Au servit masa şi au sărit gardurile. Comandantu’ n-a iniţiat nici-o 

măsură. Unu, pe nume Bogdan, era în papuci, era zăpadă pe jos. S-au 
încolonat, au fost disciplinaţi în felul lor, dar n-au acceptat să se întoarcă. Un 
ţigan, Lia, se constituia în liderul lor, el i-a coordonat. N-au putut să se urce în 
tren la Caracal şi au plecat pe jos până la Fărcalşeleîn gară, pe şosea. Au ajuns 
în Bucureşti, la Televiziune, şi s-a dus şeful de Stat Major după ei. 

A primit ordin comandantul să se prezinte cu echipament nou, ordine 
de serviciu şi foi de drum. Au fost puşi în libertate întrucât s-a dat un ordin de 
amnistie şi au fost trimişi la unităţile de care aparţineau. Au fost eliberaţi şi cei 
câţiva care rămăseseră în unitate, astfel am rămas batalion disciplinar fără 
nici-un condamnat. La scurt timp s-a schimbat şi denumirea unităţii în 
închisoarea Militară nr. 5. 


* * * * * 


REVERENŢĂ, DOMNULE GENERAL! 


“Eu voiesc să vă înfăţişez faptul că le-am făcut noi onoarea, venind de 
la Bucureşti să le acordăm apărarea care în ultimii 25-30 de ani nu s-a 
respectat, că noi înţelegem ca avocaţi să apărăm indiferent cine ar fi şi 
indiferent de faptele care le-a săvârşit dar în limita dizpoziţiilor legale, a faptelor 
de care luăm cunoştinţă prin rechizitoriu, a probelor care... a celor care le-am 
făcut cinstea de a le acorda această deplasare în locul acesta ca să-i apărăm” 
- avocatul Teodorescu Nicolae. 

Avocatul Lucescu Constantin: „Domnule Preşedinte, domnilor 
asistenţi populari, reprezentanţi din sală, este greu să pui concluzii împotriva 
oamenilor care, chiar şi deferiţi justiţiei, nu vor să recunoască crima împotriva 
poporului român, crima de genocid, nu numai la Timişoara şi Bucureşti, în 
momentele de faţă, ci crima dinainte de peste 20 de ani şi ceva. Crima prin 
înfometare, prin lipsă de căldură, prin lipsă de lumină, dar cea mai odioasă 
crimă a fost crima de a încătuşa spiritul românesc, sufletul acestui popor, în 
raport de odioasele crime săvârşite la Timişoara, de odioasele crime săvârşite 
când poporul şi copiii, copii nevinovaţi au fost călcaţi de tancuri cu şenile. Când 
aţi căutat un act odios, de diversiune, până când Armata cu Securitatea o 
puneaţi cap la cap şi aţi îmbrăcat ofiţeri de Securitate din trupele 
dumneavoastră în ofiţeri ai Ministerului Apărării Naţionale, să daţi iarăşi lovitură, 
ca Armata să nu vină alături de popor, ca poporul să urască Armata şi din 
această degringoladă dumneavoastră să puteţi câştiga timpul pentru a creşte 
copiii de la orfelinate pentru a-i trimite în străinătate pentru a-i aduce ca trupe 
de comando împotriva poporului român. Da, a cărui popor, că nu mă refer la 
oameni în vârstă! Dacă aţi fi împuşcat unul ca noi, îi împuşcaţi pentru voinţa lor, 
darea să tăiaţi legăturile de oxigen de la capul bolnavilor, de la copii, să trageţi 

în spitale şi în bolnavi, să aruncaţi în aer sângele şi medicamentul poporului? 
Cu hrana cu care Bucureştiul s-ar fi putut hrăni luni de zile iar militarii ar fi putut 
să tragă şi să susţină apărarea ţării fermă, i-aţi băgat în subsolurile de unde 
teroriştii dumneavoastră şi astăzi se duc, se alimentează şi luptă împotriva 
oamenilor nevinovaţi, în speranţa că dumneavoastră îi veţi mai plăti vreodată cu 
eforturile făcute de România. Cu multă emfază spuneţi: am plătit datoriile! Nu 
numai că le-aţi plătit, ne-aţi secătuit şi v-aţi depus destui bani, v-aţi dus la 
ayatolah să-i închinaţi un ultim omagiu. Eraţi la fel ca el, acelaşi spirit de clan, 
care şi-a omorât poporul. Spuneţi că nu recunoaşteţi organismele noastre, ale 
puterii populare? Nu trebuie să le recunoaşteţi, domnule fost preşedinte, pentru 
că am luat în ’48 puterea în mână împotriva altora şi nu s-au prevalat de nici-un 
fel de legi ale statului român. Regele Mihai a avut mai multă demnitate decât 
dumneavoastră. Poate aţi fi avut mai multă demnitate şi înţelegere din partea 
poporului român dacă va-ţi fi dat demisia, dacă a-ţi fi rămas acolo în străinătate, 
cu străinii aţi trăit, puteaţi să muriţi cu ei, şi vi se oferea acel azil politic. 

...Râsul acesta este semnul bolii dumneavoastră. 

Domnule Preşedinte, greutatea apărării, care trebuie să fie apărare şi 
nu act de acuzare, constă în această odioasă neînţelegere a situaţiei, astăzi şi 
în clipa de faţă. în aceasta constă greutatea, în sfidarea Tribunalului, în 
nonşalanţa cu care ne luăm căţeii dealtfel, ca şi când suntem ridicaţi de pe la 
case pentru tot ce am făcut. 

Domnule Preşedinte, aş fi fost unul dintre cei care m-aş fi dus şi aş fi 
luptat în cadrul Ministerului de Justiţie, în cadrul atribuţiunilor noastre 
profesionale, care trebuie să fie umanitare, care trebuie să fie de dăruire faţă de 
adevăr, faţă de adevărul pentru care se luptă astăzi, aş fi cerut să se suprime 
pedeapsa cu moartea pentru că în unele cazuri am avut şi nesocotita 
experienţă, proasta experienţă de a vedea că s-au făcut greşeli. Eu nu v-aş 
cere pedeapsa cu moartea, spune cineva, dar este greu pentru poporul 
român să mai suporte alături cea mai mare suferinţă, cea mai mare 
pedeapsă este să trăiască în condiţiile care ni le-a creat nouă, să trăiască cu 
frica în sân, că poţi fi ridicat şi împuşcat, că poţi fi injectat şi dus la spitalul de 
nebuni, că împotriva familiei se pot lua cele mai odioase măsuri, că împotriva 
neamurilor şi asta pe linie ascendentă, cu bunele dosare de cadre ţinute de 
doamna, cu bună ascultare, făcută de domnia sa, este reprobabil, făcută şi pe 
WC îi asculta pe demnitari şi pe acoliţi. Cu asta se ocupa scumpa noastră 
conducere, marea savantă de renume mondial, “codoi”, să-mi iertaţi expresia. 

Vă rog să discerneţi totuşi momentul în care daţi soluţia aupra, în primul 
rând a crimelor comise, a crimelor în lanţ. Poate, cine ştie, o singură atenuantă 
ne-a ajutat să ne vedem liberi prin trei catastrofale greşeli făcute: a adunat 
masele care ştia că sunt împotriva lui şi a ucis generalul care îi apăra pielea, 
pentru că nu a fost de acord să tragă într-adevăr în muncitori. Armata nu a fost 
de acord niciodată cu aşa ceva. Aţi ucis tineri, ce au fost copiii aceia minunaţi, 
ce au fost de vină? Cu preţul, de care popor vorbiţi, dacă preţul libertăţii noastre 
este câştigat cu sângele acestor copii. 

Domnule preşedinte, aveţi aceste lucruri şi ca atenuante aş spune 
pentru că practic tocmai megalomania pe care a avuto nea adus aici, da, tocmai 
pentru acest lucru veţi vedea şi demnitatea soluţiei, veţi vedea şi faptele. Vă 
mulţumesc pentru atenţie. 

...Domnule Preşedinte, dacă îi mai daţi cuvântul în continuare 
considerăm că este o jignire adusă poporului român şi actului de justiţie 
românească”. 


* * * * 


Am apreciat ca oportună introducerea în această lucrare a pasajului 
care-l priveşte şi devoalează pe apărătorul cuplului Ceauşescu, spre 
completarea dimensiunilor evenimentelor din decembrie ’89. Interdependenţa 
cu subiectul cărţii constă în: conotaţia naţională a judecării unor lideri şi impactul 
condamnării şi execuţiei lui Nicolae şi Elena Ceauşescu asupra tuturor 
românilor; referirile din proces, directe şi colaterale, la localitatea Caracal şi 
cetăţenii ei; rădăcinile genealogice ale lui Lucescu Constantin în Caracal şi 
stabilirea reşedinţei acestuia în urbea a cărei atmosferă este definită ca “pur şi 
simplu ezoterică”. 

Am considerat individualitatea acestui personaj, atât ca participare la 
un act istoric cât şi ca demnitar al statului român - mulţi supraestimează deseori 
simbolistica gradului militar de general - demnă de pildă, studiu şi urmat. 

Ne aşteptam să găsim în atitudinea şi spiritul său viziunea unui lider, 
decenţa unui exponent moral al poporului, simplitatea, corectitudinea şi 
limpezimea gândurilor, vorbelor şi gesturilor specifice oamenilor de seamă ai 
naţiei, certificaţi de o răscruce ideologică. 

Lăsăm cititorii să catadicsească în consecinţă. 

în ce ne priveşte, comportamentul post decembrist al acestuia ne 
contrazice în mod flagrant, atitudinea generalului Lucescu confundându-se 
până la identificare cu cea a lui P. Roman, S. Brucan, N. Militaru, G. V. 
Voiculescu, V. A. Stănculescu şi întreaga camarilă patronată de Ion lliescu, 
căreia avocatul i s-a alăturat ori i-a adus cu cinism imense servicii, nevrând 
chiar să spunem că împreună cu Gică Popa, Teodorescu, Nistor, Sorescu, 
Candrea, Zamfir, Voinea, Boeru, Baiu, Măgureanu, Kemeneci s-a constituit în 
braţul înarmat care a ucis, după cum afirmă însuşi generalul Kemenici, în pofida 
faptului că demnitatea de ofiţer ar fi trebuit să-i împingă la o strelice de onoare 
faţă de Comandantul Suprem, şi să conjuge la unison, cu voce, tare, imperativ, 
proverbiala sintagmă ‘‘Opriţi măcelul!” 

Nici nu luăm în seamă lipsa deontologiei profesionale demonstrată în 
proces, ci faptul că singur se dezice de convingerile primare: ”...la acel 
moment nu ne-am dat seama că ne semnăm, de fapt, actul de deces al 
poporului român”. 

Credulul din naştere ne uimeşte cu inocenţa, cu naivitatea că a mers 
buimac încotro nu i se spusese. Numai procurorul Voinea afirmă că îşi luase 

dovezi pe care se bizuia, precun interogatoriul lui Postelnicu şi stenograma C.P. 
Ex. Nici delegaţie nu a avut domnul avocat, glumim acum, mai exact rânjim 
amar, a crezut, poate, că este invitat la o partidă de pescuit ori divertisment. 

Nedumerirea noastră se manifestă vis a vis de dorinţa acestuia de a fi 
etichetat “un personaj controversat”, în timp ce este un ilustru confuz, 
convingerile sale sprijinindu-şi fanteziile pe naivitatea noastră, vezi Doamne; 
bunul simţ şi toleranţa caracteristică poporului român ne-au tot mânat să 
înghiţim gogoşi, să admitem răspunsuri tot prin întrebări ori justificări goale de 
conţinut, generalul metamorfozându-se într-un jongler al frazei, un şmecher 
passer al ideii ori un laborios răstălmăcitor al dorinţelor noastre fireşti, 
preconcepute, pe când, pe sub mustaţă frizam lipsa de francheţe şi orizontul 
moral îngust al interlocutorului. 

Spunem toate astea întrucât lipsa răspunsurilor la care poporul are 
dreptul este revoltătoare. Lucescu este duplicitar în răspunsuri, un perfid 
meşteşugar verbal. 

Cine l-a trimis la proces? O întrebare legitimă, la care răspunde în 
dungă, ba că l-a împins cineva, ba că a preferat din proprie iniţiativă să meargă 
acolo decât să asiste la o şedinţă de alegeri a FSN-ului pe baroul Bucureşti. 

Nu comentăm traseul ingrat, pornit de la Cina cea de taină din cazarma 
de la Târgovişte din jurul mesei mânjită de sânge, prin SRI, firmele lui S.O. 
Vântu, galonarea cu stelele de general în schimbul achitării lotului generalului 
Rotariu, descris cu destulă acurateţe, documentat, de colegul Dan Badea de la 
Vrancea. A pornit din instinct şi nu din raţionament! 

Pe deasupra, povestindu-ne de inexistenţa morţior şi defilarea 
tancurilor la Timişoara cu flori pe ţevile tunurilor nu numai că ne acuză de 
ignoranţă şi infantilitate, făcându-ne de-a dreptul proşti, dar ne sfidează şi 
compatrioţii locali care au fost în comanda acelor unităţi militare şi au ordonat 
FOC! 

Buba noastră derivă din faptul că el a fost un exponent, a fost luat drept 
model, un reper implicat în probleme de stat, un actor emblematic care s-a 
manifestat la răscrucea vremurilor pe care le-a şi influienţat, a fost o figură de 
senzaţie în care naţia şi-a pus crezul. Şi când întreaga imagine era coagulată 
în minţile oamenilor, Lucescu s-a dezis de spusele sale. 

Lucescu Constantin, avocatul familiei Ceauşescu, este un caz demn de 
studiat. El, omul normal, pe 25 decembrie 1989 incrimina cu spume la gură: 
“...tăiaţi legăturile de oxigen de la capul bolnavilor”, pentru ca mai târziu, 
înţeleptul de peste 70 de ani, să mărturisească jurnalistului C.D.Radu în ziarul 
Vocea Cetăţenilor, nr. 13, Decembrie 2011: „Dacă mă întrebaţi dacă am făcut 
bine, vă spun eu că am făcut cel mai mare rău Ţării Româneşti! ...nimeni nu 
a susţinut că Ceauşescu a fost o perfecţiune, dar de aici, nu putem spune că a 
făcut numai rău. (Constituirea dosarului, n.a.)...a fost o formă de acoperire 
prostească a acelui moment. Asta din cauza prostiei noastre. Am zis că dacă 
dispare Ceauşescu o să o ducem mai bine... Nu! Şi trebuia să recunoaştem că 
nu a fost act de judecată, ce e atât de rău să ne recunoaştem o greşeală? Mai 

cu seamă că ea ţine de istoria ţării şi nu putem minţi până la infinit. ...Este 
adevărat că printre altele s-a imputat şi problema poporului, e adevărat. Nu prea 
aveam căldură, televizor nu aveam decât două ore... trebuie să ne aducem bine 
aminte că, totuşi, de murit de foame nu a murit nimeni, nici unul, că spitale 
existau şi nu se desfiinţau, că şcoli existau şi nu se desfiinţau, că facultăţile 
noastre erau recunoscute peste hotare şi veneau străinii să înveţe ia noi, că 
aveam o industrie excepţională, că ne-am plătit datoriile de stat şi eram singurul 
stat din Europa fără datorii, şi mă opresc aici. ” 

Tocmai de aceea, stimaţi cititori, unde aţi mai auzit dumneavoastră că 
în urma greşelilor cineva profită, că prostia clamată e recompensată cu funcţii 
şi grade? 

Pentru aceste “merite” Lucescu a fost ridicat de la statutul de avocat la 
gradul de general şi cea mai înaltă funcţie în justiţia militară, sau pentru 
trăsătura de servilism la curţile domneşti? Spune întruna că s-a expus şi a 
riscat. Cam cât, oameni buni? Oare, mai mult decât generalul Jienescu, cel cu 
studii la Sorbona şi ani de front în cele două conflagraţii mondiale? Mai mult 
decât generalii Avramescu, lacobici, Măcellariu, Dragalina, Şova? Ei care şi-au 
tocit tinereţile în tranşee sub flamura stindardului naţional pe când avocatul 
bucureştean se ostenea trudind împotriva unui ilustru captiv? 

Retractăm alte etichetări, dar L.C. este un fericit, un norocos pe care 
istoria noastră păcătoasă l-a făcut din civil, peste noapte, general de 
conjunctură şi nu poate sta pe aceeaşi panoplie a recunoşti inţei neamului. 

Pe ce criterii l-a gradat lliescu? Ce, sau cine l-a recomandat? Cum a 
fost selectat şi instruit? Cine i-a dictat monologul, instinctul de moment sau 
convingerile vieţii? Dacă s-ar repeta scena ar “juca” la fel? Chipul din oglindă îi 
emană fericire şi mulţumire? De unde ştie căci crima asupra cuplului 
Ceauşescu a fost un act justiţiar al întregului popor? Cum a fost minţit la 
Tribunalul Militar Bucureşti că v-a apăra terorişti? De cine? De unde ştie că nici 
ruşi şi nici americanii nu voiau să mai trăiască Ceauşescu? 

Singur Constantin Lucescu şi-a asumat rolul de persoană publică şi 
tocmai de aceea publicul, poporul şi fiece persoană în parte are dreptul la 
răspuns! 

în fine, Lucescu Constantin are o problemă cu sine însuşi: Constituţia 
României consfinţeşte în art. 1, al. 3 evenimentele din decembrie “89 ca 
Revoluţie, iar domnia sa, ca general al armatei române trebuie să fie grijuliu ca 
nici în somn să nu bolborosească o altfel de opinie. Şi totuşi, şi mai mult decât 
atât, în timp ce Constantin Lucescu a făcut parte dintr-un Tribunal emanat din 
revoluţie, a participat direct, vârtos, pe meterezele revoluţiei criptocomuniştilor 
din linia a doua, a primit Titlul de luptător revoluţionar remarcat prin fapte 
deosebite, aşa cum se găseşte menţionat la poziţia 7861/ LRM. 00101/ 
Lucescu Constantin, Natural şi Aneta/ 12.11.1939, titlu care se conferă numai 
la cerere şi oferă avantaje mai mari decât celor care s-au sacrificat la Cotul 
Donului. 

Asta nu-i problema noastră, dar chestiunea gravă rezidă din suferinţa 

de labilitate a subiectului, supunându-ne la supliciul exerciţiilor de imaginaţie: 
ca revoluţionar nu recunoaşte revoluţia română, etichetând-o “...la 
momentul 1989, a loviturii de stat ..., “...marea îmbulzeală din Decembrie 
’89...”, “...nici astăzi nu cunosc adevăraţii instigatori ai bulversării populaţiei 
din 1989”. 

Este un NON SENS! 

D-aia îi şi sugerăm să purceadă la totală sinceritate, cinste, deschidere! 
Aşa, parcă şi pe lumea ailaltă, un bun creştin, merge mai cu curaj, iar la filtrul 
de la poarta iadului se acordă. ..clemenţă. 

Pornim în raţionamentul nostru şi de la declaraţiile generalului Andrei 
Kemeneci - comandantul garnizoanei Târgovişte: “Gelu Voican Voiculescu a 
afirmat către componenţii Tribunalului Militar Excepţional şi avocaţi: Să nu le 
daţi posibilitatea să se apere, fiţi duri pentru că trebuie să terminăm într-un 
timp foarte scurt cu aceşti oameni care au distrus România”. 

Şi tot Andrei Kemeneci, gazda Ceauşeştilor, comandantul care i-a avut 
în grijă de la arestare până la execuţie, omul care a refuzat să facă parte din 
Completul de judecată (uite că s-a putut): " împuşcarea cuplului dictatorial a 
fost un act injust, săvârşit cu total dispreţ faţă de lege. Pentru că erau 
condamnaţi la moarte înainte de a fi judecaţi. Pentru că au fost ucişi, nu 
executaţi!” 


* * * * 


Un comentariu: 

- De ce aveţi dvs. contre cu generalul? 

El a dat un interviu şi a spus că n-a fost revoluţie, ci lovitură de stat. E 
părerea dumnealui. Dar... dar a cerut să i se elibereze certificat de revoluţionar, 
de luptător remarcat pentru fapte deosebite în revoluţie şi primeşte o 
indemnizaţie de la statul român fiindcă a participat la revoluţie, l-am şi cerut: 
„Domnule, dacă susţineţi că nu a fost revoluţie solicitaţi să vi se retragă titlul şi 
indemnizaţia, e părerea dumitalei”, mai ales că potrivit legii, şi eu ştiu acest 
aspect, el nu poate primi această recunoaştere pentru că pe 25 decembrie 1989 
a fost apărătorul lui Ceauşescu, deci apărătorul regimului Ceauşescu, el nu a 
participat la victoria revoluţiei, ci, din poziţia de avocat s-a constituit în 
susţinătorul clanului Ceauşescu. Cel puţin teoretic! 

Evoluţia acestui personaj este în ceaţă şi el menţine această stare 
incertă în mintea oamenilor, refuzând ostentativ să dea lămuriri pentru că 
poziţia pe care o afişează este publică. A fost consilier juridic la statul major 
general, nu şef, ulterior după ce a fost trecut în rezervă a fost şeful serviciului 
juridic de la Petrom Service. El l-a consiliat pe Vântu şi pe Luca să preia în mod 
total necinstit acţiunile muncitorilor de la Petrom, poate şi din acest motiv cei doi 
au fost sau şi mai sunt în puşcărie. 

El a recunoscut în faţa mea, a’lu Florea, a’lu Drăgnei şi a’lu Doru Tudor 
că a fost lucrător al Securităţii, l-am spus că are o problemă, făcea parte din 

Baroul de avocaţi, detaşat la Ministerul Apărării, revoluţia l-a prins detaşat la 
Parchetul militar, dar l-a prins civil, deci cu un dosar foarte curat dacă nu cumva 
a fost trimis acolo, iar pentru completul de judecată a fost ales. Astea i le-am 
spus în faţă, şi a şi zis: Care-i problema? 

Acuma vine să ne spună că a fost rugat să devină Cetăţean de onoare 
al municipiului Caracal şi a refuzat! Cum adică? Sunt copilării! 
l-am spus că a intrat pe uşa din dos în armată. 

Consilier local, 

Colonel Ştefănescu Smarandache 

***** 


“TOŢI CEI IEŞIŢI ÎN STRADĂ TREBUIE TRATAŢI CA DUŞMANI 
Şl EXTERMINAŢI PENTRU TOTDEAUNA” 

(cpt. Ştefan Ştefan) 

Am considerat extrem de important de a fi inclus în cuprinsul proiectului 
dedicat evenimentelor din decembrie 1989 acest document, provenit din arhiva 
ANCMRR, Filiala judeţului Olt, întrucât exprimă realitatea crudă a convingerilor 
şi acţiunilor militarilor, repercusiunile acestora în oraşul de pe Bega, unele 
personaje având origine caracaleană ori ne-au devenit concitadini. 


• 

(Anexa 4) 

ASOCIAŢIA NAŢIONALA A CADRELOR 
«MUTARE LN REZERVĂ Şl IN RETRAGERE 

FILIALA JUDEŢULUI OtT 

• COMISIA GUVERNAMENTA 

.Ă INTRARE- IEŞIRE 


NR /„„ 

judi. Tul ti,w(ş 


Cârre Proco/aîi'ia rmflfarâ Timişoara 

Aia.'L’.'a r ' mito/n. spre competenta sotej/brare referatei întocmi! Comisii _ 'ti 

Guverna mente ~««uM •» nlVefcir>udeţulul Pjmjt prin csm s-a propus ccnxinrea penata a c.'-t 


Badea Gheorghe. Dosarul conţine 53 de file. Semnează şi ştampilează 
membrii comisiei. Semnează de primire şi ştampilează Procuratura militară 


R elatarea căpitanului Măescu, privitor la crimele săvârşite la podul 
“Decebal”, mi-a întărit şi mai mult o anumită hotărâre. 

Căpitanul Ştefan Ştefan, şeful de stat major, revenit şi el în cazarmă, a 
prezentat, într-o manieră de război, modul acţiunilor viitoare în oraş, mai precis 
pentru seara zilei de 18 decembrie 1989. întreg corpul de cadre al regimentului 
era adunat pentru primirea misiunilor de luptă. Dacă, la început, nu se ştia 
amploarea demonstaţiilor din oraş, acum totul era cunoscut. Căpitanul Ştefan 
ne-a prezentat, succint, situaţia, ca pe timpul aplicaţiilor de luptă, cu o precizie 
de ofiţer de stat major bine instruit : 

- Situaţia internaţională, ne informează căpitanul, este complexă şi 
defavorabilă ţării. Imperiile capitaliste vor să destrame comunismul, iar Ungaria 
este pregătită să ne atace şi să cucerească Transilvania. Deja, la graniţa 
României, sunt trupe ungare gata să intre pe teritoriul ţării. în ce priveşte situaţia 
internă, s-a decretat, în secret, starea de necesitate şi s-a primit alarma de luptă 
Radu Cel Frumos, ca urmare a manifestaţiilor anticomuniste, declanşate de 
pastorul Tokeş, în vederea creerii unei diversiuni menite să ajute trupele ungare 
să ocupe Transilvania. Inamicul nostru din Timişoara, este cunoscut: 
demonstranţii! Scopul acestora este de a destrăma societatea noastră 
socialistă. Modul de acţiune a inamicului, respectiv, a demonstranţilor, este şi el 
ştiut: deplasarea coloanelor pentru miting în Piaţa Operei. Armament şi tehnică 
de luptă folosite de inamic: probabil bâte, pietre şi alte obiecte contondente. 
Modul de acţiune a trupelor proprii: atac asupra Pieţei Operei pentru împrăş- 
tierea celor prezenţi şi pentru descurajarea altor acţiuni viitoare, cât şi blocarea 
accesului spre Piaţa Operei. Efective militare participante la misiune: 
detaşamente organizate pe companii, plutoane şi grupe însoţite de tancuri şi 
transportoare blindate. Putere de foc: mitralierele de pe tancuri şi transportoare, 
pistoale mitralieră pentru soldaţi şi subofiţeri, pistoale TT pentru ofiţeri. Dacă 
este nevoie, ofiţerii care doresc pot lua pistoale mitralieră. Muniţia folosită va fi 
cea de război. Modul de aprovizionare cu muniţie: nu se va executa pe 
companii, ci se va face centralizat, prin grija regimentului. Consumul de muniţie: 
în funcţie de situaţie, însă se recomandă multă economie în folosirea acesteia, 
întrucât este făcută cu sudoarea poporului nostru muncitor. De fapt, am 
convingerea că sunteţi bine instruiţi şi veţi folosi eficient muniţia alocată. Mare 
atenţie! Se vor folosi substanţe chimice de luptă împotriva demonstranţilor. 
Verificaţi-vă măştile contra gazelor! Măsuri pentru mascarea misiunilor de luptă: 
se acţionează noaptea, iar cadrele militare să nu poarte grade. Se recomandă 
pufoaicele şi căştile din oţel, pentru a nu fi recunoscute cumva de vecini ori 
cunoştinţe. Prieteni, să fie foarte clar, nu avem! Nu poate fi numit prieten un ins 
care se găseşte în rândul demonstranţilor. Toţi cei ieşiţi în stradă trebuie trataţi 
ca duşmani şi exterminaţi pentru totdeauna. Cooperarea cu celelalte forţe: 
acolo unde se acţionează împreună cu miliţia şi cu trupele de securitate, 
întregul dispozitiv va fi subordonat nemijlocit comandantului militar. Securitatea 
informativă nu este subordonată, dar are misiunea de a informa permanent 
trupele aflate în dispozitive. Pentru recunoaştere se va folosi parola “Bucur- 
Bucu-reşti”. Este bine să nu avem întrebări deplasate şi să executăm întocmai 
ordinele primite, indiferent care ar fi acestea, fiindcă neexecutarea lor întocmai 


126 



va duce la distrugerea muncii de o viaţă a clasei noastre muncitoare. Organi- 
zarea detaşamentelor pentru luptă: detaşamentul format din militarii 
Batalionului 2 infanterie va fi comandat de căpitanul Durac şi va acţiona... 

- Tovarăşe căpitan, intervin eu, refuz să execut asemenea ordin. 
Consider că trebuie să fiu trimis la graniţă, fiindcă, după cum aţi precizat, 
suntem pe punctul de a fi atacaţi de Ungaria. Este bine să-i lăsăm pe cei 
îndreptăţiţi să restabilească ordinea şi liniştea publică în localitate... 

- Tovarăşi, mă întrerupe căpitanul Ştefan adresându-se celorlalţi, iată 
un exemplu de insubordonare. Cu asemenea ofiţeri nu putem învinge! lată în 
cine a avut încredere partidul. Este o ruşine pentru regimentul nostru. Voi 
raporta eşaloanelor superioare şi, sigur, va fi deferit Curţii marţiale, fiindcă 
suntem în stare de război. Pleacă de aici, domnule! Nu mai poţi fi numit 
tovarăş. Să fie dus în birou şi păzit în permanaţă de un militar. Să predea 
pistolul la ofiţerul de serviciu. 

Am plecat spre birou, însoţit de un soldat. Nu mă gândeam la ce a spus 
Ştefan şi nici nu aveam de gând să predau pistolul. Mă gândeam cu îngrijorare 
la familia mea. Am o fetiţă şi un băiat. Ulterior, grijile mele s-au dovedit, a fi 
îndreptăţite. Am aflat, după evenimente, că nişte copii, puteau fi ai mei, au fost 
răpuşi de gloanţele unor ticăloşi. Chiar pe strada Negoiu, unde locuiam, o fetiţă 
în vârstă doar de doi ani, Lungu Cristina, a murit în braţele disperate ale tatălui 
ei, împuşcată în cap. 

* 

Nu am fost deferit Curţii marţiale, iar refuzului meu nu i s-a dat prea 
multă importanţă, deşi, până în 22 decembrie, am fost păzit în permanenţă de 
un soldat înarmat. Acesta, fără nici o vină, era obligat să mă însoţească peste 
tot. La masă, la Wc. . . Nu s-a întocmit vreun document pentru pedeapsa primită 
şi nici nu am fost dus la arestul garnizoanei, fiindcă acesta era plin cu arestaţi 
proveniţi din rândul populaţiei civile, iar arestul unităţii nu intra în calcul. Era prea 
periculos. S-au gândit că pot influenţa soldaţii aflaţi în gardă. Devenisem o altă 
pacoste pe capul comuniştilor. Aveau destule probleme cu căpitanul Eugen 
Gheorghioiu. De teama de a nu fi molipsiţi şi alţii, şefii ierarhici au decis să nu 
se mai mediatizeze cele două cazuri de insubordonare şi, totodată, s-a hotărât 
ca toţi şefii de arme, deci, inclusiv eu, să rămână în cazarmă. Comandantul 
unităţii a intervenit şi el. A cerut tuturor “să se supună ordinelor şi să se termine 
odată cu conflictele personale”, lăsând a se înţelege că între mine şi şeful de 
stat major ar fi avut loc o ceartă banală, probabil pentru soldaţii de plumb cu 
care ne jucam de-a războiul. 

* 

“Paznicul” meu, un militar în termen, avea bun simţ. Nu raporta 
căpitanului Ştefan despre plimbările mele prin birouri şi nici nu intra cu mine în 
încăperi pentru a asculta ce se discută acolo. Aştepta disciplinat la uşă. Această 
libertate, oferită de soldatul care mă păzea, mi-a permis să iau legătura cu mulţi 
colegi. Astfel că, împreună cu căpitanul Ion Tătaru, cu căpitanul Constantin 

Măescu, şi cu căpitanul Eugen Gheorghioiu, am reuşit să convingem şi alte 
cadre militare despre ilegalitatea acţiunii armatei în oraş. Devenisem un nucleu 
mic, dar important. Majoritatea eram din comanda regimentului şi, prin funcţiile 
deţinute, am reuşit să influenţăm pozitiv multe alte cadre militare, care, la rândul 
lor, au influenţat subordonaţii, lată numele celor care ni s-au alăturat şi au riscat 
atunci: maior Emil Berianu, şeful de stat major al artileriei regimentului; 
locotenent Constantin Mireanu, ofiţer 4 la şeful geniului; căpitan Teodor Matea, 
ofiţer 4 la şeful transmisiunilor; căpitan Nicu Stan, ofiţer 4 la statul major al 
artileriei; maistru militar Mihai Botoca, specialist la compania transmisiuni; 
plutonier Mihai Diaconu, şef de depozit materiale explozive şi chimice; 
locotenent major Ionel Ciobanu, comandant subunitate transmisiuni; locotenent 
major Constantin Moldovan, comandant companie aprovizionare şi transport. 

în Timişoara, de exemplu, au murit oameni în multe locuri: Calea 
Lipovei, Calea Girocului, Piaţa Operei, Catedrală, Piaţa Unirii, Piaţa Libertăţii, 
Podul Decebal, Elba. Au fost judecaţi, condamnaţi, (şi ulterior graţiaţi de 
preşedintele Ion lliescu), doar generalul Constantin Rotariu, colonelul loan 
Păun şi locotenent-colonelul Constantin Gheorghe pentru crimele comise 
exclusiv pe Calea Lipovei. Pentru crimele comise în celelalte zone nu s-au adus 
în faţa justiţiei vinovaţii, deşi Comisia Guvernamentală, instituită în primăvara 
anului 1990, i-a descoperit şi a propus să fie cercetaţi penal. Probabil că 
acţiunile acestora au fost şi sunt tratate ca fapte eroice. După modelul 
generalului Milea. Cine ştie... azi ne plimbăm pe Bulevardul Vasile Milea, şi 
mâine ne vom plimba, probabil, pe străzile... general Paul Vasile, general 
Constantin Zeca, general Constantin Rogin, colonel Mihai Bulai, colonel Ştefan 
Ştefan... 


Adunarea a luat sfârşit. Ne îndreptăm spre birouri. La poarta unităţii, 
mai mulţi cetăţeni, încurajaţi de faptul că în 20 decembrie militarii au fraternizat 
cu populaţia Timişoarei, scandau "Armata e cu noi!” şi fluturau steagurile fără 
emblema comunistă. Cadre militare şi soldaţi se duc la ei. Un copil este dat 
peste poartă în braţele unui ofiţer, care, emoţionat, îl ia şi îl ridică în aplauzele 
tuturor. Şeful de stat major, acelaşi căpitan Ştefan Ştefan, merge la grupul de 
militari, aflaţi acolo cu civilii, şi ordonă, pe un ton nervos, să plece toţi! Să plece 
imediat! Altfel, pune santinelele să-i împrăştie pe civili. Se aud murmure 
ameninţătoare... dar, chiar atunci, din difuzoarele lăsate în funcţiune să repete 
continuu despre aşa-zisa trădare a generalului Vasile Milea, răzbate o voce 
înecată de emoţie care anunţă ocuparea televiziunii române de către 
demonstranţi şi transmiterea, peste câteva momente, pe postul naţional Tv., a 
unui comunicat pentru ţară. 

Am dat cu toţii buzna în sala de şedinţe. Poetul Mircea Dinescu anunţă 
pe postul Tv. fuga dictatorului. Au început aplauzele, îmbrăţişările. Echipa de 
filmare se afla şi ea în sală, dar nu a imortalizat pe peliculă euforia noastră. Nu 

are rost să ne întrebăm de ce. Pe perete trona portretul lui Ceauşescu. Am 
strigat să fiu auzit : 

- Să dăm portretul ăla jos! 

- Mare atenţie, tovarăşe căpitan, că întreci măsura, m-a avertizat 
căpitanul Ştefan, înecându-se în cuvinte şi gesticulând ca un apucat. 

Dezorientat, acesta încă nu pricepea că “tătucul” Ceauşescu nu era dat 
jos doar de pe perete. Şocul finalului comunist a fost atât de puternic, pentru 
Ştefan, încât ofiţerul a umblat, o perioadă, ca năuc, prin unitate. Acum s-a 
resemnat. Caută un alt “tătuc” şi, cu certitudine, l-a găsit, din moment ce a fost 
avansat nu numai în grad ci şi în funcţia de comandant de regiment iar, ulterior, 
în conducerea Ministerului Apărării Naţionale. 

Maiorul Mihai Bulai este un ofiţer calculat, cu simţ organizatoric şi cu 
mult spirit de aplanare a unor conflicte apărute, însă funcţia de comandant, pe 
care a deţinut-o, în timpul evenimentelor din 17-22 decembrie, l-a convins să 
treacă peste principii. De exemplu, într-o şedinţă, în care se discuta modul de 
acţiune în oraş, căpitanul Ştefan a sugerat, pe un ton sarcastic, “să punem o 
mitralieră în Piaţa Operei şi alta în Piaţa Unirii, şi nici pasărea nu va mai trece. ” 
Maiorul Bulai, fără să-şi ridice privirea, a răspuns absent: “Noi nu trebuie chiar 
să-i omorâm...” După care a continuat să dea ordine pentru îndeplinirea 
misiunilor primite. Ordine... de reprimare. Când mă gândesc că a asistat 
nepăsător, în 17 decembrie, la împuşcarea celor care demonstrau la podul 
Decebal... de către chiar subordonaţii săi. 

***** 


“AM FOST TRIMIS CU OAMENII LA TIMIŞOARA Şl l-AM PLIMBAT!” 

Damian Munteanu - secretar PCR 


- Vă salut respectuos domnule Munteanu, am mai vorbit cu 
dumneavoastră în urmă cu doi ani despre evenimtele din decembrie ’89 şi sunt 
interesat de nişte amănunte privind cursul fenomenelor la Caracal întrucât vrem 
să inserăm realitatea de atunci într-o broşurică. Şi cu aspecte din unităţi militare, 
şi economice şi aş vrea să ne subliniaţi dumneavoastră câteva din momentele 
pe care le-aţi trăit... 

- Păi de ce nu întrebi dumneata pă cei de la armată acolo, întrebi la 
armată... 

- Mă interesa momentele din oraş, de la Comitetul de partid... 

- Eu nu eram la oraş... 

- Nu aţi fost cu locul de muncă dar aţi fost reprezentantul politic al 
judeţului la Caracal pentru a coordona pregătirea şi deplasarea gărzilor 
patriotice cu bâte la Timişoara... 

- Aia e altceva... am fost trimis acolo, m-am dus cu oamenii, i-am 
plimbat, i-am adus înapoi. ..asta e cu totu altceva... 

- Doream ceva concret din activitatea... 

- Lasă domne, nu te apuca să iei bani pe nişte prostii, las-o dracului de 
treabă, mai ocupaţi-vă băi fraţilor şi de altceva. Bine, hai, la revedere... 

- Domnu’ Damian... domnu’ Damian... 

- La revedere, la revedere!... 

Ăsta este un mod tipic de comportare al slujbaşului comunist care 
niciodată n-a înţeles că dialogul şi comunicarea sunt căi fertile de înţelegere, 
compromis ori identificare de soluţii. Nu mă refer expres la individul în cauză ci 
în general la prototipul satrapului stalinist care în numele ideologiei bolşevice a 
dus ţara în înfundătură. 

El, acest tip de factură nouă, alfabetizat şi şcolitîn anii ’50, trâmbiţaşul 
în numele clasei muncitoare şi al nucleului comunist de la care radia întreaga 
energie şi căldură peste ţară, nu răspunde la întrebări pentru că totdeauna a 
fost învăţat numai să pună întrebări, să analizeze situaţii, să tragă concluzii. Cu 
subbraţul doldora de materiale propagandistice a transpirat citind, obligând 
poporul să ia notiţe, astfel impunând ideologia vremii în conştiinţe, l-a plăcut să 
afirme că este onorat să se identifice cu clasa muncitoare, dar să nu se 
confunde şi nici să se tragă de brăcinar. Vorba lui a fost apăsată, decizia cât mai 
scurtă, diferite gesturi ori semne având o importanţă aparte. El a fost implicat în 
marile transformări din toate domeniile, şi-i place să afirme asta, au fost făcute 
şi cu părerea lui, şi cu ridicătura mâinii lui, şi cu impulsionarea lui, şi cu 
atenţionarea de către el, şi cu supravegherea atentă de el a planului, 
programului, indicaţiilor, indicatorilor şi iniţiativelor, chiar dacă astea au constat 
în naţionalizarea principalelor mijloace de producţie, la colectivizarea forţată, la 
desfiinţarea armatei regale şi aruncarea în puşcării a milioane de industriaşi, 
ţărani, ofiţeri, generali şi toată floarea intelectualităţii româneşti. El cu neamul lui 
de prepelicari pregătiţi la Şcoala călugărilor Iu’ Marx a participat la arestări în 
numele revoluţiei socialiste, a dărâmat biserici şi le-a explicat oamenilor de ce 
nu există Dumnezeu băgându-le convingerile cu pumnul pe gât. l-a urcat pe 
tractorişti pe semănători în zi de Paşte, lua notă de cei care se cununau 
creştineşte, a interzis popilor să intre în primării îmbrăcaţi în reverendă. El a 
avut grijă să aprobe rapoartele Securităţii cu privire la ascultarea telefoanelor, 
urmărirea informativă şi arestarea celor care incomodau construcţia 
comunismului. El a muncit din greu dând din fălci, din palme, din cap, el a 
raportat producţii peste plan, a dus vocea oamenilor muncii şi de acolo de sus 
s-a întors cu salutări şi îndemnuri revoluţionare. El, cu de la el putere, dar în 
consonanţă cu partidul mamă, a tăiat lumina în locuinţe, a dat cartelă pentru 
pâine, i-a încolonat pe copii la mitinguri socialiste, a redus cota de lapte praf, l-a 
învăţat pe ţăran că în loc de pâine sunt buni şi biscuiţii, că locurile la coada vacii 
în zootehnie se ocupau prin condamnări la locul de muncă. El difuza Scânteia, 
el dădea bilete la meci, înscria la cuvânt, cenzura cuvântările, mobiliza la 
muncă, atrăgea atenţia şi dădea indicaţii. A năduşit sub barbă, a ascultat vocea 

poporului, s-a uzmit cu burta ce-i atârna peste curea, a dat rapoarte. A clamat 
ordinul partidului, a vorbit de avutul poporului din care el se înbuiba; el avea 
maşină la scară, apartament în centru, copii puşi la loc călduţ, abonament la 
cantina şi magazinul partidului, avea perspectivă. El rânjea din complezenţă. 
Totul pe salariu gras şi beneficii suplimentare, d-aia nu înţelege că poate cineva 
să facă ceva, uite’aşa, de drag, că trebuie! 

...Când s-a schimbat calimera s-a dat cu masele populare, “am făcut şi 
noi ce a făcut toată lumea!” 

Păi de ce măi beizadea moscovită, trişor blestemat, ai fost deasupra 
maselor şi acuma te-ai topit în mulţime? Ai jurat credinţă partidului ce te-a 
îmbrăcat în palton, ţi-a dat cisme de activist roşu şi pălărie totdeauna ca la zi 
mare şi într-o clipă ai uitat? Ai supt la ţâţa Iu Petru Groza şi când ai simţit că ţi 
se apleacă l-ai muşcat de sfârc? 

De ce ai trădat, de ce ai şters cu buretul peste conştiinţa ta, de ce ai 
dărâmat şandramaua pe care şi tu ai construit-o? Şi dacă nu ţi-a plăcut şi-ţi 
renegi trecutul de sfertodoct, de ce nu mergi până la capăt: să-ţi arzi carnetul 
de partid, cartea de muncă, diplomele de studii, să dai banii înapoi primiţi ca 
soldă în numele ideologiei, să ieşi în piaţa publică să spui poporului că l-ai minţit 
pentru c-ai fost un nenorocit!... 

***** 


... P.S. Un comentariu neterminat, care nu are rost a fi inserat în carte. 
Nu că nu ar merita, ci pentru că specimene de această teapă nu pot să-i 
înţeleagă sensul, dar şi mai mult, că nu merită nici măcar a fi bălăcărite! 

***** 

CADA - UN MOMENT ISTORIC IROSIT DE ROMÂNIA! 


“...o nouă viziune în Armată”; “Militaru-spion sovietic, Opruţă - 
căsătorit cu o balerină rusoaică”; ‘‘...neîncredere în generalii”; 
‘‘...destabilizarea armatei”; “O ţinută remarcabilă - fraţii Cantuniaril”; 
‘‘...celebra Cerasela” 

Reporter: Care a fost raţiunea înfiinţării CADA, al programului şi 
dezideratelor acestei mişcări? 

Bujor Vasile, pilot comandor. Vârful de lance pentru constituirea 
Comitetului de Acţiune pentru Democratizarea Armatei a fost grupul de la 
Timişoara, din prima clipă eu aderând la aceast mişcare, fiind promotorul ideilor 
şi mesagerul a aproape o mie de aviatori romanaţeni la cel mai înalt nivel, 
asumându-mi eforturi şi riscuri care m-au marcat şi care-mi dau satisfacţie 

pentru strădania de a impune o nouă viziune în Armata României. 

Timişoara a întins prima mână la noi la Deveselu, iar noi am răspuns cu 
iniţiativă şi ajutor practic, fenomenul fiind prolific şi strategic ca impact, 
Timişoara având şi legitimitatea dată de revoluţia română. 

CADA a fost constituită la începutul lunii februarie la Timişoara ca 
reacţie la refuzul responsabililor militari din unităţile de acolo de a avea un 
dialog cu cadrele militare care simţeau nevoia unui dialog în scopul elucidării 
responsabilităţilor privind implicarea unităţilor şi subunităţilor în acţiunile militare 
represive şi de intimidare la care au luat parte împotriva demonstranţilor. 

Anterior, în Bucureşti, un grup de ofiţeri tanchişti au luat iniţiativa 
constituirii Cluburilor militare, ca organisme profesionale, neguvernamentale, 
independente, apolitice şi în afara structurilor MApN, întemeiate pe principiile 
democraţiei depline. 

Reacţia conducerii de atunci a armatei, în primunl rând a generalului 
Militaru a fost de respingere a constituirii Cluburilor dar şi a Comitetului de 
Acţiune pentru Democratizarea Armatei, ajungându-se până la dispunerea 
arestării a ofiţerilor care au avut ideea constituirii acestor noi forme de 
cooperare, specifice unei democraţii autentice. 

Chiar dacă nu avea complicităţi cu vechiul regim, generalul Militaru, 
cunoscut ca un dizident şi spion sovietic, a respins categoric orice coagulare a 
unei pârghii de colaborare, comunicare, dezbatere care viza modernizarea şi 
democratizarea armatei, atrăgând astfel dispreţul oştirii, atitudine coroborată cu 
modul total nepotrivit al noii structuri de conducere a ţării de a reactiva generali 
şi ofiţeri superiori cu imagine pătată, calităţi profesionale îndoielnice, rigiditate 
în actul de conducere, neîncredere în generalii aflaţi la comandă în timpul 
evenimentelor. 

Rep.: Ce reacţie, ce atitudine a avut armata in general? 

B.V.: La începutul lui februarie atitudinea a fost sprijinită de ofiţerii din 
Marele Stat Major care-l respingeau pe generalul Militaru, de personalul elevi şi 
cadre ale Academiei Tehnice Militare, de efectivele multor unităţi militare de pe 
cuprinsul ţării, cu precădere din aviaţia militară, Deveselu aflându-se la loc de 
cinste, pentru că era perioada tulbure când se dorea destabilizarea armatei 
într-un moment de cumpănă de către forţe ostile, de grupări ilegitime statului 
român, de persoane şi personaje rămase înţepenite în cultura anilor ‘50. 

De la discuţii în Comitet pe mai multe zile, în paralel cu misiunea de a 
atrage ca mesaj şi participativ personalul militar din teritoriu, cu mare efort, şi 
propunerea dialogului şi cooperării cu factorii decidenţi, după respingerea 
categorică a semnalului nostru, s-a trecut la acţiuni în stradă, momentul fiind 
nemaicunoscut, tensionat, cu mare risc. 

Conducerea CADA, în a cărei structură de decizie mă aflam, a fost 
prezentă în ziua de 12 februarie în Piaţa Victoriei pentru întâlnire şi dialog cu 
conducerea guvernului şi a ţării. 

Cerinţele din program, devenit un adevărat fanion de credinţă al oştirii, 
conţineau valori minime, dar de mare expresivitate la început de democratizare, 

fapt ce crea pe de o parte dorinţă de revigorare, pe de alta frisoane şi temeri: 
adevărurile revoluţiei vis a vis de armata română; eliminarea cadrelor 
compromise în revoluţie şi în timpul regimului totalitar; trecerea în rezervă 
a cadrelor reactivate, a ministrului apărării pentru crearea unei stări 
tensionate în armată, a ministrului de interne pentru participarea şi 
organizarea de acţiuni represive împotriva manifestanţilor şi a populaţiei; 
numirea unei personalităţi ca ministru civil, numit de parlament; 
instituirea în armată a unor criterii naţionale, stricte, de selecţie şi 
promovare cu consultarea întregii oştiri; desfiinţarea, de la nivel de 
companie până la armată, a structurilor de educaţie patriotică; neimplicare 
politică a armatei şi excluderea acesteia din orice joc de rezolvare a 
diferendelor interne, şi altele de aceeaşi mare importanţă. 

Indirect, toate acestea se imputau preşedintelui neales Ion lliescu, 
vinovăţia constând în readucrea în armată pe funcţiile cele mai înalte a 
generalului Militaru, a Iu’ Horia Opruţă la aviaţie, cunoscut ca spion sovietic, 
căsătorit cu o balerină rusoaică, a lui Vasile Ionel şi mulţi alţii, consideraţi 
incapabili de a reforma armata prin pregătire, vârstă, concepţii. 

Dialogul a fost refuzat ostentativ, fiind acceptat după mult timp petrecut 
pe caldarâm, sigur, sub presiunea colegilor noştrii din cazărmi şi a unor militari 
prieteni de o probitate morală desăvârşită. 

Rep: Aş vrea să stăruiţi la acest capitol. . . 

B.V.: Personal pot spune că am trăit o mare satisfacţie prin ataşamentul 
sutelor de colegi de la Deveselu al căror exponent eram. Pe 13 februarie, ei, din 
proprie iniţiativă, într-un gând comun cu grupul şi simbolul CADA au venit în 
Piaţa Victoriei, pe o vreme capricioasă, alăturându-se miilor de demonstranţi 
militari din Academia Militară Tehnică, din Statul Maior general, delegaţii ale 
militarilor din unităţi militare din Timişoara, Bucureşti, Caracal, Alba lulia, 
Topraisar, Otopeni. 

Intrarea noastră în sediul guvernului, unde am trăit clipe încordate, de 
la ameninţări cu arestarea la consemnarea în sediu, nemaiavând posibilitatea 
să comunicăm cu cei de afară, s-a datorat unor prieteni paraşutişti care 
asigurau paza clădirii şi protecţia demnitarilor. Spun unii pentru că la început ei 
nu aveau o atitudine favorabilă fenomenului CADA. Cunoscându-ne, ei au 
zburat de pe Deveselu, executau aici misiunile de paraşutare, fraţii Cantuniarii 
fiind de o ţinută remarcabilă, sprijinindu-ne, chiar împotriva voinţei ofiţerului 
paraşutist din Caracal, aghiotantul Denis Diaconescu, care ar fi fost în stare să 
ne şi împuşte. 

A venit atunci generalul Vasile Ionel care dorea să ne deturneze spre 
ministerul apărării cu promisiuni, iar unul din fraţii Cantuniari a intervenit ferm: 
“Nu plecaţi nicăieri băi, staţi aici că vă apăr eu!” A mai fost un ofiţer de la 
Boteni care asigura intrarea, şi el ne-a poftit în Palat, cred că în sala în care ţin 
ăştea acuma şedinţele de guvern, ba chiar şi peste noapte ne-au asigurat 
hrana, atât cât s-a putut. 

Petre Roman l-a delegat pe Gelu Voican Voiculescu să poarte discuţii 

cu noi, vreo şapte ore am adus argumente, el la început ne-a acuzat de grevă 
militară, fapt ce l-am respins, întrucât unităţile noastre se aflau în stare de 
disponibilitate. N-am ajuns la nici-o înţelegere, i-am spus că nu mai avem ce 
discuta, nici măcar cu Petre Roman, că obiectivul nostru de dialog este Ion 
lliescu. 

Mai mult, colegii noştri din unităţi, când au aflat de o posibilă arestare, 
au afluit în capitală. Şi, şi mai mult, la Timişoara se vorbea de o survolare a 
Bucureştiului, de intimidare, cu supersonicele de acolo în favoarea noastră. 
Personal, colonelul Tihon m-a anunţat că ei la Deveselu au pregătit opt avioane 
de luptă pentru a interveni, l-am spus să fie pregătite dar să acţioneze numai la 
semnalul meu. 

Au venit ulterior, probabil, dar mai mult ca sigur, a trădării din grupul 
nostru privind survolul, de către colonelul Liţiu, pentru a ne îndupleca, generalii 
Opruţă şi Puiu să ne convingă să renunţăm că ne rezolvă ei toate doleanţele, 
pe care i-am respins categoric. A venit şi generalul Budiaci pentru a vorbi cu noi 
dar a renunţat. Erau aviatori, iar Comitetul CADA era format în proporţie 
covârşitoare din reprezentanţi ai regimentelor de aviaţie. 

Petre Roman a venit la discuţii dar mai mult a avut tendinţa să ne 
apostrofeze şi să ne ameninţe întrucât noi destabilizăm, discuţie rămasă 
nefinalizată prin refuzul nostru întrucât aveam o singură dorinţă, aceea fiind 
întâlnirea cu Ion lliescu. 

lliescu, am înţeles mai târziu, a pornit spre sediu şi sala în care ne aflam 
noi, dar pe drum a fost informat de modul cum au decurs discuţiile preliminare, 
şi, la câţiva metri de uşa sălii în care ne aflam a făcut caleîntoarsă. 

N-am înţeles nici până acuma de ce m-a căutat tocmai pe mine, celebra 
deja, Cerasela, pentru a-mi da casetele care se spune că aveau imagini de la 
balconul guvernului şi de la o şedinţă în care ei îşi împărţeau funcţiile, Petre 
Roman l-a plesnit pe Voican Voiculescu, iar eu n-am putut ieşi din clădire. S-au, 
dacă ieşeam ce se întâmpla... Şi de ce eu! Casetele au fost difuzate mai târziu 
la un post de televiziune străin. Ulterior am participat la o şedinţă la care erau 
invitaţi comandanţii de divizii, mari unităţi, comandamente şi unităţi, deci special 
noi CADA, pe locuri stabilite iniţial, la care venea Ion lliescu. 

Ei bine, după ce a intrat Militaru şi Stănculescu şi urma să vină lliescu, 
din cauza protestului nostru ca urmare a respingerii atitudinii noastre de bază, 
ca organizaţie, lliescu a intrat în sală, a înaintat câţiva paşi, a făcut stânga- 
mprejur şi adunarea s-a anulat. Schimbarea lui Militaru de la comanda 
ministerului a potolit oarecum spiritele. 

Pe fond, mişcarea CADA a fost benefică din punct de vedere ideatic, 
necesară pentru promovarea valorii de armată, vitală pentru existenţa unui stat 
democratic. 

Potenţaţii vremii n-au avut capacitatea şi interesul de a înţelege un 
deziderat al vremii, iar parcursul armatei a fost marcat numai de momente care 
au debusolat-o, discreditat-o, măcinat-o din interior şi exterior, ducând-o în 
pragul pieirii... 

REFLECŢII 


De peste o sută de ani omul zboară. Puţin, în comparaţie cu timpul de 
când omul a fost creat şi de când a năzuit să zboare. Totodată, o perioadă 
scurtă dar în care evoluţia zborului şi dezvoltarea tehnicii au fost spectaculoase. 
Un timp în care omul a fost preocupat de găsirea şi promovarea a noi soluţii 
pentru sporirea vitezei, înălţimii, siguranţei, capacităţii de transport. Un parcurs 
de vreme trepidant, spectaculos în descoperiri graţie vrerii lui Dumnezeu şi pe 
care cu emfază le numim cuceriri pe toate palierele, inclusiv cele ale navigaţiei, 
pilotajului, infrastructurii, dar în care omul a fost mai puţin interesat ori n-a mai 
avut timp să stea de vorbă cu el însuşi, să mediteze cu sfioşenie la gestu’ de 
„a merge pe sus”. încrederea în sine, aroganţa, poate şi dispreţul, sunt calităţile 
false care nu i-au îngăduit să recunoască făţiş că nu el cucereşte înălţimile ci, 
cu sfială solicită îngăduinţa şi privilegiul de a păşi în univers. 

Nu omul a descoperit şi cucerit înălţimile! Numai bunul Dumnezeu i-a 
deschis poarta cunoaşterii ca semn al atotputerniciei Sale, invitându-l la grijă, 
smerenie, cumpătare, măsură. Altfel n-ar exista nenorocirile aviatice, 
catastrofele cu pierderi de vieţi omeneşti şi bunuri materiale, războaiele 
nimicitoare, calamităţile artificiale devastatoare. 

Acestea sunt semne de atenţionare şi prevenţie de care, timpul şi 
practica a dovedit că omul nu ţine seama. Hazardul, împingerea dorinţei la 
extremis, trecerea nepermis peste praguri consacrate, profitarea de conjuncturi 
favorabile, mai simplu şi lapidar spus lipsa de măsură, sunt primordialele 
pricini pentru care omul a “plătit” în perseverenţa şi visul său de a fi stăpânul 
tuturor şi stăpânul înălţimilor. 

Tot mai mult realitatea dovedeşte că locul omului este aici pe pământ, 
sprijinit şi neclintit. Sus, suspendat, nu eşti decât un invitat, excursionist care ai 
obligaţia de a respecta regulile de bază ale oricărei întreprinderi care înseamnă 
cunoaştere, pregătire, disciplină. 

Mai mult ca în oricare altă meserie, în aviaţie este obligatoriu să 
predomine cultul muncii şi disciplina muncii. 

Oricare abatere de la acest principiu este sancţionată! 

Ca unul care am zburat intens în perioada de glorie a aviaţiei militare 
româneşti, în perioada sfârşitului de deceniu şapte şi început de opt, în toate 
condiţiile, de la cele arzătoare ale paşilor primi în amfiteatrul aeronauticii, la cele 
de trageri reale în poligoane străine, în condiţii atmosferice diverse, complexe 
şi surprinzătoare, afirm cu tărie şi convingere că marile evenimente nedorite - 
mă refer la catastrofele aeriene - în proporţie de 99,99 la sută s-au produs pe 
fondul indisciplinei. Acel procent de 0,1 pe care-l exclud nu-l pun pe seama 
rezervei în estimare, ci pe situaţiile uluitoare în care o aeronavă a absorbit o 

pasăre ori alt corp străin în spaţiu, pe o cedare intempensivă de material, 
etc....dar am un respect deosebit pentru atitudinea profesională, ştiinţifică, dusă 
până la rang de cult şi crez, a tehnicienilor. 

Revin la ideea de bază subliniind că eu exclud formularea de “eroare 
umană” sau “eroare de pilotaj”, aceste faţete de conjunctură sau de salvare a 
unei evidenţe, având tot caracter de indisciplină. Era să zic indisciplină crasă! 
Greşit! Indisciplina nu este mare sau mică, nu se cuantifică în parametrii 
comparativi, ci este pur şi simplu INADMISIBILĂ. Şi continui să consider că şi 
absorţiile de păsări sunt tot pe fondul de neglijenţă, de neîndeplinire a unor 
sarcini clare şi stricte referitoare la prevenţia, securitatea şi siguranţa zborului şi 
traficului aerian. 

Noi, zburătorii, ştim pe pielea noastră câte avertismente ne dă 
Dumnezeu pentru abaterile mărunte de la norme, întrucât există, mai multe 
decât cred alţii ori cât am recunoscut noi din “arsenalul” celor petrecute. Am tras 
învăţăminte făcând paşii în creştere, şi soarta poate de aceea, ne-a îngăduit. 

Mergând însă în absurd, pe principiul “merge şi aşa”, ori că acolo, “sus 
nimeni nu observă”, este criminal. Criminal al propriei persoane, şi nedrept, şi 
al altora, ba chiar al unui proiect de substanţă. Răspunderea este prea mare 
pentru a lăsa loc de experimente. Grav este că la producerea acestor secvenţe 
primejdioase participă un cumul de factori din neglijenţă, interes, delăsare, din 
exces de zel, condiţionaţi de conjunctură, o stare de moment ori de stăpânii 
ierarhici. 

în aviaţie nu este admis să păşeşeti în necunoscut, să te mulţumeşti cu 
jumătăţi de măsură ori să fii imprudent de dragul inventivităţii. 

Şi la Deveselu s-a căutat săptămâni de zile o filă, chiar fără valoare, 
dintr-un manual înregistrat la secret, în timp ce nimeni nu s-a sesizat că în 
punctul de comandă, la coordonarea zborului, era responsabil un ofiţer de stat 
major de specialitate “chimist” care habar n-avea de clasificarea avioanelor ori 
cum zboară un avion; excesul de zel şi dorinţa de a epata în maestru fără a 
cunoaşte tehnica în intimităţile ei, nici măcar funcţionarea mecanismului ARU- 
3v şi coordonarea aeronevei funcţie de condiţiile date, au condus la prăbuşire 
şi intrarea în pământ a doi oameni. 

Avionul nu cunoaşte celebritatea ori gradul pilotului, el respectă ori 
sancţionează nonşalant cu aceeaşi măsură. 

Foarte grav este atunci când promovările în funcţie sunt rodul 
cumetriilor, al năşiilor ori prieteniilor cu soţia comandantului. Atitudinea conduce 
la o demobilizare prin subestimare cauzată de inepţia că-ţi devine coordonator, 
sfătuitor şi decident un neavenit! 

Nu pot să uit că în calitate de instructor am oprit de la zbor, pe o anumită 
perioadă mai mulţi piloţi. Acum susţin şi mai cu temei că ei, în primul rând, 
trebuiau să înţeleagă raţiunea măsurii ca pe un pas în definitivarea unor tematici 
ori deprinderi practice. Am exemplu trist, când am oprit de la zbor pe Tăbârcă, 
iar acesta fiind în prietenie, aş zice în cârdăşie, cu comandantul regimentului s-a 
plâns şi de comun acord au găsit subterfugiu ca să-i mai facă o reverificare chiar 


139 



el, comandantul Juncu, dându-i “apt de zbor”. Am protestat până acolo încât am 
solicitat excluderea mea din rândul instructorilor. Spre nefericirea lor, pilotul în 
cauză, cu ocazia altui zbor, a clacat. 

Este mare lucru să nu confunzi în relaţiile de subordonare răutatea cu 
exigenţa iar bunătatea cu prietenia de cumetrie, relaţie care conduce inevitabil 
la eludarea defectelor. 

Este bine să recunoaştem că valoarea şi calitatea unui pilot, ca un ins 
special, depinde de locul şi mediul de provenienţă, climatul muncitoresc mult 
trâmbiţat şi agreat de partidul comunist fiind cel mai nociv. Fără excepţie! Toţi 
cei selectaţi de aici şi instruiţi şi şcoliţi ulterior s-au dovedit foarte slabi ca nivel 
de cunoştinţe, iniţiativă constructivă şi spirit de sacrificiu. Această procedură n-a 
adus beneficiu aviaţiei şi corpului de zburători. Dimpotrivă! 

Avem multe exemple. Vulpescu, fost mecanic auto, a făcut liceul pe la 
fără frecvenţă, cine ştie în ce condiţii de superficialitate, a ajuns pilot după ce a 
fost admis în şcoala militară şi ulterior în academie pe locuri rezervate special 
unde intruşii din această teapă dădeau examene la nesfârşit numai pentru a lua 
un prăpădit de cinci şi a fi inclus în masa elevilor valoroşi pe care de cele mai 
multe ori îi influenţa negativ ori îi compromitea. 

Aşa şi plutonieru nostru Ducu Drăghici care a făcut şi şcoala militară de 
ofiţeri la fără frecvenţă, Vulpescu, Juncu, Jianu care şi-a rupt gâtu tot din 
superficialitate în pregătire. Ăsta era practic “tufă”, habar n-avea de teorie, dar 
avea alte metode de lipici. El “făcea tot”, el “ştia tot”, era cocoloşit d-ăia de la 
Bucureşti, că şi ăia nu erau adevăraţi piloţi ori militari desăvârşiţi, dar au ajuns 
generali pe te miri ce căi dubioase şi nefireşti. Avem exemple, că doar am trăit 
pe aceleaşi câmpuri şi ne ştim ce puteam! S-au tras unii p-alţii, ba că au fost 
promoţie, ba că au fost soţiile prietene, şi au ajuns şefi de stat major, s-au 
împăunat cu ce nu puteau duce şi uite că au crăpat, nenorocind şi alte familii, 
omorând oameni, Jianu bunăoară fiind comandant de aeronavă a băgat în 
pământ şapte colegi deodată! Tot din mediul muncitoresc provenea, şi a ajuns 
şef de stat major înaintea altor oameni capabili, a Iu’ Dediţoiu care şi acuma mai 
zboară, un băiat extraordinar! 

Au ajuns mulţi neaveniţii generali, comandanţi, iar el pentru că avea 
principii şi era bun profesionist a fost lăsat deoparte! 

Mai aveam altă categorie de oameni, care odată ajunşi în funcţii tot pe 
căi ilicite, îndoielnice, pe “merite” că s-au băgat secretari de partid sau utece, 
erau primii care profitau de avantaje şi ajungeau comandanţi de escadrilă, de 
regiment... Exemplul lui Scrobotă! El a ajuns comandant de regiment în urma 
unei întâmplări nefericite. Nu i-a plăcut Iu’ nuştiu’cine de ochii Iu’ Tihon, de ai Iu’ 
mai ştiu eu cui. ..şi l-au găsit pă Scrobotă, şi iacă’tă că Scrobotă, în aroganţa lui 
că „ ştie tot”, adică’te, comandantu’ de regiment.. .cum s-ar zice, chiar dacă este 
instructor, ca să acceadă mai departe să fie instructor în toate condiţiile meteo, 
crede că dacă este comandant de regiment, şi asta este concepţie proastă şi 
păguboasă, bănuiesc că şi acuma este la fel, înseamnă că dacă ai funcţie mai 
mare trebuie să treci peste logica pregătirii! Or, ca să fii pilot clasa intâi trebuie 

să parcurgi o schemă metodică a pregătirii, iar ei, dacă sunt comandanţi pot 
face rabat. Fals! 

Unii dintre ei abia după ce au terminat academia au ajuns piloţi clasa I, 
instructori de zbor, pentru că li s-a înlesnit, li s-a permis! Ei aveau voie să zboare 
pe toate variantele de Mig-21 deşi nu erau piloţi cu expertiza mea, adică nu erau 
nici piloţi clasa l-a, nici instructori. în schimb ei zburau totul. ..iar eu nu aveam 
dreptul cu toate că în cursul meu de tecere a pregătirii pe Mig-ul 21 am făcut şi 
acea variantă teoretic şi am şi zburat la Bacău la Centrul de Instrucţie. Eiii! Când 
am venit în regiment nu am avut voie pentru că, invocau ei, nu e dat ordin de zi, 
care ordin se poate da în fiecare zi, aşa cum se proceda pentru ei. 

Modalitatea asta de pregătire, de eludare a schemei metodice a dus la 
catastrofe. Aşa a făcut Calcişcă, a venit de la academie cu o atitudine de parcă 
ar fi devenit supraom, deştept peste măsură aşa dintr-o dată, n-a mai avut 
simţul măsurii şi, drept consecinţă, i-a omorât pe Deaconescu săracu’ şi pă 
Popa! 

în loc să respecte schema metodică de la aerodrom cum o respectam 
toţi şi care era reglementată strict, el îşi permite, că are academia!!! Uite, aşa a 
făcut Scrobotă şi mulţi alţii. Nu întâmplător susţin ideea: catastrofa nu este 
consecinţa defecţiunilor tehnice, astafoooarte rar, foooarte rar, ci a indisciplinei. 

Bine spuneau şi înaintaşii noştri, şi sunt cărţi scrise în acest sens, că 
avionul nu recunoaşte pe pilot nici după nume şi nici după funcţie, nu vede 
nimic, doar ce face pilotul, tratându-l ca atare: ori îl respecţi, ori te bagă la doi 
metri sub pământ. 

Şi acuma cred că persistă asemenea metehne. Au venit cu catastrofa 
aia de la Turda când au murit oameni şi au spus că a fost defecţiune... Nu există 
domnule! Mig-ul 21 a fost un avion care înghiţea foarte multe. Dacă îl respectai! 
Şi acolo au murit tot din cauza nepregătirii pilotului, s-au hazardat că pot trece 
atât de jos, încât... treci, dar treci pe barba ta, sau treci, dar înainte de a face 
asta te duci 'colo la caiet, la instrucţiuni, la manualele de pregătire şi analizezi 
orice situaţie creată, modul de răspuns al tehnicii şi repercusiuni. 

Necunoaştere, asta este! 

La analiza oricărui incident şi accident una este să-l aperi pe pilot şi să 
ai în vedere să nu demoralizezi masa de piloţi şi tehnicieni, şi alta să dezbaţi 
situaţia în mod realist, fără menajamente. Niciodată nu s-a făcut lucrul ăsta! 
Niciodată! S-a lăsat totul în suspans pe seama unor cercetări ulterioare, cauza 
unui accident rămânând de regulă fără concluzii, de multe ori în coadă de peşte. 
Se dădeau concluzii, dar se lăsa loc de interpretare... 

Domnule, eu aşa văd lucrurile! în timpul când analizezi o catastrofă, tu 
ca specialist ştii exact cum stau lucrurile, unde s-a greşit şi ce s-a întâmplat 
acolo, îl iei deoparte pe pilot, dai oficial o cauză aleatorie credibilă oarecum, dar 
aplici măsurile stricte fără menajamente: ori îl opreşti de la zbor pentru că ăsta 
dacă a făcut-o o mai face, dacă scapă va mai face, sau alţii care ştiu despre ce 
e vorba îi trimiţi şi pe ei, indirect, să procedeze le fel. D-aia am spus, una este 
oficiala de protecţie, alta, ars în carne vie şi-i dai variantele: oprit de la zbor, 

chiar temporar, pentru că dacă opreşti un pilot adevărat de la zbor îl omori. Pe 
unul adevărat, nu pe unii care sunt pasageri prin aviaţia militară. Pe unul care a 
zburat aproape 20 de ani pe Mig-ul 21 şi-l opreşti de la zbor e o catastrofă, ăla 
se degradează în cel mai scurt timp. Avem exemplul Iu’ Olaru, l-a oprit 
Constantineanu de la zbor că i-a venit lui că de ce a trecut pe deasupra 
blocurilor. Păi, a trecut, asta este! 

îl chemai la tine, îl opreai o săptămână de la zbor şi dăi drumu’ înainte. 
Şi era şi bun pilot, avea îndemânare. Aşa, l-a ratat... în asta constă tehnica, arta 
şi raţionamentul conducerii. 

Nu întâmplător, înainte vreme, marii comandanţi erau oameni puternici, 
cu capacitate de penetrare a situaţiilor delicate, de identificare şi stabilire a 
tuturor cauzelor înainte de a prezenta o concluzie şi lua o hotărâre. 

Nu din ăştea, că m-am uitat eu urât la nevastă-sa şi nu am zis sărut 
mâna, mâine mă opreşte de la zbor... 

Nu, nu erau ăştea comandanţii, şi aviaţia a suferit în permanenţă, sigur 
în perioada asta modernă de după 1945, de mari caractere. Păi citesc eu de 
marile lupte aeriene, de comandanţi de unităţi şi mari unităţi care zburau cot la 
cot cu piloţii. La Deveselu au fost puţini de acest calibru, îi amintesc pe 
Stătescu, pe nea Mişu lonescu, care ei dacă au trecut prin asemenea situaţii 
ţineau şi foarte mult la noi. Iar asta este o atitudine de mare efect pentru moralul 
trupelor, pentru dedicaţia în luptă. 

Ce să vorbesc de Constantineanu, că pe el îl interesa dacă i-au dus 
ouăle acasă de sărbători, şi cu pretenţia de a lua nu douăzeci de ouă ca mine, 
el trebuie să ia cincizeci că d’aia e comandant de unitate, altfel îl dă nevastă-sa 
afară din casă... cum a fost Scrobotă...Păi ce, ăştea au fost comandanţi?!... 

Eu, şi nu numai eu, nu i-am recunoscut niciodată comandanţi decât în 
momentul când veneau la front şi eu trebuia să stau în poziţia de drepţi, după 
care ei plecau la planificări la zbor şi începeau cu ei de la cap la coadă. Nu conta 
că eu eram instructor de zece ani în toate condiţiile, ei trebuiau să zboare şi să 
facă numărul maxim de ore! Nu ăsta e tipul de comandant! 

La revoluţie în 1 989 eram toţi piloţii clasa l-a la Celula de alarmă. Ceilalţi 
au mers la blocuri pentru a asigura paza. Ne-am împărţit pe patrule, pe misiuni 
posibile, să trecem dintr-un stadiu de pregătire în altul, din gradul unu în doi, şi 
aşa mai departe... 

La un moment dat vine ordin telefonic de la comandantul Harpailă ca 
să asigurăm serviciul de luptă pe patrule, pe ore. Eram la Celulă echipaţi, gata 
de plecare la avioane şi decolare. în două avioane se aflau în permanenţă piloţii 
legaţi în scaun, gata de apăsare pe butonul de pornire, câte o jumătate de oră 
fiecare, prin rotaţie. 

A răspuns Vulpescu la telefon, care s-a angajat în organizare, de parcă 
asta ar fi fost pe pofte, dar în acelaşi timp se văicărea că el nu poate face parte 
din echipele de intervenţie întrucât n-a mai zburat din august, că nu permite 
regulamentul... şi alte baliverne. 

Spun baliverne întrucât noi ne aflam în stare de război şi nimeni nu are 

dreptul şi voie să facă pasul înapoi, cu atât mai mult comandanţii de eşaloane: 
de patrule, navigatorii escadrilelor, locţiitorii pentru zbor, instructorii, etc... 

Este incredibil, este stare de luptă reală şi el comandant de escadrilă 
afirmă că nu are pregătirea corespunzătoare! 

El ar fi trebuit să pornească înaintea altuia, să-şi ia formaţiile şi să 
decoleze necondiţionat în întâmpinarea şi doborârea inamicului. 

Altul, comandant de escadrilă, Scrobotă, s-a erijat de la activitatea 
esenţială a unui pilot, aceea de a zbura şi a lupta în aer, şi a plecat la locul de 
dispunere a bazei escadrilei pentru, chipurile, a organiza apărarea terestră. 
Penibil! 

N-au fost numai ei doi. La fel a fost şi Costică Tudor care se dădea 
mare luptător... 

Deasemenea, colonelul loniţă a zis că “asta nu-i pentru mine!”, dar n-a 
spus niciodată că funcţia de locţiitor al comandantului cu tragerile şi lupta 
aeriană nu este pentru el! Şi la zbor în formaţie la fel făcea. Când era vorba de 
însoţiri de avioane, de aplicaţii, la fel se comporta. Misiunile dificile nu erau 
pentru ei. Ce exemplu sau curaj dădeau coechipierilor şi subordonaţilor? Cum 
îi îmbărbătau? 

Când s-a „îngroşat gluma” şi au văzut că nu mai au încotro, au întrebat 
cine decolează primul. Linişte mormântală! 

înainte, când se zbura şi te uitai pe planificare ei erau prioritari de la cap 
la coadă, erau cei mai buni şi pregătirea lor era necesară, şi implicit, accesul la 
zbor. 

Acum, când am văzut starea de spirit descurajantă, m-am oferit primul: 
Decolez eu! Tihon colegul meu s-a hotărât: Decolez al doilea! 

Toată lumea a răsuflat uşurată. Ce s-a întâmplat, nu mai are rost să 
comentez, dar asta vreau să scot în evidenţă: pilele, relaţiile, fac numai rău 
pregătirii pentru luptă militarului în general şi pilotului în special. 

Am venit din zbor, am mers la odihnă la clădirea escadrilei în camera 
din spate, iar acolo toţi piloţi dormeau în paturile de jos, cele de deasupra fiind 
goale, maistrul Băghină Mircea explicându-mi că stau ascunşi de frică întrucât 
se trage afară cu armamentul de infanterie. între timp se întâmplase şi cu 
Voican care descărnase intempestiv pistolul în Celula de alarmă! 

Uite-te cine conducea aviaţia! 

Au trecut vremurile, s-a uitat, i-a lăsat în continuare comandanţi, 
instructori... 

Analizând cu luciditatea de acuma şi dând timpul înapoi, constat şi am 
argumente de susţinere, că totul a fost făcut mai puţin din superficialitate ci mai 
mult din interes. 

Că tot mă gândeam acuma la Samfira, vreau să spun că eu p’ăsta l-aş 
fi pus comandant de regiment în locul Iu’ Juncu, a Iu’ Scrobotă, Harpailă, 
Constatineanu, după Stătescu încoace!. Profesionist magistral, mână de aur şi 
teoretician de valoare. ..N-a avut noroc, n-a putut să acceadă din cauza 
impostorilor. Au mai fost câţiva ca el, Băjenaru de exemplu, Ţuţu Popescu din 

generaţia noastră, Tihon deasemenea. 

Factorul politic n-a fost benefic în aviaţie. Ei, politrucii, nu vorbesc de 
cei de la nivel mic care erau angajaţi în munca practică, la vârf deci, au fost 
profitori şi dictau în necunoaştere. Ei aprobau dosarele pentru academie, ei 
stabileau primele, linguşitorii lor primeau caracterizări de succes şi promovare. 
Secretarul de partid a fost cel mai nociv element din structura armatei. Eu 
totdeauna am gândit că politicul, politica în general n-are ce căuta în armată, că 
acest detaşament bolşevic mai mult încurcă munca de instrucţie şi pregătire, că 
armata trebuie să se subordoneze numai guvernului pe ale cărui ordine este 
răspunzătoare a le executa. 

Adică, tu zburai, transpirai, riscai, te sacrificai la mii de kilometri, iar el 
sta în fotoliu şi hotăra dacă primeşti butelie, apartament în oraş; nu erai pe plăcu 
lor, stai Bujoare la pădure, că în oraş au trecere alţii, spre exemplu colonelu’ 
Marin care a schimbat două apartamente la concurs cu mine care n-aveam, el 
cu adeverinţă falsă că nevastă-sa este bolnavă de cancer şi are nevoie de o 
cameră în plus, iar eu am stat în pădure în colonie la Comanca, copiii făceau 
naveta, soţia naveta... 

Altă aberaţie, stăteau tenicienii, eu n-am nimic cu ei, doamne fereşte, 
în oraş iar noi piloţii la pădure. La alarmă eu ajungeam primul, după care 
tehnicienii, şi n-avem nici-un rost întrucât nu puteam intra în luptă fără sprijinul 
lor! 

Tâmpenii, scormoneli ale secretarului de partid! Auzi tu, în notarea mea 
de serviciu de la sfârşitul anului, modul de comportare la pregătirea politică era 
primordial. Atârna cel mai mult în apreciere, pe când profesia, zborul, misiunea 
pe care ai îndeplinito timp de un an de zile că doar pentru asta ai fost plătit, asta 
a fost raţiunea existenţei tale în regiment şi armată, conta la calificativul general 
numai 30-40 la sută. în viziunea lor, eşti bun la politică şi ai origine 
muncitorească, “fă-l bă comandant!” 

Era nea Mişu lonescu, Dumnezeu să-l ierte, când auzea de chestiuni 
d’astea se exprima plastic şi cu greaţă: “păi da mă, dacă dai chiloţi la vacă!” 

Ne mai mirăm că nu mai este aviaţie astăzi. 

Nu mai este din cauza oamenilor! Dacă aveam oameni puternici şi se 
prezentau cu argumente în momentul când au început să desfiinţeze 
regimentele, puteau să impună soluţii în favoarea armatei şi aviaţiei ţării. 

Au fost impostori! 

Dacă până în ’89 în fruntea aviaţiei s-au aflat numai supersonişti, după 
’89 altfel s-au întâmplat fenomenele. Eu nu fac o deosebire, că şi alde Catrina, 
Bucşe, Gheorghe, erau tot piloţi, dar nivelul lor era altul! 

Dealtfel, dacă mă uit mai atent constat că revoluţiile, de fapt schimbările 
de regim, au însemnat un dezastru pentru armată şi aviaţie. 

După 1945 a fost decimată floarea ofiţerimii române, mii de luptători 
pentru Basarabia fiind trimişi în lagăre şi închisori, piloţii care n-au căzut în lupte 
aeriene au zăcut ulterior în temniţele comuniste, umiliţi, distruşi fizic şi psihic. 

După ce a efectuat peste opt sute de misiuni în teritoriul inamic, Tudor 

Greceanu, deţinător al ordinului Mihai Viteazul, al decoraţiilor: Virtutea 
Aeronautică în grad de cavaler cu cunună de stejar, Steaua româniei, Crucea 
de Fier, Coroana României, la fel ca şi Şerbănescu, Mucenica şi toţi camarazii 
lor, a sfârşit tragic pentru că, după cum mărturisea cu tristeţe, “am crezut în 
virtuţile neamului. ..şi uite ce-am cules!” 

După ’89, puternicele regimente care făceau fala României şi impuneau 
inamicului respect, aviaţia cu valoare internaţională incontestabilă, a fost 
nimicită de proprii politicieni şi interese meschine, avioanele duse la topit, 
aerodroamele năpădite de bălării şi puse gaj, aviatori lăsaţi pradă vremurilor în 
colonii militare, fără orizont, după ce tot timpul au visat la albastrul cerului. 
Vremuri amare... 

(C.dor. Vasile Bujor - din seria CONFERINŢE) 
***** 


IMPRESII, AMINTIRI, PERCEPŢII. ..DUPĂ 20 DE ANI! 



“A plecat imediat la război!” 

Reporter: Aş vrea să faceţi un 
exerciţiu de imaginaţie şi să ne descrieţi cum 
are reprezentată revoluţia copilul de zece ani 
care aţi fost dumneavoastră în 1989? Ce aţi 
simţit, ce aţi crezut, ce v-a marcat? 

Oana Bujor-Pană, manager farmacie: 
M-aţi pus în încurcătură... Să ştiţi că n-am 
prea înţeles mare lucru. N-am văzut decât pe 
tata că pleacă şi nu mai vine. A fost o 
nebuloasă. De abia mă dusese la Rogojeni iar 
el a plecat imediat la unitate că este război. 
Bunicii se fereau să discute în faţa mea, eram 
un copil mic, nu ştiam ce se întâmplă. Nu mi-a 
spus nimeni nimic, cred că ei voiau să mă şi 
protejeze. Ştiu însă că mătuşa mea, sora Iu tata, Leanţa îi zicem noi, m-a luat 
şi pe mine prin oraş prin Galaţi, era forfotă mare faţă de ceea ce ştiam eu, în 
plus de asta mătuşa a sărit la gâtul unuia să-i ceară socoteală că la arestat 
odată pe bunicul meu atunci când erau ei mici. 

Vedeam că se întâmplă ceva dar nu ştiam ce. M-am întors pe 3 ianuarie 
la Caracal şi acasă era mama cu surioara mea Teo. Ce mi-a rămas în minte 
este că am trecut prin Bucureşti şi am văzut maşini dărâmate, incendiate, 
blocuri ciuruite de gloanţe şi am întrebat, iar, fratele tatălui meu mi-a spus că a 
fost revoluţie, că n-o să mai avem acelaşi conducător... 

Despre tata ştiam doar că a fost chemat de urgenţă la unitate, că a stat 
plecat multă vreme, că lumea devenise mai întrebătoare... 

***** 


“Ăştea au terminat şi subpământu...” 

Magnea Ion, 81 de ani: Mi-a părut rău de ce s-a întâmplat. De 
Ceauşescu. Păi ce a făcut Ceauşescu, ăştea au terminat şi subpământu, nu 
numai uzinele , fabricile, agricultura, tot, dumneata, că dumneata eşti cu ăştea... 

Reporter.: Da. Eu şi cu fiul dumneavoastră! 

M.I.: Păcat de ţara asta! 

Rep.: Nu se ajunsese cumva la saturaţie şi cu Ceauşescu? 

M.I.: Greşeală mare au făcut cei care l-au înconjurat. Lui trebuia să-i 
spună că lumea suferă de pâine şi de alimente. E adevărat că n-a lăsat ţara 
datoare, dar erau treburi care puteau fi rezolvate... Era posibilităţi de trai. 

Rep.: Iliescu a fost o speranţă pentru dumneavoastră? 

M.I.: Eeeeh! Iliescu, când eram eu preşedinte de sindicat el era secretar 
prim la UTC. El...omu’ e pervers. Ce se întâmplă la ora asta, ca şi-n familie. 
Copiii mei de cinstiţi ce au fost au ajuns rău. Le-am spus să nu fure, să 
muncească, să înveţe carte, să facă sport şi muzică. Ăsta a fost sfatul meu. Şi 
dracu se gândea că la vârsta asta... Şi poate că e bine, că dacă mai stătea la 
Primărie îl luau şi pe el odată cuAnghel! 

Totuşi, eu nu cred că a fost în stare să facă prostii! 

Rep.: Dar, totuşi, aţi fost atât de naiv să credeţi că Anghel putea să 
facă ceva bun pe lumea asta? 

***** 


“M-am bucurat că voi găsi ciocolată” 

Anisia Ulieru, meteorolog: Eu când am auzit de revoluţie, aveam 16 ani 
şi ceva, m-am bucurat că voi găsi d’acuma ciocolată, pentru că mi-a plăcut 
ciocolata, îmi place şi are să-mi placă toată viaţa mea, ciocolată d’aia mare care 
era atunci în magazine cu zece lei. Pe moment asta era satisfacţia mea, că 
până la revoluţie şi ciocolată găseai mai cu greu. Mergeam atunci la Craiova la 
stomatologie, cam săptămânal, iar tatăl meu îmi făcea aprovizionarea, atât cât 
se putea... Mai mergeam şi la Slatina, pentru că la Caracal era chiarlipsă! 

Rep.: Câtă ciocolată doreaţi doamnă? 

A.U.: Multă! Toată dacă se putea... 

...Mie în comunism mi-a plăcut jumătate, în sensul că am apreciat că 
era disciplină, se făcea carte în şcoli, erau competiţii între elevi, promovarea era 
pe competenţă... Sunt lucrurile bune, asta nu înseamnă că trebuia păstrat, dar 
sunt aspectele care trebuiau preluate de actualul sistem. Atunci însă era o 
problemă cu exprimarea libertăţii de opinie, plus alte întâmplări mai exagerate; 
ne-a dus odată, în 1987, la o Consfătuire organizată de Anghel în primul rând, 

ca prim secretar, cu Poliana Cristescu - preşedinta Organizaţiei pionierilor pe 
ţară şi soţia Iu’ Nicu Ceauşescu, la care ne-a ţinut opt ore în Casa Armatei, fără 
mâncare, fără să putem să mergem să bem un pahar de apă, sau alte 
necesităţi. Nici n-am putut să ne ridicăm de pe scaun... 

***** 

“Aşa s-a scris istoria” 

Constantin Popa, inginer, director la întreprinderea de Vagoane in 
1989: Oamenii mei au fost liniştiţi. La Timişoara au fost câteva sute. Trei 
vagoane pline. Eu i-am văzut că i-am însoţit până la gară, le-am dus brânză de 
mâncare. La fiecare vagon se afla câte un ofiţer de la gărzi, maiştrii din fabrică 
şi şeful de secţie. Oamenii mei n-au avut bâte şi bastoane. De ăştea s-a ocupat 
domnul Gâtan, el era exponentul, şi pe urmă, drept urmare, a ajuns în Senat. A 
dat şi la ai mei câteva braţe de cozi de lopată. Acolo s-au dus şi ei să vadă 
oraşul. Ei nu erau învăţaţi cu şmecherii d’ăştea. 

...Aşa s-a scris istoria! 

***** 


„A fost revoluţie?” 

Sabina Băloi: Momentele din decembrie de atuncea au foat groaznice 
pentru mine mai ales că eram răspândiţi: eu eram la pădure la blocuri, fetiţa de 
trei ani la soacră’mea la lancu Jianu iar Ionică la Academie în Bucureşti. 

Trei săptămâni n-am ştiut dacă trăieşte. A venit cu bube la picioare, a 
spus că trei săptămâni nu s-a descălţat că i-a dus la apărarea ministerului, a 
dormit în pături, în zăpadă. Eu mai mult l-am obligat pe Harpailă să mă ducă 
până la gară cu maşina alarmei, să plec cu trenul la fetiţă. Mamă’sa spunea că 
Ionică nu moare că se dă după un pom, scapă, dar mi-a spus pe urmă că ia 
trecut un glonţ pe la ureche şi l-a omorât pe cel din spatele lui. Când a întors 
capu’, ăla era jos! 

Aci la pădure aveam pături în geamuri, era război curat. Mie îmi era 
frică mai ales că eram singură, mai mă duceam la familiile Iu’ Calcişcă, Harpailă 
şi Puiac Adrian, cu ăştea eram pe scară. 

...Eu zic că a fost lovitură de stat iar noi am fost nişte victime... Ce, 
n-a fost aşa? în unitate ştiu că s-a tras, aşa şi la blocuri, pe urmă s-a format 
CADA, şef era Bujor, l-au trântit şi pă Harpi. Ăştea l-au dat de prost, aşa vine 
vorba, nu s-au mai suferit între ei, şi ăia în Ardeal l-au făcut general d’am rămas 
şi noi blocaţi. A fost război, dar nu război că n-a fost al treilea război mondial, 
toţi zic că revoluţie, dar nu ştiţi că lliescu a fost cel care aşa - ş’aşa... cu 
Ceauşescu..., cu ruşii... 

Ecouri în presa romanaţeană 


O ÎNTÂLNIRE, TOTUŞI... CONFUZĂ 


Pentru prima dată şi-au dat întâlnire după 22 de ani, în punctul central 
al parcului Constantin Poroineanu din Caracal, luptători şi revoluţionari, 
torţionari, simpli cetăţeni care au trăit calvarul clipelor dramatice ale momentelor 
din Decembrie 1989, elevi şi copii care plutesc într-o perdea a nedumeririi, 
conducători locali care, bănuiesc, bâjbâie în istorie. Un gest de importanţă 
capitală, care, vreau să cred că este o simplă dezmorţeală în arealul 
manifestărilor de formă şi fond, cu convingerea şi mărturisirea profundă a 
dorinţei ca firul călăuzitor al oamenilor de profundă trăire, conştiinţă şi acţiune 
să nu fie întrerupt ori strâmbat. S-au depus coroane de flori ca expresie a 
dorinţei de recunoştinţă, mulţimea simţind dorul unei forme de întrunire. 
Coagularea este greoaie şi greu de înţeles, mulţi neadmiţând participarea 
colectivă la desprinderea de imposibil, asumarea vinovăţiei în circumstanţe 
definite nefiind deloc un păcat, decenţa agenţilor determinanţi constituind o 
virtute şi nu o micime participativă. Au fost acolo tanchişti şi infanterişti, aviatori 
şi radiolocatorişti, artilerişti şi transmisionişti care nu şi-au tocmit zilele puse la 
dizpoziţia patriei, paraşutişti şi gărzi patriotice ale căror detaşamente au fost 
trimise în absurd pe drumul Timişoarei. 

O întâlnire totuşi confuză, ce nu este de mirare, dar un pas înainte, 
principala condiţie în evoluţie fiind asumarea gesturilor, a acţiunilor la un 
moment dat. Aici este piatra de moară care atârnă de gâtul unor activişti, slugi 
şi slujbaşi, a căror bănuială este mult mai dramatică, la viaţa lor neînvăţând 
semnificaţia cuvântului SPOVEDANIE! 

Organizator a fost Filiala Olt a Asociaţiei Cadrelor Militare în Rezervă şi 
în Retragere, preşedintele acestei instituţii, comandorul Vasile BUJOR, 
mandatând pe purtătorul de cuvânt Costel Vasilescu să rostească un mesaj: 

“Vă transmit sentimentul de recunoştinţă pentru organizarea în 
premieră, aproape firesc, al unui astfel de eveniment, însoţit de salutul demn, 
ostăşesc al membrilor de bună credinţă ai asociaţiei noastre. Am mandat să vă 
amintesc, în calitate de redactor şef, şi trăirile colectivului de redacţie al ziarului 
REÎNTREGIREA, cu care în noaptea trecută am încrustat pe prima pagină 
genericul “Omagiu eroilor revoluţiei Românei”. Spun, aproape firesc, întrucât 
mă aşteptam să fi fost de faţă sute de elevi şi armata de profesori de istorie care 
să înţeleagă şi să recepteze paginile importante din viaţa naţiei, ca mesageri şi 
borne ale patriotismului în evoluţia poporului român. Deasemenea, de mult 
doresc, şi am un sentiment de regret că astăzi nu sunt prezenţi miile de cetăţeni 
care au participat direct la evenimente de un real dramatism ori măcar au trăit 

sub gloanţe, teroare sau frică, precum şi secretarii şi activiştii comitetelor şi 
organizaţiilor de partid care, cel puţin în perioada 1 7-22 decembrie 1 989 făceau 
genoflexiuni cu portretul lui Nicolae Ceauşescu. Alături, repet, să fi fost 
comandanţii de unităţi care au preferat să dea ordine confuze, la limita dintre 
stânga şi dreapta pentru a se poziţiona opţional, funcţie de evoluţia la un 
moment dat. 

Vă solicit, doamnelor şi domnilor, să meditaţi şi să fundamentaţi corect 
termenul “REVOLUŢIONAR” în condiţiile date. Am rămas siderat aseară, când 
la televizor, unul care are pretenţia de a fi participat la procesul revoluţionar al 
cuplului Ceauşescu, generalul Voinea, afirma: “să credeţi dumneavoastră că 
sunteţi revoluţionari, pentru că dacă ar fi aşa, aţi fi fost în conducerea statului!” 
Poate că are şi dreptate generalul, întrucât atunci când se produc revoluţii, 
cotituri în evoluţia unei societăţi, mersul este înainte şi în sus. Pe când la noi... 

Dacă am asculta mai cu atenţie expozeurile profesoarei Alexandra 
ILIESCU, sub genericul SĂ NU UITĂM!, am fi mai bogaţi cu o clipă... 

Vă mulţumesc. La mulţi ANI! 


Coste I Vasilescu - ziarul Reîntregirea 

REVOLUŢIA ÎNTRE EXTAZ Şl AGONIE 

Camelia DRĂGUŢ 


I. EXTAZUL 

“L-au prins?”, întrebam înfriguraţi şi încrâncenaţi. Veştile veneau năvală 
peste noi şi toată ţara resipra la unison în trăirile primelor clipe de libertate. 
Circulau zvonuri că Ceauşescu ar fi fost prins şi ţinut în Regimentul de aviaţie 
de la Deveselu, apoi la U.M. 01256 Caracal. în ţară oamenii mureau împuşcaţi 
de nu se ştie cine. Tensiunea creştea şi fiecare român trecut prin coşmarul 
ultimilor ani de comunism “glorios” vroia ca nemuritorul Ceauşescu să 
plătească. Când numărul morţilor creştea de la o zi la alta şi cauza era 
întârzierea prinderii dictatorului, cu toţii aşteptam ziua sfârşitului lui. Şi ea a 
venit! Presiunea zecilor de tineri morţi ce apăraseră ţara cu piepturile goale ne-a 
apăsat pe suflete şi am dat comanda:Trageţi! Omorâţi-I! Şi era Crăciun! 

Amintiţi-vă cerul nefiresc din acele zile cu norii roşii apăsători ce 
coborâseră peste Caracal. Priveam înmărmurită cerul înroşit şi încercam să 
pricep mesajul unui astfel de semn. Dumnezeu ne vorbea deschis că această 
eliberare incredibilă era voia Lui. 

Eram un popor băgat în cămaşa de forţă şi incapabil în acele timpuri, 
de gesturi supreme de sacrificiu. Şi atunci aţi venit voi! Copiii îngeri a căror 
misiune în lume s-a încheiat în decembrie 1989. Fiecare erou decembrian are 
povestea lui. O poveste sfâşietoare cu care s-ar scrie cea mai adevărată şi 
copleşitoare biografie a revoluţiei. Ar fi de ajuns să li se scrie numele şi vârsta 
şi deja am contura istoria unui miracol. Tinerii de atunci ar fi tineri şi astăzi, la 
cât de cruzi erau când au fost ucişi. Ei au ales să fie veşnici! Câţi dintre noi am 
fi ales astfel? Dacă ar fi să optăm între libertate şi pierderea vieţii, ne-am pune 
botniţa din nou şi biciul pe spinare şi am trăi fără compromisuri, doar ca să nu 
ni se clintească nici un fir de păr.. 

în memoria celor ce şi-au depăşit dragostea de sine şi şi-au îmormântat 
la propriu viitorul, spuneţi-le beneficiarilor acestei lumi că s-a murit masiv şi s-a 
plâns jalnic în decembrie 1989. 

Predaţi lecţia aceasta de istorie trăitorilor de azi, ce n-au cunoscut-o şi 
explicaţi-le de ce într-o zi de Crăciun am spus: “Trageţi!!” 

Decembrie 201 1 


II. AGONIA 

Anul domnului 2013. Decembrie numără 24 de ani de la Revoluţie. Dar 
revoluţia din noi s-a sfârşit! Am capitulat, sătui de atâta libertate. 

Vreau înapoi! Vreau cele două ore de întuneric programat, vreau 
program impus de doar două ore la TV., vreau să mi se raţionalizeze mâncarea, 
vreau să mi se demoleze casa... Tânjesc după anii aceia când făceam puşcărie 
la comun şi eram mai români decât azi. Sufeream, dar eram vii! Azi suntem 

“morţi" liberi. Păcălim cu sacoşa umilinţei fiecare zi trăită în plus. Sărăcie, 
deznădejde, inerţie, crime, indiferenţă, droguri, sinucideri, prostie, prostie, 
prostie... 

S-a căţărat prostia şcolită pe umerii bietei noastre ţări. Mincinoşii, 
oportuniştii, împăraţii lui Andersen au trecut în prima linie. Trag în noi! Ne ţintesc 
SPERANŢA! 

Acum 24 de ani românul îşi lăsa mămăliga umflată de prea multă 
umilinţă şi ieşea cu pieptul gol pe stradă să moară... Iar azi o luăm de la capăt! 
Ne bântuie din nou frica. Frica de şefi, de prieteni, de ziua de mâine. N-aş fi 
crezut vreodată că în „libertate” poţi să fii, de fapt, „ÎNCHIS!” 

Dacă aş putea întoarce acel decembrie 1989 aş striga: Nu trageţi! 
Lăsaţi-I pe Ceauşescu să trăiască! 

Să mă ierte eroii, dar Ceauşescu, în forma aceea degradantă pe care 
am condamnat-o şi ucis-o, s-a multiplicat şi ne cotropeşte ţara şi neamul. 
Şi-atunci? Cu ce ne-am ales? 

Istoria va răspunde, dar noi trăim AZI...! 

Datoria fată de istorie, de memoria locurilor pe care le 
bătătorim , m-a îndemnat să imortalizez o pagină 
controversată din epopeea mersului prin vreme. Pentru 
a se şti. Pentru a lua aminte. Pentru a înţelege o 
realitate şi a nu lăsa loc interpretărilor. Pentru ca, din 
identitatea generaţiilor, să alungăm legenda. 

O fac cu ajutorul oamenilor de cuvânt care mi-au oferit 
mărturii, declaraţi, relatări despre fapte şi întâmplări la 
care au fost părtaşi sau le-au cunoscut în substanţa lor. 

Fiecare, şi toate la un loc, oferă o imagine a unui 
fenomen , o pârghie de analiză veridică pentru istorici, o 
clipă de meditaţie, un prilej de reevaluare, o posibilitate 
de a ne cunoaşte mai bine cine suntem. Faptul că, la 
peste 20 de ani, multe s-au uitat şi au intrat într-o stare 
de amorţeală, îmi întăreşte convingerea că 
demersul meu este benefic. 


Am lăsat materialul crud, exprimările degajate, naturale, 
iar înregistrarea în pagină fără selecţiuni. 
Strădania a fost maximă, reuşita parţială! 

Chiar şi aşa, o bucată de adevăr şi realitate 
înseamnă mult mai mult decât nimic... 




